
بسم الله الرحمن الرحيم
الحمد لله وحده والصلاة والسلام علی من لا نبي بعده وعلی آله وصحبه الذين جاهدوا فی الله حق جهاده وبعد: 
دالله تعالی په فضل او کرم سره د ١٣٨٤ کال دقوس دمياشتې په ٩ نيټه زما کتاب ( دفاع از حقوق زن درقرآن وحديث ) په لمړی ځل په درې ژبه دچاپ ډګر ته راووت ، لله الحمد دغه کتاب دمسلمانانو ورونو او خويندو په زړونو کې زيات مقبوليت حاصل کړلو او هر يو کس به چې دغه کتاب ولوستلونو دخوشحالي دښکاره کولو سره سره به ئې ماته دعاګانې کولې او لمانه به ئې شکريه اداء کوله خو ما به ويلی چې دا دالله تعالی فضل دی او کنه زه يو کمزوري بنده يم او دا ځما يوه اسلامي او علمی وجيبه وه چې ما بايد دغه کتاب ليکلای وای . 
ددغه کتاب دمقبوليت څو وجی وې او هغه دا چې ما دغه کتاب پرښځو د ظلم مخنيوي لپاره دخپلې اسلامي او علمي وجيبی د اداء کولو او د اصلاح او دحق دښکاره کولو او بالاخره دالله تعالی درضا دحاصلولو په نيت ليکلې وو او څه دنيوي غرض او شهرت مې مطلب نه وو ځکه خو دکتاب په غلاف يا داخل کې زما شهرت مکمله نه ده ليکل شوی فقط دومره ليکل شوی دی چې مولف حافظ مولوي شايق احمد هميم بله داچې په دغه کتاب کې هره خبره مدلله او مستنده بيان شويده چې دهرچا قناعت ورباندې حاصليږی او تنده يې ماتيږي حتی چې بعضو وروڼو او خويندو زما څخه دا غوښتنه وکړل چې زه ددغه کتاب مضامينو ته تفصيل ورکړم . 
بله داچې ما دغه کتاب په ډيره ساده درى کې ليکل شوی وه تر څو درې ژبې او پښتو ژبې وروڼه او خویندې وکولای شي چې هغه ولولي خو بيا هم يو زيات شمير زيات پښتنو ورونو او خويندو له ماڅخه په کلکه دا غوښتنه وکړل چې زه دغه کتاب په پښتو ژبه هم وليکم ، نو سره دزياتو مصروفيتونو ما ددوی دغه غوښتنه ومنله او دغه کتاب مې په پښتو ژبه هم وليکله الله تعالی دې وکړي چې دغه پښتو کتاب هم ددري کتاب په شان دوروڼو او خويندو ترمنځ مقبوليت حاصل کړي او الله تعالی دی دغه دواړه کتابونه زما او دټولو مسلمانانو ددنيا او اخرت د کامیابی وسيله وګرځوي او پاتې دې نه وي چې بعضې ورونه او خویندې دا غوښتنه هم وکړه چې دغه کتاب بايد په انګليسي ژبه کې هم وليکلی شي ترڅو غربي نړ‌‌ۍ ته دا معلومه شي چي ښځه په اسلام کې څومره شرف او عزت او عظمت لري او پرهغو باندې دشفقت او مهربانی په باره کې يې څومره تاکيد کړی دی او پرهغو باندې دظلم څخه يې څومره په کلکه منع کړی دی . او د هغوی د حقوقو څخه يې څه دپاسه څوارلس سوه `کاله مخکې په قران او حدیث کی دفاع کړیدی.

بسم الله الرحمن الرحيم

الحمد لله رب العالمين والصلاة والسلام علی سيد المرسلين محمد وآله وصحبه اجمعين 
وبعد : 
قدرمنو ورونو او خويندو : 
الله تعالی په قرآنکريم کې فرمايلی دی : ( ان الدين عندالله الاسلام ) 
(سورة آل عمران آیت ۱۹ )
ژباړه : بيشکه مقبول او معتبر دين دالله په نزد داسلام دين دی 
او په سورة مائده کې ئې داسې فرمايلی دی : (( ورضيت لکم الاسلام دينا )) 
(سورة مائده آيه ٣ )
ژباړه : ما د اسلام دین تاسی ته خوښ کړۍ دۍ .
او په سورة الحج کې ئې داسې فرمايلي : (( وما جعل عليکم فی الدين من حرج )) 
(سورة الحج آيه ٧٨ )
ژباړه : الله تعالی داسلام په دين کې پرتاسو مشقت او سختي نه ده راوستې .
او رسول الله صلی الله علیه و سلم فرمايې : (( ان الدين يسر )) 
(صحيح بخاری جلد ١ صفحه ١٠)
ژباړه : داسلام دين دآسانۍ دين دی 
دپورتنيو قرآني آياتونو او نبوي حديث نه دا معلومه شوه چې داسلام مقدس دين هغه دين دی چې الله تعالی دې امت ته خوښ کړی دی او دا هغه دين دی چې بشريت ته يې سعادت او آساني راوستی دي نه مشقت او سختي لیکن څرنګه چې زيات شمير مسلمانان داسلام ددين دهداياتو او ارشاداتو څخه ناخبره دي نو دوي په مختلفو رسمونو او رواجونو او خرافاتي عنعنو کې چې داسلام په دين کې نيشته اخته او واقع شوي دي او اسلامي جامعه په ډيرو مشکلاتو او جنجالونو کې راګير شوي دي او دعدل او انصاف ځاې ظلم او جبر نيولی دی او حقوق دپښو لاندې شوي دي خاصتاً دښځو حقوق چې زمونږ دجامعې يوه زياته برخه تشکيلوي او دوي دظالمانو دظلم او دخرافاتي عنعنو ترتاثير لاندې راغلي دي او بيا دا ډيره بده ده چې بعضې خلکو دغه خرافاتي عنعنې دغيرت په نوم داسلام مقدس دين ته منسوبوي چې دغه کار داسلام دين سره يوه لويه جفا او ظلم دی ، الله تعالی فرمائي : (( اليوم اکملت لکم دينکم )) 
(سورة مائدة آية ٣) 
ژباړه: (( نن ورځ ما ستاسو دين مکمل کړو )) .
او رسول الله صلي الله عليه و سلم فرمايي (کل بدعة ضلالة وکل ضلالة فی النار ) 
(صحيح مسلم جلد ١ صفحه ٢٨٥ مشكوة صفحه ٢٧ بخاری جلد ٢ صفحه ١٠٨٠)
ترجمه : هرهغه نوی عمل چې دثواب په نيت كيږي او په اسلام کې اصل او اساس ونه لري ګمراهي ده او دګمراهی دهر عمل کوونکی ځاې اور دجهنم دى.
همدا رنګه رسول الله صلی الله علیه و سلم فرمايي : (( ان شر الامور محدثاتها )) 
(بخاري جلد ٢ صفحه ١٠٧٠ مسلم جلد ١ صفحه ٢٨٥)
ژباړه : ډير بدکارونه هغه دي چې دثواب په نيت په دين کې پيدا شوی او په دين کې څه اصل او اساس و نه لري.
او په بل ځاې کې رسول الله صلی الله علیه و سلم داسې فرمايې : (( من عمل عملاً ليس عليه امرنا فهو رد )) 
(بخاري جلد ١ صفحه ٢٨٧ مسلم جلد ١ صفحه ٧٧) 
ژباړه : چاچې دثواب په نيت داسې يو عمل وکړلو چې زمونږ امر ورباندې نه وي نو دا عمل مردود دی .
او په بل ځاې کې رسول الله ص داسې فرمايې ((من احدث في امرنا هذا ماليس منه فهو رد )) 
(بخاري جلد ١ صفحه ٣٧١ مسلم جلد ١ صفحه ٧٧ )
ژباړه :چاچې زمونږ په دين کې داسې يو عمل پيدا کړو چې ددغه دين څخه نه وي نو دغه عمل مردود دی.
خلاصه دا چې هر هغه عملونه چې داسلام په دين کې څه دليل او سند ونه لري او يو کس هغه دغيرت يا دثواب په نيت سرته رسوي هغه عملونه مردود او قابل دقبول نه دی او دثواب په ځاې به دغه عمل کوونکي ته عذاب ورکول كيږي چې هغه دجهنم اور دی لکه څنګه چې مخکې په نبوي احاديثو کې تير شو . 
قدرمنو وروڼو او خويندو : - 
نو ما ددې لپاره چې خپل ايماني او علمي او دعوي وجيبه اداء کړی وي ومې غوښتل چې په اسلام کې دښځو داو چت مقام او دهغوې دحقوقو او دهغو ظلمونو چې زمونږ په ټولنه پر ښځو باندې كيږي په باره کی يو څو خبرې دقرآن او سنت په رڼا کې وليکم او همدارنګه ددې لپاره چې دمظلوم څخه دفاع کول او دظلم او ظالم سره مقابله کول دهر مسلمان فرض 
دی لکه چې رسول الله ص فرمايې (( انصر اخاک ظالما او مظلوما قال يا رسول الله انصره اذاکان مظلوما فکيف انصره اذاکان ظالما قال تمنعه من الظلم )) 
(متفق عليه مشكوة صفحه ٤٢٢ )
ژباړه : دخپل مسلمان ورور سره که ظالم وي او که مظلوم وي مرسته وکړئ يو صحابي وويل يا رسول الله صلي الله عليه و سلم چې ځما مسلمان ورور مظلوم وي نو زه به ورسره مرسته وکړم نو که ظالم وي څرنګه مرسته ورسره وکړم ؟ رسول الله صلي الله عليه و سلم وفرمایل چې دظالم سره مرسته داده چې هغه دظلم څخه منع کړې . 
او ددې لپاره چې رسول الله صلي الله عليه و سلم فرمائلی : (( استوصوابالنساء خيرا )) 
(متفق عليه مشكوة صفحه ٢٨)
ژباړه: تاسې يو بل ته دښځو سره دنيکې رويې او دهغوې دحقوقو د رعايت په باره کې نصیحت وكړى . 
نو دغه رساله هم ټولو مسلمانانو ته د ښځو په باره کی یوه توصیه ده . ددغې رسالې نوم دی : (( دښځو دحقوقو څخه دفاع په قرآن او سنت کې )) او دغه رساله څلور فصلونه او څلور بحثونه لري چې په لاندې ډول دي 
اول فصل : دښځو اوچت مقام په اسلام کې . 
اول بحث : دښځواوچت مقام دقرآن کريم په رڼا کې . 
دوهم بحث : دښځواوچت مقام دنبوي احاديثو په رڼاکې 
دوهم فصل : دښځو او دنارينه و حقوق يو پر بل باندې 
اول بحث : دښځو حقوق پر نارينه و باندې دقرآن او سنت په رڼا کې 
دوهم بحث دنارينه و حقوق پرښځو باندې دقرآن او سنت په رڼا کې 
دريم فصل : هغه ظلمونه چې زمونږ په ټولنه کې پرښځو باندې کیږي او دهغې دحرمت او نارواوالي دليلونه دقرآن او سنت څخه . 
څلورم فصل : بعضې سوالونه او د هغې جوابونه . 
زه دالله تعالی څخه غواړم چې دغه رساله ددې وسيله شي چې دښځو حقوق ژوندي او مراعت شي او پرهغوې باندې چې کوم ظلمونه كيږي هغه لرې او له منځه لاړ شي او ښځو ته دعزت او آرامي او دخوشحالې ژوند ورپه برخه شي ، آمين .
زه په دې ضمن کې دټولو قدرمنو ورونو او خويندو څخه احترامانه هيله کوم که لما څخه په دغه رساله کې کومه سهوه يا خطا صادره شوي وي چې ماته خبر راکړي ترڅو په راتلونکې کې بيا تکرار نشي .


قدرمنو وروڼو او خويندو!
داسلام دراتګ نه مخکې دجاهليت په زمانه کې دښځو نه دژوندانه حق سلب شوې وه او خلکو دپيغور دويرې له کبله به ژوندي ښخول کيدل او که کومه يوه به ژوندی پاتې شوه نو بيا به دهغې ټول حقوق تر پښو لاندې کيده لکه دميراث حق دملکيت حق داحترام اودعزت حق اوداسې نور او هغې ته به په سپک نظر کتل کيده . 
خوداسلام مقدس دين پخپل راتګ سره دښځو ټول حقوق راژوندي کړلو او هغوې ته ئې او چت مقام وروبښلو حتی چې په شرعی کارونو کې ئې ښځو او نارينه و ته يو ځاې په قرآنکريم کې خطاب کړی چې ان شاء الله په دغه رساله کې به بيان شي . 
الله تعالی دقرآنکريم په زياتو آياتونو کې دښځو او چت مقام او عظمت بيان کړيدی چې دهغې جملې څخه ديو څو آياتونو په بيانولو سره زه اکتفا کوم چې په لاندې ډول دي : 
١- الله تعالی دښځو پيدايښت پرانسانانو باندې يو لوې انعام او دخپل قدرت يوه معجزه ګڼلی دی او ښځې ئې دنارينه و لپاره دآرامی او سکون مصدر او پناه ګاه او ددوستی او مهربانی وسيله ګرځولي دي لکه چې الله تعالی فرمائی : (( ومن آياته ان خلق لکم من انفسکم ازواجا لتسکنوا اليها وجعل بينکم موده ورحمة ))
( سورة الروم آية ٢١ )
ژباړه : دالله تعالی دقدرت دنښو څخه داده چې تاسې ته ئې ستاسو دجنس څخه ښځې پيدا کړي ترڅو تاسې مائل شی دوي ته او مطمئن اوسی او ګرځولی ئې دی ستاسې ترمنځ دوستي او شفقت . 
٢ � لکه څرنګه چې ښځه يوه عزتمند مخلوق دی اودنارينه و لپاره دسکون او آرامي وسيله ده همدارنګه ښځه هغه قيمتي او اوچت نعمت دی چې دځامنو او لمسيانو وسيله ده الله تعالی فرمائی : (( والله جعل لکم من انفسکم ازواجا وجعل لکم من ازواجکم بنين وحفده ))
(سورة النحل آيت ٧٢ )
ژباړه : الله تاسې ته ستاسې دجنس څخه ښځې پيدا کړي او ستاسو دښځو نه ئې تاسې ته ځامن او لمسيان پيدا کړ . 
٣ - انساني ټولنه الله تعالی دښځو او نارينه و نه جوړ کړيدی او دځمکې په سر دانسان پاتې کيدل او له منځه تلل دښځو او نارينه و دواړو پورې تړلي دي که يو جنس نه وي نو پشريت جنس له منځه ځي . 
الله تعالی فرمائي : (( يا ايها الناس انا خلقناکم من ذکر وانثی ))
( سورة الحجرات آيت ١٣) 
ژباړه : ای خلکو مونږه تاسې ديو نر ( ادم ) او يوې ښځې ( حوا ) نه پيداکړي ياستئ 
٤ � ښځه دانسانانو ترمنځ دنزدې والي او دوستي يوه مهمه وسيله ده الله تعالی فرمائي (( وهوالذي خلق من الماء بشرا فجعله نسبا وصهرا ))
( سورة الفرقان آيت ٥٤) 
ژباړه : او الله تعالی هغه ذات دی چې بشر ئې داوبو نه پيدا کړيدی او بيا ئې ګرځولی دی خاوند دنسب او سخرګنی . 
او دا معلومه خبره ده چې دسخرګنی او زومولي قرابت دښځو په واسطه منځ ته راځي . 
٥ - الله تعالی دښځو پيدايښت يوه تحفه ګڼلی ده او هغه ئې په ايت کريمه کې دنارينه و نه مخکې ذکر کړی ده . 
الله تعالی فرمائى: ( يهب لمن يشاء اناثا ويهب لمن يشاء الذکور )) 
(سورة الشوری ايت ٤٩ )
ژباړه : چاته چې دالله تعالی خوښه وشي نو جينکی ورکوی او چاته ئې چې خوښه وشي نارينه ورکوي . 
٦- الله تعالی ښځې هغه مخلوق ګرڅولی دی چې په هغې باندې دنارينه و سترګو يخې او روښانه كيږي الله تعالی فرمائی : (( والذين يقولون ربنا هب لنا من ازواجنا وذرياتنا قرة اعين )) 
(سورة الفرقان ايت ٧٤ )
ژباړه : او دالله تعالی نيکان بندګان هغه کسان دي چې دوی وائې ای ربه زمونږ مونږ ته پخپلو ښځو او ځامنو باندې دسترګو يخ والی راوبښه.
يعنې زمونږه ښځې او ځامن نيکان وګرځوه چې دوی زمونږ ددنيا و اودآخرت دسعادت او دسترګو ديخی او روښانيدو وسيله وګرځي . 
٧-الله تعالی جنت د نيكانو ښځو او نارينه و دواړو لپاره داوسيدو ځاې ګرځولی دی او ادم او حواء عليهما السلام ته ئې امر وکړ چې دواړه جنت کې ووسيږى لکه چې فرمائی (( اسکن انت وزوجک الجنة )) 
(سورة الاعراف ايت ١٩ )
ژباړه : اوسيږه ته ای ادم او ستا ښځه جنت کې . 
او بيا ئې ادم عليه السلام ته وفرمایل : (( ان هذا عدو لک ولزوجک فلا يخرجنكما من الجنة فتشقی ))
( سورة طه ايت ١١٧) 
ترجمه : بيشکه دا ابليس ستا او ستا دښځې دشمن دی پس خبردار ودې نه باسي خامخا تاسې له جنته پس په مشقت کې به پريوځئ . 
نو معلومه شوه چې شيطان دښځو او نارينه و دشمن دی او دواړه دوکه کوي نو بيا ولې ښځې يواځې ملامت ګڼل كيږي . 
٨-په ورځ دقيامت کې به نارينه مومنان او دهغو مومنانو ښځو ته به دالله تعالی له طرف نه خطاب وشي چې جنت ته داخل شئ هلته به تاسې خوشحالولی شئ . 
الله تعالی فرمائی : (( ادخلوا الجنة انتم وازواجکم تحبرون )) 
(سورة زخرف ايه ٧٠) 
ژباړه: داخل شی جنت ته ای مومنانو تاسې او ستاسې ښځې هلته به تاسې خوشحالولی شي 
٩- ښځه او نارينه هر يو که په دنيا کې نيک عمل وکړي دجنت مستحق كيږي الله تعالی فرمائي : (( ومن عمل صالحا من ذکراو انثی وهو مومن فاولئک يدخلون الجنة يرزقون فيها بغير حساب )
( سورة المومن ايت ٤٠ )
ژباړه : او هرهغه څوک چې نيک عمل وکړي که له نارينه و وي يا له ښځو وي حال داچې مو من وي پس دغه نيکان بندګان به جنت ته ننوځي هغوې ته به روزي ورکول کیږی دغلته بې حسابه . 
١٠-د عرش او داسمانونو ملائک نيکان سړی او دهغوې نيکانې ښځې ته دعا کوي الله تعالی فرمائي : (( ربنا وادخلهم جنات عدن التي وعدتهم ومن صلح من ابائهم وازواجهم وذرياتهم .... )) 
(سورة المومن آيت ٨ )
ژباړه : او وائی دغه ملائک ای ربه زمونږ داخل کړه دغه نيکان بندګان دهميشوالی په جنتونو کې هغه چې وعده کړيدی تاله دوي سره او څوک چې نيکان وي ددوي له پلرونو او ددوي له ښځو او ددوي له اولادونه . 
١١-الله تعالی هغه کسان چې دجينکو په پيدايښت باندې خفه كيږي سخت تقبيح کړی او دهغوې دغه کارته ئې بد ويلي دي الله تعالی فرمائی : (( واذا بشراحدهم بالانثی ظل وجهه مسودا وهو کظيم يتواری من القوم من سوء مابشربه ايمسکه علی هون ام يدسه فی التراب الا ساء ما يحکمون ))
( سورة النحل اية ٥٨) 
ژباړه : او کله چې خبر ورکړی شي يو تن ددغو کفارو ته په پيدا کيدو دلور سره نو ټوله ورځ وګرځي مخ دده تک تور له غمه حال دا چې دې ډک وي له قهر ه او بيا له خپله قومه پټ ګرځي له سببه دناخوښی دهغه شی چې خبر ورکړی شوی ده ته په هغه سره او بيا دځان سره سوچ کوي چې دغه لور سره دسپکوالي وساتي او که ژوندی ئې په خاورو کې ومنډي خبردار چې بد دی هغه چې حکم کوي دغه کفار .
ددغه مبارک ايت څخه دا معلومه شوه چې کافران دلورګانو په ولادت باندې خفه كيږي او دلورګانو په پيدايښت باندې خفه کيدل دکافرانو صفت دی نه دمسلمانانو . 
١٢- الله تعالی امر کړيدی چې دمور او پلار سره نيكې وکړی او دهغوی د سپکاوی او هغوی ته د ضرر سولو څخه يی منع فرمايلی دی الله تعالی فرمايی ((و قضی ربک الا تعبدوا الااياه و بالوالدين احسانا اما يبلغن عندک الکبر احدهما او کلاهما فلا تقل لهما اف ولا تنهرهما وقل لهما قولا کريما و اخفض لهما جناح الذل من الرحمه وقل رب ارحمهما کما ربيانی صغيرا ))
(سورة الاسرا‌ء ایت ۲۳-۲۴)
ترجمه : او حکم کړيدی رب ستا چه عبات مکوی تاسی د بل هيچا مگر یوازې د همدغه الله او نيكې کوی له مور او پلار سره که یو د دوی او يا دواړه زوړوالی ته ورسيد نو مه وايه ته دوی ته کلمه د اف او مه رټه دوی ووايه دوی ته ښائسته خبره او ښکته کړه دوی دواړو ته وزری د تواضع له مهربانی اووايه ای ربه ځما مهربانی وکړی پر دوی دواړو باندې لکه چې پالنه او تربيه يې کړيدی ځما په هغه حال کی چې وړوکی ووم.
همدارنګه الله تعالی په نورو اياتونو کی هم دا خبره کړيده چې د مور او پلار سره احسان کوی او د هغوی شکريه ادا کړی او د خپل عبادت د حق نه وروسته يې دمور او پلار حق بيان کړی چې هغه عبارت دی د لاندې آیتونو څخه:
سورة بقره ايه٢٣ ، سورة النساء‌ ايه ٣٦ ، سورة لقمان ایه ١٤_١٥، سورة الاحقاف ايت ١٥ سورة العنکبوت ايه ٨
١٣_الله تعالی هغه کسان چې په پاک لمنو ښځو باندې تهمت وائی په دنيا او اخرت کې ملعونان گرځولی او دغه تهمت ويونکو ته يې د لوې عذاب وعده ورکړی دی .
الله تعالی فرمائی :(( ان الذين يرمون المحصنات الغافلات المومنات لعنوا فی الدنيا و الاخرة و لهم عذاب عظيم)) 
(سورة النور آيت ۲۳ )
ترجمه : بيشکه هغه کسان چه په پاک لمنو او نا خبرو او مومنانو ښځو باندې د زنا تهمت لگوی لعنت كړی شويدی پر دوی باندې په دنيا او په اخرت کې او شته ددوی لپاره لوې عذاب .
١٤_الله تعالی امر کړی دی چه هغه کسان چه په مومنو او پاک لمنو ښځو باندې د فحشاو تهمت لگوی اتيا دری ووهی او په راتلونکی کی يې هيڅ کله گواهی مه قبلوې او دغه تهمت کوونکی فاسقان دی مګر هغه څوک چه ځان اصلاح کړی او توبه اوباسی .
الله تعالی فرمائی (( و الذين يرمون المحصنات ثم لم ياتوا باربعة شهداء فاجلدوهم ثمانين جلدة ولا تقبلوا لهم شهادة ابدا و اولئك هم الفاسقون الا الذين تابوا من بعد ذلک و اصلحوا فان الله غفور رحيم))
( سورة النور ايت ٥_٤ )
ترجمه : هغه کسان چه په پاک لمنو ښځو باندې تهمت لگوی او دوی څلور گواهان ونه لري. پس تاسی دغه تهمت ويونکی اتيا دری ووهی او هيڅکله هم ددوی گواهی مه قبلوې مگر هغه کسان چه توبه وباسی او نيت او عمل اصلاح کړی نو الله بښوونکی او مهربانه دی .
سبحان الله : څومره الله تعالی د یوی مؤمنی ښځې په عفت او شرف او عزت باندې اهتمام کړی دی ان تر دی پوری چې څوک په مومنه ښځه تهمت وائی هغه يې په دنيا او اخرت کې ملعون گرځولی او د هغه 
گواهی يې مردوده شميرلی ده او هغه يې د فاسقانو د جملی څخه گرځولی او هغه ته يې د لوې عذاب وعده ورکړی دی .
١٥_ کله چې منافقانو د رسول الله صلی الله عليه وسلم په زمانه کې په ام المومنين حضرت عائشه رضی الله عنها باندې بد تهمت ولگولو نو الله تعالی د هغی په برائت او پاکی کی لس ايانونه نازل کړل او تهمت ویونکو ته يې د لوې او دردناک عذاب وعده ورکړی دی دغه واقعه په سورة النور كې د لسم آيت څخه تر شلم آيته پورې ذكر دي. 
سبحان الله : الله تعالی ديوی مومنی ښځې د برائت لپاره جبريل د لسو اياتونو سره ليږی او د يوی مومنی ښځې څخه پخپله دفاع کوی چه دا يوی لوې عزت او کمال او افتخار دی دښځو د پاره .
١٦-يوه صحابيه ښځه چه خولة بنت ثعلبه نوميده د رسول الله صلی الله عليه وسلم حضور ته راغله او د خپل ميړه څخه يې شکايت وکړو نو الله تعالی ددغی ښځې شکايت وواريد او دهغه د مشکل د حل لپاره جبريل عليه السلام سره د لس اياتو وليږل لکه چې الله تعالی فرمائی (( قد سمع الله قول التی تجادلک فی زوجها و تشتکی الی الله و الله يسمع تحاورکما ان الله سميع بصير )) .
(سورة مجادله ايات ١-٤ ) 
ترجمه : په تحقيق سره وواريد الله تعالی خبره د هغې ښځې چې سوال او جواب يې کاوه په شان دخاوند خپل کې او شکايت يې کاوه طرف د الله ته او الله اوريده سوال او جواب ستاسی بيشکه چې الله ښه اوريدونکی او ښه کتونکی دی.
سبحان الله : الله تعالی د يوی ښځې د مشکل د حل دپاره دومره ډير اهتمام کوی يقينا پدغه الهی اهتمام کې پدغه ښځه باندې د ټولو ښځو د پاره لوې افتخار او کمال عزت او کرامت دی او ددغی ښځې قصه داسې وه چې ددغی ښځې ميړه اوس بن الصامت رضی الله تعالی عنه د هغې څخه ظهار کړی وو چې او ظهار په شريعت کې دی ته وای چې يو کس خپله ښځه د خپلې مور يا بل محرم سره مشابه کړی وی لکه چې داسې ووائی چې ستا شا پرما داسې حرامه ده لکه ځما دمور شا نو دغه ښځه پر خپله ميړه باندې حرامه ده او تر څو چې ميړه يی کفاره نه وی ادا کړی خپلې ښځې ته نشی نزدی کيدلی .
نو دغه ښځه رسول الله صلی الله عليه وسلم ته شکايت وکړو او وی ویلی چې ما په ځوانی کی د خپل خاوند خدمت وکړلو او بچيان می ورته وزيږولو او اوس چې بوډی شومه نو زه يې پر ځان حرامه کړم او زه يې بی سرپرسته کړمه نو زه اوس څه وکړم يا رسول الله نو پدغه وخت کې جبريل راغی او دسورة مجادلی اولنی اياتونه نازل شول چې مضمون يې دادی که دغه سړی د ددې ظهار کفاره ادا کړی نو ښځه يې ورته بيرته حلاليږی او دغه کفاره به يا ديوی مرئی ازادول وىاو يا شپيتو مسکينانو ته ډوډې ورکول او کنه بيا دوه مياشتی روژه نيول دی .
او همدارنگه په نورو آياتو کی يې د ظهار عمل سخت تقبيح کړيدی او دائی بده او دروغ گنړلی دی چې دا ټول پر ښځو باندې الهی کمال شفقت او ترحم دی .
١٧_الله تعالی مؤمنان نارينه او مؤمنانې زنانه وو ته د ضرر رسولو څخه منع کړی دی او دغه کار يې سخت تقبيح کړی دی او داسې فرمائی (( والذين يؤذون المؤمنين و المؤمنات بغير ما اکتسبوا فقد احتملوا بهتانا و اثمامبينا))
(سورة احزاب ايت ٥٨)
ترجمه : او هغه کسان چې ضرر رسوۍ مومنان سړی او مؤمنانې ښځو ته ( په اتهام سره ) به غير دهغه کار چې کړی وی دوی (يعنې په ناکړی کار ) پس په تحقيق سره دوی باروی پخپل ځان غټ دروغ او بیکاره گناه .
١٨_همدارنگی الله تعالی په بل ځای کې داسې فرمائی (( ان الذين فتنوا المؤمنين والمؤمنات ثم لم يتوبوا فلهم عذاب جهنم و لهم عذاب الحريق))
( سورة البروج آیت ۱۰)
ترجمه : بی شکه هغه کسان چه په فتنه کی يي غورځولی وی يعنې ضرر يې رسولی وی مومنانو سړيو ته او مومنانو ښځو ته او بيا يې توبه نه وی ويستلی نو دوي نه دی (په اخرت کې ) عذاب ددوزخ او دوی ته دی عذاب د اور سوزونکی .
د پورتنې آياتونو څخه معلومه شوه چې بی مو جبه مؤمنانو نارينو او ښځو ته ضرر رسول حرام او گناه او ددوزخ د داخليدو سبب دى.
١٩_الله تعالی امر کړيدی چې خپل ځانونه او خپلې ښځې او بچی ددوزخ داور څخه بچ کړی يعنې هغوی دالله تعالی طرف ته دعوت کړی او هغوی ته روغه او صحيحه اسلامي تربيه ورکړی .
الله تعالی داسې فرمائی : (يا ايهالذين امنوا قوا انفسکم و اهليکم نارا وقودها الناس والحجارة) 
(سورة التحریم ایت ۶)
ترجمه (ای مومنانو تاسی خپل ځانونه او اهل او عيال له اور څخه وساتۍ له هغه اور څخه چې خس او خاشاک يې خلک او تيږی دی .
٢٠_الله تعالی دمسلمانو او مؤمنو سړيو او ښځو ستاينه کړيدی او هغوی سره يې دمغفرت او لوې اجر وعده کړيدی او ټول يې نيکو کارونو ته دعوت کړيدی الله تعالی فرمائی :((ان المسلمين والمسلمات والمؤمنين والمؤمنات والقانتين والقانتات والصادقين والصادقات والصابرين والصابرات والخاشعين والخاشعات والمتصدقين والمتصدقات والصائمين والصائمات والحافظين فروجهم والحافظات والذاکرين الله کثيرا والذاکرات اعدالله لهم مغفرة و اجرا عظيما) 
(سورة الاحزاب ایت ۳۵)
ترجمه: يقينا مسلمان سړی او مسلمانې ښځې او مومنان سړی او مؤمنانې ښځې او تابعداری کوونکی سړی او تابعداری کوونکی ښځې او رشتيا ويونکی سړی اورشتيا ويونکی ښځې او صبر کوونکی سړی او صبر کوونکی ښځې او عاجزی کوونکی سړی او عاجزی کوونکی ښځې او صدقه کونکی سړی او صدقه کوونکۍ ښځې او روزه نيونکی سړی او روژه نيونکی ښځې او بچ ساتونکی عورتونو خپلو لره سړی او بچ ساتونکی ښځې او ډير يادونکی الله تعالی لره سړی او ډير يادونکی ښځې تيار کړی الله تعالی دوی لره بخشش او لوې ثواب .
٢١_ همدارنگه الله تعالی ښځو ته خصوصی خطاب کړی دی او داسې يې فرمائيلی (و اقمن الصلاه واتين الزکاه واطعن الله ورسوله ........)
( سورة الاحزاب ایت ۳۲)
ترجمه : (ای دپيغمبر بيبيانو )( پابندی کوی دمونځ او ورکوی زکات او تابعداری کوی دالله او درسول د هغه ..) .
٢٢_همدارنگی الله تعالی فرمائی چې مومنان نارينه او مؤمنانې ښځې سره دوستان دی او ټول امر کوی په نيكې باندې او منع کوی د بدوکارونو څخه او دمونځ پابندی کوی او زکات ورکوی او دالله او د هغه رسول صلی الله عليه وسلم فرمانبرداری کوی .
الله تعالی داسې فرمايي : (والمؤمنون والمؤمنات بعضهم اولياء بعض يامرون بالمعروف وينهون عن المنکر ويقيمون الصلاة ويؤتون الزکاة و يطيعون الله ورسوله .....)
( سورة التوبه ایت ۷۱ )
ترجمه : او مومنان سړی اومؤمنانې ښځې بعضې ددوی د بعضو دوستان دی دوی امر کوی په نيكې سره او منع کوی دبدی نه او پابندی کوی د لمانځه او زکات ورکوی او تابعداری کوی دالله جل جلاله او درسول دهغه .
د ذکرشوی آياتونه څخه د جندر موضوع هم ښه معلومه شوه چه اسلام هغه سوارلس سوه کاله مخکې بيان کړی دی او جندر دنارينو او زنانه و نقش او فعاليت ته وائی د يوی ټولنې په مختلفو سطحو کې .
٢٣_همدارنگه الله تعالی د پيغمبر بيبيانو ته خصوصی خطاب کوی او هغوی ته دشرعی علم د تحصيل امرکوی او داسې فرمائی ( واذکرن ما يتلی فی بيوتکن من ايات الله والحکمه ) 
(سورة الاحزاب آیت ۳۴)
ترجمه : اويادوی هغه چې لوستل کيدي شی په کورونو ستاسو کی داياتونو دالله تعالی او حديث دنبی صلي الله عليه وسلم) څخه.
په ذکر شوی ايت کې اگر که خطاب بيبيانو ته دی خو حکم ټولو مسلمانو ښځو ته عام دی نو ټولو مسلمانو ښځو ته ضرور دی چې قران او حديث ولولی ځکه چې دا دټولو علومو اساس دی او دغه دواړه ياد کړی او پر دغه دواوه ځانونه پوه کړی او په هغه باندې عمل وکړی ترڅو ددنيا او اخرت سعادت اودالله تعالی رضا او دايمی جنت ددوی په نصيب شی .
٢٤_همدارنگه الله تعالی چې نارينه يې دبدکارونو څخه منع کړی نو زنانه يې په خصوصی توگه د بدو کارونو څخه منع کړيدی چې دا په زنانه باندې کمال مهربانی او شفقت دی .
الله تعالی داسې فرمائی ( يا ايهالذين امنوا لا يسخر قوم من قوم عسی ان يکونو ا خيرا منهم ولا نساء من نساء عسی ان يکن خيرا منهن ولا تلمزوا انفسکم ولا تنابزوا بالالقاب .....) 
(سورة الحجرات ١١)
ترجمه : ای مؤمنانو مسخری دی نه کوی هيڅ نارينه په نورو نارينو باندې کيدايشی چې هغوی به غوره وی ددوی نه او نه دی زنانه مسخری کوی په نورو زنانه پوری کيديشی چې هغه به غوره وی د دوي نه او يو د بل عيبونه مه وائی او یو بل ته په بدو نومونو اواز مه کوي.
٢٥_ددنيا ژوند دښځې او نارينه په مشارکت سره مخ په وړاندې ځی او يو بل ته ضرورت لری او که په دغو دواړو کې يو نه وی نو ژوند سخت دی دغه مطلب ددغه ايت څخه اخيستل کيږی (هن لباس لکم وانتم لباس لهن )) 
(سورة بقره ايت ١٨٧)
ترجمه : ښځې جامه ده ستاسو دپاره او تاسو جامه يې دښځو دپاره 
يعنې نارينه دښځې د لباس حيثيت لری او ښځې د نارينه دپاره د لباس حيثيت لری او دا په څو وجه سره دی .اوله وجه دا چې لکه څنگه چې جامه او بدن يو بل سره جوخت او لازم او ملزوم دی نو داسې ښځې او ميړه هم سره لازم او ملزوم دی 
دويمه وجه داده چې جامه دبدن پټونکی دی نو دارنګی ښځه او خاوند د يو بل دپاره پرده ده د فحش کاری او بدنامی نه .
درېمه وجه داده چه په جامه کې دبدن دپاره سکون او ارام وی نو دغه شانتی ښځه او خاوند هم ديو بل دپاره سکون او ارام دی 
څلورمه وجه ئې‌ داده چې ښځه په شان د توشکی ده او خاوند په شان د بړستن دی نو دا دواړه يو بل سره ارتباط لری او يو بل ته محتاج دی او پنځمه وجه داده چې لکه څرنگه چې بغير دجامو نه ژوند سخت وی نو همدارنگه د نارينه و نه بغير دښځو ژوند او د ښځو نه بغیر د نارینه ژوند سخت دی (تفسير احسن الکلام صفحه ۳٥ جلد ۲ )
٢٦_ الله تعالی خپل پيغمبر صلی الله عليه وسلم ته امر کړيدی چې دمومنو زنانه و سره بيعت وکړی او هغوی د پاره دالله تعالی نه مغفرت وغواړی چې دا دښځو د پاره ډير لوې شرف او عزت دی .
الله تعالی داسې فرمائی ( ياايهاالنبی اذا جاءک المومنات يبا يعنک علی ان لا يشرکن بالله شيئا ولا يسرقن ولا يزنين ولا يقتلن اولادهن ولا ياتين ببهتان يفترينه بين ايديهن و ارجلهن ولا يعصينک فی معروف فبايعهن واستغفرلهن الله ان الله غفور رحيم )
( سورة الممتحنه ايه ١٢)
ترجمه : ای نبی کوم وخت چې راشی تا ته مؤمنانې ښځې ددې دپاره چې بيعت وکړی دوی له تا سره پدی خبرو باندې چې دوی به شريک نه گڼی الله تعالی سره هيڅ څيز او نه به غلا کوی او نه به زنا کوی او نه به وژنی خپل بچی او دوی به راتگ نه کوی داسې دروغ ته چې جوړوی دخپلو لاسونو او خپو تر منځ (يعنې ديو چا اولاد بل چا ته منسوب نکړی ) او نافرمانی به نه کوی په هيڅ کار ددين کې نو ته بيعت وکړه دوی سره او بښنه وغواړه ددوی دپاره د الله تعالی نه يقينا الله تعالی بښونکی او رحم کوونکی دى.
٢٧_ الله تعالی هغو کسانو ته ډير بد وويلی دی چې څوک غواړی دښځې او خاوند د محبت نه ډک علاقات خراب کړی او دهغوی ترمنځ جداوالی راولی . 
الله تعالی فرمائی (فيتعلمون منهما ما يفرقون به بين المرءوزوجه....) 
(سورة البقره ایت ۱۰۲ )
ترجمه : يهوديانو به دهاروت او ماروت نه هغه شی زده کولو چې دهغه په وسيله به يې دښځې او دخاوند تر منځ جداوالی راوستله .
او بيا ددې ايت په اخر کې ئې فرمائلی دی چې دغه کسان چې دښځې او خاوند تر منځ جداوالی راولی دجنت څخه به محروم وی او د ايت څخه دا هم معلومه شوه چې چه پر ښځو ظلم او دښځې او خاوند تر منځ جدایې راوستل دا ديهودو دبدو کارونو څخه يو کار دی . 


هغه ښځې چې الله تعالی په قران کې ذکر کړي دي

په قرانکريم کې دڅو ښځو ذکر او حکايت شويدی چې په هغه جمله کې دبی بی مريم نوم په صراحت سره بار بار ذکر شويدی خو دنورو ښځو نومونه صراحتا نه دی ذکر البته حکايات يې په مختلفو سورة ونو کې بيان شويدی همدارنګی په قران کې دوه غټ سورة ونه دښځو په نوم باندې نومول شوي دی چې يو ته سورة النساء وائی او نساء په عربی ژبه کې ښځو ته وائی او بل سورة په سورة مريم باندې نومول شويدی چې دا هم په اسلام کې د ښځې دعظمت او عزت يو لوې دليل دے مونږه په راتلونکی عباراتو کې دهغو ښځو بيان کوو چې دهغوی نوم او يا حکايت په قرآن کې ذکر شوی وي چې په لاندې ډول دي . 

اول : مريم بنت عمران عليها السلام چې دعيسی عليه السلام مور وه دغه نيکه ښځه چې د ولايت مقام ته رسيدلې وه په قرانکريم د هغې نوم صراحتا څلور ديرش کرتې په دولسو سورتونو کې ذکر شويدی چې هغه سورة بقره ، آل عمران او سورة النساء ، سورة المائدة ، سورة التوبة ، سورة مريم ، سورة المومنون ، سورة الاحزاب ، سورة الزخرف ، سورة الحديد ، سورة الصف سورة التحريم دي 
الله تعالی دبی بی مريم په باره کې داسې فرمايلي (( اذ قالت الملائکة يامريم ان الله اصطفاک وطهرک واصطفاک علی نساء العالمين ))
( سورة آل عمران ايت ٤٣ )
ژباړه : او کله چې وويل ملايکو ای مريم يقينا الله تعالی غوره والی ورکړې تاته او پاکه ساتلې ئې ته او غوره کړې ئې ته په زنانه و د خلکو باندې.
او په بل ځاې کې يې دهغې په صفت کې داسې فرمائلی : (( ومريم بنت عمران التی احصنت فرجها فنفخنا فيه من روحنا وصدقت بکلمات ربها وکتبه وکانت من القانتين )) 
(سورة التحريم ايت ١٢ )
ژباړه : او بيان کړيدی الله تعالی مثال دمریم لور دعمران هغه زنانه چې بچ ئې وساتلو عورت خپل نو پوکی وکړلومونږ په هغې کې دروح دطرف زمونږ نه او تصديق کړی وه دې دکلمو درب خپل او دکتابونو دهغه او داوه دپوره تابعداری کوونکو څخه . 
همدرانګه چې کله بی بی مريم پخپله عبادتخانه کې په عبادت باندې مصروفه وه نو په ژمی کې ورته د اوړی ميوه غائبانه راتله او په اوړی کې به ورته دژمی ميوه غائبانه راتله چې داد هغې لپاره يو لوې کرامت وو الله دغه خبره داسې بيان کړی دی :
(( کلما دخل عليها زکريا المحراب وجد عندها رزقا قال يا مريم انی لک هذا قالت هو من عندالله ان الله يرزق من يشاء بغير حساب ))
( سورة ال عمران ايت ٣٧ )
ژباړه : هرکله چې به داخل شو زکريا عليه اسلام په هغې باندې عبادتخانې ته نو وبه وموندلو دهغې سره روزي ( يعنې دژمي ميوه په اوړی کې او داوړی ميوه په ژمی کې نو زکريا عليه السلام به وويل چې ای مريم دا روزی دکوم ځې نه تاته راغله ؟ نو هغې به وويلې چې دا دالله تعالی له طرف نه دی يقينا الله تعالی روزی ورکوي چالره چې وغواړي بغير حسابه . 
همدارنگه الله تعالی دبی بی مريم خدمت او ساتنه او پالنه دماشومتوب نه زکريا عليه السلام ته سپارې وه چې دا دټولو ښځو لپاره يو لوې افتخار او عظمت دی چې دخپلې زمانې پيغمبر ديوې ښځې خدمت او پالنه او ساتنه کوی ددې نه معلوميږي چې نيکې ښځې دالله په نزد او هم دهغه دپيغمبرانو په نزد څومره اوچته مرتبه لري الله تعالی داسې فرمائی : (( وکفلها زکريا )) 
(سورة ال عمران ايت ٣٧ )
ژباړه : الله تعالی دبی بی مريم پالنه او ساتنه زکريا عليه السلام ته وسپارلو . ان تردې پورې چې کله بی بی مريم دمور نه پيدا شوه نومور ئې هغه بيت المقدس ته راوستله چې هلته زکريا عليه السلام او نور علماء ناست وه نو هغوی ته ئې وويلی چې دغه ماشومه ما دبيت المقدس دخدمت لپاره ورکړي نو په دغه وخت کې په دغه مجلس کې هر يو غوښتل چې هغه دې د بی بی مريم خدمت او ساتنه او پالنه وکړي خو آخر فيصله په دې وشوه چې هريو به خپل قلم درياب ته وغورځوي نو که دهرچا قلم داوبو دپاسه ودريد نو هماغه به دبی بی مريم خدمت او پالنه کوي نو دوي چې کله خپل قلمونه وغورځول په درياب کې نو يواځې دزکريا عليه السلام قلم داوبو دپاسه ودريده نو بی بی مريم هغه ته دخدمت لپاره وسپارل شوه . دغه قصه الله تعالی داسې ، بيانوی (( وما کنت لديهم اذ يلقون اقلامهم ايهم يکفل مريم وما کنت لديهم اذ يختصمون )) 
(سورة ال عمران ايت ٤٤ )
ژباړه : او نه وي ته (ای پيغمبره ) ددوی سره حاضر چې کله دوی غورځول خپل قلمونه ( اوبو ته چې معلومه شی ) چې کوم يو کس به پالنه کوی دمريم او نه وی ته حاضر ددوی سره کوم وخت چې دوي بحث کول په باره دساتلو دمريم کې ) 
همدارنګه الله تعالی دبی بی مريم څخه يو عظيم پيغمبر چې عيسی عليه السلام و زيږولې وه او خپل عظیم قدرت ئې پکې ښودلې دی چې هغه ئې بغير دپلاره پيدا کړې وه دغه قصه الله تعالی داسې بيانوی : (( اذ قالت الملائکة يا مريم ان الله يبشرک بکلمة منه اسمه المسيح عيسی بن مريم وجيها فی الدنيا والاخرة ومن المقربين ويکلم الناس فی المهد وکهلا ومن الصالحين قالت رب انی يکون لي ولد ولم يمسسنی بشر قال کذلک الله يخلق ما يشاء اذا قضى امرا فانما يقول له کن فيکون ويعلمه الکتاب والحکمة والتوراة والانجيل ورسولا الی بنی اسرائيل ))
( سورة ال عمران ايت ٤٥ -٤٩ )
ژباړه : کوم وخت چې وويل ملايکو ای مريم يقينا الله تعالی زيری درکوی تاته په يوی کلمی دطرف دالله تعالی نه چې نوم دهغه مسيح عيسی ځوې دمريم دی چې مخور به وي په دنيا او په آخرت کې او الله ته دنزدې کړی شوی بندګانو څخه به وی او دې به خبرې کوي دخلقو سره په غيږ دمور کې او په پوخ عمر کې او دپوره نيکانو څخه به وي . نو وويل مريم : ای ربه څرنګې به ځما لپاره ځوې وي او حال دا چې هيڅ يو بشر ماباندې لاس نه دی لګولی نو وويل ( جبريل ) دغسې الله تعالی پيدا کوۍ څه چې وغواړی هر کله چې هغه ديو کار دکيدلو فيصله وکړي نو هغه ته ووائی اوشه نو هغه وشي او ښودنه به کوي ده ( عيسی ) ته دکتاب او دسنت اود تورات او دانجيل او دي به رسول وګرځوي بنی اسرائيلو ته يعنې دبني اسرائيلو پيغمبر به وي . 
همدرانګې الله تعالی دبی بی مريم لاندې ښه صفتونه او کرامات بيان کړیدی 
١-ملائکو دهغې سره خبرې کړې وه . 
٢-هغه الله تعالی په ټولو ښځو دزمانې باندې غوره کړی وه 
٣-هغه الله تعالی دګناه څخه پاکه ساتلې وه 
٤-هغه يوه پاک لمنه ښځه وه 
٥-هغه يوه ريښتينی ښځه وه 
٦-هغه دالله تعالی په خبرو او کتابونو ايمان او باور درلوده . 
٧-هغه دالله تعالی تابعداره بنده وه. 
٨-هغې ته به غيبی او خارق العاده رزق ورکول کيده . 
٩-دهغې نه الله تعالی بغير خاوند نه پيغمبر پيداکړو . 
١٠-دهغې خدمت او پالنه دزمانې پيغمبر زكريا عليه السلام کوله . 

دوهم : حنة بنت فاقوذ چې دعمران ښځه او دبی بی مريم موروه : 
ددغې نيکې ښځې حکايت په سورة ال عمران کې ذکر شويدی دغې ښځې حمل درلود او دا يې نذر ایښی و چې کله دغه حمل پيدا شی نو هغه به دبيت المقدس خدمت کوي نو کله يې چې دغه حمل وزيږاوه نو هغه ښځه وه نو دهغې نوم ئې مريم کيښوده . نو الله تعالی دغه نذر قبول کړلو او مريم بيا په بيت المقدس کې دزکريا عليه السلام ترپالنې لاندې اوسيدله او هغې ته ئې يوه خاصه کوټه جوړ کړې وه . 
الله تعالی فرمائی : (( اذقالت امراة عمران رب اني نذرت لک ما فی بطنی محررا فتقبل منی انک انت السميع العليم فلما وضعتها قالت رب انی وضعتها انثی والله اعلم بما وضعت وليس الذکر کالانثی واني سميتها مريم واني اعيذها بک وذريتها من الشيطن الرجيم فتقبلها ربها بقبول حسن وانبتها نباتا حسنا وکفلها زکريا ..)) 
(سورة ال عمران ٣٦-٣٧ )
ژباړه : هر کله چې ووئيل ښځې دعمران عليه السلام ای ربه زما يقنيا ما منخته کړې ده خاص تالره دهغه ماشوم چې ځما په خيټه کې دی ازاد کړی شوی ددين لپاره نو قبول کړې زمانه يقينا ته هرڅه اوری او په هر څه باندې عالم ئې نو هر کله چې هغې وزيږوله هغه نو هغې وويلې يا ربه يقينا ما جينی وزيږوله او الله تعالی ښه پوهه دی په هغه چې هغې زيږولی دی او نه دی هغه نارينه ( چې ده طلب کړې وه دهغه ) پشان دهغه زنانه ( چې ورکړی شوه ) او يقينا ما نوم ايښودلې دی دهغې مريم او يقينا زه پناه غواړم هغې لره په تاسره او اولاد دهغې لره دشيطان رټلی شوی نه نو قبول کړلو هغه رب دهغې په ښائسته قبلولو سره او زرغون ئې کړو هغه په ښائسته زرغونولو سره او هغه ئې زکريا ته وسپارلو ( دخدمت او پالنې لپاره ) 

دريم : آسيه بنت مزاحم عليها السلام چې دفرعون ښځه وه او مسلمانه وه فرعون هغې ته سخت عذابونه ورکړلو چې هغه بيرته داسلام څخه وګرځيږي خو هغه دقوي ايمان او عقيدې خاونده وه او دحق په لار کې ئې شهادت قبوله کړه او فرعون هغه شهيده کړه . الله تعالی دهغې په صفت کې داسې فرمائی : (( وضرب الله مثلا للذين امنوا امراة فرعون اذقالت رب ابن لی عندک بيتا فی الجنة ونجنی من فرعون وعمله ونجنی من القوم الظالمين )) 
(سورة ا لتحريم ايت ١١ )
ژباړه : او بيان کړيدی الله تعالی مثال دمومنانو لپاره دښځې دفرعون کوم وخت چې وويل هغې ای ربه ځما جوړ کړه ما لپاره ستا په خوا کور په جنت کې او ماته نجات راکړه دفرعون او دهغه دعمل څخه او ماته نجات راکړه دظالم قوم څخه .

څلورم : بی بی سارة چې دابراهيم عليه السلام ښځه وه :
ددغې ښځې څخه دوه پيغمبران پيدا شوی وه چې يو اسحق عليه السلام وه او بل يعقوب عليه السلام يعنې دی د دوو پيغمبرانو مور وه او دپيغمبرښځه وه الله تعالی دهغې حکايت په سورة هود او سورة الذاريات کې داسې کړيدی : (( وامراته قائمة فضحکت فبشرناها باسحاق ومن وراء اسحق يعقوب )) 
(سورة هود ایت۷۱)
ژباړه : او دابراهيم عليه السلام ښځه ولاړه وو نو هغه خوشحاله شوه نو مونږه زيری ورکړلو هغې ته په اسحق او وروستو داسحق نه په يعقوب سره. 
او په سورة الذاريات کې يې داسې فرمائی : (( وبشروه بغلم عليم ، فاقبلت امراته فی صرة فصکت وجهها وقالت عجوز عقيم ، قالوا کذلک قال ربک انه هوالعليم الحکيم)) 
(سورة الذاريات ايت ٣٠ )
ژباړه او ملائکو زيری ورکړلو ابراهيم عليه السلام ته په يو علم والا ځوې سره نو مخامخ شوه ښځه دهغه په ډله دملائکو کې په چغې سره نو خپل مخ ئې په لاس ووهلو او وې وئيلې زه يوه شنډه بوډۍ يمه نو ملايکو وويل دغسې به ئې ته ستا رب ويلي دي يقينا هغه حکمتونو والا دی .

پنځم :دزکريا عليه السلام ښځه چې دبی بی مريم خاله وه اويوه مسلمانه ښځه وه ددغې ښځې ذکر دسورة ال عمران په څلويښتم ايت او سورة مريم په پنځم او اتم ايت کې شويدی . 

شپږم : دموسی عليه السلام مور چې يوه مسلمانه ښځه وه دسورة طه په اته ديرشم او څلويښتم ايت کې او دسورة القصص په اووم او دولسم ايت کې ئې ذکر شويدی . 

اووم : بلقيس : دغه ښځه مخکې دايمان راوړلونه ديمن ملکه وه سليمان عليه السلام هغې ته يو خط وليږلو او هغه ئې اسلام ته دعوت کړې وه چې ددغه خط نه وروسته هغه سليمان عليه السلام ته راغله او مسلمانه شوه او دشرک او دکفر نه ئې خپل برائت اعلان کړلو . 
الله تعالی ددغې ښځې قيصه په سورة النمل کې د ٢٣ اايت څخه تر ٤٤ ايت پورې په تفصيل سره ذکر کړی دی . 

اتم: زينب بنت جحش رضی الله عنها چې دزيد بن حارثة رضي الله عنه ښځه وه او زيد ته رسول الله صلی الله عليه وسلم ځوې ويلې وه او دهغه سره ئې ئې زياته مينه درلودله زيد بن حارثة خپله ښځه طلاقه کړه او دهغه دطلاق نه وروسته الله تعالی دغه ښځه خپل پيغمبر ته په نکاح کړلو او الله تعالی دغه قصه داسې بيانوی : (( فلماقضی زيد منها وطرا زوجناکها لکی لايکون علی المومنين حرج فی ازواج ادعيائهم اذا قضوا منهن وطرا وکان امرالله مفعولا ))
( سورة الاحزاب ايت ٣٧) 
ژباړه : پس هرکله چې پوره کړلو زيد دهغې ( زينب بنت جحش ) نه حاجت نو په نکاح سره مونږ درکړله تاته دغه ښځه ددې لپاره چې نه وي په مومنانو باندې تنګسيا په باره دنکاح کولو دښځو دمتبنی ګانو ددوي هر کله چې پوره کړي دوي دهغوې نه حاجت او دې حکم دالله تعالی پوره کړی شوی . 
د رسول الله صلی الله عليه وسلم دغه ښځه دومره اوچته مرتبه درلودله چې رب العالمين پخپله دعرش دپاسه دهغې نکاح دخپل پيغمبر سره تړلې وه ځکه خوبه دغه ښځه درسول الله صلی الله عليه وسلم په نورو ښځو افتخار کولو او دابه ئې ويلی چې ځما نکاح رب العالمين د عرش دپاسه دخپل پيغمبر سره تړلی دی . 

نهم :عائشه رضي الله عنها چې درسول الله ښځه وه دسورة النور دلسم ايت څه تر شلم ايته پورې د هغې دبرائت لپاره نازل شويدی . 

لسم : درسول الله صلی الله عليه وسلم نورې بيبيانې : 
درسول الله صلی الله عليه وسلم دټولو بيبيانو ذکر په سورة الاحزاب او سورة التحريم کې په تفصيل سره شوی دی . 
سورة الاحزاب ايت ٦ او ايت ٢٨ الی ٣٤ او ايت ٥٠ تر ٣ او ايت ٥٩ اوسورة التحريم دايت ٣ څخه تر ايت ٥ پورې. 

يوولسم : دشعيب عليه السلام لورګانې چې يوه ئې بيا دموسی عليه السلام ښځه شوه . ددوی حکايت په سورة القصص کې الله تعالی ذکر کړی دی . سورة القصص ايت ٢٣ . 

دولسم : دعزيز مصر ښځه چې راعيل نوميده او مشهوره په زليخا باندې ده . 
ددغې ښځې حکايت الله تعالی په سورة يوسف کې په تفصيل سره ئې ذکر کړی دی . 

ديارلسم :دنوح عليه السلام ښځه او دلوط عليه السلام ښځه دغه دواړه ښځې اګر که دپيغمبرانو ښځې وې خو کافرې وې ځکه دواړه دجهنم مستحق شول الله تعالی ددغو دواړو په باره کې داسې فرمائي : (( وضرب الله مثلا للذين کفروا امراة نوح وامراة لوط کانتا تحت عبدين من عبادنا صالحين فخانتاهما فلم يغنيا عنهما من الله شيئا وقيل ادخلا النار مع الداخلين ) 
(سورة التحريم ايت ١٠ )
ژباړه : او بيان کړيدی الله تعالی مثال کافرانولره دښځې دنوح او دښځې دلوط چې دا دواړه ځما ددوه صالحو بندګانو په نکاح کې وه نو خيانت وکړو دغو دواړو دخپل ميړونوسره ( ايمان ئې رانه وړ ) نو دفع نه کړلو هغوی د دوې نه هيڅ شی دالله دعذاب نه او وویل شو چې داخلې شی اورته داخليدونکو سره . 

څوارلسم : دابو لهب ښڅه چې ام جميل نوميده او کافره وه الله تعالی ددغې ښځې حکايت په سورة اللهب کې کړيدی او داسې ئې فرمائلی دی : (( وامراته حمالة الحطب في جيدها حبل من مسد )) 
(سورة اللهب ايت ٤-٥ )
ژباړه: او ښځه دده چې بارونکې دخاشاک ده په سټ دهغې کې رسی ده دپوستکو دکجورو څخه . 
مطلب دا چې د ابو لهب ښځه به هم د جهنم اور ته داخلیږی دغه ښځه ډیره سخته کافره وه او رسول الله صلی الله علیه و سلم ته به زیات تکلیف رسولو.

دنبوی احاديثو په ذخيره کې داسې ډير روايتونه موجود دي چې په هغې کې دښځو اوچت مقام ذکر شوی دی خو زه په دغه لويه ذخيره کې صرف يو څو روايتونه ذکر کوم چې دهغې څخه دښځو اوچت مقام په اسلام کې ډير ښه معلوميږي چې هغه په لاندې ډول دى: 
١-امام بخاري او امام مسلم رحمهما الله دابوهريرة رضي الله عنه څخه روايت کړی چې هغه ويلی دي : (( اتی جبريل النبی صلی الله عليه وسلم فقال يا رسول الله هذه خديجة قد اتت معها اناء فيه ادام وطعام فاذا اتتک فاقرا عليه السلام من ربها ومني وبشرها ببيت فی الجنة من قصب لا صخب فيه ولا نصب ))
( متفق عليه مشكوة صفحه ٥٧٣ )
ژباړه : جبريل عليه السلام نبی عليه السلام ته راغی او هغه ته يې وويلې چې ای رسول الله صلی الله عليه وسلم خديجة تاته راتلونکې ده او دهغې سره يو لوښی دی چې په هغه کې قتغ او دخوراک څه شی دی نو چې کله تاته راغله نو په هغې باندې دهغې درب له طرفه او ځما له طرفه سلام ووايه او هغې ته زيری ورکړه په يو کور سره په جنت کې چې دمرغلرو څخه جوړ دی او په هغه کې شور او تکليف نشته 
سبحان الله !
يوه ښځه په اسلام کې دومره اوچتې مرتبې ته رسيږي چې رب العالمين او دهغه مقرب ملائک جبريل عليه السلام په هغې باندې سلام وائی او هغې ته په دنيا کې دجنت زيری ورکوي . يقينا دغه ټولو ښځو ته لوې افتخار او دير لوې عزت دی . 
٢-امام ترمذي رحمه الله دانس رضي الله عنه څخه روايت کوي چې رسول الله صلی الله عليه وسلم فرمائلی دی : (( حسبک من نساء العالمين مريم بنت عمران وخديجة بنت خويلد وفاطمة بنت محمد وآسية امراة فرعون ) 
(مشكوة صفحه ٥٧٣) 
ژباړه : کافي ده تاته پيژندل دفضيلت دمريم لور دعمران او دخديجې لور دخويلد او دفاطمې لور دمحمد صلی الله عليه وسلم او داسيه ښځه دفرعون .
يعنې دغې ښځې داسې اوچتو مرتبو ته رسيدلي دي چې ډير نارينه هغې ته نه دی رسيدلي . 
٣-امام بخاري او امام مسلم رحمه ا الله دعائشة رضي الله عنها څخه روايت کړيدی چې رسول الله صلی الله عليه وسلم فرمائلی دی : (( يا عائشة هذا جبريل يقرئک السلام قالت وعليه السلام ورحمة الله قالت وهو يری مالا اری )) 
(مشكوة صفحه ٥٧٣ )
ژباړه : ای عائشې دغه جبريل دی او پرتا سلام وائی نو عائشة رضي الله عنها وويلې چې په هغه دې سلام او رحمت دالله وي او بيائې وويلې چې رسول الله صلی الله عليه وسلم جبريل ليده او مانه ليده . 
٤-امام بخاري او امام مسلم رحمهما الله دعائشة رضي الله عنها څخه روايت کړيدي چې هغې فرمائلی دی : (( کان رسول الله صلی الله عليه وسلم يکثرذکرها( خديجة) وربما ذبح الشاة ثم يقطعها اعضاء ثم يبعثها في صدائق خديجة )) 
(متفق علیه مشكوة صفحه ٥٧٣ )
ژباړه : رسول الله صلی الله عليه وسلم به خديجة رضي الله عنها ډيره يادوله او ډير کرتې به يې چې کله ګډ حلاله کړه نو دهغه اندامونه به ئې جداجدا کړله او بيا به ئې دخديجې رضي الله عنها په دوستانو تقسيموله . 
٥-امام بخاري او امام مسلم رحمهما الله دعلي رضي الله عنه څخه روايت کړيدي چې رسول الله صلی الله عليه وسلم فرمائلی دی : (( خير نسائها مريم بنت عمران وخير نسائها خديجة بنت خويلد )) 
(متفق علیه مشكوة صفحه ٥٧٣)
ژباړه : مريم لور دعمران د خپلې زمانې بهتره ښځه وه او خديجه لور دخويلد دخپلې زمانې بهتره ښځه ده .
٦-امام بخاري او امام مسلم رحمهما الله دعائشة رضي الله عنها څخه روايت کړی چې رسول الله صلی الله عليه وسلم فاطمه رضي الله عنها ته وويل : (( يا فاطمة الا ترضين ان تکوني سيدة نساء اهل الجنة )) 
(مشكوة صفحۀ ٥٦٨ )
ژباړه : ای فاطمې ايا ته نه خوشحاليږی چې دجنت دښځو سرداره شی.
او په بل روايت کې امام ترمذی دعائشة رضي الله عنها روايت کړي دی چې فاطمة رضي الله عنها داسې فرمائلی دی : (( واخبرنی انی سيدة نساء اهل الجنه )) 
(متفق علیه مشكوة صفحه ٥٧٤ )
ژباړه : رسول الله صلی الله عليه وسلم ماته خبر راکړه چې زه دجنت دښځوسرداره يم . 
٧-امام بخاري او امام مسلم دعمروبن العاص رضي الله عنه څخه روايت کړيدی چې هغه رسول الله صلی الله عليه وسلم ته وويلې : ((ای الناس احب اليک ؟ قال عائشة )) 
(متفق علیه � مشكوة صفحه ۵۵۵)
ژباړه : په خلکو کې څوک تاته ډير خوښ دی نو رسول الله صلی الله عليه وسلم وفرمائل چې عائشة رضي الله عنها . 
٨-امام بخاری او امام مسلم رحمهما الله دمسوربن مخرمة رضي الله عنه څخه روايت کړيدی چې رسول الله صلی الله عليه وسلم فرمائلی : (فاطمة بضعة منی فمن اغضبها اغضبنی وفی رواية يريبنی ما ارابها ويوذيني ما آذاها )
( متفق علیه � مشكوة صفحه ۵۶۸ )
ژباړه : فاطمه ځما دبدن ټوټه ده او چاچې هغه په غصه کړله نو زه ئې په غصه کړلم او په بل روايت کې ئې داسې ويلی دی : (( ما خفه کوی هغه شی چې فاطمه خفه کوی او ماته تکليف او ضرر رسوی هغه شی چې فاطمه ته تکليف او ضرر رسوی . 
دپورتنې احاديثو څخه دا معلومه شوه چې داسلام مقدس دين پرښځو څومره زيات اهتمام کړی دی او دا چې ښځې کولای شي هغه اوچتو درجو او مرتبو ته ورسيږي کوم چې دير سړي ورته نه شي رسيدلای البته دغو او چتو مرتبو ته به دتقوی او ديانتداری او خوش اخلاقې له لارې رسيږي . 
٩-امام احمدبن حنبل او امام نسائی رحمهما الله دانس رضي الله عنه څخه روايت کړيدی چې رسول الله صلی الله عليه وسلم فرمائلی دی : (( حبب الی من الدنيا النساء والطيب وجعلت قرة عينی فی الصلاة )) 
(مشكوة صفحه ٤٤٩ )
ژباړه : ددنيا څخه ماته ښځې او خوشبويې محبوب شويدی او ځما دسترګو يخوالي په لمانځه کې ګرځول شوي دي . 
١٠-همدارنګې امام نسائی دانس رضي الله عنه څخه روايت کړيدی چې هغه ويلی دی : (( لم يکن شی احب الی رسول الله صلی الله عليه وسلم بعد النساء من الخيل )
( نسائی صفحه ٩٤ جلد ٢ )
ژباړه : داسې شی چې رسول الله صلی اله عليه وسلم ته پس له ښځو دير خوښ وه هغه اسونه وه ، يعنې په اوله درجه کې ئې دښځو سره مينه زياته وه او دهغوې نه وروسته ئې داسونو سره مينه زياته وه 
١١-امام مسلم رحمه الله دعبدالله بن عمرو رضي الله عنه نه روايت کړيدی چې رسول الله صلی الله عليه وسلم فرمائلی دی : (( الدنيا متاع وخير متاعها المراة الصالحة))
( مشكوة صفحه ٢٦٧ )
ژباړه : دنيا يوه شتمنې ده او غوره شتمنى ددنيا صالحه ښځه ده . 
١٢-امام ابوداود رحمه الله دابوالطفيل غنوی رضي الله عنه څخه روايت کړی دی چې هغه ويلی دی : (( کنت جالسا مع النبی صلی الله عليه وسلم اذاقبلت امراة فبسط النبی صلی الله عليه وسلم رادءه حتی قعدت فلما ذهبت قيل هذه ارضعت النبی صلی الله عليه وسلم ))
( مشكوة ٢٧٤ )
ژباړه : زه دنبی عليه السلام سره ناست وم چې يوه ښځه راغله نو نبی عليه السلام خپل څادر هغې ته هواره کړه او هغه ورباندې کښيناستله نو هرکله چې دغه ښځه لاړله نويو چا وويلې چې دا هغه ښځه ده چې رسول الله صلی الله عليه وسلم ته ئې شيدې ورکړيده . يعنې دهغه رضاعی مور وه . 
١٣-امام بخاری او امام مسلم رحمهما الله دام هانی بنت ابی طالب رضي الله عنها نه چې درسول الله صی الله عليه وسلم دتره لور روايت کړي دی چې هغې په فتح دمکې کې دوو مشرکانو ته چې دده دميړه خپلوان وو امان ورکړې وه او علی رضي الله عنه غوښتل چې دغه کسان ووژنې نو ام هاني رضي الله عنها رسول الله صلی الله عليه وسلم ته دغه خبره وکړله نو رسول الله صلی الله عليه وسلم ورته وفرمایل :( قداجرنا من اجرت يا ام هانئ )
( مشكوة صفحه ٣٤٧ )
ژباړه : مونږ امان ورکړيدی هغه چاته چې تاورته امان ورکړيدی ای ام هانئ . 
سبحان الله ! 
داسلام په مقدس دين کې دښځې دتصميم او نظر څومره زيات احترام شويدی او په هغه باندې څومره زيات اهتمام شويدی چې يوه مسلمانه ښځه دوو کافرانو ته امان ورکوي او دالله تعالی رسول دغه امان ورکول قبول او نافذوي . 
١٤-امام بخاری او امام مسلم رحمهما الله د ابو هريره رضی الله عنه نه روايت کړيدی چې يو سړی رسول الله صلی الله عليه وسلم ته وويل : (من احق الناس بحسن صحابتی ؟ قال امک قال ثم من ؟قال امک .قال ثم من ؟ قال امک . قال ثم من ؟ قال ابوک ) 
(مشكوة صفحه ٤١٨)
ترجمه : يو سړی رسول الله صلی الله عليه وسلم ته وويل چې څوک پر ما باندې ډیر حقدار دی په ښه ملگرتيا کې ؟ نو رسول الله صلی عليه وسلم ورته وويل ستا مور هغه سړی بيا وويل څوک ؟ نو رسول الله صلی الله عليه وسلم وويل ستا مور هغه سړی وويل بيا څوک ؟ رسول الله صلی الله عليه وسلم وويل چې ستا مور هغه سړی وويل بيا څوک ؟ نو رسول الله صلی الله عليه وسلم وويل ستا پلار .
سبحان الله .
دا يو لوې شرف عزت او افتخار دی د ټولو ښځو دپاره چې رسول الله صلی الله عليه وسلم هغوی دری ځلی مکرر زيات حقدار د ښه ملگرتيا او ښې معاملی بولی او نارينه يې په څلورمه درجه کې حقدار گڼلی دی .
١٥-امام بخاری او امام مسلم رحمهما الله دابو هريرة رضي الله عنه نه روايت کړی دی چې رسول الله صلی الله عليه وسلم فرمائلی دی : (( استوصوا بالنساء خيرا )) 
(مشكوة صفحه ٢٨٠ )
ژباړه : ترجمه : يو بل ته دښځو په هکله ښه وصيت او سپارښتنه وکړی . 
سبحان الله : 
وګورئ داسلام د مقدس دين کمال ته چې دښځو په خيراو صلاح باندې څومره زيات اهتمام کوی چې رسول الله صلی الله عليه وسلم خپل ټول امت ته امر کوي چې يو بل ته دښځو په باره کې ښه وصيت وکړئ يعنې يو بل ته پرښځو باندې درحم او دهغوې سره دنيکې رويې په باره کې وصيت وکړئ . 
١٦-امام احمدبن حنبل او امام نسائی او امام بيهقی رحمهم الله دمعاويه بن جاهمه رضي الله عنه څخه روايت کړی دی چې جاهمه رسول الله صلی الله عليه وسلم ته راغی نو هغه ته يې وويل چې( يا رسول الله صلی الله عليه وسلم اردت ان اغزو وقد جئتک استشيرک فقال هل لک من ام ؟قال نعم قال فالزمها فان الجنة عند رجلها )
( مشكوة صفحه ٤٢١ )
ژباړه : ای رسول الله ما اراده کړې چې غزا ته لاړ شم او تاته راغلی يم چې ماته مشوره راکړئ نو رسول الله صلی الله عليه وسلم ورته وفرمایل ايا مور دې شته ؟ نو هغه وويل هو نو رسول الله صلی الله عليه وسلم وفرمایل چې دهغې سره دخدمت لپاره اوسیږه ځکه جنت دهغې دخپو سره دی . 
١۷-امام خطيب بغدادی په خپل کتاب الجامع لاخلاق الراوي کې د انس رضي الله عنه څخه روايت کړی دی چې رسول الله صلی الله علیه و سلم فرمائلی دی : (( الجنة تحت اقدام الامهات ))
( رواه احمد و النسايی و ابن ماجه و الحاکم والقضاعی فی مسنده مشكوة صفحه ٤٢١ حاشيه ٤ واورده الذهبی فی الکبائر و ذکره الساعاتی فی بلوغ الامانی شرح الفتح الربانی جلد ۱۴ صفحه ۵۸ الفتح الربانی ج ۱۴ صفحه ۵۸ کشف الخفاج 1 ص ۳۳۵ )
ژباړه : جنت دمورګانو دقدمونو لاندې دی . 

سبحان الله !
دايولوې افتخار او عزت دی ټولو ښځو ته چې جنت ته تلل دمورګانو په خدمت او پالنه پورې تړل شوي دي.
١۸-امام مسلم او امام بخاری او امام ترمذي دانس رضي الله عنه نه روايت کړی دی چې رسول الله صلی الله عليه وسلم فرمائلی دی : (( من عال جار يتين حتی تبلغا جاء يوم القيامة انا وهو کهاتين واشار بالسبابه والوسطی )) 
(رياض الصالحين صفحه ١٥٥ مشكوة صفحه ٤٢١ الادب المفرد جلد ١ صقحه ٤١ )
ژباړه : چاچې ددوو جنکيانو خدمت او پالنه دهغوې تربالغيدو پورې وکړلو نو په ورځ دقيامت کې به ځما سره دومره نزدې وي لکه څنګه چې منځنی ګوته دشهادت د ګوتی سره نزدی دی . 
ددغه حديث څخه معلومه شوه چې دښځو خدمت او پالنه او پرهغوی شفقت درسول الله صلی الله عليه وسلم دخوشحاليدو او دجنت دداخليدو سبب دی . 
١٨-امام احمدبن حنبل او امام نسائی او امام ابن ماجه رحمه الله د ابوهريرة رضي الله عنه او دابو شريح خزاعی رضي الله عنه څخه روايت کړي دی چې رسول الله صلی اله عليه وسلم فرمائلی دی : (( اللهم اني احرج حق الضعيفين اليتيم والمراة )) 
(الفتح الربانی ج ١٦ صفحه ٢٣٢ رياض الصالحین صفحه ١٥٦ )
ژباړه : ای الله زه په سختی سره منع کوم ددوو ضعيفانو يتيم او ښځه دحق دتلفولو څخه يعنې ديتيم او ښځې دحق دپيمالولو څخه خلک سخت ويروم او سخت منع کوم او ديتيم او ښځې دحق پيمالونکې ګنهګار ګڼم . 

سبحان الله ! 
وګورئ داسلام مقدس دين ته چې څومره زيات اهتمام کوی دښځو په حقونو باندې چې رسول الله صلی الله عليه وسلم دهغوې دحقوقو دضائع کولو څخه څومره په سختی سره خلک منع کوي . 
١٩-امام بخاري او امام مسلم دعائشی رضي الله عنها نه روايت کړي دی چې رسول الله صلی الله عليه وسلم فرمائلی دی : (( من ابتلی من هذه البنات بشئ فاحسن اليهن کن له سترا من النار ) 
(مشكوة صفحه ٤٢١ الادب المفرد صفحه ٤١ جلد ١) 
ژباړه : چاته چې لورګانې ورکړی شوی وي او دې ورسره احسان وکړي ( يعنې دهغوې ښه خدمت او پالنه او تربيه وکړي ) نو دغه لورګانې به دده او ددوزخ داور ترمنځه به ديوې پردی په شان وي يعنې دغه لورګانې بۀ دده دنجات سبب شی ددوزخ داور څخه . 
٢٠-امام بخاري او امام مسلم رحمهما الله دابو هريرة رضي الله عنه روايت کړيدی چې رسول الله صلی الله عليه وسلم فرمائلی دی : (( الساعی علی الارملة والمسکين کالمجاهد في سبيل الله وکالقائم الذي لا يفتر وکالصائم الذي لا يفطر ))
( مشكوة صفحه ٤٢٢ رياض الصالحين صفحه ١٥٥ )
ژباړه : څوک چې دکونډو ښځو او مسکينانو په مرسته او خدمت او پالنه کې کوشش کوي په درجه او ثواب کې دهغه چاسره برابر دی چې دالله تعالی په لار کې جهاد کوي او دهغه چاسره چې هميشه به لمانځه ولاړ وي او نه ستړي كيږي او دهغه چاسره چې هميشه روژه نيسي او نه بوزه كيږي . 
سبحان الله !
وګورئ داسلام مقدس دين ته چې دښځو خدمت او پالنی ته ئې څومره اوچته مرتبه ورکړيدی چې دهغوې دخدمت او پالنې ثواب ئې دجهاد او دایمی تهجد او روژه دارې دثواب سره برابر کړی دی حال دا چې جهاد او هميشه تهجد او روژه نيول سخت عبادت دي . 
٢١-امام احمد بن حنبل او امام ابو داود او امام ابن ماجه او امام دارمی د اسماء بنت يزيد رضی الله عنها نه روايت کړيدی چه هغې ويلی دی (مر علينا رسول الله صل الله عليه وسلم ونحن فی نسوه فسلم علينا )
(الفتح الربانی ج ۱۶ ص ۲۲۹ مشکاه ص ۴۰۰ )
ژباړه : رسول الله صلی الله علیه و سلم د ښځو پر یوه ډله تیریده چې زه هم پکی ووم نو پرمونږ يې سلام واچاوه.
يقينا دا دټولو ښځو دپاره يو لوې عزت او افتخار دی چه رسول الله صلی الله عليه وسلم پر دوی باندې سلام اچوی .
٢٣-امام ابو داود او امام نسائی د ابو هريره رضی الله عنه نه روايت کړيدی چې رسول الله صلی عليه وسلم فرمائلی دی : رحم الله امراة قامت من اليل فصلت و ايقظت زوجها فصلی فان ابی نضحت فی وجهه الماء) 
(مشكوة صفحه ۱۰۹)
ترجمه : الله تعالی دی رحم کړی په هغه ښځه باندې چې دشپې دخوبه پاڅيږی او لمونځ کوی او خپل خاوند هم پاڅوی او که خاوند يې پانڅید نو د هغه په مخ اوبه شيندی .
په دغه حديث کې رسول الله صلی الله عليه وسلم هغه ښځې ته چې خپل رب سره مينه لری او دهغه تابعدارى کوی په خصوصی توگه درحمت دعا کوی او د رسول الله صلی الله عليه وسلم هره دعا مقبوله ده .
٢٤-امام بخاری او امام مسلم رحمها الله د عبدالله بن عباس نه روايت کړيدی چې يو سړی رسول الله صلی الله عليه وسلم ته وويل :( يا رسول الله امراتی خرجت حاجه واکتتبت فی غزوة کذا و کذا قال ارجع فحج مع امراتک ) 
(مسلم صفحه ۴۳۴ جلد ۱ ، بخاری صفحه ۷۸۷ جلد ۲ )
ترجمه : ای رسول الله صلی الله عليه وسلم ځما ښځه حج ته روانه ده او زه د فلانی غزا په لښکر کې ليکلی شوی يم نو رسول الله صلی الله عليه وسلم ورته وويل غزا پريږده او ښځې سره حج ته لاړ شه .
سبحان الله ! دغه دي په اسلام كې د ښځو اوچت مقام چې د حج په سفر كې د هغې د ملګرتيا او د هغې د ځان او عزت د ساتنې لپاره فرضى جهاد د خاوند څخه ساقطيږي او په هغه باندې دا لازميږي چې جهاد پريږدى او د هغې سره حج ته لاړ شي.
٢٥-امام ترمذی د عائشه رضی الله عنها نه روايت کړيدی چه رسول الله صلۍ الله عليه وسلم فرمائلی دی : (ان من اکمل المومنين ايمانا احسنهم خلقا والطفهم باهله ) 
(مشكوة صفحه ٢٨٢)
ترجمه : په مومنانو کې پوره ايمان والا هغه څوک دی چې دډيرو ښو اخلاقو خاوند وی او په خپله ښځه باندې ډير شفقت کونکی وی .
٢٦-امام ترمذی د ابوهريره نه روايت کړی دی چې رسول الله صلی الله عليه وسلم فرمائلی دی (اکمل المومنين ايمانا احسنهم خلقا وخيارکم خيارکم لنسائهم ))
(مشكوة ٢٨٢)
ترجمه: په مومنانو کې پوره ايمان والا هغه څوک دی چه دډيرو ښو اخلاقو خاوند وی او په تاسو کې غوره خلق هغه دی چه د خپلو ښځو سره غوره معامله او چلند كوي.
٢٧-همدارنگی امام ترمذی او ابن ماجه د عايشه رضی الله عنها نه روايت کړی دی چې رسول الله فرمائلی (خيرکم خيرکم لاهله)
( مشكوة ٢٨١)
ترجمه : په تاسو کې غوره هغه څوک دی چې د خپلې ښځې سره غوره اخلاق او معامله ولرى.
٢٨-امام ترمذی او ابوداود او نسائی د سعيد بن زيد رضی الله عنه نه روايت کړی دی چې رسول الله صلی الله عليه وسلم فرمائلی دی (( من قتل دون اهله فهو شهيد )) 
(مشكوة ۳۰۶)
ترجمه : څوک چې دخپلې ښځې او محارمو څخه په دفاع کې ووژل شی نو هغه شهيد دی 
نو ددغه حديث څخه معلومه شوه چې ښځه په اسلام کې‌ دومره او چته مرتبه لری چې دهغې د عفت نه دفاع په هر مسلمان باندې فرض کړی شويدی او هر مسلمان ته امر شويدی چې د خپل عفت او ناموس نه په دفاع کې تر مرگه وجنگيږ‌ی او که په دفاع کې ووژل شی نو شهيد دی يقينا دا د ښځو د پاره لوې عزت دی مو نږ بايد زرکرته د اسلام مقدس دين باندې شکر وباسو او په هغه باندې افتخار وکړو خصوصا د اناثو طبقه .
٢٩-امام ابو داود د ابوهريره نه روايت کړی دی چې رسول الله صلی الله عليه وسلم فرمائلی دی (( ليس منی من خبب امراة علی زوجها ))
ترجمه : هغه کس ځما دډلی څخه نه دی چې د ښځې او خاوند ترمنځ علاقات خرابوی يعنې حرام دی چې يو کس دی د ښځې او خاوند تر منځ شيطانت وکړی تر څو هغوی سره جدا کړی . 
يقينا دغه فرمان کمال ترحم او شفقت دی پر ټولو مسلمانو ښځو باندې .
٣٠-امام مسلم (رح) د ابو هريره نه روايت کوی چې رسول الله صلی عليه وسلم فرمائلی دی چې (( لا يفرک مومن مومنة ان کره منها خلقا رضی الله منها آخر) )) 
(مشكوة ٢٨٠)
ترجمه : مومن سړی دی د مؤمنې ښځې سره بغض نه کوی که د هغې کوم خصلت يې خوښ نه شی نو بل خصلت به يې خوښ شی .
ددغه حديث څخه معلومه شوه چې دښځې د يو بد خصلت په وجه د هغې نور ښه خصلتونه باید نظر انداز نه کړی شي يعنې دښځې يو بدخصلت بايد دهغې سره دبغض سبب نه شي حال دا چې نور ښه خصلتونه هم ولري چې دا يو کمال ترحم او شفقت دی پر ښځو باندې . 
٣١-امام ابوداوداو ترمذي او نسائي او ابن ماجه دانس بن مالک الکعبي رضي الله عنه نه روايت کړی دی چې رسول الله صلی الله عليه وسلم فرمائلي : (( ان الله وضع عن المسافر الصوم و شطر الصلاة و عن الحبلى و المرضع الصوم ) 
(مشكوة ۱۷۸)
ژباړه : الله تعالی مسافر ته دفرضې څلور رکعتې لمونځ نيمائی معاف کړی دی او همدارنګه روژه ئې مسافر ته او هغې ښځې ته چې ماشوم ته شيدی ورکوي او حامله ښځې ته معاف کړی دی . 
وګورئ داسلام دمقدس دين دغه ترحم او شفقت ته پرښځو باندې چې هغې ته ئې دحمل او ماشوم ته دتی ورکولو په حالت کې روژه معاف کړی دی البته دحمل او دماشوم درضاعت دمودې څخه وروسته يې ورباندې قضا لازمه کړيده.
٣٢-امام احمدبن حنبل او امام نسائی دعبدالله بن عمر رضي الله عنه روايت کړی دی چې رسول الله صی الله عليه وسلم فرمائلی دی : (( ثلاثة قد حرم الله عليهم الجنة مدمن الخمر والعاق والديوث الذي يقر اهله الخبث )) 
(مشكوة ٣١٨ )
ژباړه : د دريو کسانو الله تعالی جنت حرام کړی دی شراب خور او هغه کس چې مور اوپلار خفه کوي او هغه ديوث چې دخپلې ښځې او محارمو عفت ته توجه نه کوي 
سبحان الله !
وګورئ داسلام دمقدس دين دغه عظيم اهتمام ته دښځو دشرف او عزت په باره کې چې څوک دښځې او محارمو دعفت څخه دفاع نه کوي اودهغوې په ساتنه او خدمت کې کوشش نه کوي او هغوې خفه کوي او هغوې ته ضرر رسوي هغه دالله تعالی درحمت او دجنت څخه محروم دي . 
٣٣-امام بخاري او امام مسلم رحمهما الله تعالی دعبدالله بن عمر رضي الله عنه روايت کړی دی چې رسول الله صلی الله عليه وسلم فرمائلي دي :
(( المراة راعية علی بيت زوجها وولده وهي مسئولة عنهم )) 
(مشكوة ٣٢٠ )
ژباړه : ښځه دخپل خاوند دکور او اولاد ساتونکې ده او دهغوې په باره کې ورڅخه پوښتنه كيږي يعنې ښځه دخپل خاوند په کور کې دهغه څخه وروسته دمسئوليت مرتبه لري دا دټولو ښځو لپاره يو شرف او عزت دی چې رسول الله صلی الله عليه وسلم هغوې ته دمسئوول خطاب کړی دی او دا هم معلومه شوه چې ښځې کولای شي دداسې کاروو مسئوليت په غاړه واخلي چې دهغوې دطبيعت او فطرت سره برابروي او دهغوې دتحمل وړ وي . 
٣٤- انس رضي الله عنه داسې روايت کوي : (( کان النبی صلي الله عليه وسلم يجلس عند بعيره فينصب رکبته فتضع صفية رجلها علی رکبته حتی ترکب ))
(متفق عليه فتح الباري صفحه ٥٣٢ جلد ٤ کتاب البیوع و مسلم صفحه ۷۷۵ جلد ۲)
ژباړه : نبي عليه السلام به دخپل اوښ سره کښيناست او بيا به يې خپل مبارک زنګون ودراوه نو صفية بی بی رضي الله عنها به خپله خپه دده په زنګون باندې ايښودله چې په اوښ باندې سوره شي . 
سبحان الله !
وګورئ داسلام د ستر پيغمبر دغه شفقت او ترحم ته چې يوې ښځې ته یې خپل مبارک زنګون زينه جوړه کړه ترڅو په اوښ باندې سوره شي .
٣٥-يوبل صحابي رضي الله عنه روايت کوي : (( کانت زوجة عثمان بن عفان رقية بنت رسول الله صلی الله عليه وسلم مريضة في غزوة بدر فقال رسول الله صلی الله عليه وسلم : اقم معها ولک اجر من شهد بدرا و سهمه )) 
(بخاري صفحه ٥٧٤ جلد ٢ )
ژباړه : بي بي رقية رضي الله عنها چې دعثمان رضي الله عنه ښځه وه او درسول الله صلي الله عليه وسلم لور وه د بدر د غزا په وخت کې مريضه وه نو رسول الله صلی الله عليه وسلم عثمان رضي الله عنه ته وفرمایل چې ته دخپلې ښځې سره اوسيږه او غزا ته مه ځه او تاته به دهغه چا په اندازه ثواب او د غنیمت برخه ورکول كيږي چې څوک دبدر په غزا کې شريک شوی وي. 
وګورئ په اسلام کې دښځې دغه عظمت او عزت ته چې دهغې دخدمت ثواب دجهاد دثواپ يو برابر ګرځولی شوی دی . 
٣٦-امام بخاري او امام مسلم دعبدالله بن عباس رضي الله عنهما څخه روايت کړی دی چې رسول الله صلی الله عليه وسلم فرمائلی دی : (( لا يخلون رجل بامراة ولا تسافرن امراة الا ومعها محرم ))
( مشكوة صفحه ٢٢١ )
ژباړه : هيڅکله دې اجنبی سړی داجنبي ښځې سره يوازی والی ونکړي او هيڅکله دې کومه ښځه سفرونکړي مګر چې محرم ورسره وي ، 
وګورئ چې د اسلام مقدس دین دښځو په عفت او شرف او عزت باندې څومره اهتمام کړی دی او دکوم عمل نه ئې چې په دغه حديث کې منع فرمائلي دي دا ددې لپاره نه دی چې په ښځو سختي راولې بلکه دا ددې لپاره دی چې دښځو عزت او عفت ته څوک ضرر ونه رسوي چې دا پر ښځو باندې كمال ترحم او شفقت دى. 
٣٧-امام احمدبن حنبل رحمه الله دعرباض بن سارية رضي الله عنه څخه روايت کړی دی چې رسول الله صلی الله عليه وسلم فرمائلي دي : (( ان الرجل اذا سقی امراته من الماء اجر )) 
(الفتح الربانی جلد ١٦ صفحه ٢٢٣ )
ژباړه : سړی چې کله خپلې ښځې ته اوبه ورکړي نو هغه ته اجر ورکول كيږي .
ددغه حديث څخه معلومه شوه چې دښځو خدمت د الله تعالی په نزد يو ښه عمل دی او ډير ثوابونه لري . 
٣٨-امام ابن ماجه دسراقة بن مالک رضي الله عنه څخه روايت کړی دی چې رسول الله صلی الله عليه وسلم فرمائلي دي : (( الا ادلکم علی افضل الصدقة ابنتک مردوده اليک ليس لها کاسب غيرک )) 
(مشكوة صفحه ٤٢٥)
ژباړه : آيا زه تاسې ته بهترينه صدقه ونه ښايم بهترينه صدقة داده چې ستا لور دخاوند دکور څخه ستا کور ته راغلی وي او بل کوم کسب ګرونه لري او ته ئې خدمت او پالنه کوي او نفقه ورکوي يعنې ستا لور کونډه شوی وي او يا خاوند طلاقه کړی وي او ته يې ساتنه او خدمت کوی . 
ددغه حديث نه معلومه شوه چې خيرات پرښځو پاندې دبل هر خيرات څخه غوره ده . 
٣٩-امام مسلم رحمه الله دابوهريرة رضي الله عنه څخه روايت کړی دی چې رسول الله صلي الله عليه وسلم فرمائلي دي : (( دينارا نفقته في سبيل الله ودينار انفقته في رقبة و دينار تصدقت به علی مسکين ودينار انفقته علی اهلک اعظمها اجرا الذين انفقته عی اهلک ))
( رياض الصالحين صفحه ١٦٨ )
ژباړه : هغه دينار ( اشرفی ) چې ته دالله په لار کې خرچ کوی او هغه دينار چې ته ديو مريې دازادولو لپاره خرچ کوي او هغه دينار چې ته يو مسکين ته صدقه ورکوی او هغه دينار چې ته پخپل ښځه او اولاد باندې خرچ کوی په دې ټولو کې هغه دينار ډير زيات ثواب لري چې کوم دې پخپل ښځه او اولاد باندې خرچ کړی وي . 
سبحان الله !
دغه دی داسلام دمقدس دين ترحم او شفقت پر ښځو پاندې چې که څوک سخاوت کوي نو اول دې پخپله ښځه او اولاد باندې وکړي . 
٤٠-امام حاکم دعائشة رضي الله عنها څخه روايت کړی دی چې هغه ويلی دی : (( جاءت عجوز الی النبی صلی الله عليه وسلم فقال : کيف انتم ؟کيف حالکم ؟ کيف انتم بعدنا ؟ فقالت بخيربابي انت وامي يا رسول الله ))
( رواه الحاکم في المستدرک والبيهقي فی السنن الکبری )
ژباړه : يوه بوډ‌‌‌ۍ ښځه نبي عليه السلام ته راغله نو نبي عليه السلام هغې ته وويل : تاسو څنګه ياستئ؟ستاسو حال څنګه دی ؟ ددې نه مخکې تاسو څنګه وی ؟ نو هغې وويلې زه ښه يم ځما دې مور او پلار درنه قربان شي يا رسول الله صلی الله عليه وسلم .
ددغه حديث نه معلومه شوه چې رسول الله صلی الله عليه وسلم څومره زيات متواضع او خوش اخلاقه او مهربان وه چې ديوې عادي بوډۍ ښځې سره ئې داسې يو رفتار وکړلو چې داحترام او محبت او شفقت څخه ډکه وه چې دغه ټولو ښځو ته يو لوې عزت او لوې افتخار دی همدارنګې ددغه حديث معلومه شوه چې زنانه لکه دنارينه و غوندې لائق داحترام دی او بايد دهغوې عزت او احترام وشي او دهغوې بې احترامي ونشي او دهغوې سره ښه رفتار وشي .
٤١-امام مسلم او امام ابوداوددعائشة رضي الله عنها څخه روايت کړی دی چې هغې ويلي دي : (( کنت اشرب وانا حائض فيضع رسول الله صلی الله عليه وسلم فاه علی موضع في فيشرب واتعرق العرق ثم اناوله النبي صلی الله عليه وسلم فيضع فاه علی موضع فی )) 
(صحيح مسلم صفحه ١٤٣جلد ١ سنن ابي داود صفحه ٣٤)
ژباړه : زه به دحيض په حالت کې وم او چې کله به مې په کوم لوښي کې اوبه وڅښلې نورسول الله صلی الله عليه وسلم به خپله خوله ځما دخولې په ځاې کيښوده او دهغه لوښي څخه به يې اوبه وڅښلې او چې کله به ما په يوه غوښه لرونکی هډوکې باندې خوله ووهله نو بيا په مې هغه هډوکی رسول اله صلی الله عليه وسلم ته ورکوله نو هغه به خپله خوله ځما دخولې په ځاې ايښوده . 
سبحان الله !
داسلام ستر پيغمبر صلی الله عليه وسلم ديوې ښځې پس خورده په کمال محبت او لذت او تواضع سره خوري نو معلومه شوه چې ښځه په اسلام كې څومره اوچته مرتبه لري . 
٤٢-امام احمدبن حنبل رحمه الله دربيع بنت معوذ رضي الله عنها څخه روايت کړی دی چې هغې ويلي دي (( دخل علي رسول الله صلی الله عليه وسلم يوم عرسی فقعد في موضع فراشي هذا وعندی جاريتان تضربان بالدف)) 
(الفتح الرباني صفحه ٢١٤ جلد ١٦ )
ژباړه : زما دواده په ورځ رسول الله صلی الله عليه وسلم زمونږ کور ته راغی او ځما سره نژدې کښيناست او لما سره دوه جينکی وې چې هغوې به داريا وهلې.
دغه دی داسلام دستر پيغمبر تواضع او شفقت چې جينکی دهغه په وړاندې په کمال جرئت او خوښې سره داريا وهي .. 
٤٣-امام ابوداود رحمه الله دعوف بن مالک الاشجعي رضي الله عنه څخه روايت کړی دی چې رسول الله صلی الله عليه وسلم فرمائلي دي (( انا وامراة سفعاء الخدين في الجنة کهاتين وجمع بين اصبعيه السبابه والوسطی امراة ذات منصب وجمال آمت من زوجها حبست نفسها علی ايتامها حتی ماتوا اوباتوا )) 
( مشكوة صفحه ٤٢٣)
ژباړه : هغه کونډه ښځه چې خاونده دمنصب او ښائست وي اودخپلو يتيمو بچيانو دډيرخدمت له وجې نه ئې پرمخ باندې توروالی پيدا شوی وي او دخپلو يتيمو بچيانو په خدمت کې ئې دهغوې تروفات يا جدایې پورې صبر کړی وي نو دغه کونډه به لما سره په جنت کې داسې نزدې وي لکه چې منځنی ګوته او دشهادت ګوته سره نزدې دی وګورئ دښځې عظمت ته په اسلام کې چې ديو نيک عمل په وجه داسې اوچتې درجې ته رسيږي چې درسول الله صلی الله عليه وسلم سره به په جنت کې نزدی وي . 
٤٤-امام ابوداود او امام ترمذي وغيره دعائشة رضي الله عنها څخه روايت کړی دی چې رسول الله صلی الله عليه وسلم فرمائلی دی : (( ان النساء شقائق الرجال )) 
(مشكوة صفحه ٤٨)
ژباړه : ښځې دسړو پشان دي په پيدائش او طبيعت کې . يعنې ښځې او نارينه ټول دادم او حواء عليهما السلام څخه پيدا شويدي نو نارينه و ته روا نه دي چې پرښځو کبر او لوئی وکړی او هغوې ته په سپک نظر وګوري بلکه زنانه هم لکه دنارينه و غوندې دقدراو احترام وړ او مستحق دي . 
٤٥-امام ابونعيم په حلیه الاولياء کې دانس رضي الله عنه څخه روايت کړی دی چې رسول الله صلی الله عليه وسلم فرمائلي دی : (( المراة اذا صلت خمسها وصامت شهرها واحصنت فرجها واطاعت بعلها فلتدخل من ای ابواب الجنة شاءت )) 
(مشكوة صفحه ٢٨١) 
ژباړه : کومه ښځه چې خپل پنځه وخته لمونځ اداء کړی وي او خپل عورت یې ساتلی وي ( دحرامو څخه ) او دخپل خاوند تابعداری ئې کړی وي ( په نيکو کارونو کې ) نو په ورځ دقيامت کې به هغې ته اختيار ورکړی شي چې جنت ته په کومه دروازه داخليږی داخله دې شي . 
وګورئ چې داسلام مقدس دين د ښځې په عزت او شرف باندې څومره تاکيد کړی دی چې ښځو ته ئې دخپل عفت او عزت ساتل دجنت دداخليدو يو سبب ګرځولی دی يعنې کومه ښځه چې دخپل عفت او شرف او عزت خيال نه ساتي هغه جنت ته نشي داخليدی 
٤٦-امام ابوداود دعبدالله بن عباس رضي الله عنهما نه روايت کړی دی چې رسول الله صلی الله عليه وسلم فرمائلی دی : (( من کان له انثی فلم يادها ولم يهنها ولم يوثرولده يعنې الذکور، عليها ادخلها الله الجنة )) 
(مشكوة صفحه ٤٢٣ )
ژباړه : دچاچې لور وه او هغه ئې ژوندی ښځه نه کړه او دهغې سپکاوی ئې ونکړلو او خپل ځامن یې ورباندې غوره ونه ګڼلو نو الله تعالی به ئې جنت ته دا خل کړي . 
دغه دي دښځې اوچت مقام په اسلام کې چې دهغې احترام او پرهغې شفقت کول ئې دجنت دداخليدو سبب ګرځولی دی . نو هرهغه څوک چې ځامنو ته پر لورګانو باندې غوره والی ورکوي او هغوې ته ميراث نه ورکوي نو هغه ظالم دی او دالله تعالی درحمت نه به محروم وي او ددۀ دغه کار دجاهليت دزمانې دخلکو د کار سره مشابه دی . چې هغوې به خپلې لورګانې ژوندی ښخول ځکه خو الله تعالی دهغوې په باره کې داسې فرمائلي دي : (( واذا الموءودة سئلت بای ذنب قتلت ))
( سورة التکويرایت ٨-٩)
ژباړه : او کله چې د ژوندی ښخې شوې جينکو څخه پوښتنه وشي چې دوي په کومه ګناه وژلي شوي وو . 
٤٧-امام بخاري او امام مسلم دانس رضي الله عنه څخه روايت کړيدی چې نبي عليه السلام په يو سفر کې خپلې بيبيانې په اوښانو سورې کړی وې او يو صحابي چې انجشه نوميده دغه اوښان چوکاوه نو نبي عليه السلام دغه صحابي ته وويلې (( يا انجشه رويدک سوقا بالقوارير )) 
(صحيح مسلم صفحه ٢٥٥ جلد ٢ مشكوة صفحه ٤١٠)
ژباړه : ای نجشه په ارام سره دغه اوښان چو کوه او په دغه ښځو باندې چې دشيشې غوندې نازک دي شفقت وکړه . 
نو په دغه حديث کې رسول الله صلی الله عليه وسلم ښځې دشيشې سره مشابه کړيدی يعنې لکه څرنګه چې شيشه يو نازک شی دی همدارنګې ښځې هم يو نازک مخلوق دی نو بايد دهغوې سره زياته نرمي وشي او دهغوې په حفاظت کې دې زياته پاملرنه وشي همدارنګې لکه څرنګه چې شيشه يو ښائسته او صفاشی دی او درڼا لپاره استعماليږي نو ښځې هم يوصفا او ښائسته مخلوق دی اوپه هريو کور کې ديوې ډيوی مثال لري چې کور والا ئې درڼا څخه ګټه اخلي او چې په کوم کور کې ښځه نه وي نو هغه کور برباد او په تيارو کې ډوب وي . 
٤٨-امام مسلم او امام احمداو امام ترمذي داسماء بنت يزيد رضي الله عنه څخه روايت کړی چې رسول الله صلی الله عليه وسلم فرمائلی دی : (( لا يحل الکذب الا في ثلاث کذب الرجل امراته ليرضيها والکذب فی الحرب والکذب ليصلح بين الناس )) 
(مشكوة صفحه ٤٢٨)
ژباړه : دروغ ويل روا نه دی مګر په دريو شيانو کې يو دميړه دروغ ويل دخپلې ښځې دخوشحالولو لپاره او بل کافرانو سره دجنګ په حالت کې دروغ ويل او بل دخلکو ترمنځ داصلاح لپاره دروغ ويل 
سبحان الله ! 
سره ددې نه چې دروغ ويل په اسلام کې يوه لويه ګناه ده خو د ښځې دخوشحالولولپاره روا شوی دی چې ددې څخه په اسلام کې دښځو اوچت مقام او لوې عزت دير ښۀ معلوميږي . 
۴۹ : جلیل القدر صحابی سعد بن ابی وقاص رضی الله تعالی عنه د رسول الله صلی الله علیه و سلم نه روایت کړیدی چې هغه فرمایلی دی : (( اربع من السعاده المراه الصالحه و المسکن الواسع والجار الصالح والمرکب الهنیء ))
( رواه الحاکم فی مستدرکه و ابو نعیم فی الحلیه و البیهقی. کشف الخفاء ج ۱ ص ۱۰۷ )
ژباړه : څلور شیان د نیکبختی شیان دی دینداره ښځه، پراخ کور نیک ګاونډی او د سورلی ښه وسیله.
نو د د غه حدیث څخه معلومه شوه چې د ښځو نه بغیر نارینه نیکبخت کیدی نشی او د نارینه و سعادت د ښځو پوری مربو‌ط دی چې دا د ټولو ښځو د پاره د عزت او شرف خبره ده .


داسلام مقدس دين ددې لپاره چې دښځې او خاوند مشترک ژوند دسعادت او محبت او خوشحالی نه ډک وي ددواړو يو پربل باندې حقوق ئې بيان کړي دي او دهغه په رعايت ئې امر کړی دی ترڅو په کورنی کې د موجوده او راتلونکو ټولو مشکلاتو مخه ونيول شي . 
داسلام مقدس دين لکه څرنګه چې نارينه و ته پرخپلو ښځو باندې حقوق ورکړي دي نو همدارنګې ئې زنانه و ته هم پرنارينه و باندې حقوق ورکړي دي الله تعالی فرمائی : (( ولهن مثل الذي عليهن بالمعروف و للرجال عليهن درجة))
( سورة البقرة ايت صفحه ٢٢٨)
ژباړه : او ښځو لپاره حقوق دي پشان دهغه حقونو چې پر دوي باندې لازم دي چې هغه دخاوند حقوق دي په نيکې طريقې سره يعنې دشريعت مطابق او دنارينه و لپاره پرښځو باندې اوچته درجه ده .
په دغه مبارکه ايت کې الله تعالی دښځو حقوق دنارينه دحقونو څخه مخکې ذکر کړی دی ځکه چې په (( ولهن)) کې هن ضمير دغائب دی چې جمع مونث ته راجع دی نو ددې نه معلومه شوه چې الله تعالی دښځو دحقوقو په موضوع کې زيات اهتمام کړی دی ځکه چې ښځه يو کمزوری مخلوق دی هسې نه چې څوک ئې حقوق ضائع نه کړی چې دا دالله تعالى يو لوې رحمت دی په ښځو باندې او بايد ټولې ښځې ددغه رحمت شکر ادا کړي او الله تعالی ته تسليم او دهغه تابعداری شي ترڅو دوي ته ددنيا او اخرت نيکبختی په برخه شي.
همدارنګه الله تعالی فرمائی (( وعاشروهن بالمعروف )) 
(سورة النساء صفحه ١٩ )
ژباړه : اوژوند کوی تاسې دخپلو ښځو سره په نيکې طريقې او مطابق دشريعت.
وګوري چې الله تعالی دښځو پرحقوقو باندې څومره زيات اهتمام کړی دی چې نارينه و ته ئې امر کړی دی چې دخپلو ښځو سره ښه او نيکه رويه او معامله وکړي چې دا يو لوي رحمت دی پرښځو بآندې او دټولو ښځو لپاره يولوې عزت او افتخار دی .


ښځه پر خپل خاوندې باندې يو څه حقوق لرى چې بايد د هغې رعايت وشى چې هغه په لاندې ډول دى:
١- دمهر حق : مهر هغه يو اندازه معلوم مال دی که منقول (د يو ځاې څخه بل ځاې ته نقل كيداې شي لكه نقدي پيسې،سره زر، سپين زر) وی او که غير منقول (چې د يو ځاې څخه بل ځاې ته نه نقل كيږي لكه ځمكه، كور) چه د نکاح دعقد په وخت کې د ميړه له طرفه ښځې ته معجل (سمدستى) یا مؤجل (راتلونکی) کې ورکول كيږى.
دمهر دواجبوالی دلائل :
الف : الله تعالی فرمائی ((وآتوا النساء صدقاتهن نحلة ))
(سورة النساء ايت ١٩)
ترجمه: تا سو ښځو ته مهرونه په خوښی سره ورکړى.
ب: همدارنگه الله تعالی فرمائى(( فما استمعتم به منهن فاتوهن اجورهن فريضة))
(سورة النساءايت ٩)
ترجمه: پس هغه ښځې چې تاسې ورڅخه فائده اخلی (کوروالى وکړی ورسره) نو هغوی ته خپل مقرر مهر ورکړی .
ج: ابو سلمه رضی الله عنها روايت کوی چې ((سالت عائشه رضی الله عنها عن صداق رسول الله صلی عليه وسلم فقال ثنتا عشرة اوقية ونش) 
(ابوداود٢٨٧و رواه مسلم بلوغ المرام١٨)
ترجمه. ابو سلمه رضی الله عنه فرمائی ما دعائشی رضی الله عنه څخه پوښتنه وکړه چه رسول الله صلی عليه وسلم خپلو بيبيانو ته څومره مهر ورکړی وه نو هغې وويل چې دولس نيم اوقيه .
اوقيه: مفرد د اواق دی او هر يو اوقيه څلويښت درهمه وی چې دا ټول پنځه سوه درهمه کيږی .
د-عمر بن الخطاب رضی الله عنها فرمائى: (( ما اصدق رسول الله صلی الله عليه وسلم امراة من نسائه ولا اصدقت امرة من بناته اکثر من ثنتی عشرة اوقية )) 
(ابوداود صفحه ٢٨٧)
ژباړه : درسول الله صلی الله عليه وسلم بيبيانو او لورګانو ته ددولسو اوقيو
( ٤٨٠درهمه ) څخه زيات مهر نه دی ورکړی شوی .
پټه دې نه وې چې درسول الله صلی الله عليه وسلم دښځو او لورګانو مهرونه دولس نيم اوقيي وي لکه چې دابو سلمه په حديث کې وويل شو خو عمر رضی الله عنه پخپل حديث کې صرف هغه کسر ( نيم ) ندی ذکر کړی همدارنګې درسول الله صلی الله عليه وسلم په بيبيانو کې دام حبيبيه رضی الله عنها مهر څلورزره درهمه وه خو دغه مهر نجاشی رضي الله عنه ورکړې وه . 
ر: عبدالرحمن بن عوف رضی الله عنه روايت کوی چې ما د يوې ښځې سره واده وكړه نو رسول الله صلی الله عليه وسلم راته وويلی : (( ما اصدقتها ؟ قال : وزن نواة من ذهب ))
( ابو داود صفحه ٢٨٧ )
ژباړه : تاسو خپلې ښځې ته څومره مهر وکړی دی نو هغه وويل چې دخرما دزړی په اندازه سره زر می ورکړی دی . 
دغه وه دمهر دوجوب دلائل دقرآن او حديث څخه او اګر چې په دغه موضوع کې نور زيات احاديث شته دی خو داختصار له خاطره مونږه هغه نه ذکر کوو 

دمهر اندازه : 
په قرآن او حديث کې د مهر لپاره کومه اندازه نه دی تعيين شوی بلکه طرفين 
( ښځه او خاوند ) چې په هرڅه باندې راضی شی ( چې حرام نه وی ) صحيح دی چې مهر شي اودغه نظر دليل له مخې زيات قوي دی چې مونږ ددغه نظر دلائل په لاندې ډول ذکر کوو . 
اول دليل : هغه اياتونه چې مخکې ذکر شو چې په هغې کې دمهر اندازه نه دي تعيين شوې . 
دوهم دليل : جليل القدر صحابی سهل بن سعد رضی الله عنه روايت کوي چې يو سړی وغوښت چې يوه ښځه په نکاح واخلي نورسول الله صلی الله عليه وسلم ورته وويلې : (( هل عندک من شی تصدقها ؟ قال : ماعندي الا ازاري هذا . قال : فالتمس ولوخاتما من حديد فالتمس فلم يجد شيئاً فقال رسول الله صلی الله عليه وسلم : هل معک من القرآن شـئ ؟ قال : نعم سورة کذا . فقال : قدزوجتکها بما معک من القرآن )) 
(متفق عليه مشكوة صفحه ٢٧٧ ابوداود صفحه٢٨٧) 
ژباړه : آيا ته څه لرې چې هغې ښځې ته په مهر کې ورکړى؟ نو هغه سړي وويلې چې زه دخپل لنګ نه بغير بل څه نه لرم نو رسول الله صلی الله عليه وسلم ورته وفرمایل چې ولټوه که داوسپنې يوه ګوته هم وي راوړه نو هغه سړی داوسپنی ګوته هم پيدا نکړلو نو رسول الله صلی الله عليه وسلم وفرمایل چې دقرآن څخه څه برخه درته په ياد دی ؟ نو هغه سړی وويلو چې هو فلانی سورة مې ياد دی نو رسول الله صلی الله عليه وسلم وفرمایل چې دغه سورة ونه دغه ښځې ته وښايه همدغه ئې مهر شو . 
ددې حديث څخه معلوم شو چې داوسپنې يوه ګوته او دقرآن تعليم هم مهر کې صحيح كيږي خو چې طرفين ورباندې راضي وي او همدارنګې ددغه حديث څخه دعلم او عالم شرف او اهميت هم ښه معلوميږي چې که عالم مال ونه لري نو دهغه علم هم دمهر لپاره کافي كيږي . 
دريم دليل : جليل القدر صحابي عامر بن ربيعة رضی الله عنه داسې روايت کوي : (( ان امراة من بني فزارة تزوجت علی نعلين فقال لها رسول الله صلی الله عليه وسلم ، ا رضيت من نفسک ومالک بنعلين ؟ قالت : نعم فاجازه )) 
(رواه الترمذي مشكوة صفحه ٢٧٧ )
ژباړه : دفزاره دقبيلې يوه ښځه ديو سړي سره نکاح وکړلو او مهر ئې دوه پڼې وي نو رسول الله صلی الله عليه وسلم دغې ښځې ته وويلې : ايا ته خوښه ئې چې خپل ځان دغه سړي ته وسپارې سره ددې چې ته مال هم لری په مقابل ديو جوړه پڼو کې ؟ نو هغې ښځې وويلې چې هو نورسول الله صلی الله عليه وسلم ددغې ښځې نکاح جائزوګڼله 
نوددغه حديث څخه معلوم شو چې يوه جوړه پڼې هم مهر کيدای شي چې طرفين راضي وي . 
څلورم دليل : جليل القدر صحابي انس رضي الله عنه روایت کوي چې : (( اسلمت ام سليم قبل ابي طلحة فخطبها فقالت اني قد اسلمت فان اسلمت نکحتک فاسلم فکان صداق ما بينهما )) 
(رواه النسائی مشكوة صفحه ٢٧٧ )
ژباړه : ام سليم رضي الله عنها دابو طلحة رضي الله عنه څخه مخکې مسلمانه شوې وه نو ابوطلحه لا اسلام نه وه قبول کړی چې په ام سليم باندې ئې مرکه وکړله دنکاح لپاره نوم ام سليم ورته وويلی کچيرته ته مسلمان شي نوزه به لتا سره نکاح وکړم نو ابوطلحة مسلمان شو او دابو طلحه مسلمانيدل دهغې مهر شو . 
نو ددغه حديث څخه معلوم شو چې رسول الله صلی الله عليه وسلم دابو طلحة او ام سليم دغه عمل رد نکړلو بلکه سکوت ئې ورباندې کړي وه چې دا دليل دصحی والې ددغه عمل دی نو معلوم شو چې اسلام راوړل هم په مهر کې صحيح کيږى چې طرفين ورباندې راضى وى .
پنځم دليل : 
جليل القدر تابعي سعيدبن المسيب رحمه الله تعالی دخپلې لور مهر دوه درهمه ټاکلي وه کله ئې چې يو عالم ته په نکاح کړې وه .
( فقه السنة صفحه ٢٩٣ جلد ٢ تحفة العروس صفحه ٨٠)
بعضې علماء وائې چې مهر بايد دلسو درهمو څخه کم نه وي او په دغه راتلونکې حديث باندې استدلال کوي چې : (( لا مهر اقل من عشرة دراهم ))
( رواه الدارقطني موقوفا بلوغ المرام صفحه ١٨٢ )
ژباړه : مهر به دلسو درهمو څخه کم نه وي . 
لکن دغه حديث ضعيف دی ځکه چې دغه حديث امام دارقطنی روايت کړی دی اوسره ددې نه چې دغه حديث په علی رضي الله عنه باندې موقوف دی ( يعنې دعلی رضي الله عنه خبره ده اود رسول الله صلی الله عليه وسلم خبره نه ده ) بيا هم اسناد ئې ضعيف دي ځکه چې ددغه حديث په سند کې یو ضعيف راوي دي چې مبشر بن عبيدنوميږي امام احمدبن حنبل او امام دارقطنی او امام ابن حبان ددغه راوي په باره کې فرمائلی چې دا دروغجن وه . 
( تهذيب التهذيب صفحه ١٦٦ جلد ٦ )
همدارنګه امام ابن حجر عسقلاني فرمائلی : ((احاديث اقل الصداق لا يثبت منهاشی )) 
(بلوغ المرام صفحه ١٨٢ )
ژباړه : کوم احاديث چې دمهر دکمی اندازي دتعيين په باره کې راغلی دی صحيح او ثابت نه دی . او امام ابن القيم رحمه الله داسې وائی : (( ان الصداق لا يتقدر اقله وان قبضة السويق وخاتم الحديد والنعلين يصح تسميتها مهرا )) 
(بلوغ المرام صفحه ١٨١ حاشيه ٤ )
ژباړه : دمهر کمه اندازه په شريعت کې مقرره نه ده بلکه يوه لپه ستوان يا يوه داوسپنې ګوته يا يوه جوړه پڼی هم مهر کې صحيح كيږي .


د مهر احکام
١-دمهرډيروالی روا دی خو کموالی ئې مستحب دی ځکه چې رسول الله صلی الله عليه وسلم فرمائلی : (( ان اعظم النکاح برکة ايسره مونة ))
( رواه احمد والحاکم والبيهقي مشكوة صفحه ٢٦٨)
ژباړه : هغه نکاح ډير برکت والا دی چې دهغه مهر کم تکليفه وي .
او په بل حديث ئې داسې فرمائلی : (( اکثر النساء برکة ايسرهن مونة ))
( اخرجه الطبرانی فی الاوسط فقه السنة صفحه ٢٩٤ )
ژباړه : هغه ښځې ډير برکت والا دي چې دهغي دمهر او نکاح تکليف کم وي
ددغو احاديثو څخه معلوم شوه چې دمهر ديروالي کوم عزت نه دی بلکه کموالي يې دبرکت سبب دی . 
داسلام دوهم خليفة عمر بن الخطاب رضي الله عنه فرمائلی : (( لا تغالوا صدقة النساء فانها لوکانت مکرمة فی الدنيا وتقوی عندالله لکان اولاکم بها نبي الله )).
( رواه احمدوابوداود والترمذي وابن ماجه والدارمي مشكوة صفحه ٢٧٧ )
ژباړه : دښځو په مهرونو کې ډيروالی مکوئ ځکه چې که ډير مهر په دنيا کې کوم عزت واې او يا دالله په نزد تقوی واې نو دالله پيغمبر به دير حقدار واې چې دغه کار وکړي ، خو هغه نه دی کړی . 
همدارنګه رسول الله صلی الله عليه وسلم په بل حديث کې فرمائلي دي : (( ان من يمن المرأة تيسير خطبتها وتيسيرصداقها وتيسيررحمها ))
( رواه احمد والنسائی الفتح الرباني صفحه ١٦٩ جلد ١٦ )
ژباړه : هغه ښځه برکتي ده چې په هغې باندې مرکه کول ( يعنې دهغې غوښتل ) او دهغې مهر او دهغې زيږونه آسانه وي.
ددغو ټولو أحاديثو څخه معلومه شوه چې دمهر ډيروالی کوم ښه کار نه دی لکن متاسفانه چې زمونږ په ټولنه کې دمهر زياتوالی دښځې او دهغې دکورنی لپاره عزت ګنل كيږي چې دا يو غلط نظر او دشريعت مخالف دی بلکه دمهر ډيروالی په ډير وختونو کې دښځې او دخاوند تر منځ دارتباطاتو دخرابيدو سبب كيږي بلکه دښځې دکورنی او دهغې دخاوند دکورنی ترمنځ دمناسباتو دخرابيدو سبب هم كيږي . همدارنګې په ډيروحالاتو کې نارينه مجبوريږي چې دډير مهر دورکولو لپاره قرضداري وکړي چې بيا دهميش لپاره دقرضداري په مشکلاتو کې اخته وي او دهغه اقتصادي حالت نه ښه كيږي او په دې وجه دهغه ښځه هم ضرر ويني او په کور کې مشکلات پيدا كيږي . 
همدرانګې که خاوند دخپلې ښځې مهر ادا نکړي نو د غه مهر په هغه باندې يو قرض دی او بايد هغه خپلې ښځې ته ورکړي اوډير وختونه خاوند ئې مړ شي او دښځې مهر ئې ورباندې قرض پاتې شي چې دغه کار په ورځ دقيامت کې دهغه دجنت دداخليدو مانع ګرځي ځکه په حديث کې راغلي دي چې په چا باندې قرض وي او مړ شي نو هغه جنت ته نه شي داخليدای .
( رواه أحمد الفتح الربانی ص۹۰-۹۱ ج ۱۵)
٢-که دنکاح دتړلو په وخت کې مهرونه ټاکل شی نو نکاح كيږي خو ښځې ته بيا مهر مثل يعنې دتره دلورګانو دمهرپشان مهر ورکول كيږي 
٣-مهر که دنکاح دتړلو په وخت کې ټاکل شوی نه وي او سړی دخپلې ښځې سره کور واله يا خلوت صحيحه(په پټ ځاې كې يوازې والۍ) کړی وي نو په دغه صورت کې ښځې ته به کامل مهر ورکول كيږي.
٤-که دنکاح دتړلو په و خت کې مهر نه وي ټاکل شوی او ښځه يا خاوند ئې مخکې دکورالي څخه وفات شي نو په دغه صورت کې هم ښځې ته پوره مهر ورکول كيږي . 
٥-که مهر ټاکل شوی وي خو سړی خپلې ښځې ته مخکې له کوروالې طلاق ورکړي نو په دغه صورت کې ښځې ته نيمائی مهر ورکول كيږي . 
٦-که مهر نه وي ټاکل شوی او سړی خپلې ښځې ته مخکې له کوروالی نه طلاق ورکړي نو په دغه صورت کې ښځې ته متعه ورکول كيږي او متعه هغه شی ته ويل كيږي چې سړی ئې دخپل وس مطابق خپلې ښځې ته ورکوي او بعضې علماء وائي چې متعه يو څادر اويو کمیس او يو لنګ يا پرتوګ ته وائی . 
٧-ښځه کولای شي خپل ټول مهر يا يوه برخه دهغه پخپله خوښه خاوند ته بخشش کړي . 
٢-د نفقې حق :
داسلام مقدس دين دښځې نفقة په نارينه باندې فرض کړی دی چې دا دټولو ښځو لپاره کمال ، عزت او پرهغوې باندې کمال ترحم او شفقت دی چې نارينه ئې ددوي خادمان ګرځولي دي . دښځې نفقه دواده څخه مخکې پر پلار يا نيکه يا ورور باندې فرض وي خو دواده څخه وروسته دهغې نفقه پر خاوند ئې فرض شي او دغه نفقه بۀ دخاوند د وس او طاقت په اندازه وي او دغه نفقه يو څه شرطونه لري چې وروسته به ذکر شي . 
الله تعالی فرمائی : (( وعلی المولود له رزقهن وکسوتهن بالمعروف )) 
(سورة البقرة ايت ٢٣٣)
ژباړه : او دماشوم پر پلار باندې دهغه دشيدې ورکوونکی مور نفقة او جامې لازم دی په نيکې طريقې سره . 
همدارنګه الله تعالی فرمائی : (( لينفقه ذوسعة من سعته ومن قدر عليه رزقه فلينفق مما اتاه الله ))
( سورة الطلاق ايت ٧ )
ژباړه : خرچ دې کړي خاوند دفراخي دخپلې فراخي نه ( دمال په لحاظ سره ) او هغه څوک چې تنګه وه په هغه باندې روزي دهغه نو خرچ دې وکړي دهغه مال نه چې الله تعالی ده ته ورکړيدی . 
اورسول الله صلی الله عليه وسلم فرمائلی : (( ائت حرثک انی شئت واطعمها اذا طعمت واکسها اذا اکتسبت )) 
(ابوداود صفحه ٢٩١)
ژباړه : دخپلې ښځې سره کوروالې وکړه په کومه طریقه چې دې خوښه وشي او کله چې ته خوراک کوی نو هغه ته هم خوراک ورکوه او چې کله ته جامه آغوندې نو هغې ته هم جامه ورواغوندوه . 
او په بل حديث کې رسول الله صلی الله عليه سولم داسې فرمائی : (( اطعموهن مما تاکلون واکسوهن مما تکتسون )) 
(ابوداود صفحه ٢٩٢ )
ژباړه : خپلو ښځو ته خوراک ورکړئ دهغه شي څخه چې تاسو ئې خورئ اوددوي ته جامه ورواغوندوی د هغه شي څخه چې تاسو ئې اغوندئ. 
او په بل حديث کې رسول الله صلی الله عليه وسلم داسې فرمائی : (( وحقهن عليکم ان تحسنوا اليهن فی کسوتهن وطعامهن ))
( ترمذي صفحه ٢٢٠ جلد ١ )
ژباړه : ستاسو دښځو حق پر تاسې دادی چې هغي ته ښه جامه او ښه طعام ورکړئ . 
اوپه بل حديث کې راغلی چې جليل القدر صحابي معاويه بن حيدة رضي الله عنه درسول الله صلی الله عليه وسلم څخه پوښتنه وکړله چې دښځې حق په نارينه باندې څه شی دی ؟ نو رسول الله صلی الله عليه وسلم هغه ته وفرمایل : (( ان تطعهما اذا طعمت و تکسوها اذا اکتسبت )) 
(ابوداود صفحه ٢٩١ )
ژباړه : دښځې دحقونو څخه دادی چې کله ته خوراک کوی نو هغه ته هم خوراک ورکړه او چې کله ته جامه آغوندې نو هغې ته هم جامه ورواغوندوه .
او په بل حديث کې رسول الله صلی الله عليه وسلم فرمائي : (( وانفق علی عيالک من طولک ))
( رواه احمد مشكوة صفحه ١٨ )
ژباړه : خپلې ښځې او عيال ته دخپل وس مطابق نفقه ورکړه . 


پر سړي باندې دخپلې ښځې دنفقې دفرضيت شرطونه :
١-دښځې او خاوند نکاح بايد په صحيح او شرعي طريقې سره سرته رسيدلی وي 
٢-ښځه بايد ځان خاوند ته دکوروالي لپاره تسليم کړي او هغه به دشرعی عذر څخه بغير دکوروالې څخه نه منع کوي . 
٣-ښځه به داسې وي چې کوروالې ورسره کيدای شي او داسې عيب ونلري چې دکوروالې مانع ګرځي .
٤-ښځه به د خپل خاوند تابعداري کوي په هغه کارونو کې دشريعت مخالف نه وي 
٥-دښځې خاوند چې چيرته سفر کوي نو ښځه به ورسره ځی مګر په هغه صورت کې چې ښځې ته ضرر رسيږي نو بيا دا شرط ساقط دی . 
(فقه السنة جلد ٢ صفحه ٢٠٦ فتاوی النوازل صفحه ٢٢٤)
٣-دلباس ( جامه ) حق 
ښځه پرخاوند باندې حق لري چې هغې ته درواج مطابق داسې جامه برابرکړي چې دهغې ضرورت ورباندې پوره كيږي 
الله تعالی فرمائی : (( وعلی المولود رزقهن وکسوتهن بالمعروف ))
( سورة البقرة صفحه ٢٣٣ )
ژباړه : او دماشوم پر پلار باندې دهغه دشيدې ورکونکې مور نفقه او جامې لازم دی په نيکې طريقې سره . 
اورسول الله صلی الله عليه وسلم فرمائلی دی : (( واکسها اذا اکتسيت )) 
(ابوداود صفحه ٢٩١ )
ژباړه : چې کله ته جامه آغوندې نو ښځې ته هم جامه وروآغوندوه.
او په بل حديث کې رسول اله صلی الله عليه وسلم فرمائلی : (( واکسوهن مما تکتسون )) 
(ابوداود صفحه ٢٩٢ )
ژباړه : خپلو ښځو ته جامې ورواغوندوئ دهغه شي څخه چې تاسو ئې آغوندی .
او همدارنګې رسول الله صلی الله عليه وسلم فرمائی : (( وحقهن عليکم ان تحسنوا اليهن فی کسوتهن وطعامهن ))
( ترمذي صفحه ٢٢٠ جلد١ )
ژباړه : ستاسو دښځو حق پرتاسې دادی چې هغوې ته ښه جامه او ښه طعام برابر کړئ . 
دلباس بعضې احکام :
١-دښځې جامه بايد دهغې دټول بدن پټوونکې وي . 
٢-جامه بايددښځې دخاوند دوس په اندازه وي . 
٣-ښځې ته روا دی چې دخپل خاوند ټول بدن ته وګوري او سړي ته روادی چې دخپلې ښځې ټول بدن ته وګوري او د ښځې او دهغې دخاوند ترمنځ دعورت موضوع مطرح نه دی اوددغې خبرې دلائل وروسته راځي . 
٤-دلمونځ داداء کولو په وخت کې بايد دښځې ټول بدن پټ وي بغیر د مخ او ورغوو او قدمو څخه او کچيرته دښځې ديو اندام څلورمه برخه په لمانځه کې ښکاره شو نو مونځ ئې نه كيږي . همدارنګه هغه جامې چې ډيرنری او باريکي وي او بدن په صحيح طريقې سره نه پټوي لکه دګاچ او جالي درختونو څخه جوړ شوي جامې دلمانځه په وخت کې ئې اغوستل روا نه دی ځکه چې لمونځ په داسې جامو کې نه كيږي امادلمانځه نه بغير په نورو حالاتو دداسې جامو اغوستل روا دی خو په دې شرط چې عورت ترې ښکاره نه شی او دنامحرمو نارينه و په وړاندې نه وی . 
٥-دهرمودجامو اغوستل روا دی خو په دې شرط چې دعورت پټونکی وي او دکافرانو دجامو سره مشابۀ نه وي . 
٧-پر سړی باندې لازم دی چې دواده دجامو څخه بغير په هرکال کې خپلې ښځې ته دوه جوړه نوې جامې وکړي .
( فتاوی النوازل صفحه ٢٢٤)
او که سړی خپلې ښځې ته زياتې جامې اخلي نو روا دی خو په دې شرط چې داسراف او تکبر مرحلې ته ونه رسيږي ځکه چې رسول الله صلی الله عليه وسلم فرمائلی : (( لا يدخل الجنة من کان في قلبه مثقال ذرة من کبر )) 
(رواه مسلم مشكوة صفحه ٤٣٣)
ژباړه : جنت ته نشی داخليدی هر هغه څوک چې دهغې په زړه کې دذرې په اندازه کبر موجود وي . او دا خبره مې ځکه وکړله چې زمونږ ډيرې مسلمانې خويندې خپل ټول مال دغير ضروري جامو په اخستلو کې مصرفوي او بيا بيچاره او مسکينانو ښځو باندې تکبر کوي چې دا يوه لويه ګناه ده . البته که ښځه نوی جامه دخپل خاوند دخوشحالولولپاره اخلي نو دا ښه کار دی او دشريعت امر دادی چې ښځه بايد خپلې ښائسته او نوې جامې دخپل خاوند دخوشحالولو لپاره پخپل کور کې واغوندي خو متاسفانه چې ډيرې مسلمانې خويندې خپلې نوې جامې دواده او کوژدې او سنت ګري وغيره مناسباتو لپاره ساتي او په کور کې یې نه آغوندي چې ددوې دغه کار نارينه خفه کوي او دښځې او خاوند ترمنځ دبغض او نفرت سبب كيږى. 


ښځه پر خپل خاوند حق لري چې دهغې لپاره داوسيدو داسې ځاې برابر کړي چې دهغې ضروريات پوره کوي خو دغه ځاې به دخاوند دوس مطابق وي او دا په دې خاطر چې دښځې اسباب او مالونه او دهغې عفت او عزت وساتلې شي او ددې لپاره چې دګرمي او ديخني څخه هم بچ وساتلی شي . 
الله تعالی فرمایی : (( اسکنوهن من حيث سکنتم من وجدکم)) 
(سورة الطلاق ایت ۶)
ژباړه: او ووسوى خپلې ښځې چیر ته چې تاسو اوسیږی د خپل وس مطابق . 
دمسکن مواصفات :
١-داوسيدو ځاې بايد دخاوند دوس مطابق وي 
٢-کور بايد يواځې دښځې لپاره وي او بل څوک به پکې نه وي مګر دضرورت په وخت کې او دا ددې لپاره چې ښځه او خاوند يو دبل څخه په صحيح طريقې سره جنسي استفاده وکړي شی . 
٣-دکور لوازم او ضروريات بايد ښځې ته برابر وي لکه فرش ، چپرکت . اشپزخانه ، دخوراک او څښاک لوښې غسل خانه او نور اسباب چې په کور کې پکاريږي
( خلاصة الفتاوي صفحه ٦٤ جلد ٢ فتاوي النوازل صفحه ٢٢٥)
٥-دجماع ( کوروالې ) حق :
ښځه پر خپل خاوند باندې حق لري چې دهغې دجنسی رغبت احترام وکړي او هغه په داسې طريقې سره ترسره کړي چې ښځه ورباندې خوشحاله شي او جنسی خواهش ئې پوره شي . 
الله تعالی فرمائی : (( فاتوهن من حيث امرکم الله ))
( سورة البقرة ايت ٢٢٢)
ترجمه : تاسو کوروالې وکړئ خپلو ښځو سره دهغه لارې چې الله تاسو ته رواکړيدی ( مخکينې عورت ) . 
نو ښځه فطرتاً جنسي خواهش لري او دهغې دغه خواهش که دخپل خاوند په واسطه په شرعي طريقې سره پوره کړی شي نو ښځه به هيڅکله هم بداخلاقي ته اقدام ونکړي . رسول الله صلی الله عليه وسلم فرمائی : (( ان لزوجک عليک حقا ))
( بخاري صفحه ٧٨٣جلد ٢)
ژباړه : ستا ښځه پرتا باندې دکوروالې حق لري .
همدارنګه رسول الله صلی الله عليه وسلم په بل حديث کې داسې فرمائی : ( اذاجامع احدکم اهله فليصدقها فاذاقضی حاجته قبل ان تقضي حاجتها فلا يعجلها حتی تقضی حاجتها ))
( رواه ابويعلي في مسنده فقه السنة صفحه ٣٢٦ جلد ٢ )
ژباړه : کله چې لتاسو څخه کوم يو کس دخپلې ښځې سره کوروالې کوي نو هغې سره دې صادقانه او ريښتينی کوروالې وکړي ( يعنې دهغې خواهش دې پوره او هغه دې خوشحاله کړي ) او چې کله سړی خپل حاجت پوره کړي ( انزال وکړی او خوند واخلی ) نو دکوروالې معامله دې نه ختموي ترڅو چې ښځه ئې هم خپل حاجت پوره کړي ( انزال وکړي او خوند واخلی ) او خواهش يې پوره شی. 
ددغه حديث څخه معلوميږي چې دښځې انزال ( خلاصيدل ) دسړی دانزال څخه وروسته وي نو ځکه نارينه بايد زرمعامله ختم نکړي ترڅو دښځې انزال هم وشي او حاجت ئې پوره شي. او په بل حديث كې رسول الله صلی الله عليه وسلم فرمائی : ((ولک فی جماع زوجتک اجر )) 
(رواه مسلم واحمد الفتح الربانی صفحه ٢٣٣جلد ١٦ )
ژباړه : ستا لپاره دخپلې ښځې سره په کوروالې کې اجر او ثواب دی . 
او دا په دې وجه چې کوروالې دښځې جنسی رغبت پوره کوي او دهغې عفت او شرف محفوظوي . 
دکوروالې آداب : 
١-دکوروالې څخه مخکې بايد دښځې او خاوند ترمنځ ملاعبت ( لوبې او مستی ) وشي ترڅو دواړه په کمال رغبت او شوق سره کوروالې ته تيار شي او پوره خوند دواړو ته حاصل شي . 
رسول الله صلی الله عليه وسلم يو صحابي ته وفرمایل : (( فهلا جارية تلاعبها وتلاعبک )) 
(بخاري صفحه ٧٦جلد ٢ مسلم صفحه ٤٧٤ جلد ١ )
ژباړه : ولې دې پيغله په نکاح نکړه چې هغې به لتا سره لوبې کولې او تابه له هغې سره لوبې کولې . 
٢-دکوروالې په وخت کې بايد ښځه او خاوند په پوره توګې سره ځانونه لوڅ کړي ترڅو د دواړو بدنونه يو بل سره په صحيح طريقې سره پيوست شي او دواړو ته پوره خوند او لذت حاصل شي او دښځې او دهغې دخاوند ترمنځ دعورت موضوع مطرح نه دی بلکه ښځه کولای شی چې دخپل خاوندعورت او ټول بدن ته وګوري او نارينه کولای شي چې د خپلې ښځې عورت او ټول بدن ته وګوري او دغه خبره په ډيرو احاديثو سره ثابته ده او ددې په خلاف خبره چې ګوندې ښځه او خاوند يو دبل عورت ته نشي کتلی غلطه ده او ثبوت نلري . نو ښځه او خاوند يو دبل عورت ته کتلی شي او په دغه خبره باندې زيات دلائل شته دي چې مونږ ئې يو څو دلته ذکر کوو . 
اول دليل : عائشة رضي الله عنها روايت کوي : (( کنت اغتسل انا والنبي صلی الله عليه وسلم من اناء واحدنغترف منه جميعا )) 
(بخاري صفحه ٣٩ جلد ١ مسلم صفحه ١٤٨ جلد ١ نسائی صفحه ٧١ جلد ١ )
ژباړه : ما او نبی عليه السلام به له يوې لوښې څخه په لپو باندې اوبه اخيستلې او يو ځاې به موغسل کاوه .
امام ابن حجر ددغه حديث په شرحه کې وائی : (( استدل به الداودي علی جواز نظر الرجل الی عورة امراته وعکسه ))
(فتح الباري صفحه ٤٧٩ جلد ١ )
ژباړه : امام داودی دغه حديث دليل نيولی ددې لپاره چې ښځه او خاوند کولای شي يو دبل عورت ته وګوري . 
او علامه ناصرالدين الباني رحمه الله ددغه حديث په شرحه كې داسې فرمايي : (( فيه اشارة لطيفة الي جواز نظر الزوج الي عورة زوجته بل صرحه بذلك ابن حبان في صحيحه في روايته لهذا الحديث و هو الذي يقتضيه النظر الصحيح و كل ما روي في النهي عن ذلك او كراهته لا يصح منه شيئ))
( مشكاة بتحقيق الالباني طبع بيروت جلد ۱ صفحه ۱۷۲)
ژباړه: په دغه حديث كې يوه باريكه اشاره ده دې خبرې ته چې سړى ته روا دي چې د خپلې ښځې عورت ته وګورې بلكې ابن حبان په خپل كتاب كې ددغه حديث د روايت كولو نه وروسته په دغه خبره باندې تصريح كړي دي،او صحيح نظر ددغې خبرې تقاضا كوى او چې كوم حديثونه ددې نه په منع يا كراهت كې راغلى دى هغه يو هم صحيح نه دي .
دوهم دليل : 
امام ابن حبان رحمه الله روايت کوي : ((سال عتبة بن ابی حکيم سليمان بن موسی عن الرجل ينظر الی فرج امراته فقال سالت عطاء فقال سالت عائشة فقالت کنت اغتسل انا وحبی صلی الله عليه وسلم من الاناء الواحد تختلف فيه اکفنا ) ) 
(صحيح ابن حبان صفحه ٣٩٠ جلد ١٢ فتح الباري صفحه ٤٨٠ جلد ١ )
ژباړه : عتبة بن ابی حکيم دسليمان بن موسی څخه پوښتنه وکړلو چې آیا سړی کولاې شي دخپلې ښځې عورت ته وګوري نو هغه وويلي ما ددغه مسئلې پوښتنه دعطاء څخه کړيده او عطاء ويلي چې ما ددغې مسئلې پوښتنه دعائشې رضي الله عنها څخه کړې وه نو هغې راته وويل چې ما او ځما محبوب ( محمد صلی الله عليه وسلم ) به له يوه لوښی څخه يو ځاې غسل کولو چې کله به هغه دلوښی څخه اوبه اخيستلې او کله به مااخيستلی . 
دريم دليل : امام نسائی دعبدالرحمن بن هرمز الاعرج څخه روايت کړی دی چې : ((ان ام سلمة رضي الله عنها سئلت اتغتسل المراة مع الرجل ؟ قالت نعم اذا کانت کيسة رايتنی ورسول الله صلی الله عليه وسلم نغتسل من مرکن واحد نفيض علی ايدينا حتی تنقيها حتي نفيض عليها الماء )
( مسلم صفحه ١٤٩ جلد ١ نسائی صفحه ٤٧ جلد ١ )
ژباړه : دام سلمة رضي الله عنها څخه پوښتنه وکړې شو چې آيا ښځه دخپل خاوند سره يو ځاې غسل کولای شی ؟ نوهغې په جواب کې وويلې چې هو هوښياره ښځه دا کار کوي ځکه ما او رسول الله صلی الله عليه وسلم به ديوه لوښی څخه غسل کاوه نو اول به مو په لاسو اوبه اچولې چې پاکې ئې کړو ددې لپاره چې په هغې باندې بيا نورې اوبه راواخلو . 
څلورم دليل : عبدالله بن عباس رضي الله عنهما روايت کوي چې ((اخبرتني ميمونه انها کانت تغتسل هي والنبي صلی الله عليه وسلم فی اناء واحد ))
( مسلم جلد ١٤٨ جلد ١ نسائی صفحه ٤٧ جلد ١ )
ژباړه : ميمونه رضي الله عنها ماته خبر راکړی چې دې او رسول الله صلی الله عليه وسلم به په يوه لوښې څخه غسل کاوه . 
پنځم دليل : جليل القدر صحابی معاويه بن حيدة رضي الله عنه روايت کوي چې رسول الله صلی الله عليه وسلم فرمايلی دی : (( احفظ عورتک الا من زوجتک او ما ملکت يمينک )) 
(ترمذی ابوداود ابن ماجه مشكوة صفحه ٢٦٩ )
ژباړه : دخپلې ښځې او خپلې وينځې نه بغير نور دهرچا نه خپل عورت پټ ساته . 
د مشكاة محشي ددغه حديث په شرحه كې داسې فرمايى : (( هذا يدل علي ان الملك والنكاح يبيحان النظر الي السورتين من الجانبين))
( مشكاة صفحه ۲۶۹ حاشيه ۶ )
ژباړه: دغه حديث په دې باندې دلالت كوى چې د وينځى ملكيت او د ښځې نكاح جانبينو ته دا روا كوى چې يو د بل عورت ته وګوري.
شپږم دليل : امام مالک رحمهما الله او امام اصبغ بن الفرج رحمه الله فرمائلی : (( لاباس ان ينظرالرجل الی فرج زوجته )) 
(النوادر والزيادات صفحه ٦٢٥ جلد ٤ البيان والتحصيل صفحه ٨٠ جلد ٥ شقائق الاترج صفحه ١٠٨ مواهب الجليل صفحه ٤٠٦ جلد٣ الوشاح فی فوائد النکاح صفحه ٢٥٤ )
ژباړه : هيڅ باک نيشته چې سړی دخپلې ښځې عورت ته وګوري . 
همدارنګه امام مالک رحمه الله فرمائی : (( لا باس بالتجرد عند الجماع وان لم يکن بينه وبين زوجته ستر حينئذ وقد کان النبي صلی الله عليه وسلم يغتسل هو وعائشة عريانين والجماع اولی بالتجرد ولا باس ان ينظر الی الفرج فی الجماع )) 
(النظر فی احکام النظر صفحه ١٢٦ النوادر والزيادات صفحه ٦٢٦ جلد ٤ فن تعامل النبی الزوجیه صفحه ۷۹، مراقي الزلف)
ژباړه : باک نشته چې ښځه او خاوند دکوروالې په وخت کې ځانونه بربنډ کړي اګر که ددواړو ترمنځ کومه پرده هم نه وي ځکه چې نبي صلی الله عليه وسلم او عائشة رضي الله عنها به دواړو يو ځاې بربنډ غسل کاوه نو دکوروالی په وخت کې بايد ښځه او سړی ځانونه بربنډ کړي او باک نشته چې ښځه او خاوند يو دبل عورت ته دکوروالی په وخت کې وګوري 
اووم دليل : امام ابن عروة حنبلي رحمه الله فرمائی : (( ومباح لکل من الزوجين النظر الی جميع بدن صاحبه ولمسه حتی الفرج لهذالحديث ( حديث معاوية بن حيدة )) ولان الفرج يحل له الاستمتاع به فجاز النظراليه ولمسه کبقية البدن ))
( کتاب الکواکب صفحه ٥٧٥ جلد ١ اداب الزفاف صفحه ٣٥ )
ژباړه : ښځه او خاوند ته روا دي چې يو دبل ټول بدن ته وګوري او هغه ته لاس وروړى ځکه چې حديث دمعاويه بن حيده ددې دليل دی او بله دا چې سړی ته روا دی چې دښځې دفرج څخه جنسىګټه واخلي نو دهغې فرج ته کتل او هغه مسح کول په لاس سره هم روا دی لکه دنور بدن غوندې . 
اتم دليل : امام برهان الدين مرغيناني حنفی مولف دهدايه فرمائی ((وينظرالرجل من امته التی تحل له وزوجته الی فرجها لان مافوق ذالک من المسيس والغشيان مباح فالنظر اولی وکان ابن عمر رضي الله عنه يقول : الاولی ان ينظر ليکون ابلغ في تحصيل معنی اللذة )) 
(هداية صفحه ٤٥٩ جلد ٢ فصل فی النظر )
ژباړه : سړی ته روا دی چې دخپلې وينځی او د خپلې ښځې عورت ته وګوري ځکه چې ښځې ته لاس وروړل او دهغې سره کوروالی کول روا دی نو دهغې عورت ته کتل خو په طريق اولی سره روا دی او عبدالله بن عمر رضي الله عنهما به ويل چې ښه او غوره دادی چې سړی دخپلې ښځې عورت ته د کوروالې په وخت کې وګوری ددې لپاره چې ډير خوند ورته حاصل شي. 
نهم دليل : امام ابوالليث سمرقندي رحمه الله فرمائی : (( ويجوزللرجل ان ينظر الی فرج امراته وکذا نظر المراة الی فرج زوجها ) )
( فتاوی النوازل صفحه ٢٧٤ کتاب الکراهية )
ژباړه : سړی ته روا دی چې دخپلې ښځې عورت ته وګوری او ښځې ته روا دی چې دخپل خاوند عورت ته وګوري . 
لسم دليل : امام بن خویزمنداد فرمایی : (( اما الزوج فيجوز له ان ينظر الی ساير الجسد و ظاهر الفرج و کذلک المراة يجوزلها ان تنظر الی عورة زوجها )) 
(تفسیر قرطبی صفحه ۲۱۱ جلد ۱۲)
ترجمه: میړه ته روا دی چې د ښځې ټول بدن او عورت ته وګوری او ښځې ته روا دی چې د خپل میړه ټول بدن ته و ګوری 
یوولسم دلیل : امام قرطبی ویلی دی چې صحی خبره داده چې ښځه او خاوند یو د بل عورت ته کتلی شی. 
(تفسیر قرطبی جلد ۲۱۱ جلد ۱۲)
يوه شبهه او د هغې جواب : 
بعضې خلک وائی چې دجماع ( کوروالی ) په وخت کې دښځې او خاوند ځانونه بربنډول اويو دبل عورت ته کتل او دکوروالی په وخت کې خبرې کول ناروا دي او دوي يو څو دروغ او ضعيف او بي ثبوته حديثونه په دليل کې پيش کوي چې مونږ هغه ذکر کوواو دهغې نه جواب کوو : 
اول : حديث دعائشة رضي الله عنها ( ما رايت عورة رسول الله صلی الله عليه وسلم قط ))
(طبرانی فی المعجم الاوسط . صفحه ٢٧ )
جواب : دغه حديث دروغ او باطل دی ځکه چې ددې په سند کې يو راوي دی چې برکة بن محمد الحلبي نوميږي او هغه يو لوې دروغجن وه امام حافظ بن حجر په لسان الميزان کې ويلي دي چې دغه حديث باطل دی او امام بوصيری په زوائد ابن ماجه کې دغه حديث ته ضعيف ويلی دی )) 
(وګوره اداف الزفاف والباني صفه ٣٤ او تفسیر قرطبی جلد ۱۲ صفحه ۲۰۲ حاشیه ۱)
دوهم : دغه حديث چې (( اذا اتی احدکم اهله فليستتر ولا يتجردا تجردالعيرين ))
(رواه ابن ماجه صفحه ١٣٨)
جواب : دغه حديث دسند له مخې ضعيف دی ځکه ددې په سند کې دوه ضعيف راويان دي يو الاحوص بن حکيم او بل وليد بن قاسم الهمداني نوميږي ځکه خو امام زين الدين العراقي او امام بوصيري ويلي دي چې ددغه حديث سند کمزوری دی او امام نسائی او امام بيهقي ويلي دي چې دغه حديث منکر دی . 
(اداب الزفاف صفحه ٣٤ )
دريم : دغه حديث چې : (( اذا جامع احدکم زوجته فلا ينظر الی فرجها فان ذلک يورث العمی ولا يکثر الکلام فانه يورث الخرس ) ) 
جواب : دغه حديث دروغ دی او رسول الله صلی الله عليه وسلم څخه ثابت ندی امام ابوحاتم الرازي او امام ابن حبان او امام ابن الحوزي او امام عبدالحق او امام ابن دقيق العيد او امام محمد طاهر فتني او علامه ناصرالدين الباني رحمهم الله فرمائلي دي چې دغه حديث دروغ تړل شوی په رسول الله باندې 
(اداب الزفاف صفحه ٣٥ تذکرة الموضوعات صفحه ١٢٦ )
دکوروالی دريم ادب : 
دکوروالی په وخت کې دې ښځه او خاوند دعشق او محبت نه ډکې خبرې وکړي او يو دبل دې ښه ښه ظاهري او معنوي صفتونه بيان کړي . دکوروالی په شروع کې بايدنارينه بسم الله ووائی ځکه چې رسول الله صلی الله عليه وسلم فرمائلی دی : (( اذا اراد ان ياتی اهله قال بسم الله اللهم جنبنا الشيطان وجنب الشيطان ما رزقتنا ))
( صحيح مسلم صفحه ٤٦٣ جلد ١ )
ژباړه :چې څوک غواړي دخپلې ميرمنې سره کوروالی وکړي نو ودې وائی چې دالله په نوم کوروالی شروع کوم ای الله مونږه دشيطن څخه وساته او شيطان لری وساته دهغه شی څخه چې تا مونږ ته راکړي دي . 
٥-سړی بايد اقلاً پس له هرو دريو ورځو له خپلې ښځې سره کوروالی وکړي . 
٦-ښڅه که مريضه وي نو خاوندئې بايد دهغې ترروغيدو پورې صبر وکړي . 
٧-دحيض ( دښځې مياشتنی مرض ) او نفاس ( دولادت وينه ) په حالت کې دښځې سره کوروالی حرام دی ترڅو چې پاکه شي . 
الله تعالی فرمائی : (( فاعتزلوا النساء فی المحيض ولا تقربوهن حتی يطهرن فاذا تطهرن فاتوهن من حيث امرکم الله ))
( سورة البقرة ايه ٢٢٢)
ترجمه : تاسو دخپلو ښځو نه جدا شۍ دحيض په حالت کې او هغوې ته مه نزدی کيږئ ( کوروالی مه کو‌ئ ) ترڅو چې پاکې شي ( دحيض نه ) نو چې کله دوي پاکې شوې نو تاسو ددوي سره کوروالې وکړئ دهغه لارې نه چې الله تعالی تاسو ته روا کړيده ( مخکينې نې عورت )
او رسول الله صلی الله عليه وسلم فرمائی ( اتق الدبر والحيضة ) 
(رواه الترمذي مشكوة صفحه ٢٦٧ )
ترجمه : دشاتنې عورت له لارې او دحيض په حالت کې دکوروالی څخه ځان وساته . 
٨-دشاتنې عورت له لارې دښځې سره کوروالی کول حرام دی رسول الله صلی الله عليه وسلم فرمائی : (( ملعون من اتی امراة في دبرها )) 
(رواه احمد وابوداودومشكوة ٢٦٧ )
ترجمه : ملعون دی هغه کس چې دخپلې ښځې سره دشا له لوري کوروالی کوي . 
٩-دکوروالی رازونه بل چاته بيانول حرام دی رسول الله صلی الله عليه وسلم فرمائی : ( ان شر الناس منزلة عندالله يوم القيامة الرجل يفضی الی المراة وتفضی اليه ثم ينشرسرها ))
( رواه مسلم واحمد مشكوة ٢٧٦ )
ترجمه : په خلکو کې بدترين کس دالله تعالی په نزد په ورځې دقيامت کې هغه سړی دی چې خپلې ښځې سره کوروالی وکړي او بيا دهغې رازونه افشا کوي . 
١٠-کوروالې باید په پوره رڼائی کې وشی چې ښځه اوخاوند يو بل ښه ووينی ترڅو ددوي جنسی احساسات په صحيح طريقې سره راوپاريږي او دواړو ته پوره خوند حاصل شي . اودا خبره مې ځکه وکړه چې زمونږه په ټولنه کې يوخرافی رواج دی چې نارينه به دخپلو ښځو سره په تياره کې کوروالې کوي . دغه کار يو ډير بداوغلط او دشريعت دمقاصدوخلاف کاردی او دښځې او خاوند ترمنځ نفرت او بغض پيدا کوی ځکه چې دواړو د کوروالې څخه هيڅ خوند نه اخلی . 
١١-کوروالی بايد په پټ او محفوظ ځاې کې وشی حتی چې دتی رودونکو ماشومانوپه وړاندې هم بايد ونشی . 
١٢-دکوروالی په وجه په ښځه او نارينه باندې غسل فرض كيږي خو چې دغه غسل څومره زر وشي نو بهتره ده او دا ځکه چې دغسل په وجه د بدن سستی له منځه ځی او بله دا چې دبې اودسۍ په وخت کې دشيطان سلطه په انسان باندې زياتيږي او هغه ته ضرر رسوي نو ددغه ضرر څخه دځان ساتلو لپاره بايد په غسل کې چالاکی وکړی شی . 

٦-د زينت ( ځان سينګارول ) حق :
ښځه حق لري چې خاوند ئې ورته ځان ښائسته کړی لکه چې هغه پرهغې دغه حق لري الله تعالی فرمائی : (( ولهن مثل الذين عليهن بالمعروف )) 
(سورة البقرة اية ٢٢٨ )
ترجمه : دښځو لپاره حقوق دي لکه چې دخاوندانو پر دوي باندې حقوق دي او يو دبل حقوق به په نيکي طريقې سره ادا کوي . 
او جليل القدر صحابی عبدالله بن عباس رضي الله عنه فرمائی : (( انی لاحب ان اتزين لامراتی کما احب ان تتزين لی ))
( رواه ابن ابی حاتم وابن جريرالطبري تفسير قرطبی صفحه ١١٨ جزء٣ )
ترجمه : زه خوښوم چې خپلې ښځې ته ځان ښائسته کړم لکه چې خوښيږم چې هغه دې ماته ځان ښائسته کړی . 
او په يو روايت کې راغلي دی چې يو ګردوهلی او ببر سری سړی دخپلې ښځې سره عمر بن الخطاب رضي الله عنه ته راغی نو دهغه ښځې وويل چې ای امير المومنين!ما دخپل خاوند څخه خلاصه کړه نو عمربن الخطاب رضي الله عنه ددغې ښځې خاوند ته امر وکړلو چې لاړشي او دخپل سرويښتان برابر او دګوتو نوکان پرې او ځان پاک او ښائسته کړي نو دغه سړی لاړ او ځان ئې ښه پاک او برابر او ښائسته کړ. او بيا راغی نو چې کله دهغې ښځې نظر په هغه ولګيده نو خوشحاله شوه او وې ويلې چې همدا مې قبول دی او دخلاصی د ارادې څخه بيرته وګرځيدله نو په دغه وخت کې عمررضي الله عنه وفرمایل (( وهکذا فاصنعوا لهن فوالله انهن ليحببن ان تتزينوا لهن کما تحبون ان يتزين لکم )) 
(منهاج العشرة الزوجية صفحه ٧٦ )
ترجمه : ددغه سړی غوندې تاسو هم خپلو ښځو ته ځانونه جوړوئ قسم دي په الله باندې چې ښځې په دې خوښيږي چې تاسو ورته ځانونه جوړ او ښائسته کړئ لکه چې تاسو خوښيږئ چې هغوې دې تاسې ته خپل ځانونه جوړ او سينګار کړی.
او په بعضې رواياتو کې داسې راغلی دی : (( اغسلوا ثيابکم وخذوا من شعورکم واستاکوا وتزينوا وتنظفوا فان بني اسرائيل لم يکونوا يفعلون ذلک فزنت نساؤهم )) 
(منهاج العشرة الزوجية صفحه ٧٧)
ترجمه : خپلې جامې پاکې کړئ او دسر او د ګيرې ويښتان جوړ کړئ ( دشريعت په حدودو کې ) او مسواک ووهئ او ځانونه ښائسته او پاک کړئ ځکه چې بني اسرائيلو به دغه کارونه نه کول نو دهغوې ښځې په زنا کې اخته شول يعنې دخپلو خاوندانو نه يې دناپاکې په وجه نفرت پيدا شو او دپردو سړو سره په زنا کې مبتلا شول . 
او جليل القدر صحابی جابربن عبدالله رضي الله عنه روايت کوي چې زه يو ځل درسول الله صلی الله عليه وسلم سره غزاته لاړم او چې کله بيرته دغزا څخه راوګرځيدو او مدينې ته نزدې شو نو رسول الله صلی الله عليه وسلم وفرمایل چې تاسو تر شپې پورې صبر وکړئ او کورونو ته مه ورځئ ترڅو ستاسو ښڅې خپل ويښتان ګمنځ کړی او دخپلو تخرګونو او دنامه لاندې ويښتان لري کړي .
(رواه البخاری صفحه ٧٨٩جلد ٢ )
نونارينه بايد په خپل کور کې داسې پاک اوښائسته او خوشبويه وي چې دهغه دښځې زړه ورباندې خوشحاله كيږي او مينه ئې ورسره زياتيږي.
دپورتنيو رواياتو څخه دا معلومه شوه چې دخپل ځان او جامو دښائست او پاکوالی په باره کې دسړی اهتمام دهغه دښځې په عفت او ددواړو ترمنځ دلازيات تفاهم اومحبت په موضوع کې غټ رول لري نو ځکه داسلام مقدس دين په دغه موضوع باندې زيات اهتمام کړيدی . 
دسړي دزينت څخه دلته څه مراد دی ؟ 
دلته دزينت څخه لاندې شيان مراد دي : 
١-دسرويښتانو او دګيری ګمنځول . 
٢-دسردويښتانو او دګيری اصلاح کول ( دشريعت په حدودو کې ) 
٣-دښائسته او پاكو جامو اغوستل چې دشريعت او دطاقت سره برابر وي . 
٤-دمسواک استعمالول او دخولې پاکول . 
٥-بدن پاکول او دتخرګونو او دنامه لاندې دويښتو لرې کول او دنوکانو کينچی کول ( پريکول ) 
٦-دچرس او پوډراوسګرت او نسوار څخه پرهيزکول . 
٧-دخام پياز او اوږې او هر هغه شی چې خوله بدبويه کوي دهغې څخه ډډه کول ( مګر که پوخ شي بيا پروا نلري ) 
٨-عطر او خوشبوئی استعمالول . 
٧-دعفت دساتلو حق :
ښځه پرخپل خاوند باندې حق لري چې دهغې دعفت او شرف ساتنه وکړي او دهغې د عفت څخه دفاع وکړي ځکه چې د هغې دعفت څخه دفاع فرض ده او کوم سړی چې دخپلې ښځې دعفت څخه دفاع نه کوي او دخپلې ښځې دشرف ساتنه نه کوي هغه دووس دی . 
رسول الله صلی الله عليه وسلم فرمائلی : (( ثلاثة قدحرم الله عليهم الجنة مدمن الخمر والعاق والديوث الذي يقر فی اهله الخبث ))
( رواه احمد والنسائی مشكوة صفحه ٣١٨ )
ترجمه : پر دريو کسانوباندې الله تعالی جنت حرام کړ ی دی دشرابو معتاد او دمور او پلار خفه کوونکی او دووس سړي چې دخپلې ښځې دعفت اهتمام نه کوي او پردو سړو ته اجازه ورکوی چې دهغه دښځې سره ناسته پاسته او راشه درشه وکړی.
بلکې داسلام مقدس دين امر کړی دی چې نارينه دې دخپل عفت او ناموس څخه دفاع وکړي او که په دغه لار کې څوک ووژلی شی نوهغه شهيد دی . 
رسول الله صلی الله عليه وسلم فرمائی : (( من قتل دون اهله فهو شهيد ))
( ترمذي ابوداود نسائی مشكوة صفحه ٣٠٦)
ترجمه : څوک چې دخپلې ښځې دعفت نه په دفاع کې ووژلی شى نو هغه شهيد دی . 
دنارينه غيرت پخپله ښځه باندې يو فطری او طبعی خبره ده يوه ورځ جليل القدر صحابی سعدبن معاذرضي الله عنه وويل که ما دخپلې ښځې سره څوک وليدل نوپه تورې سره به ئې ووژنم نو دده دا خبره رسول الله صلی الله عليه سلم ته ورسيده نو هغه وويلې چې ايا تاسو دسعد د غيرت څخه تعجب کوئ ځما دې په الله قسم وي چې زه دسعد څخه زيات غيرتي يم او الله ځما څخه زيات غيرتي دی او الله تعالی دخپل غيرت له وجې نه دبد کارې ټول ښکاره او پت عملونه حرام کړيدي . 
(متفق عليه مشكوة صفحه ٢٨٦)
اما متاسفانه چې په ډيرو بی دينو خلکواو خاص طور سره ډمانو او سندر غاړو ښځو او سړو کې دغه غيرت چې په انسانانواو حيواناتو کې يو فطري شی دی کم ليدل كيږي چې د دوې دغه بې غيرتي يو جرم او بدعمل دی چې دوي به دهغې جزا په دنيا او اخرت کې وګوري . 

-داحترام او کرامت حق :
سړی ته پکار دی چې دخپلې ښځې احترام وکړي او دهرهغه وينا او عمل څخه ځان وساتی چې دهغه دښځې دخفګان سبب ګرځي او دا ځکه چې ښځه يوه باعزته انسان ده او بايد دهغې سره ديوې مزدورې په څير معامله ونشي ، اونه دا چې صرف دجنسی لذت دحاصلولو لپاره ديوې وسيلې په څير ورته وکتلی شي . بلکه دښځو بې عزتی کول او هغوې ته په سپک نظر کتل دا دکم اصلو او کم عقلو نارينه و کار دی الله تعالی فرمائی (( ولقدکرمنا بني آدم )
( سورة اسراء ايت ١٧ )
ترجمه : مونږه دآدم اولادې ته عزت او کرامت ورکړی دی نو ښځه هم دآدم له اولادې څخه ده او الله تعالی هغې ته دنارینه و غوندې عزت اوکرامت ورکړی دی . 
او په يو حديث کې داسې راغلی دی : (( ما اکرمهن الا کريم ولا اهانهن الا لئيم)) 
(رواه ابن ماجه وابن عساکر فی تاريخه منهاج العشره صفحه ٦ )
ترجمه : عزتمند سړی دښځو عزت کوي او سپک او رذيل سړي دښځو سپکاوی کوی . يعنې دښځو عزت کول دځان عزت کول دی او دښځو سپکاوی دځان سپکاوی دی.
همدارنګه رسول الله صلی الله عليه وسلم فرمائلي دی : (( بحسب امرئ من الشران يحقر اخاه المسلم ))
( رواه مسلم صفحه ٣١٧ جلد ٢ مشكوة صفحه ٤٢٢ )
ترجمه : دا ډير بدکار دی چې يو مسلمان دې خپل مسلمان ورو ر( ياخور ) ته په سپک نظر وګوري .
همدارنګه رسول الله صلی الله عليه وسلم فرمائی : (( ولا تضرب الوجه ولا تقبح ))
( رواه احمد وابوداود وابن ماجه مشكوة صفحه ٢١٨ )
ترجمه : ښځې ته په مخ ګذار مه ورکوه او مه ورته بدې خبرې کوه.
نو لکه څرنګه چې نارينه په خپل احترام باندې خوشحاليږي نو همدارنګې ښځې هم په خپل احترام خوشحاليږي او ديو مسلمان احترام کول اودهغه خوشحالول دوه نيک عملونه دي اوډير اجرونه او ثوابونه لري 

٩-دتعليم حق

نارينه باندې لازم دی چې خپلې ښځې او لورګانو ته دديني او اخلاقي مسئوليتونو په ورزده کولو کې خپل ټول کوششونه وکړي ترڅو دناپوهئ تياري له منځه لاړي شي او دپوهې رڼا ئې پر کورنی باندې ( مسلط شی ) اوپه کورنی کې دتفاهم اومحبت او حق شناسی فضا منځته راشي . 
الله تعالی فرمائی : (( يا ايها الذين امنوا قوا انفسکم واهليکم نارا وقودها الناس والحجارة )) 
(سورة التحريم ايت ٦ )
ترجمه : ای مومنانو تاسې بچ کړئ خپل ځانونه او خپلې ښځې او اولاد د دوزخ دهغه اور څخه چې دهغه خاشاک خلک او تيږي دي .
يعنې خپلو ښځو اواولادو ته صحيح تعليم او تربيه ورکړی داسې تعليم چې ددوزخ داور څخه ددوي دنجات سبب وګرځي چې هغه دقرآن اودسنت علم دی چې دغه دواړو دټولو علومو مرجع او منبع دی .
الله تعالی په بل ايت کې داسې فرمائلی : (( وانذر عشيرتک الاقربين )) 
(سورة الشعرا ايت ٢١٤ )
ترجمه : ای پيغمبره خپل نزدې خپلوان د الله دعذاب څخه وويروه.
او په بل ايت کريمه ئي داسې فرمائلی : (( وامراهلک بالصلاة واصطبرعليها ))
(سورة طه ايت ١٣٢ )
ترجمه : خپلې کورنی ته په مانځه باندې امر وکړه ( ای پيغمبره ) او دلمونځ په اداء کولو باندې صبر وکړه . 
ددغوټولو ايتونو څخه دا معلومه شوه چې ښځه پرخپل خاوند حق لري چې هغه ته دينی او اخلاقي او فرهنګي ښوونه وکړي او دخاوند دغه کار نکول به دالله تعالی نافرماني ګڼل كيږى او دګناه سبب به وي .
جليل القدر صحابی ابوسعيد خدری رضی الله عنه روايت کوی چه (( قال النساء للنبی صلی الله عليه وسلم غلبنا عليک الرجال فاجعل لنا يوما من نفسک فوعدهن يوما لقيهن فيه فوعظهن وامرهن))
(بخاری جلد ١ صفحه ٢٠کتاب العلم )
ترجمه : نارينه زمونږ په نسبت له تا څخه زيات وخت نيولی دی نو دځان له طرفه يو ورځ مونږ ته وټاکی (دتعليم دپاره) نو رسول الله صلی الله عليه وسلم د هغوی سره يو ورځ وټاکله او ورته ورغی او هغوی ته يې نصيحت وکړلو او په ښو کارو باندې يې ورته امر وکړلو .
همدارنگی جليل القدر صحابيه ام عطيه رضی الله عنه فرمائى(( امرنا رسول الله صلی الله عليه وسلم ان نخرجهن فی الفطر والاضحی العواتق والحيض وذوات الخدور فاماالحيض فيعتزلن الصلاة ويشهدن الخير دعوة المسلمين ))
(رواه البخاري صفحه ١٣٣ جلد ١ ومسلم صفحه ٢٩١ جلد ١ )
ترجمه : رسول الله صلی الله عليه وسلم مونږ ته امر کړيدی چې پيغلې او حائضه او دستر او پردې والا ښځې دوړوکی او لوې اختر دلمانځه لپاره دکورونو څخه وباسو خو حائضه ښځې به لمونځ نه کوي البته د خير او دعوت او تبليغ په مجلس کې به ګدون کوی .
او جليل القدر صحابي عبدالله ابن عباس رضي الله عنهما روايت کوي : (( خرجت مع النبي صلی الله عليه وسلم يوم فطر او اضحی فصلی ثم خطب ثم اتی النساء فوعظهن وذکرهن وامرهن بالصدقة )) 
(رواه البخاري صفحه ١٣٣ جلد ١ )
ترجمه : زه درسول الله صلی الله عليه وسلم سره د وړوکې يا لوې اختر په ورځ ووتم نو هغه داختر لمونځ وکړلو او بيا ئې خطبه وويلې او بيا دښځو صفونو ته ورغی نو هغوې ته يې وعظ او نصيحت وکړلو.
او هغوې ته ئې دصدقې امر وکړلو . او جليل القدر محدث عبدالملک بن جريج دجليل القدر تابعي عطاء رحمهما الله نه روايت کوي هغه فرمائي چي جليل القدر صحابي جابر بن عبدالله رضي الله عنه داسې فرمائلی : (( قام النبي صلی الله عليه وسلم يوم الفطر فصلی فبدابالصلاة ثم خطب فلما فرغ نزل فاتی النساء فذکرهن قلت ( القائل بن جريج ) لعطاء اتری حقا علی الامام ذ لک يذکرهن قال انه لحق عليهم ومالهم لا يفعلون ))
( رواه البخاري صفحه ١٣٣ جلد ١)
ترجمه : نبی عليه السلام دوړوکی اختر په ورځ اول ئې داختر لمونځ اداء کړلوبيائی خطبه وويلي او چې کله دخطبې نه فارغ شو نو دمنبر نه کوز شو او دښځو صفونو ته ورغی او هغوی ته ئې نصيحت وکړلو . ابن جريج فرمائی چې ما دعطاء څخه پوښتنه وکړلو چې ايا ستا په نزد په امام او مشر باندې لازم دی چې ښځو ته وعظ او نصيحت وکړی نو هغه په جواب کې وويلې چې هو پر امام دا کار لازم دی او څه وجه ده چې اوس خلکو دا کار پریښی دی؟ او په يو بل حديث کې راغلی چې رسول الله صلی الله عليه وسلم جليل القدر صحابيه شفاء رضي الله عنها ته وفرمائيل : (( الاتعلمين هذه
( حفصه ) رقية النملة کما علمتيها الکتابة )) 
(ابوداود صفحه ٥٤٢ مشكوة صفحه ٢٩١ )
ترجمه : ای شفا ولې ته حفصی ته دتخرګونو ددانو دم نه ښائی لکه څرنګه چې هغې ته دې ليک ښودلی دی ؟ 
ددغه حديث څخه معلوم شو چې دليک زده کړه لکه چې نارينه وته ضرور دی همدارنګې زنانه و ته هم ضرور دي او لکه چې نارينه دعلم زده کړه کوي او دکتابونو دتاليف او تصنيف له لارې خپل علم خپروي نو ښځې هم بايد علم حاصل کړي او دتاليف او دتصنيف له لارې خپل علم خپور کړي ترڅو خلک ددوي دعلم څخه استفاده وکړي او دغه کتابونه ددوي لپاره صدقه جاريه وګرځي . 
امام خطابي رحمه الله دشفاء رضي الله عنها دحديث په باره کې داسې فرمائی : (( فيه دليل علی ان تعلم النساء الکتابة غير مکروه )) 
(مرقات شرح مشكوة صفحه ٣٢٦ جلد ٨ حاشية ابوداود صفحه ٥٤٢)
ترجمه : دغه حديث ددې لپاره دليل دی چې ښځو ته دليک زده کړه مکروه نه دی . 
خو بعضې خلک وائی چې ښځو ته روا نه دی چې ليک زده کړي او دليل کې يې دغه حديث ذکر کوي چې (( لا تعلموهن الکتابة )) 
(مرقاة صفحه ٣٢٧ جلد ٨ تذکرة الموضوعات صفحه ١٢٩ )
ترجمه : ښځو ته ليک مه ورزده کوئ . 
خو دغه خبره غلطه ده او دمنعې دغه حديث ثابت نه دی ځکه چې ددغه حديث په سند کې يو دروغجن او بل په دروغو متهم راويان دي او داسې حديث مردود وي .
(تذکرة الموضوعات صفحه ١٢٩ )
همدارنګې رسول الله صلی الله عليه وسلم فرمائلی : (( ايما رجل کانت له جارية فادبها فاحسن تاديبها وعلمها فاحسن تعليمها ثم اعتها فتزوجها فله اجران ))
( بخاري ج ١ صفحه ٢٠ وصفحه ٣٦٤ باب تعليم الرجل امته و اهله )
ترجمه : هر يو سړی چې وينځه ولري او هغې ته ښائسته ا دب او ښائسته تعليم ورکړي او بيا ئې ازاده کړي او ځان ته ئې په نکاح کړي نو دغه سړی ته دوه اجرونه دي . نو چې کله ديوې وينځي په تعليم او تربيه کې دومره ثواب دی نو ديوې اصیلی مسلمانې ښځې په تعليم او تربيه کې به ددې نه زيات ثواب او اجر وي .
او ام المومنين عائشة رضي الله عنها فرمائی (( نعم النساء نساء الانصار لم يمنعهن الحياء ان يتفقهن فی الدين ))
(بخاري صفحه ٢٤ جلد ١)
ترجمه : دانصارو ښځې نيکې او بهترې ښځې دي ځکه چې هغوې ددين په پوهه کې شرم او حياء نه کوي . 
او جليل القدر تابعي عروة بن الزبير رضي الله عنه فرمائی : (( ما رايت احدا اعلم بفقه ولا طب ولا شعرمن عائشة )) 
(اسلامنا للسيد سابق صفحه ٢١٦ )
ترجمه : ما داسې هيڅ يو کس نه دی ليدل چې دعائشة رضي الله عنها څخه په فقه او طب او شعر کې ډير پوه وي . يعنې عائشة رضي الله عنها په علم فقه او طب او شعر کې هغه اوچتې مرتبې ته رسيدلې وه چې دهغې په زمانه کې څوک ورسره برابرنه وه . د دغه روايت څخه دا معلومه شوه چې ښځې کولای شي په علم کې اوچتو مرتبو ته ورسيږي او معلومه شوه چې ښځې کولای شي چې دطب دعلم زده کړه وکړي . او دا هم معلومه شوه چې ښځه کولای شي داسې اشعار وليکي او خپور ئې کړی چې ديانت او خوش اخلاقي او عفت ته دعوت کوي .
او جليل القدر صحابي ابوموسی رضي الله عنه فرمائی (( ما اشکل علينا اصحاب رسول الله ؛صلی الله عليه وسلم حديث قط فسالنا عائشة الا وجدنا عندها منه علما))
( ترمذي صفحه ٢٢٧ جلد ٢ مشكوة ٢صفحه ٥٧٤ )
ترجمه : چې کله هم درسول الله صلی الله عليه وسلم په صحابوو باندې دکومې خبرې پوهيدل مشکله شوه نو مونږ به دعائشة رضي الله عنها څخه دهغې په باره کې پوښتنه وکړله نو دهغې سره به دمسالې په باره کې خامخا علم او پوهه وه او مساله به ئې حل او روښانه کړه . 
نو ددغه حديث څخه معلومه شوه چې دښځو څخه دنارينه و په زده کړه کې څه عيب نشته چې کله دشريعت دحدودو رعايت پکې وشي . 
او امام ابن شهاب زهری رحمه الله فرمائی : (( لو جمع علم الناس کلهم وامهات المومنين لکانت عائشة اوسعهم علما )) 
(مستدرک الحاکم صفحه ١١ جلد ٤ )
ترجمه : که دټولو خلکو علم او درسول الله صلی الله عليه وسلم دنورو بيبيانو علم يو ځاې کړی شي بيا هم دعائشة رضي الله عنها علم ددې ټولو څخه زيات دی .
او امام ذهبی رحمه الله فرمائی : (( وما علمت من النساء من اتهمت ولا من ترکوها ))
( ميزان الاعتدال صفحه ٢ جلد١ )
ترجمه : دحديث په ښځو راويانو کې ماته داسې ښځه معلومه نده چې دحديث په روايت کې په دروغو متهمه شوی وي او يا دحديث علماوو دهغې حديث پريښي وی . 
ددې څخه معلومه شوه چې پخوا بۀ دمسلمانانو ښځې دحديث په زده کړه او روايت کې څومره کوشش او احتياط کاوه خو اوس ډیرې مسلمانې ښځې قران هم نشی لوستلی . 
او رسول الله صلی الله عليه وسلم بۀ چې کله صحابه کرامو ته وعظ او نصيحت کولو نو بيا به ئې هغوې ته وويلې : (( الا فليبلغ الشاهد الغائب ))
(بخاري صفحه ٢١ جلد ١ )
ترجمه : خبردار حاضر خلک دې ځما خبرې غير حاضرو خلکو ته ورسوي .
په دغه حديث کې ديته اشاره ده چې نارينه دې ځما خبرې زنانو ته ورسوي ځکه چې زنانه به زياتره په خپلو کورنو کې په خدمت مشغولې وې . 
او جليل القدر صحابی عرباض بن سارية رضي الله عنه روايت کوي چې رسول الله صلی الله عليه وسلم وفرمایل چې : (( ان الرجل اذا سقی امراته من الماء اجر قال فاتيتها فسقيتها وحدثتها بما سمعت من رسول الله صلی الله عليه وسلم))
(رواه احمد الفتح الربانی صفحه ٢٣٣ جلد ١٦ )
ترجمه : چې کله سړی خپلې ښځې ته دڅښاک اوبه ورکړي نو هغه ته ثواب ورکول كيږي . عرباض فرمائی چې ددغه حديث داوريدو څخه وروسته زه دخپلې ښځې څنګ ته لاړم او هغې ته مې دڅښاک اوبه ورکړې او درسول الله صلی الله عليه وسلم حديث مې ورته وويلې ددغه حديث څخه معلومه شوه چې صحابه کرامو به کله ددين او ثواب کومه خبره درسول الله صلی الله عليه وسلم څخه واوريدل نو هغه بۀ ئې خپلو ښځو ته هم سمدستی ورښودل نو معلومه شوه چې صحابه کرامو به دښځو په تعليم او تربیې باندې زيات اهتمام کاوه. 
او په يو روايت کې داسې راغلی دی : ((طلب العلم فريضة علی کل مسلم ))
( مشكوة صفحه ٣٤ تذکرة الموضوعات صفحه ١٧ )
ترجمه : طلب دعلم پرمسلمان نارينه او مسلمانه ښځه باندې فرض دی. 
ددغو ټولو احاديثو څخه دا معلومه شوه چې داسلام مقدس دين دښځو په تعليم باندې زيات اهتمام کړی دی خو دښځو په تعليم کې دا شرط دی چې دهغوې عفت او عزت ته کوم خطر متوجه نه وي او که دتعليم په لار کې دهغوې عفت او شرف ته کوم خطر متوجه وي بيا ئې تعليم ضرور نه دی . 
١٠-دښه کرداراورفتار اوښه معاملې حق :
ښځه د الله تعالی له طرفه يوه تحفه ده چې خپل خاوند ته امانت ورکړی شويدی اودهغوسره داحترام نه ډک ښه رفتار او ښه کردار او ښه معامله واجب دی ځکه چې الله تعالی فرمائی : (( وعاشروهن بالمعروف ))
( سورة النساء ايت ١٩ )
ترجمه : او دخپلو ښځو سره په ښۀ او نيکې طريقې سره ژوند کوئ يعنې پر هغوې ظلم مه کوئ او دهغوې شرعي حقوق پوره ورکوئ . 
اورسول الله صلی الله عليه وسلم فرمائلی دی : (( لا يفرک مو من مومنة ان کره منها خلقا رضي منها آخر ))
( رواه مسلم مشكوة صفحه ٢٨٠ )
ترجمه : هيڅ يو مومن سړی دې د خپلې مومنې ښځې سره بغض نکوي که دهغې يو خراب عادت ئې خوښ نه شی نو دهغې بل ښه عادت به ئې خوښ شي . 
او په بل حديث کې رسول الله صلی الله عليه وسلم داسې فرمائی : (( اکمل المومنين ايمانا احسنهم خلقا والطفهم باهله )) 
(ترمذي مشكوة صفحه ٢٨٢ )
ترجمه : ښه پوره ايمان والا مومنان هغه دې چې دډيرو ښو اخلاقو خاوندان او پخپلو ښځو او اولادونو باندې ډير شفقت کوونکی وي .
او په بل حديث کې داسې فرمائی : (( خيرکم خيرکم لاهله وانا خيرکم لاهلي ))
( الترمذی والدارمي مشكوة صفحه ٢٨١ )
ترجمه : غوره په تاسو کې هغه څوک دی چې دخپلې ښځې او اولاد سره سره ښۀ رفتار او معامله کوي اوزه ستاسو دټولو نه ډير زيات غوره معامله کوونکی يم دخپلې کورنی سره . 
ځکه خو رسول الله صلی الله عليه وسلم به دخپلو بيبيانو سره ډير ښۀ رفتار او چلند کاوه عائشة رضي الله عنهافرمائی چې زه يو ځل درسول الله صلی الله عليه وسلم سره په يو سفر کې ملګری ومه نو رسول الله صلی الله عليه وسلم لما څخه وغوښت چې زه ورسره دمنډی مسابقه وکړم نو چې کله مسابقه وشوه زه ورڅخه مخکې شمه بيا څه موده وروسته په يو بل سفر کې زه بيا ورسره ملګری وم نو بيائې راڅخه دمسابقې غوښتنه وکړله نو چې کله مسابقه وشوه نو رسول الله صلی الله عليه وسلم په منډه کې لما څخه مخکې شو او بيا ئې وخندل او وې وئيلې چې دا دهغې پخوانی مسابقې په بدل کې وشو . )) 
(احمدوابوداود مشكوة ٢٨١ )
او په يو بل روايت کې عائشة رضي الله عنها فرمائی چې دحبشو ماشومان به په مسجد نبوی کې دغشو سره لوبې کولې او ما به خپل سر درسول اله صلی الله عليه وسلم په اوږه باندې ايښې وه او د هغوې سيل مې کاوه او رسول الله صلی الله عليه وسلم بۀ ترهغې ناست وه ترڅو چې زه دسيل څخه مړه شوی نه وم. نو نارينه و ته پکار دی چې دخپلو ښځو سره دجنسی لوبې نه علاوه نورې دساعت تيری لوبې وکړي خو دا لوبې بايد په يو پټ او محفوظ ځاې کې وي چې دهغوې دښځو عفت ته کوم خطر متوجه نه وي او هم ددين فرائض او واجبات ترپښو لاندې نشی 
همدارنګې رسول الله صلی الله عليه وسلم فرمائی : (( کل شئ ليس من ذکر الله لهوولعب الا ان يکون اربعة ملاعبة الرجل امراته وتاديب الرجل فرسه ومشي الرجلين بين الغرضين وتعليم الرجل السباحة ))
( رواه النسائی صفحه ١٢٣ جلد ٢ )
ترجمه : هرهغه عمل چې په هغه کې دالله تعالی ذکر نه وي نو هغه يو بی فائدې مشغولتيا او لوبې دي مګر څلورعملونه ددې څخه مستثنی دي دسړی لوبې کول دخپلې ښځې سره او خپل آس ته ادب او تربيه ورکول او دنښو دويشتلو په وخت کې د دوو سړوګرځيدل د نښو ترمنځ اويوکس ته دلامبو چل ورزده کول.
نو ددغه حديث څخه معلومه شوه چې دخپلې ښځې سره هرقسمه لوبې کول يو نيک عمل او داجر او ثواب دلاسته راوړلو وسيله ده خو په دې شرط چې الله تعالی او د مور او پلار حقوق پيمال نشي . نو دښځې سره ښه معامله او ښه چلند دادی چې هغې ته دې داسې خبره ونکړي چې هغه ورباندې خفه كيږى او بايد دهغې کرامت او شخصيت او مرتبې ته بې احترامې ونشي او دهغې سره بايدپه غصه او په سختي سره چلند ونشي او دزندګی دضرورياتو لکه جامې خوراک څښاک او نورو شيانو په موضوع کې بايد ترخپلې وسعې هغه خوشحاله وساتی او دبخيلی نه دې ځان وساتی او دهغې په وړاندې دې دنورو ښځو صفت نکوي ځکه خو الله تعالی فرمائی : (( ولاتمسکوهن ضرارا لتعتدوا ومن يفعل ذلک فقد ظلم نفسه ))
( سورة البقرة ايت ٢٣١ )
ترجمه : او تاسې مه ساتئ دا ښځې دضرر دپاره چې زياتي وکړي تاسو په هغوې باندې او چاچې دا کار وکړلو نو يقينا پر خپل ځان ئې ظلم وکړو . 

١١-دکوروالې درازونو دساتنې حق 
يو دهغو حقوقو څخه چې ښځه پر خپل خاوند لري دادی چې دهغې سره دکوروالې رازونه بايد بل چاته ونه وائی ځکه چې دا ډير بدعمل دی رسول الله صلی الله عليه وسله فرمائی : (( ان شر الناس عندالله منزلة يوم القيامة الرجل يفضی الی المراة وتفضي اليها ثم ينشر سرها )) 
(رواه مسلم واحمد مشكوة صفحه ٢٧٦)
ترجمه : په خلکوکې بدترين کس دالله تعالی په نزد په ورځې دقيامت کې هغه څوک دی چې دخپلې ښځې سره کوروالې وکړی او بيا دهغې رازونه خلکو ته ووائی . 


١٢-دعدالت حق
١٢-دعدالت حق :
که يو سړی ديوې نه زياتې ښځې ولري نو په هغه باندې لازم دی چې دهغوې ترمنځ په مسکن ، لباس، نفقه او علاج ، شپه تيرول او تعامل او چلند کې عدالت وکړي بلکه الله تعالی نارينه و ته امر کړيدی کچيرته دوي دزياتو ښځو ترمنځ دعدالت دنه کولو نه ډاريږي نو بيا دې هر يوکس يوه ښځه وکړي الله تعالی فرمائی : (( وان خفتم الا تعدلوا فواحدة )) 
(سورة النساء ايت ٣ )
ترجمه : که چيرته تاسو ډاريدئ چې دزياتو ښځو ترمنځ به عدالت ونشي کړای نو بيا يوه ښځه وکړي. 
خوکه دزړه عشق او محبت او ميلان يوې ښځې سره زيات وي نو په دې باندې الله تعالی نارينه نه نيسی ځکه چې دادنارينه داختيار او ارادې څخه خارج دی خو په دې شرط چې دښځو ترمنځ ئې په تعامل او اخلاق او چلند کې کوم فرق رانشي او دهغوې ترمنځ په مادي او معنوی لحاظ سره دعدالت رعايت وکړي ، الله تعالی فرمائی : (( ولن تستطيعوا ان تعدلوا بين النساء ولوحرصتم فلا تميلوا كل الميل فتذروها کالمعلقة )) 
(سورة النساء ايت ١٢٩ )
ترجمه : تاسو نه شی کولاې چې دخپلو ښځو ترمنځ دزړه په محبت کې عدالت وکړی اګر که زيات کوشش هم وکړئ . او دا ځکه چې دزړه محبت داختيار څخه وتلی دی . 
او عائشة رضي الله عنها روايت کوي چې رسول الله صلی الله عليه وسلم به فرمائل : (( اللهم هذا قسمي فيما املک فلا تلمني فيما تملک ولا املک ))
(ترمذي ابوداود نسائی ابن ماجه دارمي مشكوة صفحه ٢٧٩ )
ترجمه : ای الله دا هغه عدالت او تقسيم دی چې ځما په واک کې دی مامه ملامتوه دهغه څيز په باره کې چې ستا په واک کې دی او ځما په واک کې نه دی ( يعنې دزړه محبت ) 
نوکه يو سړی ديوې څخه دزياتو ښځو خاوند وي او غواړي چې دخپلې يوې ښځې په ملګرتوب چيرته سفر وکړي نو بايد دهغوې ترمنځ قرعه کشي وکړي ترڅو هيڅوک هم خفه نشي او رسول الله صلی الله عليه وسلم به دسفر په وخت کې دخپلو بيبيانو ترمنځ قرعه کشی کوله ځکه خو عائشة رضي الله روايت کوی چې : (( کان رسول الله صلی الله عليه وسلم اذا اراد سفر ضرب القرعة بين نسائه فايتهن خرج سهمها خرج بها معه )) 
(بخاري ومسلم مشكوة صفحه ٢٧٩ )
ترجمه : رسول الله صلی الله عليه وسلم به چې کله دکوم سفر اراده وکړلو نو دخپل ښځو ترمنځ به ئې قرعه کشی کوله نو دچا نوم به چې ووتله نو هغه به ئې دځان سره په سفر کې ملګرې کوله . همدارنګې دښځو ترمنځ په شپه تيرولو کې هم عدالت ضرور دی که هر څومره يوه ښځه ناجوړه او بوډۍ هم وي خو چې نوبت ئې راشي بايد خاوند ئې ورسره شپه تيره کړي او که کومه ښځه خپل نوبت بلې ته وبښي نو کولی شي ځکه خو عائشة رضي الله عنها فرمائى: چې کله د رسول الله صلی الله عليه وسلم مريضی زياته شوه نو هغه دخپل ټولو بيبيانو څخه اجازه وغوښتله ددې لپاره چې ځما په کوټه کې وه ووسيږي او زه دهغه خدمت وکړم نو ټولو بيبيانو ئې ورته اجازه وکړله .
(بخاری مشكوة صفحه ٢٧٩ )
نو دښځو ترمنځ په مسکن ( داوسيدو ځاې ) او جامه او نفقه او شپه تيرولو کې عدالت فرض دی او دهغوې ترمنځ عدالت نه کول حرام او لويه ګناه ده . 
رسول الله صلی الله عليه وسلم فرمائلی : (( من کانت له امراتان فمال الی احداهما جاء يوم القيامة واحد شقيه ساقط )) 
(ترمذي ابوداود ، نسائی ابن ماجه مشكوة صفحه ٢٧٩ )
ترجمه : چاچې دوه ښځې درلودلې او يوې ته ئې توجه وکړلو او بلې ته ئې ونکړلو ( يعنې دهغوی ترمنځ ئې عدالت ونکړلو ) نو په ورځ دقيامت کې به ئې دبدن يو طرف غورځيدلی وي او وجود به نه لري . 
١٣-په کورنی کارونو کې دمرستې حق :
نارينه ته پکار دی چې دخپلې ميرمنې سره دکور په کارونو کې مرسته وکړی او دا درسول الله صلی الله عليه وسلم طريقه وه چه دکور په کارونو کې به يې دخپلو بيبيانو سره يې مرسته کوله ځکه بي بي عايشه رضی الله عنها روايت کړيدی چې ( کان رسول الله صلی الله عليه وسلم فی مهنة اهله فاذا حضرت الصلاه قام الی الصلاه )
(بخاری صفحه ۸۰۸ جلد ۲)
ترجمه : رسول الله صلی الله عليه وسلم به په کور کې دخپلو بيبيانو خدمت کاوه او چه کله به د لمانځه وخت داخل شو نو لمانځه ته به ودريده يعنې دمانځه ادا کولو لپاره به مسجد ته تللو او د کور کار به يې پریښوده .
او د اسلام څلورم خليفه او درسول الله صلی عليه وسلم زوم حضرت علی رضی الله عنه روايت کوی چې ((کان رسول الله صلی الله عليه وسلم اذااوی الی منزله جزءدخوله ثلاثه اجزاء جزءا الله و جزءا لاهله وجزءا لنفسه )
( شمایل ترمذی صفحه ۲۲ جلد ۲)
ترجمه : رسول الله صلی الله عليه وسلم چې به کله کور ته ورغی نو خپل وخت به يې په دريو حصو ويشل يوه حصه دالله تعالی د عبادت دپاره او بله حصه دخپل کورنی دپاره او بله حصه د خپل ځان د خدمت لپاره.
همداراز بي بي عايشه رضی الله عنها روايت کړيدی چې ((کان رسول الله صلی عليه وسلم بشرامن البشر يفلی ثوبه ويحلب شاته ويخدم نفسه)) 
(رواه الترمذی فی الشمائل ص٢٣ جلد ۲ )
ترجمه : رسول الله صلی الله عليه وسلم يو بشر و او دبشر په څير به يې ژوند تيراوه او هغه دا چې خپلې جامی به يې پخپله پاکولې او خپله ميږه يې به يې پخپله لشله او خپلې پڼی به ئې پخپله گنډلی .


١٤- د ښځې د خپلوانو احترام کول :
نارينه ته پکار دی چه دخپلې ښځې دخپلوانو او دوستانو قدر او احترام وکړی او دهغې په وړاندې دى دهغې خپلوانو پسی بدی خبری نه کوی او که وسه يې رسيږی دهغې خپلوانو سره دی مرسته او کمک وکړی او هغوی دی خوشحاله وساتی بي بي عايشه رضی الله عنه داسې روايت کوی ( کان رسول الله صلی الله عليه وسلم يکثر ذکرها (خديجه)وربما ذبح الشاة ثم يقطعها اعضاءا ثم يبعثها فی صدائق خديجه )
(متفق علیه مشكوة صفحه ۵۷۳)
ترجمه: رسول الله صلی عليه وسلم به خديجه رضي الله عنها دوفات نه وروسته ډيره يادوله او چه کله به يې گډ ذبح کوله نو هغه به يې ټوټې ټوټې کړ او دبي بي خديجی دوستانو ته به يې لیږله .
او په يو بل روايت کې عايشه رضی الله عنها فرمائی چې يوه بوډی ښځه رسول الله صلی عليه وسلم ته راغله نو رسول الله صلی الله عليه وسلم دهغې دحال پوښتنه وکړه چه څنگه ئي نو هغې بوډی ښځې وويلی چې ښه يمه . ځما مور او پلار دی تا نه قربان شی ای رسول الله صلی الله عليه وسلم نو چه کله دا بوډی واپس لاړله نو ما رسول الله صلی عليه وسلم ته وويل چې تا ددغې بوډی سره ولې دومره ښه چلند وکړ ؟ نو رسول الله صلی الله عليه وسلم وفرمایل (يا عايشه انها کانت تاتينا زمان خديجه ) 
(رواه الحاکم فی المستدرک )
ترجمه: ای عائشې دغه بوډی دخديجې په ژوندانه کې به زمونږ کورته راتله يعنې دغه بوډی د خدیجې ددوستانو څخه ده نو ځکه مې د هغې قدر او احترام وکړو.
او په بل حديث کې رسول الله صلی الله عليه وسلم داسې فرمائلی ( احق ما اکرم به الرجل ابنته او اخته )
(مسند احمد الفتح الربانی صفحه ۱۷۶ جلد ۱۶)
ترجمه:ښه قدر او عزت ديوی سړی (خسرگنى) په دې کيږی چې دهغه دخور يا لور عزت او احترام وشی .
يعنې سړی بايد د خپلې ښځې قدر او احترام وکړی او دخپلې ښځې قدر او احترام د هغه دخسرگنی قدر او احترام دی 
١٥-د مشورې حق
نارينه ته پکار دی چه د ژوند په کارونو کې د خپلې ښځې سره مشوره وکړی او پدغه مورد کې درسول الله صلی الله عليه وسلم په پل قدم کيږدی ځکه چې هغه به هميشه به دخپلو اصحابو او خپلو بيبيانو سره مشوره کوله او دا ځکه چې الله تعالی فرمائى(وشاورهم فی الامر)
(سورة آل عمران ایت ۱۵۹)
ترجمه: دخپلو اصحابو سره په مهمو کارونو کې مشوره کوه .
او الله تعالی په بل ايت کې دمومنانو په صفت کې داسې فرمائی (وامرهم شوری بينهم )
(سورة الشوري ایت ۳۸)
ترجمه: او کار ددوی دی مشوره کول پخپلو منځو کې يعنې دوی خپل کارونه په مشوری باندې حل او فصل کوی .
او رسول الله صلی الله علیه و سلم داسې فرمائی (آمروا النساءفی بناتهن)
(ابو داود صفحه ۲۸۵)
ترجمه: د ښځو سره دهغوی دلورگانو په ازدواج کې مشوری وکړی .
او امام بخاری دحصرت عايشی څخه روايت کړی دی چې کله رسول الله صلی عليه وسلم غارحراء کې دنبوت څخه مخکې عبادت کاوه نو يوه ورځ جبريل عليه السلام هغه ته يې وحی راوړله او هغه يې خپله سينه کې کيمنډله نو رسول الله صلی الله عليه وسلم وډار شو او بي بي خديجی رضی الله عنها ته ورغی او ورسره يې مشوره وکړه او بيا دواړه ورقه بن نوفل ته ورغلل او هغه ته يې قيصه بيان کړله نو ورقه بن نوفل ورته وويل چې مبارک دی وی ته ددې امت پيغمبر ئي . 
(بخاری ج١ص٢)
همداشان چې کله رسول الله صلی عليه وسلم د مدينی څخه مکی ته دعمری لپاره د خپلو اصحابو سره روان شول او ټول احرامونو تړلی وو او دقربانی څاروی يې هم دځانونو سره روان کړی وو نو چې کله دوی دحديبی مقام ته ورسيدل نو دمکی مشرکانو دوی مکې ته د داخليدو او عمری اجازه ورنکړله او ديو څه بحث څخه وروسته رسول الله صلی عليه وسلم دهغوی سره يو تړون لاسليک کړلو چې يوه خبره پکې داوه چې سږ کال به رسول الله صلی عليه وسلم به دخپلو اصحابو سره ځی او راتلونکی کال به ورته دعمری دادا کولو اجازه وی .
نو رسول الله صلی عليه وسلم خپلو صحابوو ته امر وکړلو چې ځانونو داحرامو څخه وباسی يعنې دسر ويښتان وخرئی يا کم کړی او داحرام جامی وباسی نو صحابه کرامو دډير غم او خفگان دلاسه ځانونه داحرام څخه ونه ويستل نو رسول الله صلی الله عليه وسلم خپلۍ خيمی ته ننوته او خپله بي بي ام سلمه سره يې مشوره وکړه چه څه وکړم نو ام سلمه هغه ته وویلی چه تاسو ووځی او دخپلې قربانی څاروی ذبح کړی او دسر ويښتان وخروی او دچا سره خبری مکوی نو رسول الله صلي عليه وسلم دهغه دغه مشوره عملی کړله نو چې کله صحابه کرامو رسول الله صلی الله عليه وسلم وليدل چه ځان يې داحرام څخه وويسته نو ټولو دغه کار وکړلو اومشکل حل شو .
( بخاری ج١ص٣٧٢)


١٦- د مريضی په حالت کی د ښځې د علاج حق
ښځه پر خپل خاوند باندې حق لری چې دناجوړتيا په حالت کې دهغې علاج وکړی او ددې خبرې دليل دادی چه يو صحابی نقل کوی چه دبدر د غزا په وخت کې د عثمان رضی الله عنه ښځه بي بي رقيه چې درسول الله صلی عليه وسلم لور وه مريضه وه نو رسول الله صلی عليه وسلم عثمان رضی الله عنه ته وويل چه ته غزا ته مه ځه او دخپلې ښځې خدمت کوه تاته به بدر غزا ثواب او غنيمت درکړی شی .
نو ددغه حديث څخه معلوم شو چې د ښځې علاج پر خاوند باندې لازم دی او ددې دومره لوې اجر او ثواب دی چې د الله تعالی په لارکې دغزا سره برابره ده .

١٧-دانتقاد حق
که دښځې خاوند دشريعت خلاف کوم کار وکړی نو ښځه حق لری چه د اصلاح په نيت په هغه باندې احترامانه انتقاد وکړی او خپلې غلطی ته يې متوجه کړی .
الله تعالی فرمائی (والمؤمنون والمؤمنات بعضم اولياء هم بعض يامرون بالمعروف وينهون عن المنکر ويقيمون الصلاة ويؤتون الزکاة ويطيعون الله ورسوله )
(سورة التوبة ایت ۷۱)
ترجمه: مومنان سړی او مؤمنانې ښځې بعضې د بعضو دوستان دی په نيکو کارونو امرکوی او د بدو کارونو څخه منع کوی او مونځونه ادا کوی او دالله او رسول اطاعت کوی.
نو نيکو کارونو ته بلنه ورکول یوازې دسړو وظيفه نه بلکه د زنانه و هم دی .
او روايت شويدی چه عمر بن خطاب رضى الله عنه دخپل خلافت په دور کې په نبوی مسجد کې دخطبی په حال کې وويلی چا چې درسول الله صلی الله عليه وسلم دبيبيانو دمهر څخه زيات مهر واخسته نو هغه زياتی به ورڅخه بيرته واخستل شی نو يوه ښځه پاسيدله او وی ويله ای عمره الله تعالی فرمائی (واتيتم احداهن قنطار فلا تاخذا منه شيئا)
(سورة النساء ایت ۲۰ )
ترجمه : که تاسې کومی ښځې ته په مهر کې ډير مال ورکړی وی نو تاسو دغه مال څخه هيڅ کوم شی بيرته مه اخلی .
نو چه کله حضرت عمر ددغی ښځې خبره وواريدله نو هغه وفرمایل (اخطا عمرواصابت امراة)
(مسند ابی یعلی ، سنن سعید بن منصور فقه السنة صفحه ۲۹۴)
ترجمه : عمر پخپله خبره کې خطا شو او ددغی ښځې خبره صحیح ده.
دغه وه دوخت پر خليفه باندې د یوې ښځې انتقاد چې دهغه ستاينه وشی .

١٨-دميراث حق
ښځه دخپل خاوند دوفات نه وروسته د هغه په مال کې حق لری او هغه داسې دی چه که دخاوند يې ځامن يا لورګانې وی نو هغې ته دخاوند په مال کې اتمه حصه حق کيږی او که د خاوند نه يې ځامن يا لورګانې پاتی نه وی نو بيا هغې ته څلورمه حصه ورکول کيږی الله تعالی فرمائی (ولهن الربع مما ترکتم ان لم يکن لکم ولد فان کان لکم ولد فلهن الثمن مما ترکتم من بعد وصية توصون بها اودين )
(سورة النساء‌ ایت ۱۲)
ترجمه : او ښځې دپاره څلورمه حصه ده هغه مال چې پريښودلی وی تاسو که چری نه وی تاسو لره اولاد (ځامن يا لورګانې ) نو که وی تاسو دپاره اولاد نو بیا ښځو دپاره اتمه حصه ده دهغه مال نه چه پريښودلی تاسو وروسته دپوره کولو دوصيت نه چه وصیت کوی تاسو به هغه سره او ادا کولو دقرض نه .
١٩- دکار او ملکيت حق
ښځه حق لری چې د مشروعو او رواوو کارونو له لاری خپل شخصي مال زياد کړی او دځان سره يې وساتی او تصرفات پکې وکړی خو پدی شرط چې دهغې عفت ته پکې خطره نه نه وی او دهغې دخاوند او اولاد حقوق پيمال نه شی نو ښځه کولی شی دغسی کارونه وکړی لکه په خپل کور کې دوزگارتيا په وخت کې خياطی يا گلدوزی کول يا پخپل کور کې دچرگانو ساتل او ښځو او جينکو ته دفيس په مقابل کې درس ورکول يا ډاکتره او قابله وی پخپل کور کې يا داسې شفاخانه کې چې دنارينه او زنانه پکې اختلاط نه وی دښځو علاج کول نو دغه ټول دښځې حقوق دی او ښځه کولی شی ددې لیارې خپل شخصي ملکيت زيات کړی که منقول وى که غير منقول .
علامة ابن عابد شامی په خپل کتاب ردالمختار کې داسې ويلی دی (اما العمل الذی لا ضرر فيه فلاوجه لمنعها منه)
(رد محتار صفحه ۲۰۷ جلد ۲)
ژباړه: هغه کار چه په هغه کې ضرر نه وی يعنې دخاوند حقوق پکې نه پيمال کيږی او دښځې عفت ته پکې ضرر نه رسيږی نو ښځه د داسې کارونو څخه نشی منع کیدلاې:

٢٠-دخلع حق
خلع دنکاح دعقد له منځه وړل دی دعوض په بدل کې چې ښځه يې خاوند ته ورکوي که دا عوض مهر یا هيز وي يا بل څه وي لکه چې ښځه خاوند ته ووائي ما د زرو روپو په بدل کې پريږده او د هغه خاوند يې ومنی او يا خاوند ته ووائی چې زما مهر او جهيز واخله او ماپريږده او خاوند يې ومنی نو دپورتنې تعريف څخه معلومه شوه چې په خلع کې درې شرطونه دي : 
١-چې دخلع يا ابراء او يا ددې مفهوم سره برابر لفظ باندې وي .
٢-دعوض ذکر ضروري دی .
٣-دښځې موافقه ضروري ده او که ښځه يې ونه منی او يا چپه پاتې شي نو دا خلع صحيح نه ده . 
دخلع حکم : 
څرنګه چې شريعت نارينه و ته حق ورکړی چې کومه ښځه يې نه خوښيږي نو هغه ته طلاق ورکړي همدارنګه يې ښځې ته هم حق ورکړی چې که ميړه يې نه خوښيږي او ژوند يې دتاو تريخوالي او ستونزو سره مخ وي او دالله تعالی ټاکل شوی حدود نه شي مراعتولی نو دهغه څخه بيلتون وغواړي ځکه چې کله ښځه او خاوند يو له بله سره هيڅ ګوزاره نه کوي او ددوي يوځاې ژوند ناممکن وي او يو دبل په نسبت کرکه او نفرت لري او کيدی شي چې هر پلو دخپلې جنسي غريزې داشباع لپاره نامشروعې لارې ولټوي نو په داسې حالت کې يو دبل څخه جدايې او بيلتون پکار دی مګر په عام ډول څرنګه چې خلع دطلاق يو ځانګړي ډول دی دا هم لکه طلاق مکروه او ښه نه ګڼل کیږي خو چې کله شرائط انسان ديته اړباسي نو بيا روا ده الله تعالی فرمائی : (( ولا يحل لکم ان تاخذوا مما اتيتموهن شيئا الا ان يخافا الا يقيما حدودالله فان خفتم ان لايقيما حدودالله فلاجناح عليهما فيما افتدت به ))
( سورة البقرة ايت ٢٢٩ (په اسلام کې کورنی ژوند صفحه ٩٤-٩٥)
ترجمه : او تاسې ته روا نه ده چې واخلئ خپل ورکړې شوي څيز ښځو ته مګر چې ښځه او خاوند دواړه وويريږي له دې خبرې څخه چې دا دواړه به ټينګه ونه ساتلی شي حدودالله ( تعالی ) نو څه ګناه نشته په دواړو باندې چې ښځه بدله ورکړي او ځان خلاص کړي . 
او عبدالله بن عباس رضي الله عنه روايت کړی چې دجليل القدر صحابي ثابت بن قيس رضي الله عنه ښځه حبيبه بنت سهل رضي الله عنها رسول الله صلی الله عليه وسلم ته راغله او وې وئيلې چې ای رسول الله زه دثابت په ديانت او اخلاق کې څه عيب نه ګورم خو هغه مې نه خوښيږي او نه غواړم نور دهغه سره يو ځاې ژوند وکړم نو رسول الله صلی الله عليه وسلم هغې ته ووئيل چې ته کولای شې هغه باغچه چې تاته ئې په مهر کې درکړيدی بيرته هغه ته ورکړی ؟ نو هغې ووئيلې چې هو يارسول الله صلی الله عليه وسلم ، نو رسول الله صلی الله علیه و سلم ثابت بن قيس ته ووئيل چې باغچه واخله او هغې ته طلاق ورکړه ؟ 
(بخاري ، نسائی ، ابن ماجه ، مشكوة صفحه ٢٨٣)
همدارنګه علی رض فرمائی چې کله ښځه دخپل خاوند څخه خلع وغواړي نو مستحب دی چې خاوند ئې دهغې دغه غوښتنه ومني. 
خو که ښځه بغير دکوم دليل او عذر څخه دخاوند څخه ځان خلاصول وغواړي نو مکروه دی ځکه چې رسول الله صلی الله عليه وسلم فرمائی : (( ايما امراة سالت زوجها طلاقا في غير ماباس فحرام عليها رائحة الجنة ))
(احمد ، ابوداود، ترمذي ، ابن ماجه ، دارمي ، مشكوة صفحه ٢٨٣)
ترجمه : کومه ښځه چې دخپل خاوند څخه بغير دکوم عذر او ضرورت څخه طلاق وغواړي نو پرهغې باندې دجنت بوي حرام دی . او که دښځې خاوند خلع نه قبلوله نو بيا ښځه حق لري چې قضاء ته رجوع وکړي او قضاء دهغوې دواړو ترمنځ جدایې راولې چې ديته دتفريق حق وائی . قضا‌ کولای شي دښځې او خاوند ترمنځ په لاندې حالاتو کې بيلتون راولې:
١-بيلتون دنفقې دنه ورکولو په وجه . 
٢-بيلتون دعیبونو په وجه لکه ضعف جنسي يا ليونتوب يا نور لاعلاج او طولاني مرضونه . 
٣-بيلتون دخاوند دبدسلوک‌ او بدګذارنی په وجه 
٤-بيلتون دخاوند دغائبوالی يا بندي توب په وجه 
(په اسلام کې کورنی ژوند صفحه ٩٠، فقه خانواد صفحه ٣٩٩ )
٢١-د سلام حق :
ښځه پرخپل خاوند حق لري چې کور ته دننوتو په وخت کې پر هغې سلام واچوي ځکه چې الله تعالی فرمائی : ((فاذا دخلتم بيوتا فسلموا علی انفسکم تحية من عندالله مبارکة طيبة )) 
(سورة النور ايت ٦١ )
ترجمه : چې کله تاسو کورونو ته ننوځئ نو پخپلې کورني باندې سلام واچوئ دادالله تعالی له طرفه برکتونو والا او زړه خوشحالونکی پيشکش ده . 
او رسول الله صلی الله عليه وسلم فرمائی : (( اذا دخلت علی اهلک فسلم يکون برکة عليک وعلی اهل بيتک )) 
(ترمذي مشكوة صفحه ٢٩٩ )
ترجمه : کله چې کور ته ورځې نو پخپلې کورني باندې سلام واچوه داستا او ستا دکورني لپاره دبرکت سبب لري .


دخاوند حقوق پرښځه باندې
نارينه سره ددې نه چې دخپلې کورنی په ارتباط زيات اخلاقي او مادي مسئوليتونه لري دلاندې حقوقو لرونکی دی : 
١-دشريعت په حدودو کې تابعداري : 
څرنګه چې سړی دخپلې کورنی مشر او دهغې داداري اورهبري او ساتنې مسؤول دی او دهغې دعزت او کرامت او سعادت او آرامی او امنيت په لار کې شپه او ورځ پلانونه جوړوي او کوشش کوي خو دغه ټول مصلحتونه او هدفونه په هيڅ يوه ټولنه کې بغير دمشر داطاعت او نظم څخه لاس ته نه راځي نو ځکه دخاوند تابعداري پرښځه باندې لازم شويدی خو دغه تابعداري به دشريعت په حدودو کې وي او په غير شرعي کارونو کې دخاوند تابعداري روانه دی ځکه چې رسول الله صلی الله عليه وسلم فرمائی : (( لا طاعة لمخلوق فی معصية الخالق ))
( رواه احمدوالحاکم في مستدرکه مشكوة صفحه ٣١٩ )
ترجمه : په هغه کار کې چې دخالق نافرماني كيږي دمخلوق تابعداري روا نه دی. 
او رسول الله صلی الله عليه وسلم فرمائی : (( انما الطاعة فی المعروف )) 
(متفق عليه مشكوة صفحه ٣١٩ )
ترجمه : دمشرتابعداري په نيکو کارونو او خبرو کې لري 
( يعنې په غير شرعي کارونو کې دهغه تابعداري روانه دى. 
او ددغه شرعي تابعداري اساس هغه قواميت ( مشرتوب او حاکميت ) دی چې الله تعالی دکورني پلار ته ورکړيدی ځکه چې الله تعالی فرمائی : (( ولهن مثل الذي عليهن بالمعروف وللرجال عليهن درجة والله عزيز حکيم ))
( سورة ا لبقرة آيت ٢٢٨)
ترجمه : دښځو لپاره پرخپلو خاوندانو حقوق دي لكه چې په دوي باندې دخپلو خاوندانو حقوق دي په نيکې طريقې سره او دسړو لپاره پرښځو باندې يوه اوچته درجه ده ( دکورنی مسئوليت ) او الله تعالی عزت والا او حکمت والا دی . 
همدارنګه الله تعالی فرمائی : (( الرجال قوامون علی النساء بما فضل الله بعضهم علی بعض وبما انفقوا من اموالهم )) 
(سورة النساء ايت ٣٤)
ترجمه : نارينه پرښځو باندې حاکمان دي په دي وجه چې الله تعالی بعضو ددوي ته په بعضو باندې غوره والی ورکړيدی او په دی وجه چې نارينه خپل مالونه په زنانه و باندې خرچ کوي . 
يعنې څرنګه چې نارينه دښځو په ارتباط زيات مسئوليتونه لري نو الله تعالی دکورنی دنظم او آرامي او سعادت لپاره نارينه و ته دمشرتوب حق ورکړی دی او هغه ته ئې په بعضو صفاتو کې پر ښځو باندې فضيلت ورکړی دی . نو الله تعالی نارينه ته په کورنی کې دمشرتوب او دمسئوليت حقونه ددوو علتونو په وجه ورکړی دی : 
اول : بدني طاقت : نو الله تعالی نارينه دښځو څخه زيات طاقتور پيدا کړيدی او هغوې يې دښځو څخه زيات دقوي ارادې خاوندان ګرځولي دي . 
او ښځې غالبا دبدن او ارادي له مخې کمزوري پيدا شويدي او عاطفې جنبه پرهغوې غالبه ده 
دوهم : مالي مسئوليت : مختلف مالي مسئوليتونه لکه مهر ورکول دواده ضروريات پوره کول ښځې ته دنفقې او جامې او داوسيدو دځاې برابرول ټول دسړي په غاړه دي او عملا سړی دخپلې کورنی خدمتګار وي او دهمدغه خدمتګاري په وجه هغه دخپل کورني د رياست او مشرتوب مستحق ګرځيدلی دی خو دغه مشرتوب به ئې په حکمت او مشورې سره وي يعنې دسړي حاکميت پرښځه باندې په حقيقت کې يو قسم مسئوليت او مکلفيت دي نه رياست او فضيلت او په حقيقت کې دغه مسئوليت او مکلفيت کوم عزت او مرتبه نه بلل لري ځکه چې رسول الله صلی الله عليه وسلم فرمائلي دي : (( کلکم راع وکلکم مسئول عن رعيته فالامام الذي علی الناس راع وهو مسئول عن رعيته والرجل راع علی اهل بيته وهو مسئول عن رعيته والمراة راعية علی بيت زوجها ))
(متفق عليه مشكوة صفحه ٣٢١)
ترجمه : تاسو ټول مسئوول ياستی او دخلکو په وړاندې مسئوليت لرئ نو دخلکو مشردهغوې په باره کې مسئوول وي او سړی دخپلې کورني په باره کې مسول دی او ښځه دخپل خاوند دکور په باره کې مسئوله ده.
ددغه حديث څخه معلومه شوه چې ښځه هم دخاوند نه وروسته دکورني په باره کې مسئوليت لري . نو پرښځه باندې د خپل خاوند تابعداري دشريعت په حدودو کې فرض دی او په دی باره کې زيات حديثونه راغلي دي لکه چې رسول الله صلی الله عليه وسلم په يو حديث کې داسې فرمائی : (( لو کنت آمر احدا ان يسجد لاحد لامرت المراة ان تسجد لزوجها )) 
(رواه الترمذي مشكوة ٢٨١ )
ترجمه : که چيرته ما امر کړای وای چې يو کس دې بل کس ته سجده وکړي نو ما به ښځو ته امر کړای وای چې خپلو خاوندانو ته سجده وکړي . 
يعنې که د الله تعالی نه بغير بل چاته سجده روا وای نو ما به ښځو ته امر کړای وای چې خپلو خاوندانو ته سجده وکړي اودا ځکه چې دخاوند حق پر دوي باندې ډير زيات دی خو څرنګه چې دالله تعالی نه بغير بل چاته سجده روا نده نو ځکه ما دغه امر ونکړلو .
او الله تعالی فرمائی : (( فالصالحات قانتات حافظات للغيب بما حفظ الله ))
( سورة النساء ايت ٣٤)
ترجمه : نونيکې زنانه تابعداري کوونکي دي ( دالله اورسول او خاوند ) او ساتونکې دي دځان او مال په وخت دغائب کيدلو دخاوند کې په دې وجه چې الله تعالی ددغو شيانو دساتنې امر کړی دی . 
٢-دخاوند دمال او عزت ساتنه :
پرښځه باندې لازمه ده چې دخپل خاوند په غياب کې دهغه دناموس او مال ساتنه وکړي او دخپل خاوند داجازې نه بغير چاته دهغه کورته دننوتو اجازه ورنکړي ځکه چې رسول الله صلی الله عليه وسلم فرمائلی دی : (( المراة راعية في بيت زوجها مسئولة عن رعيتها ))
((متفق عليه مشكوة صفحه ٣٢٠ )
ترجمه : ښځه دخاوند دکور ساتونکې ده او دهغه دساتنې مسئووله ده. 
او په بل حديث کې رسول الله صلی الله عليه وسلم دنيکو ښځو په صفت کې داسې فرمائی : (( التی تسره اذا نظرو تطيعه اذا امر واذا غاب عنها حفظته فی نفسها وماله ))
( رواه البيهقي في شعب الايمان مشكوة صفحه ٢٦٨ )
ترجمه : نيکه ښځه هغه ده چې خاوند ئې دهغې په ليدلو خوشحاليږي او دخاوند فرمانبرداري کوي او که خاوند ئې په کور کې نه وي نو خپل عفت او دخاوند دمال حفاظت او ساتنه کوي . 
او په بل حديث کې داسې فرمائی : (( وحقکم عليهن ان لايوطئن فرشکم من تکرهون ولا ياذن في بيوتکم من تکرهون ))
( رواه الترمذي صفحه ٢٢٠ جلد ١ رياض الصالحين صفحه ١٥٦ )
ترجمه : او ستاسو حق پر ښځو باندې دادی چې ستاسو په فرش دې هغه څوک نه کښينوي چې ستاسو ورڅخه بد راځي او ستاسو کور ته دې هغه چاته اجازه ورنکړي چې ستاسو ورڅخه بد راځي . 
همدارنګې ښځې ته روا نه دی چې دخاوند داجازې څخه بغير دهغه دمال څخه چاته څه ورکړي ځکه چې رسول الله صلی الله عليه وسلم فرمائی : (( لا يجوز لامراة عطية الا باذن زوجها )) 
(رواه النسائی صفحه ٣٥٢ جلد ١ ابوداود صفحه ٢٣٧ جلد١ )
ترجمه : ښځې ته روا نه دی چې چاته څه ورکړي مګر د٠خاوند په اجازې سره 
٣-دخاوند په کور کې خدمت :
سړی پر خپلې ښځې حق لري چې دهغه دکور داخلي کارونه سرته ورسوي لکه دطعام تيارول دکور پاکول ، دجامو اودلوښو وينځل وغيره او ددغې خبرې په نبوي احاديثو کې درې دلائله موجود دي. 
اول دليل : دبي بي فاطمې رضي الله عنها څخه روايت دی چې دې رسول الله صلی الله عليه وسلم ته راغله او دکور دخدمت څخه ئې شکايت وکړلو او درسول الله صلی الله عليه وسلم څخه ئې وغوښت چې هغې ته يو خادم ورکړي نو رسول اله صلی الله عليه وسلم هغې ته وفرمایل چې دويده کيدلو په وخت کې درې ديرش ٣٣ ځله سبحان الله ووايه او درې ديرش ٣٣ ځلې الحمدلله ووايه او درې ديرش ٣٣ ځلې الله اکبر ووايه نو دا تاته دخادم څخه غوره دی ))
(بخاري صفحه ٨٠٧ جلد ٢ مشكوة صفحه ٢٠٩ ) 
نو ددغه حديث څخه معلوم شو چې رسول الله صلی الله عليه وسلم فاطمې ته دا ونه ويلې چې ته دکور کار مکوه اويا دکور کار پرتالازم نه دی . 
دوهم دليل : داسماء بنت ابي بکر رضي الله عنها حديث دی دې فرمائي چې ما به دزبير رضي الله عنه دکور ټول کارونه کوله او دهغه دآس لپاره به مې ددوه کيلو متره لرې ځاې څخه واښه راوړله 
(رواه مسلم صفحه ٢١٨ جلد ٢ )
دريم دليل : ( ( عن ضمرة بن حبيب قال قضی رسول الله صلی الله عليه وسلم علی ابنته الفاطمة بخدمة البيت وعلی علي ماکان من خارج البيت)
( مطالب عالية صفحه ٣٩ جلد ٤ )
ترجمه : رسول الله صلی الله عليه وسلم دفاطمة او علي رضي الله عنها ترمنځ فيصله کړې وه چې فاطمة به دکور داخلي کارونه کوي او علي رضي الله عنه به دکور خارجي کارونه کوي . 
٤-خپل خاوند ته ځان سينګارول : 
دښځې او خاوند يو بل ته ځان سينګارول يو ښه او په شريعت کې مطلوب کار دی او خاوند حق لري چې دخپلې ښځې نه وغواړي چې هغه جامه واغوندې کوم چې دخاوند ئې خوښ وي او ښځه هم حق لري چې دخپل خاوند څخه همداسې غوښتنه وکړي او دا ځکه چې دښځې او دخاوند ترمنځ دغسې متقابل عمل ددواړو ترمنځ دمحبت او تفاهم دزياتوالی او ددواړو دعفت سبب ګرځي . او په دغه موضوع کې عبدالله بن عباس رضي الله عنه فرمائلی چې : ځما دا خوښ دی چې زه دې خپلې ښځې ته ځان سينګار کړم لکه چې ځما دا خوښ دی چې ځما ښځه دې ماته ځان سينګار کړی . 
رواه ابن ابي حاتم وابن جرير الطبري تفسير قرطبي صفحه ١١٨ جلد ٣ سورة البقرة 
او رسول الله صلي الله عليه وسلم فرمائلی : (( ان الله جميل يحب الجمال ))
(رواه مسلم مشكوة صفحه ٤٣٣ )
ترجمه : الله تعالی ښائسته ذات دی او ښائست خوښوي . 
او په بل حديث کې داسې فرمائی : (( ان الله نظيف يحب النظافة )) 
(رواه الترمذي مشكوة صفحه ٣٨٥ )
ترجمه : الله تعالی پاک دی او پاکې خوښوي . 
نويو عمل ( ښائست او پاکي ) چې الله تعالی ئې خوښوي نو نارينه او زنانه ئې ولې نه خوښوئ بې شکه چې کوم شی دالله تعالی خوښ وي نو هغه به يو فائده مند او د مسلمان دسعادت او کاميابي سبب وي . 
٥-دشريعت په حدودو کې ښځې ته ادب ورکول:
.هر کله چې ښځه دخپل خاوند نافرماني شروع کړي او دخاوند دکور دمصلحت خلاف کارونه کوي نو خاوندئې حق لري چې دهغې داصلاح لپاره يو څه شرعي اقدامات وکړي چې دغه اقدامات الله تعالی په څلورو مرحلو تقسيم کړيدی . 
الله تعالی داسې فرمائلی : (( الرجال قوامون علی النساء بما فضل الله بعضهم علی بعض وبما انفقوا من اموالهم فالصالحات قانتات حافظات للغيب بما حفظ الله والتی تخافون نشوزهن فعظوهن واهجروهن فی المضاجع واضربوهن فان اطعنکم لا تبغوا عليهن سبيلا ان الله کان عليا کبيرا . وان خفتم شقاق بينهما فابعثوا حکما من اهله وحکما من اهلها ان يريدا اصلاحا يوفق الله بينهما ان الله کان عليما خبيرا ))
( سورة النساء ايت ٣٤-٣٥)
ژباړه : نارينه حاکمان مقرر شوي دي په ښځو باندې په سبب ددې چې غوره والی ورکړی دی الله تعالی ځينې ددوي ته په ځينو نورو باندې او په سبب ددې چې دغه نارينه لګښت کوي پردغو ښځو له خپلو مالونو څخه نو نيکې ښځې تابعداري کوونکي دي ( دالله او درسول او دخاوند ) او ساتونکې دي په غياب دخاوندانو خپلو کې دځانونو خپلو ( عفت )او دخپلو خاوندانو د مالونو او اولادونو په سبب ددې چې ساتلې دي الله ( دوي ته له حقوقو پر خاوندانو) او هغه ښځې چې ويريږي تاسې دسرکشي ( بدخوئی ) د دوى نه نو نصيحت وکړئ دوي ته او جدا شئ دهغوې نه په ځاې دڅملاستو کې ( که په نصيحت سمې نشوې ) او ووهئ تاسې هغې لره ( تاديبي وهل نه انتقامي ) که په بيلتون هم سمې نشوې ، نو که اطاعت ئې ستاسې وکړلو مه لټوئ تاسو پردوي باندې بله لاره ( دطلاق ) بيشکه الله جل جلاله ډير اوچت او ډير لوې دی . او که ويريږئ تاسې له مخالفت څخه په مينځ دخاوند او ښځې کې نو مقرر کړئ تاسې يو فیصله کوونکی ( منصف) له خپلوانو ددې سړي او بل فيصله کوونکی ( منصف ) له خپلوانو ددې ښځې که دوي ( زوجين ) غواړي صلح کول نو الله به ددواړو ترمنځ جوړښت پيدا کړي بيشکه الله پوه او خبردار دی . 
ددغه ايت کريمه څخه معلومه شوه چې نيکې ښځې نصيحت او تاديبي وهلو ته حاجت نلري بلکه نافرماني کوونکې دغو شيانو ته حاجت لري نو ددې لپاره چې کور دګډوډی او بې نظمي څخه وژغورل شي دهغه داصلاح او نظم لپاره بايد لاندې مراحل عملي شي : 
اول : ښوونه او نصيحت : سرى بايد خپلې نافرمانې ښځې ته په حکيمانه او ښائسته طريقې سره ښوونه او نصيحت وکړې او په مختلفو طريقو سره بايد هغه خپل مسئوليت ته متوجه کړئ
دوهم : هرکله چې حکيمانه او ښائسته نصيحت پرنافرمانې ښځې څه اثر ونکړي نو خاوند بايد دهغې سره دڅملاستو څخه ډډه وکړي او خپله بستره دې ترې جدا کړي ځکه چې دغه کار کولای شي پرهغې اثر وکړي او هغه دې ته واداره کړي چې دخپلې نافرمانی څخه لاس واخلي په هرصورت دغه جدایې بايد دڅلورو مياشتو څخه زياته نه وي . 
دريم : بدني تنبيه ( تاديبي او خفيف وهل ) : 
چې کله په نافرمانه ښځه باندې دبسترې جدا کول هم اثر ونکړي نو سړی به داسې طريقې سره هغه وهي چې دهغې مخ او دبدن حساس اعضاؤ ته څه ضرر ونه رسيږي او دا وهل به دادب په نيت وي او خفيفه به وي سخته به نه وي هډوکي ته به پکې نقصان نه رسيږي او د بدن پوستکې به پکې نه ژوبل لري بعضې علماء فرمايى چې په مسواك به يې معمولى غوندې وهي. او دا ددې لپاره چې بعضې سرکشه او نافرمانې ښځې داسې حالت ته ورسيږي چې دهيچا خبره نه مني نو دهغوې دنافرماني علاج همدغه دادب وهل پاتې شي . نو دنافرمانو او سرکشو ښځو تاديبي وهل په قران او حديث کې ثابت دي او دالله تعالی او رسول ئې روا کړيدی ددې لپاره چې دکورني حفاظت وشي او بې نظمي او ګډوډي څخه بچ کړی شي لکه چې الله تعالی فرمائی : (( واضربوهن ))
( سورة النساء ايت ٣٤)
ترجمه : که نافرمانو ښځو ته نصيحت او دهغوې سره نه څملاستل څه فائده ونه رسوله او دنافرماني نه ونه ګرځيدل نو بيا هغوې ووهئ ( مګر تاديبی وهل ) 
اورسول الله صلی الله عليه وسلم فرمائی : (( واضربوهن ضرباغير مبرح )) 
(ترمذي صفحه ٢١٩)
ترجمه : نافرمانې ښځې که په نصيحت او دهغي سره په نه څملاستو سمې نشوې نو بيا هغوې داسې ووهئ چې سخته نه وي يعنې هډوکې نه ماتوي او پوستکې نه شکوي او دادب په نيت وي همدارنګې رسول الله صلی الله عليه وسلم فرمائی : (( ولا تضرب الوجه ولا تقبح )) 
ابوداود صفحه ٢٩١ ) (
ترجمه : خپله ښځه په مخ مه وهه او خرابې خبرې ورته مکوه . .
خو دا خبره بايد په نظر کې ونيول شي چې دنافرمانې دصورت نه بغير دښځې وهل روا نه دی او دهغې تاديبي وهل دحل آخري لاره ده او دا خبره هم په ياد ساتل پکار دي چې که سړی دښځې په وهلو کې د شریعت د حد نه تجاوز وکړي هغه ظالم دی او بايد خپله سزا وګوري . 
څلورم : کورنی جرګه : 
که د مخکينې مرحلې دنافرمانې ښځې په اصلاح کې فائده مندي نه نشوي نو خاوند دې دغه موضوع قاضي او محکمې ته وړاندې کړي ترڅو هغه دسړي اودښځې دکورني څخه يوه جرګه جوړه کړي چې دخاونداو دښځې ترمنځ دصلحې لارې ولټوي کچيرته دوي ونشوې کړای چې ددوي ترمنځ صلحه راولې نو بيا دې ددوي ترمنځ دجدایې او طلاق تصميم ونيسی . 
پنځم : کچيرته دښڅې خاوند بداخلاقه وي او خپلو ديني او اخلاقي مسئوليتونو ته متوجه نه وي نو ښځه به په حکيمانه او ښائسته طريقې سره دهغه داصلاح لپاره کار وکړي. 
الله تعالی فرمائی : (( وان امراة خافت من بعلها نشوزا او اعراضا فلاجناح عليها ان يصلحا بينهما صلحا والصلح خير )) 
(سورة النساء ايت ٢٨ )
ترجمه : او که يوه زنانه ويريږي دخپل خاوند دبدخوييې نه يا دمخ ګرڅولو نه نو ګناه نيشته په دغو دواړو باندې چې روغه وکړي په خپلو مينځو کې او روغه کول غوره کار دی .

د خاوند په کور کې اوسېدل
پر سړي باندې لازم دی چې د خپلې ښځې لپاره د اوسيدو یو مناسب ځاې برابر کړي او پر ښځې باندې لازم دی چې دخپل خاوند سره په یو کور کې ژوند وکړی او که ښځه يې نه غوښتله چې د هغه سره یو ځاې ووسی نو خاوندی دی لمړی ورته نصیحت وکړی أو کنه موضوع به محکمی ته وړاندې کړی که بیا هم ښځه دی ته تیاره نشوه چې د هغه سره په یو کور کې ژوند وکړی نو د ښځې د نفقی حق ساقطیږی تر څو چې د خاوند سره په یو کور کې یو ځاې نشی.
  

دخاوند حقوق پرښځه باندې
د ناروغتيا پر مها ل د خاوند درملنه او خدمت:
د ژوند د ضرورتونو څخه یو دادی چې ښځه دی د خپل خاوند د بيمارۍ په وخت کې د هغه خدمت او مراقبت په صحي توګه سره وکړی ځکه چې د بیمارۍ په وخت سړی د هر وخت څخه زیات د خپلې ښځې خدمت او مراقبت او محبت ته ضرورت لری او دا ځکه چې ښځه خپل خاوند ته د هر چا څخه ډيره نزدې ده او د هر چا څخه زیات د خپل خاوند په اسرارو او رازونو باندې خبره وی او کولاې شی د هر چا څخه په ښه توګی سره خپل خاوند ته طعام او دوا برابره کړی او د هغه صحیح مراقبت و کړی او دغه خبره د رسول الله صلی الله عليه و سلم د هغه حدیث څخه اخیستل شویدی چې عايشه رضی الله تعالی عنها روایت کړیدی چې کله رسول الله صلی الله علیه و سلم بیمار شو نو ویی فرمايل( اين انا غدا) يعنې زه سبا ته د چا په کور کې ووسيرم. نو دهغه ټولو بیبیانو هغه ته اجازه وکړل چې د بی بی عايشی په کور کې ووسیزی او دا ځکه چې بی بی عايشه رضی الله عنها د هر چا څخه زیات د هغه مراقبت او پالنه کوله او الله تعالی هغې ته زیاته پوهه ورکړی وه او د رسول الله صلی الله علیه و سلم د هغې سره زیاته مينه وه ځکه خو رسول الله صلی الله عليه وسلم تر وفاته پوری دهغی په کور کې وه او د هغې په کور او د هغې په غيږه کې وفات شو. 
(( ابو داود ۲۹۱ مشکا‎‎‎ة۲۷۹))

د کوروالي حق:
د حیض او نفاس او د بيمارۍ د حالاتو څخه بغير خاوند حق لری چې هر کله وغواړی د خپلې ښځې سره کوروالې وکړی او ښځه حق نه لری چې هغه د کورالی څخه منع کړی بلکې خاوند د کوروالې څخه منع کول یوه لویه ګناه ده. رسول الله صلی الله عليه و سلم فرمايلی:(( اذا دعا الرجل زوجته لحاجته فلتاته و ان کانت علی التنور))
((ترمذی مشکا‎‎‎ة ۲۸۱))
ژباړه: چې کله یو سړی خپله ښځه د کوروالې لپاره وغواړی نو ښځه دی ورته حاضره شی حتی که په تنور باندې هم وی. 
او په بل حدیث کې رسول الله صلی الله علیه و سلم داسې فرمايلی : (( اذا دعا الرجل امراته الی فراشه فلم تاته فبات غضبان لعنتها الملايکة حتی تصبح))
((متفق عليه مشکا‎‎‎ة ص۲۸۰))
ژباړه: کله چې سړی خپله ښځه د کور والی لپاره وغواړی او ښځه يې انکار وکړی او سړی په غصه کې شپه تیره کړی نو ملايک په دغې ښځې باندې تر سبا پوری لعنت وايی.
د طلاق حق:
طلاق په لغت کې د قيد(ولکی) لري کولو ته وايی او په اصطلاح کې د سړی له خوا فی الحال یا وروسته د صحیحی نکاح د عقد له مینځه وړلو ته وایی او طلاق د سړی حق دی چې شریعت هغه ته ورکړیدی تر څو په سختو حالاتو کې چې د خاوند او ښځې ترمینځ علاقات دومره خراب شوی وی چې د حل ټولی لاری مفیدی واقع شوی نه وی ترې استفاده وکړی يعنې طلاق ورکول د مشکل د حل اخری لاره ده خو دا داسې یو عمل دی چې د الله تعالی خوښ نه دی ځکه چې رسول الله صلی الله عليه وسلم فرمايلی : (( ابغض الحلال الی الله الطلاق))
((ابو داود ص ۲۶۹ مشکا‎‎‎ة ص ۲۸۳))
ژباړه: ډير ناخوښ په حلالو کې د الله تعالی په نزد طلاق دی.

د طلاق آداب:
طلاق ورکول یو شمېر اداب لري چې بايد د هغې رعایت وشی او هغه په لاندې ډول دی:
۱- سړی بايد په هغه وخت کې د ښځې د طلاق اقدام وکړی چې د هغه ښځه د الله او د رسول الله صلی الله علیه و سلم او د خپل خاوند نافرمانی او د شریعت خلاف کارونه وکړی . 
۲- د طلاق ورکولو څخه هدف باید ښځې ته ضرر رسول نه وی ځکه چې مسلمان ته ضرر رسول حرام او ګناه ده. 
۳- سړی باید خپلې ښځې ته په یو ځل درې طلاقونه ورنکړی ځکه چې دا طریقه د طلاق د شریعت خلاف دی ځکه چې محمود بن لبید رضۍ الله عنه روایت کوی :
(( اخبر رسول الله صلی الله عليه و سلم عن رجل طلق امرأته ثلاث تطليقات جميعا فقام غضبان فقال ايلعب بکتاب الله و انا بين اظهرکم حتی قام رجل فقال يا رسول الله افلا اقتله))
) نسایی مشکا‎‎‎ة ۲۸۴( 
ژباړه: رسول الله صلی الله عليه و سلم ته خبر ورکړی شو چې یو سړی خپلې ښځې ته په یو ځل درې طلاقونه ورکړی نو رسول الله صلی الله علیه و سلم په غصه ودریده او وی فرمايل : ایا د الله په کتاب لوبی کیږي او زه ستاسې ترمینځ یم تر دی چې یو سړی پاسیدو او د رسول الله صلی الله علیه و سلم څخه يې ددغه سړی د وژلو اجازه وغوښتله. 
۴- طلاق باید د غصی په حالت کې نه وی ځکه چې رسول الله صلی الله علیه و سلم فرمايی: (( لا طلاق فی اغلاق)) 
(( ابو داود ۲۸۹ مشکا‎‎‎ة ۲۷۲))
ژباړه: د سخت غضب په حالت کې طلاق نشته
۵- طلاق باید د سنتو په طریقه ورکړی شی.
۶- طلاق باید په ښایسته الفاظو او ښی طریقې سره ورکړی شی.

د ښځې او خاوند حالت ته په کتنې سره د طلاق حکم
۱- واجب طلاق : چې کله د ښځې او خاوند مشران ( حکمین) دا نظریه ورکړی چې نور د دوې یو ځاې ژوندون نا ممکن دی يا دا چې ښځه بد کاره وی 
۲- مستحب طلاق : دا په هغه صورت کې چې ښځه د الله تعالی احکام نه پر ځاې کوله لکه لمونځ روژه او نور او خاوند يې له اړباسلو څخه عاجز پاتې شوی وی .
۳- مباح طلاق : به هغه صورت کې چې ښځه بد اخلاقه وی خو دومره نه چې د خاوند حوصله تنګه کړی او نور صبر ونکړی شی .
۴-مکروه طلاق : چې د طلاق لپاره کوم پیاوړی لامل نه وی او ښځه بد اخلاقه وی خو دومره نه چې د خاوند حوصله تنګه کړی او صبر يې تمام شی.
۵- حرام طلاق : چې هیڅ شرعي سبب نه وی مثلا د بلی ښځې ښکلا يې خوښه شی او خپله ښځه طلاقه کړی الله تعالی فرمایي : فان أطعنکم فلا تبغوا عليهن سبيلا ))
(( سورة النسا‎‎ء آیت۳۴))
ژباړه : که چيری ښځې ستاسې فرمانبرداری وکړلی نو تاسې بله لار په دوې مه لټوی یعنې د طلاق لار . 
د طلاق ډولونه:
الف : طلاق په اعتبار د لفظ سره په دوه ډوله دی: 
۱- صریح طلاق : او دا هغه دی چې د طلاق څخه پرته بل مفهوم ( په لغت او دود او دستور کې ) ونلری لکه ته طلاق يې ته پر ما حرامه يې نو دا طلاق واقع کیږی او د طلاق ورکوونکی په نیت پوری هیڅ اړه نلری . 
۲- طلاق په کنایاتو : دا هغه الفاظ دی چې ډاګیزه په طلاق دلالت نه کوی او په دود او دستور کې هم د طلاق لپاره نه وی ټاکل شوی خو د طلاق احتمال لری لکه چې خاوند خپلې ښځې ته ووايی: ( ستا کار ستا په لاس کې شو ، یا پلار کره لاړه شه نو په دغه حالت کې نیت ته اعتبار دی که نیت يې طلاق وی واقع کیږی او کنه نه واقع کیږی .
ب: طلاق په اعتبار د زمانی سره په درې ډوله دي: 
۱- طلاق په حاضر وخت کې : او دا هغه ډول طلاق دی چې د طلاق لفظ د هر شرط او نیټی څخه خالی وی لکه چې ووايی ته طلاقه يې او یا طلاقه می کړلی نو ددغه لفظ په استعمال سره سمدستی طلاق واقع کیږی .
۲- چې د طلاق د الفاظو نسبت راتلونکی زمانی ته وشی لکه چې ووايې ته سبا ته طلاقه يې نو دا طلاق هغه وخت واقع کیږي چې نسبت يې ورته شوی وی. 
۳- معلق طلاق : او دا هغه دی چې د طلاق الفاظ په یو راتلونکی کار پوری اړوند شی لکه چې ووايی که زه فلانی ځاې ته لاړم نو ته طلاقه يی نو دا طلاق د همدی کار په حاصلیدلو سره واقع کیږي .
ج: طلاق په اعتبار د رجوع او نه رجوع سره په درې ډوله دی:
۱- طلاق رجعی: او دا هغه طلاق دی چې خاوند کولی شی چې ښځې ته پکې د هغې د عدت له تیریدلو څخه مخکې رجوع وکړی یعنې چې یو طلاق يې ورته ورکړی وی. 
په دغه طلاق کې که خاوند ښځې ته یو ساعت وروسته رجوع وکړی نو هم کولی شی او رجوع په خبرو یا کوروالې سره کیږی خو که عدت يې چې درې حیضه دی پوره شی او میړه يې ورته رجوع ونکړی نو بیا دا طلاق باین ګرځی او ښځه بیا د میړه څخه جدا کیږي او که میړه يې و غواړی بیا ورته رجوع وکړی نو په نوی نکاح به ورته رجوع کوی خو دا خبره هم باید په یاد وساتل شی چې د عدت په دوران کې د ښځې نفقه په میړه لازم دی. 
د نکاح او رجوع ترمینځ فرق دادی چې په نکاح کې ګواهان شرط وی او په رجوع کې ګواهان حاضرول ضرور نه دی او همدارنګې په نکاح کې د ښځې رضا او خوښه ضرور ده او په رجوع کې ضرور نه ده او په نکاح کې مهر حتمی ده او په رجوع کې نشته. 
او نکاح هر وخت روا ده او رجوع یوازی په عدت کې ده او د عدت له تیریدلو څخه وروسته رجوع صحیح نه ده. 
۲- طلاق باين : او دا هغه طلاق دی چې د نوی مهر او نوی نکاح څخه پرته پکې خاوند ښځې ته رجوع نه شی کولی. 
۳- طلاق ثلاثه : یعنې چې یو سړی خپلې ښځې ته په یو ځل درې طلاقه ورکړی او یا به هر طهر کې ورته یو طلاق ورکړی او درې پوره شی نو په دغه طلاق کې خاوند ښځې ته رجوع نه شی کولی او نه ورسره نوی نکاح کولی شی مګر کله چې ښځه د بل کس سره نکاح وکړی او د هغه سړی سره يې حقیقی کوروالې صورت ومومی او بیا هغه پخپله طلاقه کړی او یا ورڅخه په فسخی جدا شی او یا خاوند يې مړ شی.
د: د طلاق ويش د شرعي صفت ( سنت او بدعت ) له نظره : 
ددی لپاره چې په ښځه باندې دعدت موده اوږده نشی ځکه چې دا د ښځې لپاره لوی زیان دی او ددې لپاره چې خاوند او یا حمل ته زیان ونه رسیږی نوشارع امر وکړ چې که تاسې ښځې طلاقول غواړی نوله حیض او نفاس څخه په پاکوالی کښې يې طلاق ورکړی چې کوروالې مو ورسره پکښی نه وی کړی نو که دا احکام مراعت شی نو دیته سنی طلاق وایی یعنې دسنتو موافق طلاق نو سنی طلاق دیته وایی چې سړی خپلې ښځې ته په داسې پاکوالی کښې طلاق ورکړی چې کور والی يې ورسره نه وی کړی او هم حامله نه وی .
او که یوکس خپلې ښځې ته دحیض او یادنفاس او یا دحمل په حالت کې طلاق ورکړی او یا په داسې پاکوالی ورته طلاق ورکړی چې کوروالې يې ورسره کړی وی نو داقسم طلاق بیا بدعی طلاق بلل کیږي او ناروا دی او ددې طلاق په واقع کیدلو کښې دعلماو اختلاف دی .
په طلاق ثلاثه کې دعلماؤو اختلاف :
که یو سړی خپلې ښځې ته په یو مجلس کښې ووایی چې ته په دریو طلاقو طلاقه يې نو ددغسی طلاق په واقع کیدلو کې دعلماو درې نظریی دی .
۱- جمهور علماء وایی چې په دغسی الفاظو باندې درې طلاقه واقع کیږي .
۲- او بعضې علماء فرمایي چې دغسی طلاق نه واقع کیږي ځکه چه داسې طلاق دسنتو خلاف دی ځکه چې سنت دادی چې کله سړی غواړی خپله ښځه په دریو طلاقو طلاقه کړی نو هغې ته به په هر پاکی کې چې کور والی يې ورسره نه وی کړی یو یو طلاق ورکړی او په یوځل درې طلاقه ورکول ددغه سنت خلاف او بدعت دی او هر بدعت ګمراهی دی لکه چې رسول الله صلی الله علیه وسلم فرمایي (( کل بدعة ضلالة )) یعنې هر بدعت ګمراهی ده او دانظر دامام ابن حزم او بعضو نورو علماوو دی.
او بعضې نور علماء فرمایي : چې یوکس خپلې ښځې ته ووایی چې ته په دریو طلاقو طلاقه يې نو پدغه صورت کې یو طلاق واقع کیږي او خاوند يې کولاې شی بیرته ورته رجوع وکړی او دغه نظر دجلیل القدر صحابی عبدالله بن عباس رضی الله تعالی عنه او امام عکرمة او امام محمد بن اسحاق اوامام طاووس او امام عطاء بن ابی رباح او امام عمروبن دینار او امام محمد بن بقی بن مخلد او امام ابراهیم نخعی او امام داوود ظاهری اوامام ابن تیمیه او امام ابن قیم رحمهما الله دی .
همدارنګه دغه نظر دجلیل القدرو صحابوو علی ابن ابی طالب او عبدالله بن مسعود او عبدالرحمن بن عوف او زبیر بن العوام رضی الله تعالی عنه څخه نقل شویدی او ددغه نظر ترجیح او تایید لاندې علماوکړیدی :
1. مولانا رشید احمد ګنګوهی په فتاوی رشیدیه کښې ص(۵۰۲)
2. علامه ابن عاشور په تفسیر التحریر والتنویرکښی ص(۴۱۹) ج (۲) 
3. دکتور عبدالکریم زیدان پخپل کتاب المفصل فی احکام المراة کښې ص(۸۸) ج(۲)
4. علامه محمد رشید رضا په تفسیر المنارکښی ص(۳۸۴) ج(۲) 
5. علامه ابن باز په فتاوی اسلامي ه کښې ص(۲۷۱) ج(۳) 
6. علامه محمد محمود حجازی په التفسیر الواضح کښې ص(۶۷) ج(۱)
7. علامه مفسر ابو حیان په تفسیر بحرالمحیط کښې ص(۴۶۳) ج(۲) 
8. دکتور وهبه زحیلی په التفسیر المنیر کښې ص(۳۴۱) ج(۲) او الفقه الاسلامي کښې ص(۷۱۳)ج(۷) 
9. امام فخر الدین رازی په تفسیر کبیر کښې ص(۲۶۰) ج(۲) 
10. علامه شیخ شلتوت پخپله فتاوی کښې ص (۳۰۶) 
11. مولانا محفوظ الرحمن دیوبندی پخپل کتاب مجموعه مقالات علمیه کښې ص(۸۹) 
12. دجامع ازهر علماء په کتاب موسوعة الذخایر العظام کښې ص(۴۷۲) ج(۱) 
13. علامه شوکانی په نیل الاوطار کښې ص(۱۶)ج(۷) 
14. علامه نظام الدین نیشاپوری په تفسیر نیشاپوری علی هامش این جریرکښی ص(۳۶) ج(۲) 
15. علامه جریری په الفقه علی المذاهب الاربعه کښې ص(۳۴۳) ج(۴) 
16. علامه ابوبکر جصاص 
17. علامه ابن القیم په اغاثة اللهفان ص(۲۸۴) ج(۱) او زاد المعاد ص(۳۰۶-۲۳۰)ج(۵) او اعلام الموقعین ص(۲۸۹) ج(۴) کښې 
18. علامه العصر شیخ القران والحدیث امین الله په امین الفتاوی کښې ص(۵۴۸-۵۵۸)
19. علامه ابویزید عبدالقاهر په التحقیقات کښې ص(۶۳۲-۶۹۳) 
20. علامه ناصر الدین البانی په ارواء الغلیل کښې ص(۲۴۴)ج(۷) 
وګوره امین الفتاوی ص(۵۴۸-۵۵۸)

دغه پورته ټول علماء دخپل نظر لپاره لاندې دلايل لری : 
اول دليل :
الله تعالی فرمایي : (( الطلاق مرتان )) 
((سورة البقرة ایت ۲۲۹ ))
ژباړه : طلاق دوه کرته دي.
یعنې په یو طهر (پاکوالی) کې به یوطلاق ورکوی او په دویم طهر کې به دویم طلاق ورکوی اوڅوک چې په یوځل درې طلاقه ورکوی نو دا ددغه ایت سره مخالف دی نو څه اعتبار نلری.
نو سنت داده چې کله یو کس غواړی خپله ښځه بیخی له ځانه جداکړی چې هغه دپاکوالی په حالت کې چې کوروالې يې ورسره نه وی کړی طلاقه کړی بیایی پریږدی چې حیض ورباندې راشی او بیا په دویم او دریم پاکوالی کې چې کوروالی يې ورسره نه وی کړی طلاقه کړی .
دوهم دليل :
عبدالله بن عباس رضی الله تعالی عنه داسې روایت کړیدی چې (( طلق عبد يزيد ابورکانة امراته ثلاثا فی مجلس واحد فحزن عليها حزنا شديدا قال فسأله رسول الله صلی الله عليه وسلم کيف طلقتها ؟ قال طلقتها ثلاثا قال فی مجلس واحد ؟ قال نعم قال فانما تلک واحدة فارجعها ان شئت قال فرجعها 
(رواه ابوداود ص ۲۹۸ واحمد. الفتح الربانی ص(۷۰۶)ج(۱۷) 
ژباړه : عبدیزید خپلې ښځې ته په یومجلس کې درې طلاقه ورکړلو خو د طلاق نه وروسته بیا د هغې په جدایی باندې سخت خفه و نو رسول الله صلی الله علیه و سلم ورڅخه پوښتنه وکړلو چې هغه دی څرنګه طلاقه کړیده نو هغه وویل چې هغې ته می درې طلاقه ورکړیدی نو رسول الله صلی الله علیه و سلم وفرمایل چې په یو مجلس کی؟ نو هغه وویل چې هو نو رسول الله صلی الله علیه و سلم وفرمایل چې دا یو طلاق دی او که خوښه دی وی نو هغې ته رجوع وکړه نو هغه بیا هغې ته رجوع وکړو. 

دريم دليل: 
امام طاووس د خپل پلار نه روایت کړیدی چې ابوالصهباء د عبدالله بن عباس رضی الله عنه څخه پوښتنه وکړه چې (( اتعلم انها کانت الثلاث تجعل واحدة علی عهد النبی صلی الله عليه و سلم و ابی بکر و ثلاثا من امارة عمر قال ابن عباس نعم))
(( ابو داود۲۹۹ مسلم جلد ۲ صفحه ۴۷۸ الفتح الربانی جلد ۷ صفحه ۱۷(( ژباړه : ایا تاته معلومه ده چې په یو ځل درې طلاقه ورکول یو طلاق حسابیده د رسول الله صلی الله علیه و سلم او د ابوبکر صدیق په زمانه کې او په دریو اولو کلونو د خلافت د عمر رضی الله عنه کې نو ابن عباس وویل چې هو ماته دا معلومه ده. 
څلورم دليل: عبدالله ابن عباس رضی الله عنه روایت کوی چې (( کان الطلاق علی عهد رسول الله صلی الله عليه و سلم و ابی بکر و سنتين من خلافة عمر طلاق الثلاث واحدة فقال عمر بن الخطاب ان الناس قد استعجلو فی امر کانت لهم فيه اناة فلو امضيناه عليهم فامضاه عليهم.
((صحیح مسلم صفحه ۴۷۷ جلد اول الفتح الربانی صفحه ۱ جلد ۷))
ژباړه : درې طلاقه په یو ځل د رسول الله صلی الله علیه و سلم په زمانه کې او د ابو بکر رضی الله عنه په زمانه کې او د عمر فاروق رضی الله عنه د خلافت په ابتدایی دوو کالو کې به یو طلاق ګڼل کیده بیا عمر بن الخطاب رضی الله عنه چې کله ولېدل چې خلک د طلاق په موضوع کې زیات تلوار کوی او زیات طلاق ورکوی نو هغه وفرمایل که دا طلاقونه په دوې نافذ کړی شی نو ښه به وی نو په خلکو يې درې طلاقه درې حساب کړلو. 
خو د عمر رضی الله عنه دغه فیصله دی لپاره وه چې خلک د زیات طلاق ورکولو څخه منع کړی نو د هغه دغه فیصله یوه سیاسی فیصله وه او په آخر وخت کې عمر رضی الله عنه په دغه فیصله باندې پښیمانه وه ځکه چې هغه داسې فرمایلی دی: (( ما ندمت علی شی ندامتی علی ثلاث ان لا اکون حرمت الطلاق .....))
(( اغاثة اللهفان جلد ۱ صفحه ۴۹۴ التحقیقات صفحه ۶۷۸))
ژباړه : زه په درې شیانو پښیمانه یم یو دا چې ما په یو ځل دریو طلاقو باندې ښځه پر خاوند حرام کړی وه. 
نو ددې نه معلومه شوه چې عمر فاروق رضی الله عنه په دی فیصله باندې پښیمانتیا کړی او که چیری دا سیاسی فیصله نه وای بلکې په سنت نبوی سره وای نو بیا د پښیمانتیا څه معنی ده ؟ ځکه چې په سنت باندې په عمل کولو باندې خو څوک پښیمانتیا نه ښکاره کوی 
همدارنګې مولانا رشید احمد ګنګوهی فرمایلی دی چې د عمر رضی الله عنه دغه فیصله شرعي نه وه بلکې یوه سیاسی فیصله وه ځکه چې عمر رضی الله عنه شارع نه وه. 
(فتاوى رشيديه صفحه ۵۰۲)

هغه ظلمونه چې زمونږ په ټولنه کې پر ښځو باندې کیږی او د هغو د حراموالی دلایل په قران او سنت کې
څرنګه چې زمونږ په افغانی ټولنه کې پر ښځو باندې رنګارنګ ظلمونه کیږي او بیا دغه ظلمونو ته د غیرت نوم ورکول کیږی او د اسلام مقدس دین ته يې نسبت کیږی چې دا یوه بله عظیمه ګناه ده چې یو عمل په اسلام کې نه وی او څوک يې اسلام ته نسبت وکړی نو ددې لپاره چې مسلمانان دغه ظلمونه وپیژنی ا د هغې څخه ځان وساتی زه غواړم دلته دغه ظلمونه او د هغې د حراموالی او قباحت دلايل د قران او سنت څخه ذکر کړ م چې هغه په لاندې ډول دی : 
۱- د انجلۍ پر زيږيدنې غم او غصه کول: 
زمونږ په ټولنه کې یو غیر اسلامي او غیر انسانی عادت دی چې کله د یو چا کره لور وشی نو هغه ډیر زیات خفه او په غصه شی حتی چې بعضې نارینه د انجلۍ مور ته بدر رد شروع کړی او دکور څخه وځی او د الله تعالی په اقدارو اعتراض کوی نو دغه مذکوره کارونه غیر شرعي او حرام او ناروا او لویه ګناه دی الله تعالی ددغه ډول کړووړو سخت تقبیح کړیدی او دایی د کافرانو کار ګڼلی دی لکه چې فرمایي : 
(( و اذا بشر احدهم بالانثی ظل وجهه مسودا وهو کظيم يتواری من القوم من سوء ما بشر به ايمسکه علی هون ام يدسه فی التراب الاساء ما يحکمون )) 
((سورة نحل ایت ۵۸-۵۹))
ژباړه : او کله چې خبر ورکړی شی یو تن ددغود کفارو څخه په پیدا کیدو د لور سره نو ټوله ورځ دده مخ له غمه تور وګرځی حال دا چې دی له قهره ډک وی ( خپلې ښځې ته چې لور دی ولې راوړه؟)
له خپله قومه پټ ګرځی له سببه د ناخوښې د هغه شی څخه چې ده ته په هغه سره خبر ورکړی شوی دی او د حیرانتیا په حال کې د ځانه سره وایی چې ایا د سپکوالی سره دغه لور وساتی او که په خاورو کې يې ژوندی ښخه کړی. 
نو ددغه آیت کریمه څڅه معلومه شوه چې کافران به د لورګانو په زیږیدنې باندې خفه کیدل او هغه به يې ځانته یو پیغور او عیب ګڼل او داسې کارونه مسلمان نه کوی خو متاسفانه چې په دغه وخت کې زیات مسلمانان د کافرانو دغه عمل ترسره کوی او دا معلومه خبره ده چې څوک د کافرانو غوندې عمل کوی نو د هغوى غوندې به د دوزخ په اور کې سوځیږی.
بلکې رسول الله صلی الله علیه و سلم امر کړیدی خپل امت ته چې تاسو دا نجلی د زیږیدنې په شکرانګی کې یو ګډ حلال کړی لکه چې فرمایي : ( عن الجاريه شاة))
((ابو داود نسایی ترمذی مشکا‎‎‎ة صفحه ۳۶۲))
ژباړه : د انجلۍ په عقیقه کې یو ګډ حلال کړی .
یعنې ګډ حلال کړی ا د هغه غوښه په خپلوانو او ګاونډیانو او دوستانو تقسیم کړی.لکن د تاسف خبره داده چې زمونږ په ټولنه کې کله د چا کره هلک پیدا شی نو هوایی ډزی میلمستیاګانې خوشحالیانې او مبارکیانی د حد نه زیات ترسره کیږي خو د انجلۍ د ږیږیدنی په صورت کې بیا دا یو هم نه کیږي بلکې غصه او غم د ټولو په مخونو باندې ښکاره کیږي چې دغه کار یو ناروا او غیر انسانی او غیر اسلامي کار دی. 
۲- ښځو ته په ميراث کې حق نه ورکول: 
زمونږ په ټولنه کې یو بل ظلم پر ښځو باندې دا دی چې بعضې زنانه د میراث د حق نه محرومولی شی خاصکر خویندی بلکې په ډیرو کورنیو کې دا رواج دی چې خو یندی نشی کولی خپل د میراث حق وغواړی او که کومه خور خپل د میراث حق د خپل ورور څخه وغواړی نو هغې ته بد رد ویل کیږي او سپکول کیږي آن تر دی چې د هغې سره راشه درشه پریښودل کیږي . نو دغه ډول کارونه ناروا او د شریعت خلاف او لویه ګناه ده. بلکې د اسلام مقدس دین د نارینه پشان ښځو ته هم د میراث حق ورکړید ی. 
لکه چې الله تعالی فرمایي : (( للرجال نصيب مما ترک الوالدان والاقربون وللنسا نصيب مما ترک الوالدان والاقربون)). ((سورة النسا‎‎ء ایت ۷ ))
ژباړه : د نارینه و لپاره برخه ده په هغه مال کې چې مور او پلار او نورو خپلوانو پریښی وي او د زنانه و لپاره برخه ده په هغه مال کې چې مور او پلار او نورو خپلوانو پریښی وی .
نو ددغه مبارک آیت څخه دا معلومه شوه چې زنانه د نارینه و غوندې د مور او پلار او نورو خپلوانو په مال کې د میراث حق لری او څوک چې زنانه د میراث د حق څخه محروموی نو هغه د الله تعالی او د قران اوسنت سره دشمنی کوی او ځان د جنت څخه محروموی لکه چې رسول الله صلی الله علیه و سلم فرمایلی : (( من قطع ميراث وارثه قطع الله ميراثه من الجنة يوم القيامة))
((ابن ماجه بیهقی مشکا‎‎‎ة صفحه ۲۲۶۰))
ژباړه : چا چې یو وارث ته د میراث حق ورنه کړو نو الله تعالی به هغه د جنت څخه محروم کړی. 
یعنې یو وارث ته که نارینه وی او که زنانه وی خپل حق نه ورکول ځان د جنت څخه محرومول دی 
يوه شبهه او د هغې جواب : 
بعضې خلک پوښتنه یا اعتراض کوی چې ولې اسلام نارینه و ته په میراث کې د ښځې دوه برابره برخه ورکړیدی لکه چې الله تعالی فرمایي :(( للذکر مثل حظ الانثيين )) 
((سورة النسا‎‎ء ایت ۱۱))
ژباړه : د یو نارینه لپاره د دوو زنانه و برابر برخه ده په میراث کې .
جواب : ددغې پوښتنې جواب دادی چې په حقیقت کې اسلام په دغه موضوع کښې پوره عدل او انصاف کړیدی او د زنانه و حق يې ندی کم کړی که څه هم په ظاهر کې کم ښکاری او د اسلام د مقدس دین دغه عدل او انصاف په لاندې مثالونه کې ښه جوته کیږی. 
اول مثال : که یو سړی مړ شی او د هغه څخه درې زره افغانی او یوه پيغله لور او یو زلمی زوی پاتې شی نو په دغه مال کې دوه زره افغانی يې زوی ته ورکول کیږي او زر افغانی لور ته . او څرنګه چې دا هلک زلمی دی نو واده کوی او فرضا د هغه د ښځې مهر دوه زره افغانی وی نو دغه زلمی دغه دوه زره افغانی چې په میراث کې ورته رسیدلی وه خپلې ښځې ته په مهر کې ورکوی او علاوه ددې نه د ښځې نفقه او جامه او نور ضروریات هم دده په غاړه شی. 
او که دا انجلۍ ځوانه وی او واده کیږي نو فرضا هغه د خپل خاوند څخه دوه زره افغانی په مهر کې اخلی او هغه زر افغانی چې هغې ته د پلار په مال کښې رسیدلی وه محفوظ پاتې شی چې دا ټول درې زره افغانی کیږي او علاوه ددینه د هغې نفقه او جامه او نور ضروریات د خاوند په غاړه شی نو اوس دلته مونږ دا قضاوت کولی شو چې دغه ښځه د خپل ورور څخه زیات مال ترلاسه کړیدی او د هغه نه يې ګټه زیاته ده ځکه چې د پلار څخه مال ترلاسه کوی او د میړه څخه.
دويم مثال : که یو سړی مړ شی او دهغه څخه مور او پلار او یوه لور پاتې شی نو د هغه لور په دغه صورت کې د هغه د ټول مال نیمایی برخه اخلی لکه چې الله تعالی فرمایي : (( و ان کانت واحدة فلها النصف )) 
((سورة النسا‎‎ء آیت ۱۱))
ژباړه : او که یوه لور وی ( او ورور ور سره نه وی)) نو د هغې لپاره د ټول مال نیمایی برخه ده.
دريم مثال : که یو سړی مړ شی او ده هغه څخه دوه ياله دوو زیاتی لورګانی پاتې وی او ورونه ورسره نه وی نو دغه لورګانی په دغه صورت کې د مړی د ټول مال دوه دریمه برخه اخلی 
الله تعالی فرمایي : ( فان کن نساء فوق اثنتين فلهن ثلثا ما ترک ))
((سورة النساء ایت ۷))
ژباړه : که د مړی په ورثه کې دوه یا د دوو څخه زیات لورګانی وی نو د دوې لپاره د مړی د ټول مال دوه دریمه برخه ده.
څلورم مثال : 
که یو سړی مړ شی او د هغه څخه دوه یا له دوو زیات خویندی پاتې شی او ورونه ورسره نه وی نو دغه خویندی په دغه صورت کې د مړی د ټول مال دوه دریمه برخه ۲:۳ اخلی . الله تعالی فرمایي : (( فان کانتا اثنتين فلهما الثلثان مما ترک )) 
((سورة المایده ایت ۱۷۲))
ژباړه : که د مړی په ورثه کې دوه یا له دوو څخه زیات خویندی وی نو د هغې لپاره د مړی د مال دوه دریمه برخه ۲:۳ ده. 
نو ددغه پورتنی آیتونو څخه معلومه شوه چې د اسلام مقدس دین د میراث په مساله کې پر ښځو هیڅ قسمه ظلم نه دی کړی بلکې د پوره عدل او انصاف څخه يې کار اخیستی دی. 
او دا خبره هم پټه نه ده چې د کورنی ټوله نفقه او ضروریات د نارینه په غاړه وی او ښځه ددې شی څخه بیغمه ده بلکې ښځه خپل ټول مال پس انداز کوی. 
۳- په بدو کې د ښځو ورکول : 
زمونږ په ټولنه کې پر ښځو باندې یو بل لوی ظلم دا کیږي چې د قاتل لور یا خور د صلحی او دوستی تر نامه لاندې د مقتول وارث ته په زور او جبر سره ودول کیږي یعنې یوه بیګناه پیغله د قاتل په بدل کې د قومی جرګی په فیصله باندې د صلحی تر نامه لاندې د وارث مقتول ته په ظلم او جبر سره ودول کیږي او ددې په ځاې چې پر قاتل باندې شرعي سزا تطبیق شی په یوه بیګناه پیغلې باندې یو بل لوی ظلم ترسره کیږی. 
الله تعالی فرمایي : (( و لا تزر وازرة وزر اخری ))
((سورة الانعام ایت ۱۶۴))
ژباړه : هیڅ یو نفس د بل نفس ګناه په ځان نشی بارولی. 
نو د قاتل د قتل په بدل کې د مقتول ورثه و ته د یوی بیګناه پیغلې ور کول د نکاح او صلحی تر نامه لاندې د انسانیت او اسلاميت خلاف عمل دی او پر ښځه باندې یو لوی ظلم او جنایت دی بلکې دغه جنایت د ښځې د وژلو د جنایت څخه لوی دی او دا ځکه چې کومه ښځه په بدو کې ورکړل شوی وی نو هغه باندې همیشه د خاوند په کور کې ظلم کیږي او هغه به همیشه رټل کیږي نو ځکه زیاتو علماء و ویلی دی چې کومه ښځه په بدو کې ورکړل شوی وی د هغې نکاح نه کیږي ځکه چې د هغې خوښه نه وی او په ظلم او جبر سره ودول کیږی. 
۴- په ميراث کې دښځو اخيستل:
زمونږه په ټولنه کې پر ښځو باندې بل ظلم دادی چې ښځې په میراث وړل کیږي او هغه داسې چې کله یوه ښځه کونډه شی نو د هغې لیورونه یا ترونه او یا د تره ځامن وایی چې دا کونډه زمونږ میراث ده. او بیا پخپلو کې يې یو تن ته په زور او جبر سره ودوی او یا هغه د بل چا سره د نکاح کولو څخه منع کوی. 
نو دغه کار پر ښځه باندې لوی ظلم دی بلکې د اسلام د مقدس دین حکم دادی چې هیڅ یوه ښځه هم په میراث نه وړل کیږي او کونډه ښځه د خپل ځان اختیار لری که واده کوی او که نه او همدارنګې که واده کوی نو د خاوند په انتخاب کې هم اختیار لری او هیڅ څوک هم هغه په نکاح باندې نشی مجبورولی . 
الله تعالی فرمایي : (( يا ايهاالذين امنوا لا يحل لکم ان ترثوالنساء کرها)) 
((سورة النسا‎‎ء آیت ۱۹))
ژباړه : ای مؤمنانو روا نه دی تاسو ته چې ښځې په زور او جبر سره په میراث واخلی. 
۵- پر ښځو پيسې اخيستل (خرڅول): 
زمونږه په ټولنه کې یو بل لوی ظلم پر ښځو دادی چې د هغوې د خوښې او رضا څخه بغیر د پیسو په مقابل کې یو چاته ورکول کیږي او هغه داسې چې کله یو کس غواړی خپله لور یا خور چاته واده کړی نو د زوم څخه د مهر نه بغیر یوه زیاته اندازه مال اخلی چې هغه ته ولور ویل کیږي او کله کله دغه مال دومره زیات وی چې د زوم د وسې څخه پوره نه وی نو هغه مجبور شی چې قرض وکړی یا خپلې ځمکی ګرو کړی او یا غلا او غصب ته اقدام وکړی تر څو د ولور پیسې پوره کړی او خپل خسر ته يې ورکړی او بعضې خلک دغه ولور ته په حیلی سره د مهر نوم ورکوی او بیا يې خپل جیب ته ننه باسی. 
نو په لور او خور باندې دغه رنګ د پیسې اخیستل یو لوی ظلم او جنایت دی او دا ځکه چې الله تعالی ښځې ته د نارینه و غوندې دومره لوی کرامت او عظمت ورکړیدی چې د ځمكې ټول شيان يې دوي ته مسخر كړيدي او د ددې قیمت ددغو ټولو کايناتو څخه زیاته ده چې څوک يې نه شی ورکولی بلکې اصیله ښځه په قطعی ډول سره نه خرڅول کیږي ځکه چې دا د انسانی کرامت خلاف عمل دی الله تعالی فرمایي : (( و لقد کرمنا بنی آدم)) 
((سورة الاسراء آیت ۷۰))
ژباړه : مونږه د ادم اولادی ته کرامت ورکړیدی 
او دا خبره معلومه ده چې ښځه هم د ادم علیه السلام د اولاد څخه ده.
او رسول الله صلی الله علیه و سلم فرمایلی چې الله تعالی داسې فرمایي دی : (( ثلاثة انا خصمهم يوم القيامه رجل اعطی بی ثم غدر و رجل باع حرا فاکل ثمنه و رجل استاجرا جيرا فاستوفی منه و لم يوفه اجره ))
((رواه احمد فی مسنده الفتح الربانی جلد ۱۶ صفحه ۱۲۳))
ژباړه : زه به د دریو کسانو سره د قیامت په ورځ جګړه کوم( او هغوې به ملامتوم) هغه کس چې هغه ته زما په نوم امان ورکړی شوی وی او بیا عدر او خیانت وکړی او پخپل عهد او پیمان باندې وفا ونکړی او هغه کس چې یو اصیل انسان خرڅ کړی او بیا دهغه پیسې وخوری او هغه کس چې په مزدور باندې کار وکړی او بیا د هغه پوره مزدوری نه ورکوی. 
نو ددغه حدیث څخه معلومه شوه چې د یو اصیل انسان خرڅول که ښځه وی او که نارینه وی دومره لویه ګناه ده چې الله تعالی به پخپله ددغه عمل کوونکی سره په ورځ د قیامت کې جګړه کوی او هغه به ملامتوی. 
۶- د ښځو اجباري ودول:
زمونږه په افغانی ټولنه کې یو بل لوی ظلم دادی چې که ښځه پیغله وی او که کونډه نو د هغې مور او پلار او یا نور خپلوان هغه د هغې د رضا او اجازې او خوښې څخه بغیر یو چاته ودوی حتی چې اکثر وختونه پیغله یا کونډه خبره نه وی او مور او پلار یا ورور يې چاته ورکړی وی. 
نو دغه عمل ناروا او د شریعت او انسانیت خلاف او لویه ګناه ده. بلکې د اسلام مقدس دین پیغله او کونډی ته د میړه د کولو یا نه کولو او د میړه د انتخاب پوره واک او اختیار ورکړیدی. او مور او پلار یا نور خپلوان د پیغلې یا کونډی په انتخاب کې د مداخلت یا ممانعت حق نلری ځکه چې رسول الله صلی الله علیه و سلم فرمایلی دی (( لا تنکح الايم حتی تستامر و لا تنکح البکر حتی تستاذن قالوا يا رسول الله و کيف اذنها؟ قال ان تسکت))
((متفق علیه مشکا‎‎‎ة صفحه ۲۷۰))
ژباړه : کونډه دی په نکاح نه ورکول کیږي تر څو چې د هغې سره مشوره ونه شی او پیغله دی په نکاح نه ورکول کیږي تر څو چې د هغې څخه اجازه وانه خیستل شی صحابوو پوښتنه وکړه چې یا رسول الله صلی الله علیه و سلم د پیغلې اجازه څرنګه وی نو هغه وفرمایل چې د پیغلې چوپتیا.
یعنې چې پیغلې ته د یو چا سره د نکاح پیغام ورسول شی نو هغه چپه شی نو دا چوپتیا د هغې د خوښې او رضا دلیل او د هغې اجازه ده. 
همدا راز رسول الله صلی الله علیه و سلم په بل حدیث کې داسې فرمایي: (( اشيروا علی النسا‎‎ء فی انفسهن )) 
((رواه احمد فی مسنده الفتح الربانی صفحه ۱۶۱ جلد ۱۶))
ژباړه : د ښځو سره د هغوې د نکاح په باره کې مشوره وکړی .
یعنې د هغوې د مشورې نه بغیر د هغوې نکاح د چا سره مه تړی. 
همدارنګه بی بی عایشه رضی الله عنها روایت کوی چې : (( جاءت فتاة الی النبی صلی الله عليه و سلم فقالت يا رسول الله ان ابی زوجنی من ابن اخيه يرفع بی خسيسته فجعل الامر اليها فقالت قد اجزت ما صنع ابی ولکن اردت ان تعلم النساء ان ليس للاباء من الامر شی ))
((رواه احمد فی مسنده الفتح الربانی صفحه ۱۶۳ جلد ۱۶))
ژباړه : یوه پیغله نبی علیه السلام ته راغله او هغه ته يې وویلی چې زما پلار زما د اجازې نه بغیر زه خپل وراره ته ددې لپاره په نکاح کړی یمه چې د هغه قدر زیات کړی نو رسول الله صلی الله هغې پیغلې ته ددغه نکاح د منلو او یا نه منلو واک او اختیار ورکړلو نو کله چې دغه پیغله پوهه شوه چې اوس واک زما په لاس کې شوه نو وی ویلی چې پلار می څه کړی هغه زما قبول دی خو دا کار می ددې لپاره وکړو چې ښځې په دی پوهی شی چې پلاران د پیغلو د خاوند په انتخاب کې د مداخلت او ممانعت حق نه لری. 
همدارنګه په یو بل حدیث کې یوه صحابیه خنساء بنت خذام رضی الله عنا فرمایي چې زه یوه کونډه ښځه وم او زما پلار زما د خوښې نه بغیر زه یو چا ته په نکاح کړم نو ما رسول الله صلی الله علیه و سلم ته شکایت وکړو نو رسول الله صلی الله علیه و سلم زما نکاح بیرته فسخ کړو . 
( بخاری صفحه ۷۷۱ جلد ۲ مشکا‎‎‎ة صفحه ۲۷۰)
نو ددغو ټولو احادیثو څخه معلومه شوه چې ښځه د میړه په کولو او یا نه کولو او همدارنګه د میړه په انتخاب کې پوره واک او اختیار لری او هیڅوک حق نه لری چې د هغې د خوښې او رضا او اجازې څخه بغیر هغه چاته په نکاح کړی ځکه خو زیاتره علماء فرمایي چې کومه نکاح د ښځې د خوښې او اجازې څخه بغیر شوی وی هغه فسخه ده او نه تړل کیږی. 
نو د اسلام مقدس دین چې د ښځو د اجباری نکاح څخه منع کړیدی په دی کې د مسلمانانو د د نیا او اخرت کامیابی او سعادت او خوشحالی موجوده ده او دا ځکه چې کوم واده د انجلۍ او هلک په خوښه نه وی شوی نو د هغوې په مینځ کې به محبت نه وی او همیشه به د هغوې په کور کې د نفرت او لری والی فضا مسلط وی او د دواړو ژوند به همیشه بی خونده وی او په کور کې يې ګډوډی او بی نظمي او خفګان وی چې د هغې تاثیر د هغوې په اولادونو باندې هم واقع کیږي او اولادونه يې د سالمی تربیې څخه محرومیږی. 
دا خبره هم باید په دغه ځاې کې وشی چې که یو سړی غواړی د یوی ښځې سره نکاح وکړی نو باید هغه پخپلو سترګو ووینی ځکه چې رسول الله صلی الله علیه و سلم فرمایي : ((اذا خطب احدکم المراة فان استطاع ان ينظر الی ما يدعوه الی نکاحها فليفعل )) 
((ابو داود مشکا‎‎‎ة صفحه ۲۶۸))
ژباړه : کله چې په تاسو کې څوک وغواړی په یوه ښځه باندې مرکه وکړی نو کولاې شی چې د هغې هغه ظاهری اندامونه وګوری چې د هغې نکاح ته تشویقوی. 
همدارنګې جلیل القدر صحابی مغیرة بن شعبة رضی الله عنه داسې روایت کوی: (( خطبت امراة فقال لی رسول الله صلی الله عليه و سلم هل نظرت اليها؟ قلت لا : قال فانظر اليها فانه احری ان يؤدم بينکما ))
((احمد ، ترمذی،نسایی، ابن ماجه ، دارمی ، مشکوة صفحه ۲۶۹))
ژباړه: ما په یوه ښځه باندې مرکه وکړله نو رسول الله صلی الله علیه و سلم راته وفرمایل : آیا تا هغې ته کتلی دی ؟ نو ما وویل چې نه، نو رسول الله صلی الله علیه و سلم وفرمایل : هغې ته وګوره ځکه چې لیدل د هغې ستاسو ترمینځ د مینې او محبت د پیدا کولو یوه ښه لاره ده. 
همدارنګه جلیل القدر صحابی ابو هریرة رضی الله عن داسې روایت کوی : (( جاء رجل الی النبی صلی الله عليه و سلم فقال انی تزوجت امراة من الانصار قال فانظر اليها )
((رواه مسلم مشکا‎‎‎ة صفحه ۲۶۸))
ژباړه : یو سړی رسول الله صلی الله علیه و سلم ته راغی او وی ویلی چې زه غواړم یوه انصاری ښځه په نکاح کړم نو رسول الله صلی الله علیه و سلم وفرمایل چې هغه وګوره.
نو ددغو ټولو احادیثو څخه معلومه شوه چې د نکاح په نیت د ښځې لیدل یوه ضروری خبره ده او کوم بدکار نه دی بلکې په راتلونکی کې د ښځې او میړه ترمینځ د مینې او محبت یوه ښه وسیله ده او باید د انجلۍ مور او پلار مرکه کوونکی ته دا زمینه مساعده کړی چې هغه انجلۍ وګوری لیکن متاسفانه چې زمونږه په ټولنه کې د شریعت دغه امر د غیرت تر نامه لا ندی تر خپو لاندې شویدی او خلک يې خیال نه ساتی ځکه خو زمونږ ټولنې ز ژوند ورځ په ورځ خرابیږی. 
د یادولو وړ ده چې سړی هم د خپلې ښځې په انتخاب کې واک او اختیار لری او مور او پلار يې د مداخلت یا ممانعت حق نه لری. 
۷- په وړوکتوب کې د ا نجلۍ ودول: 
زمونږه په ټولنه کې یو بل زیاتی چې د ښحو سره کیږي دادی چې د ماشومې انجلۍ نکاح د ماشوم هلک سره د ماشومتوب په حالت کې تړل کیږي چې دغه عمل په کورنی او ټولنه کې ډیر خراب عواقب لری او په ډیرو حالاتو کې داسې کیږي چې کله دغه هلک او انجلۍ بالغان شی نو یو بل نه خوښوی او یو د بل څخه نفرت کوی او بیا ټول عمر د دوې اړیکی خرابی وی ځکه خو امام شافعی رحمه الله فرمایي دی چې (( يستحب ان لا يزوج الاب والجد البکر حتی تبلغ و يستاذنها ليلا يوقعها فی اسر الزوج و هی کارهة))
((شرح نووی علی صحیح مسلم صفحه ۴۵۶ جلد ۱))
ژباړه : مستحب دی چې پلار او نیکه انجلۍ تر هغې چاته په نکاح نکړی تر څو چې بالغه نه شی او د هغې نه اجازه ونه غواړی او دا ددې لپاره چې دغه انجلۍ په داسې حال کې د میړه سره بند نکړی چې د هغې خوښه به نه وی ( او بیا به يې ټول عمر ژوند خراب وی)
او حافظ ابن حجر رحمه الله فرمایي چې امام ابن حزم رحمه الله د امام ابن شبرمه رحمه الله څخه روایت کړیدی چې هغه داسې ویلی : (( ان الاب لا يزوج بنته الصغيرة حتی تبلغ و تأذن))
(( نیل الاوطار صفحه ۱۲۰ جلد ۶ ، سنن ابی داود حاشیه ۱ صفحه ۲۸۹))
ژباړه : پلار دی خپله وړه لور تر هغې چاته نه په نکاح کوی تر څو چې بالغه نه شی او اجازه ونکړی. 
همدارنګه جلیل القدر صحابی عبدالله بن بریدة رضی الله عنه روایت کړیدی چې ابوبکر الصدیق رضی الله عنه او عمر فاروق رضی الله عنه په بی بی فاطمه رضی الله عنها باندې مرکه وکړل نو رسول الله صلی الله علیه و سلم دواړو ته داسې وفرمایل چې : (( انها صغيرة)) 
((سنن النسا‎‎یی صفحه ۶۹ جلد ۲ ، باب تزوج المراة مثلها فی السن)
ژباړه : یعنې فاطمه تر اوسه وړه ده. 
نو معلومه شوه چې رسول الله صلی الله علیه و سلم د هغوې غوښتنه د فاطمی رضی الله عنها د وړکتوب له کبله رد کړه. او معلومه شوه چې په ماشومتوب کې انجلۍ نکاح تړل د یو چا سره غوره کار نه دی. 
او که د ماشوم هلک او ماشومی انجلۍ نکاح په ماشومتوب کې تړل شوی وی نو د بالغیدو نه وروسته دواړه د نکاح د فسخی یا منلو اختیار لری ځکه چې امام ابن ابی شیبه د قاضی شریح څخه داسې روایت کړیدی چې : (( اذا زوج الرجل ابنه او بنته فالخيار لهما اذا شبا )) 
((مصنف ابن ابی شیبه صفحه ۱۴۱ جلد ۴، جدید فقهی مسایل صفحه ۱۲۸ جلد ۲ ))
ژباړه : چې کله یو سړی خپل زوې یا لور ته په ماشومتوب کې واده وکړی نو دا دواړه پس د بالغیدو څخه اختیار لری چې دغه نکاح منی او که نه منی.
او که څوک سوال وکړی چې رسول الله صلی الله علیه و سلم خو د بی بی عایشې رضی الله عنها سره په نهه کلنی کې واده کړی وه نو علماء ددغه سوال څخه دوه جوابونه کوی: 
۱- چې د بی بی عایشې رضی الله عنها سره په نهه کلنی کې د رسول الله صلی الله علیه و سلم واده کول د هغه د خصوصیاتو څخه وه لکه چې امام ابن شبرمه فرمایي : (( کان من خصائصه)) 
((نیل الاوطار صفحه ۱۲۱ جلد ۶ ، ابو داود صفحه ۲۸۹ حاشیه ۱))
ژباړه : د بی بی عایشې رضی الله عنها سره په نهه کلنی کې واده کول د رسول الله صلی الله علیه و سلم د خصوصیاتو څخه وه. 
۲- چې عایشه په صحت او قد او قامت کې د یوی پیغلې انجلۍ غوندې وه چې رسول الله صلی الله علیه و سلم واده کړه او احتمال شته چې هغه په نهه کلنۍ کې بالغه شوی وه ځکه چې امام نووی فرمایي چې امام داودی داسې فرمایلی : (( وکانت عايشة قد شبت شبابا حسنا )) 
((شرح نووی علی صحیح مسلم صفحه ۴۵۶ جلد ۱))
ژباړه : رسول الله صلی الله علیه و سلم ځکه د عایشة رضی الله عنها سره په نهه کلنې کې واده وکړو چې عایشة رضی الله عنها ډیره ښه غټه شوی وه. 

هغه ظلمونه چې زمونږ په ټولنه کې پر ښځو باندې کیږی او د هغو د حراموالی دلایل په قران او سنت کې
۸- د شغار ( بدل ) نکاح: 
زمونږه په ټولنه کې پر ښځو باندې یو بل ظلم دا کیږي چې هغوې یو د بل په بدل کې د دنیا د مال او متاع غوندې ورکول کیږي او بیا که یو طرف د خپلې ښځې سره کوم رویه کوی نو بل طرف همغسی رویه د خپلې ښځې سره کوی نو څرنګه چې زمونږه په ټولنه کې دغه د بدل نکاح ډیر زیات رواج دی او ددغه قسم نکاح څخه ډیر زیات مشکلات واقع شویدی نو زه غواړم چې دغه موضوع دلته په تفصیل سره وڅیړم تر څو مسلمانانو ته دغه مساله ښه روښانه شی او د هر یو کس قناعت حاصل شی . 
د شغار لغوی معنی : 
شغار په عربی ژبه کې دوه معنی ګانی لری : 
اوله دا چې دغه لفظ د شغر البلد څڅه اخیستل شویدی یعنې ښار خالی شویدی او شغار ته هم ځکه شغار وایی چې په بعضې حالاتو کې د مهر څخه هم خالی وی . 
او دویمه معنی داده چې لفظ د شغار د شغر الکلب څخه اخیستل شویدی یعنې سپی خپله خپه اوچته کړه او شغار ته هم ځکه شغار وایی چې په دی کې دا شرط لګولی شوی وی چې زما د لور خپی په ته هله اوچتوی چې زه ستا د لور خپی اوچتی کړم یعنې زما د لور سره ته نکاح نه شی کولی تر څو چې ما ستا د لور سره نکاح نه وی کړی. او یا ځکه بدل ته شغار وایی چې بدل کوونکی د هغه سپی غوندې خسیس دی چې د متیازو په وخت کې خپله خپه اوچتوی. 
همدارنګې په عربی کې داسې هم ویل کیږي چې (( شغرت المراة )) یعنې ښځه خپله خپه د کوروالې په وخت کې اوچته کړه وګوره : 
(( الفتح الربانی صفحه ۱۹۵ جلد ۱۶،النهایه صفحه ۴۸۲ جلد ۱، لسان العرب صفحه ۱۴۴ جلد ۷، المغنی صفحه ۶۴۱ جلد ۶،شرح نووی علی صحیح مسلم صفحه ۴۵۴ جلد ۱))

د شغار اصطلاحی معنی : 
شغار یا د بدل نکاح دی ته ویل کیږي چې یو کس د بل کس د خور یا لور سره نکاح وکړی په دی شرط چې هغه به دده د خور یا لور سره نکاح کوی که مهر يې پکې مقرر کړی وی او که نه وی مقرر کړی . 
د بدل نکاح درې صورتونه لری: 
اول دا چې یو شخص د بل شخص د خور یا لور سره نکاح وکړی او هغه بل دده د خور یا لور سره نکاح وکړی او مهر پکې مقرر نکړی. او دوهم صورت د بدل دادی چې یو کس د بل کس د خور یا لور سره نکاح وکړی په دی شرط چې هغه به دده د خور یا لور سره نکاح کوی او مهر به دواړو مقرر کړی وی. 
نو په دغه داړو صورتونو باندې نکاح کول ناروا دی . 
دریم صورت دادی چې یو کس بل ته خور یا لور ورکړی او هغه واده کړی او بیا ډیره موده پس بغیر د شرط لګولو نه هغه بل ووايې چې ستاسو ډیره ښه کورنی ده مونږ هم خپل خور یا لور ستاسو زوی یا وراره یا ورور ته ورکوو. نو دا دریم صورت په اتفاق سره روا دی او دا صورت ته بدل نه ویل کیږي ځکه چې په بدل کې د یوی ښځې نکاح د بلی د نکاح لپاره شرط وی او په دی صورت کې دا شرط نشته نو چې کله د بدل په نکاح کې دا قسم شرط موجود وی نو که مهر پکې تعیین شوی وی او کنه بدل ګڼل کیږي او دغه قسم نکاح ناروا او د شریعت خلاف کار دی او په واقع کې ډیر بد عواقب لری مثلا که یو طرف خپله ښځه په کوم سبب باندې طلاقه کړی نو بل طرف بی موجبه خپله ښځه طلاقوی او که یو طرف خپله ښځه د نا فرمانی یا بد اخلاقی په وجه ووهی نو بل طرف بی موجبه هم دغه کار کوی او داسې کارونه ډیر شویدی. 
د بدل د نکاح د نارواوالی دلايل : 
د بدل د نکاح د ناروا والی په باره کې ډیر زیات دلیلونه موجود دی خو زه دلته بعضې دلیلونه ذکر کوم چې په لاندې ډول دی : 
اول دليل: 
جلیل القدر صحابی عبدالله بن عمر رضی الله عنه روایت کوی چې رسول الله صلی الله علیه و سلم فرمایلی : (( لا شغار فی الاسلام ))
((صحیح مسلم صفحه ۴۵۴ جلد ، مسند احمد الفتح الربانی صفحه ۱۹۶ جلد ۱۶))
ژباړه : د بدل نکاح په اسلام کې نشته. 
امام عبدالرحمان البنا ددغه حدیث په شرح کې داسې فرمایي : (( يشير الی ان الشغار کان معمولا به فی الجاهليه فلما جاء الاسلام ابطله ))
((بلوغ الامانی شرح مسند الامام احمد بن حنبل الشيبانى صفحه ۱۹۶ جلد ۱۶))
ژباړه : د بدل نکاح د جاهلیت په زمانه کې کیدو خو چې کله د اسلام مقدس دین راغی نو دا قسم نکاح يې باطل وګرځولو. 
همدارنګه امام ابن قتیبه رحمه الله فرمایي : (( و کان الشغار من نکاح الجاهليه ))
((بلوغ الامانی صفحه ۱۹۶ جلد ۱۶))
ژباړه: بدل د جاهلیت د زمانی د نکاح ګانو څخه وه . 
دوهم دليل : 
جلیل القدر صحابی انس بن مالک رضی الله عنه حدیث چې رسول الله صلی الله علیه و سلم فرمایلی دی : ((لاشغار فی ا الاسلام ))
((نسایی صفحه ۸۵ جلد ۲ و رواه احمد فی مسنده الفتح الربانی صفحه ۱۹۶ جلد ۱۶، ترمذی صفحه ۲۱۳ جلد ۱)) 
ژباړه : د بدل نکاح په اسلام کې نشته. 
دريم دليل: 
د جلیل القدر صحابی عمران بن حصین رضی الله عنه حدیث چې رسول الله صلی الله علیه و سلم فرمایلي : (( لا شغار فی الاسلام ))
((رواه احمد فی مسنده الفتح الربانی صفحه ۱۹۶ جلد ۱۶ ، ترمذی صفحه ۲۱۳ جلد ۱، ابن حبان صفحه ۱۸۰ جلد ۶، و نسایی صفحه ۸۵ جلد ۲))
ژباړه : د بدل نکاح په اسلام کې نشته . 
څلورم دليل : 
د جلیل القدر صحابی ابو هریرة رضی الله عنه حدیث چې (( نهی رسول الله صلی الله علیه و سلم عن الشغار و الشغار ان يقول الرجل للرجل زوجنی ابنتک و ازوجک ابنتی و زوجنی اختک و ازوجک اختی))
((صحیح مسلم صفحه ۴۵۴ جلد ۱، مسند احمد الفتح الربانی صفحه ۱۹۶ جلد ۱۶ نسایی صفحه ۸۵ جلد ۲))
ژباړه : رسول الله صلی الله علیه و سلم د بدل د نکاح څخه منع کړیدی او د بدل نکاح دا دی چې یو کس بل کس ته وایی چې زه به تاته لور یا خور په نکاح کوم په دی شرط چې ته به ماته هم خپله لور یا خور په نکاح کوی. 
پنځم دليل : 
د جلیل القدر صحابی جابر بن عبدالله رضی الله عنه حدیث چې (( نهی رسول الله صلی الله عليه و سلم عن الشغار ))
(( صحیح مسلم صفحه ۴۵۴ جلد ۱، مسند احمد الفتح الربانی صفحه ۱۹۶ جلد ۱۶))
ژباړه : رسول الله صلی الله علیه و سلم د بدل د نکاح څخه منع کړیدی . 
شپږم دليل : 
د جلیل القدر صحابی عبدالله بن عمر رضی الله عنهما بل حدیث چې (( نهی رسول الله صلی الله عليه و سلم عن الشغار ))
((نسایی صفحه ۸۴ جلد ۱ ، صحیح مسلم صفحه ۴۵۴ جلد ۱، الفتح الربانی صفحه ۱۹۵ جلد ۱۶، ترمذی صفحه ۲۱۴ جلد ۱))
ژباړه : رسول الله صلی الله علیه و سلم د بدل د نکاح څخه منع کړیدی 
اووم دليل : 
امام احمد بن حنبل د عبدالله بن عمر رضی الله عنه څخه روایت کړیدی چې (( ان النبی صلی الله عليه و سلم نهی عن الشغار قال مالک و الشغار ان يقول انکحنی ابنتک و انکحک ابنتی))
((رواه احمد فی مسنده الفتح الربانی صفحه ۱۹۵ جلد ۱۶))
ژباړه : نبی علیه السلام د شغار څخه منع کړیدی امام مالک فرمایي چې شغار دیته وایی چې یو کس بل کس ته ووایی چې ته مات خپله لور په نکاح راکړه او زه به تاته خپله لور په نکاح درکړم. 
نو په دغو ټولو پورتنیو احادیثو کې د بدل د نکاح څخه مطلقا منع شویدی که مهر پکې مقرر شوی وی او که نه وی په دواړو صورتونو کې بدل ناروا دی او د امام ابو حنیفه رحمه الله د مذهب د اصولو څخه یو دا دی چې مطلق به په خپل اطلاق جاری کیږي او د ځان نه به څه قید پکې نه لګول کیږي یعنی بعض خلک وایی چې که بدل کې مهر مقرر شوی وی روا دی نو دغه خبره غلطه ده او د ځان نه یو قید زیاتول دی په حدیث کې چې دا لویه ګناه ده 
يوه شبهه او د هغې جواب : 
بعضې خلک وایی چې که د بدل په نکاح کې مهر مقرر شوی وی نو دا بدل روا دی او دوې ددغې خبرې لپاره د عبدالله بن عمر په هغه حدیث باندې استدلال کوی چې په هغه کې د شغار تعریف داسې شویدی : (( والشغار ان يزوج الرجل الرجل ابنته علی ان يزوجه الآخر ابنته وليس بينها صداق))
((صحیح مسلم صفحه ۴۵۴ جلد ۲، نسایی صفحه ۸۵ جلد ۲، ابو داود صفحه ۲۸۳)) 
ژباړه : شغار دی ته وایی چې یو سړی بل سړی ته خپله لور په نکاح کړی په دی شرط چې هغه به هم هغه ته خپله لور په نکاح کوی او مهر دواړو نه وی مقرر کړی. 
نو دوې وایی چې د کوم بدل څخه منع راغلی دی هغه دادی چې مهر پکې نه وی مقرر شوی او که مهر پکې مقرر شوی وی نو دا بدل بیا روا دیږ
ددغه شبهې څخه لاندې جوابونه كيږي:
اول جواب: چې د شغار دا تعریف چې مهر پکې نه وی مقرر شوی دا د رسول الله صلی الله علیه و سلم تعریف نه دی بلکې امام مسلم او امام ابو داود فرمایي چې دا ددغه حدیث په سند کې یو راوی چې نافع نومیږی او تابعی دی د هغه تعریف دی . 
او امام احمد بن حنبل او امام ابو بکر خطیب بغدادی فرمایي چې دا د امام مالک تعریف دی. او د رسول الله صلی الله علیه و سلم تعریف ندی خو مخکې تیر شو چې امام مالک هم پکې د مهر خبره نه ده کړی
(( مسلم صفحه ۴۵۴ جلد ۱، ابو داود صفحه ۲۸۳ ، نیل الاوطار صفحه ۱۴۱ جلد ۶))
نو د یو تابعی یا تبع تابعی قول د رسول الله صلی الله علیه و سلم د مرفوع او مطلقو احادیثو په مقابل کې څه اهمیت نه لری او قابل د قبول نه دی . ځکه چې رسول الله صلی الله علیه و سلم په ذکر شوو احادیثو کې د بدل څخه مطلقا منع کړیدی که مهر پکې وی او که نه وی. 
دوهم جواب: چې په حدیث د نافع کې د (( ليس بينهما صداق) ) ( یعنې چې مهر يې نه وی ټاکلی ) قید احترازی نه دی یعنې ددې لپاره دا قید نه دی چې ګوندی هغه بدل روا دی چې مهر پکې مقرر شوی وی او دا ځکه چې په نورو زیاتو احادیثو کې لکه چې مخکې تیر شو د مطلق بدل څخه منع شوی دی که مهر پکې مقرر شوی او که نه وی. 
نو په حدیث د نافع کې صرف د بدل د یو صورت بیان شویدی هغه دا چې مهر پکې نه وی مقرر شوی .
(( المحلی لابن حزم صفحه ۵۱۵ جلد ۹))
او ددې خبرې دلیل دادی چې امام ابو داود پخپل سنن کې د نافع رحمه الله د حدیث څخه وروسته متصل د عبدالرحمان بن هرمز اعرج رحمه الله دا حدیث ذکر کړیدی چې (( ان العباس بن عبدالله بن العباس رضی الله عنهم انکح عبدالرحمن بن الحکم ابنته و انکحه عبدالرحمان بن الحکم ابنته و کانا جعلا صداقا فکتب معاوية رضی الله عنه الی مروان يامره بالتفريق بينهما و قال فی کتابه هذا الشغار الذی نهی عنه رسول الله صلی الله عليه و سلم ))
((ابو داود صفحه ۲۸۳، مسند احمد الفتح الربانی صفحه ۱۹۶ جلد ۱۶))
ژباړه : عباس بن عبدالله بن عباس په نکاح ورکړه خپله لور عبدالرحمان بن الحکم ته او عبدالرحمان بن الحکم هغه ته خپله لور په نکاح ورکړه او دواړو مهرونه مقرر کړی وه نو دغه خبر د مسلمانانو خلیفه معاویة رضی الله عنه ته ورسیده نو هغه د مدینی منورې والی مروان ته خط ولېږلو او هغه ته يې په دغه خط کې امر کړی وه چې ددغو دواړو نکاح ګانی مات او فسخ کړی او په دغه خط کې يې دا هم لیکلی و چې دا بعینه هغه شغار ( بدل ) دی چې رسول الله صلی الله علیه و سلم ترې منع کړی وه. 
نو ددغه حدیث څخه په صراحت معلوم شو چې که په بدل کې مهر مقرر شوی وی نو بیا هم ناروا دی. 
او دا هم معلومه شو چې د بدل هغه نكاح چې مهر پكې مقرر شوي هم وي د ټولو صحابه کرامو په اتفاق سره ناروا وه ځکه چې هیڅ یو صحابی د معاویة رضی الله عنه خبره رد نکړه بلکې ټولو خاموشی غوره کړل ‎. نو دا د صحابه کرامو اجماع شوه د بدل په نارواوالی باندې . 


د بدل د نکاح د ناروا والی په اړه د علماؤ اقوال : 
اول قول د امام ابن عبدالبر رحمه الله : 
هغه داسې فرمایي : 
اجمع العلما‌ء علی ان نکاح الشغار لا يجوز و لکن اختلفوا فی صحته فالجمهور علی البطلان و فی رواية مالک يفسخ قبل الدخول لا بعده و حکاه ابن المنذر عن الاوزاعی و ذهب الحنفية الی صحته و وجوب مهر المثل )).
(( فتح الباری صفحه ۲۰۳ جلد ۹ ، بخاری صفحه ۷۶۶ جلد ۲، حاشیه ۶ سنن ابی داود صفحه ۲۸۳ جلد ۱ حاشیه ۲، نیل الاوطار صفحه ۱۴۲ جلد ۶))
ژباړه : علماؤ په دی باندې اتفاق کړیدی چې شغار ( د بدل نکاح) روا نه دی خو دغو علماؤ د بدل د کیدو نه وروسته دهغه په صحت کې اختلاف کړیدی نو د زیاتو علماؤ نظر دادی چې د بدل نکاح په هر حالت کې باطل دی او امام مالک رحمه الله په یو روایت کې دا ویلی دی چې د بدل نکاح د کوروالې څخه مخکې فسخ کیدای او د کوروالې څخه وروسته نه شی فسخ کیدای او دغه نظر امام ابن المنذر د امام اوزاعی څخه هم نقل کړیدی او د حنفی علماؤ دا نظر دی چې په اصل کې د بدل نکاح روا نه دی خو که یو کس د بی علمی په وجه بدل کړی وی نو نکاح يې صحیح دی او نه فسخ کیږي او ښځې ته به مهر مثل ورکوی. 
دوهم قول امام نووی رحمه الله: 
هغه داسې فرمایي : اجمع العلماء علی انه ( الشغار) منهی عنه لکن اختلفو اهل هو نهی يقتضی ابطال النکاح ام لا فعند الشافعی يقتضی ابطاله و حکاه الخطابی عن احمد و اسحق و ابی عبيد و قال مالک يفسخ قبل الدخول و بعده و فی رواية عنه قبله لا بعده و قال جماعة يصح بمهر المثل و هو مذهب ابی حنيفة )) 
((شرح نووی علی صحیح مسلم صفحه ۴۵۴ جلد ۲))
ژباړه : علماؤ اتفاق کړیدی چې د بدل نکاح روا نه دی او په شریعت کې ترې منع شویدی لکن هغوې بیا اختلاف لری په دی کې چې که چا د بدل نکاح وکړلو نو آیا نکاح يې کیږي او که نه کیږی؟ نو د امام شافعی او امام احمد او اسحق بن راهویه او امام ابو عبید رحمه الله په نزد دغه نکاح د سر نه باطل دی او نه منقعد کیږي او امام مالک فرمایي چې د بدل نکاح دی د کور والی څخه مخکې او وروسته په دواړو صورتونو کې فسخ شی او په یو روایت کې داسې وایی چې د کوروالې څخه مخکې فسخه کیږي او د کوروالې څخه وروسته نه فسخ کیږي او یوه ډله د علماؤ ویلی دی چې په اصل کې د بدل نکاح روا نه دی خو که چا د لا علمی په وجه بدل کړی وه نو بیا دغه نکاح صحیح دی او ښځې ته به مهر مثل ورکوی او دا مذهب د ابو حنيفه رحمه الله دي. 
یعنې د امام ابو حنیفه رحمه الله نظر دادی چې د بدل نکاح روا نه دی خو که چا د بې علمی په وجه بدل وکړلو نو بیا نافذ دی او ښځې ته به مهر مثل ورکول کیږی. 
دريم قول : د امام شافعی رحمه الله : 
هغه داسې فرمایي : 
اذا زوج الرجل ابنته اوالمراة يلی امرها من کانت لاخر علی ان صداق کل واحدة منهما بضع الاخری او علی ان ينکحه الاخری سمی مهرا او لم يسم فالنکاح باطل. ( ملخصا ) 
((فتح الباری صفحه ۲۰۳ جلد ۹ و تحریم نکام الشغار صفحه ۳۱))
ژباړه : کله چې سړی خپله لور یا بله ښځه چې دی د هغې ولې وی بل سړی ته په نکاح ورکړی په دی شرط چې فرج به مهر وی او یا دا شرط ولګوی چې لور یا خور به راکوی او زه به هم لور یا خور درکوم نو که مهر مقرر وی او که نه باطله ده. 
څلورم قول د امام خطابی رحمه الله : 
هغه داسې فرمایلی: 
بل سمی شغارا لانه رفع العقد من اصله فارتفع ا لنکاح و المهر معا و يبين لک ان النهی قد انطوی علی الامرين معا ان البدل ههنا ليس شيئا غير العقد و لا العقد شيئا غير البدل فهو اذا فاسد مهر او فاسد عقدا و اذا ابطلته الشريعة فانما افسدته علی الجهة التی کانوا يوقعونه و کانوا يوقعونه مهر او عقدا فوجب ان يفسدا معا الخ 
((معالم السنن صفحه ۵۶۰ جلد ۲ و تحریم نکاح اشغار صفحه ۲۹))
ژباړه : د امام خطابی د عبارت مقصد دادی چې دی رد کوی په هغه شخص چې هغه وایی شغار دیته وایی چې مهر پکې نه وی نو امام خطابی فرمایي چې دا خبره صحیح نه ده بلکې شغار ته ځکه شغار وایی چې دا د اصل نه پورته کړی شوی دی یعنې د عقد کول صحیح نه دی بلکې غلط دی او که مهر مقرر وی نو بیا هم غلط دی ځکه چې د رسول الله صلی الله علیه و سلم نهی او منع دواړو شیانو ( عقد او مهر ) ته متوجه دی او شریعت چې بدل ته باطل ویلی دی نو په هغه بدل يې رد ړیدی چې جاهلانو به کاوه او هغوې به بدل کله د مهر سره کاوه او کله بغیر د مهر نه،نو دا ضروری ده چې نکاح د بدل په دواړو صورتونو کې فاسده وی. 

پنځم قول د شيخ الاسلام ابن تيمية رحمه الله : 
هغه داسې فرمایي : 
هل علة تحريم نکاح الشغار اشتراک فی البضع او تعليق احد النکاحين علی الاخر او غير ذلک و لکن الارجح بطلان هذا النکاح بوجهين الاول النصوص الثابتة عن النبی صلی الله عليه و سلم فی نهيه عن نکاح الشغار و لان الصحابة فرقوا بين الزوجين فی نکاح الشغار فتبين بالنصوص و اجماع الصحابة فساد هذا النکاح 
((مجموع الفتاوی صفحه ۱۵۹ جلد ۳۲، تحریم نکاح الشغار صفحه ۲۵))
ژباړه : د بدل د نکاح د حراموالی علت که د مهر نشتوالی وی او که د یوی ښځې نکاح د بلی د نکاح لپاره شرط ګرځول وی او که بل څه وی نو راحجه او قوی خبره داده چې د بدل نکاح په هر صورت کې باطل دی او دا ځکه چې رسول الله صلی الله علیه و سلم په ډیرو احادیثو کې د بدل څخه منع کړیدی او بله دا چې صحابه کرامو د دوو بدلیانو نکاح ګانی فسخ کړیدی ( سره ددې چې مهرونه يې هم ټاکلی وه) نو د بدل د نکاح فساد په احادیثو او په اجماع د صحابوو سره معلومه شوه. 
شپږم قول د امام ابن حزم رحمه الله : 
هغه داسې فرمایي : 
و لا يحل نکاح الشغار و هو ان يتزوج هذا ولية هذا علی ان يزوجه الاخر و ليته ايضا سواء ذکرا فی کل ذلک صداقا لکل واحدة منهما او لاحداهما دون الاخری او لم يذکر فی شئ من ذلک صداقا کل ذلک سواء يفسخ ابدا ولا نفقة فيه و لا ميراث و لا صداق و لا شی من احکام الزوجية و لا عدة فان کان عالما بالتحريم فعليه الحد کاملا و لا يلحق به الولد و ان کان جاهلا فلا حد عليه والولد له لاحق و ان کانت هی عالمة بتحريم ذلک فعليها الحد و ان کانت جاهلة فلا شی عليها ....... ووجد نا خبر ابی هريرة و جابر قد ورد بعموم الشغار و بيان انه الزواج بالزواج و لم يشترط عليه الصلاة و السلام فيهما ذکر صداق و لا السکوت عنه 
قال ابو محمد فهذا معاوية بحضرة ا لصحابة لا يعرف له منهم مخالف يفسخ هذا النکاح و ان ذکرا فيه الصداق و يقول انه الذی نهی عنه رسول الله صلی الله عليه و سلم فارتفع الاشکال جمله))
((تحریم نکاح الشغار صفحه ۳۵ المحلی لابن حزم صفحه ۵۱۴-۵۱۳ جلد ۹)
ژباړه : د بدل نکاح روا نه دی او د بدل نکاح دادی چې یو بل ته جینی ورکړی او شرط پکې ولګوی چې زه خور یا لور درکوم په دی شرط چې ته به هم خور یا لور یا وریره راکوی برابره ده که مهر پکې مقرر وی او کنه او که د یوی لپاره وی او د بلی لپاره نه وی په دغو ټولو صورتونو کې به دا نکاح فسخ کولی شی او دا د سره نکاح نه ده او په دغه نکاح سره ښځې ته نه نفقه لازمیږی نه میراث او نه مهر او نه عدت او نه کوم شی نو که چیرته سړی د بدل په حراموالی باندې پوه وی او بیا يې هم بدل کړی وی نو په هغه باندې به حد جاری کیږي او که اولاد يې د بدل په نکاح سره شوی وی نو ددغه ولد نسبت هم ده ته نه کیږي او که چیرته د بدل په حراموالی پوه نه وی او بدل يې کړی وی بیا ورباندې حد نشته او د ولد نسبت ورته کیداشی همدارنګې که بدلی ښځه د بدل د نکاح په حراموالی پوهه وی په هغې به هم شرعي حد جاری کیږي او که پوهه نه وی بیا ورته حد نشته او حدیث د ابی هریرة او جابر رضی الله عنهما کې عموم دی او دا پکې بیان شویدی چې بدل دیته وایی چې د یوی ښځې نکاح د بلی د نکاح لپاره شرط ګرځول شوی وی او رسول الله صلی الله علیه و سلم پکې د مهر مقررول یا نه مقررول نه دی شرط کړی. 
ابو محمد ( ابن حزم) وایی چې معاویة رضی الله عنه د ډیرو صحابه کرامو په مخ کې د بدل داسې نکاح فسخ کړی وه چې مهر پکې مقرر شوی هم وه او دا يې ویلی وه چې دا همغه بدل دی چې رسول الله صلی الله علیه و سلم ترې منعه کړی وه. 

اوم قول د امام ابن قدامة رحمه الله : 
هغه داسې فرمایي : 
و اذا زوجه وليته علی ان يزوجه الاخر وليته فلا نکاح بينهما و ان سموامع ذلک صداقا ايضا. و هذا النکاح يسمی شغارا فقيل سمی لقبحه تشبيها برفع الکلب رجله ليبول فی القبح يقال شغر الکلب اذا رفع رجله ليبول. 
و لا تختلف الروايه عن احمد فی ان نکاح الشغار فاسد قال احمد و روی عن عمر و زيد بن ثابت انهما فرقا فيه و هو قول مالک و الشافعی 
فهذا النکاح لا يصح لحديث ابی هريرة و حديث معاوية رضی الله عنهما و لا نه شرط نکاح احداهما لنکاح الاخری فلم يصح و لانه سلف فی عقد کما لو قال بعتک ثوبی بعشرة علی ان تبيعنې ثوبک بعشرين)) 
(تحریم نکاح الشغار صفحه ۴۷ المغنی لابن قدامة صفحه ۶۴۱ جلد ۶)
ژباړه : که چیری یو سړی چاته خپله لور یا خور په نکاح ورکړی په دی شرط چې هغه به هم ده ته خپله لور یا خور په نکاح ورکوی نو دغه نکاح نه کیږي اګر که مهر يې هم مقرر کړی وی او دغه نکاح ته د قباحت له وجی نه شغار ویل کیږي ځکه چې په عربی ژبه کې شغار د شغر الکلب څخه اخیستل شویدی یعنې سپی خپله خپه د متیازو لپاره اوچته کړه. 
او د امام احمد په نزد دغه نکاح فاسد دی او امام احمد فرمایلی دی چې د عمر او زید بن ثابت رضی الله عنهما څخه روایت شویدی چې دوې د بدل داسې نکاح فسخ کړیدی او دا قول د شافعی او مالک هم دی نو د بدل دغه نکاح چې مهر پکې مقرر وی روا نه دی ځکه چې په دی دلایل ډیر دی یو حدیث د ابوهریرة او بل حدیث د معاویة رضی الله عنهما ( لکه چې مخکې تیر شو) او بله وجه داده چې په بدل کې یو عقد د بل دپاره شرط کړی شوی وی لکه یو سړی ووایی چې دا جامه په لس روپی درکوم په دی شرط چې ته به هم فلانی جامه په شل روپی راکوی او دا قسم بیعه خو جایز نه ده نو دا نکاح د بدل هم جایز نه ده . 
اتم قول د امام مالک رحمه الله 
ابن القاسم وایی چې : 
((سئل مالک عن رجل قال زوجنی ابنتک بخمسين دينارا علی ان ازوجک ابنتی بماية دينار فکرهه مالک ورآه من وجه الشغار)) 
( تحریم نکاح الشغار صفحه ۵۱ بحواله المدونة الکبری من صفحه ۱۵۲ جلد ۴)
ژباړه : د امام مالک څخه پوښتنه وکړی شو چې د یو سړی په باره کې چې یو چاته ووای خپله لور ماته په نکاح راکړه په پنځوس دینارو باندې په دی شرط چې زه به هم تاله په سل دیناره خپله لور درکوم نو امام مالک دغه عمل بد وګڼله ددې وجی نه چې دا شغار دی .
نو معلومه شوه چې که په بدل کې مهر هم مقرر وی نو ناروا دی . 
نهم قول : د امام شوکانی رحمه الله : 
هغه داسې فرمایي : 
و ظاهر ما فی الاحاديث من النهی و النفی ان الشغار باطل و هو غير مختص بالبنات و الاخوات.
( نیل الاوطار صفحه ۱۴۲ جلد ۶)
ژباړه : په احادیثو کې په ښکاره توګه سره د بدل څخه منع شویدی نو دا دلیل دی په دی باندې چې بدل حرام او باطل دی او دا د لوڼو او حویندو پوری خاص نه دی پلکه وریری او خورزی باندې بدل کول هم ناروا دی . 

لسم قول د امام قفال رحمه الله : 
هغه داسې فرمایي : 
العلة فی البطلان التعليق و التوقيف فکانه يقول لا ينعقد لک نکاح بنتی حتی ينعقد لی نکاح بنتک) 
((فتح الباری صفحه ۲۰۳ جلد ۹، نیل الاوطار ۱۴۱ جلد ۶)
ژباړه : د بدل نکاح ځکه باطل دی چې په دی کې د یوی ښځې نکاح د بلی د نکاح لپاره شرط ګرځول کیږي برابره ده که مهر پکې مقرر وی او که نه په دواړو صورتونو کې دا باطل دی. 
يوولسم قول د حافظ ابن حجر رحمه الله : 
هغه داسې فرمایي : 
وليس المقتضی للبطلان ترک ذکر الصداق لان النکاح يصح بدون تسمية الصداق ......... و قال القفال : العلة فی البطلان التعليق والتوقيف .... 
(( فتح الباری صفحه ۲۰۳ جلد ۶)
ژباړه: د مهر نه مقررول د بدل د نکاح د بطلان علت نه دی ځکه چې نکاح بغیر د مهر د مقرریدو څخه هم کیږي بلکې د بدل د نکاح د بطلان علت دادی چې په هغه کې د یوی ښځې نکاح د بلی ښځې د نکاح لپاره شرط ګرځول شوی وی .
لکه چې امام قفال ویلی دی : او په دغه موضوع کې امام ابن حزم داسې فرمایي : 
فان خطب احدهما الی الاخر فزوجه ثم خطب الاخر اليه فزوجه فذلک جايز مالم يشترط ان يزوج احدهما الاخر فهذا هو الحرام الباطل ))
((تحریم نکاح الشغار صفحه ۲۴ ، المحلی صفحه ۵۱۶ جلد ۹))
ژباړه : که یو شخص بل ته د نکاح پیغام ورکړی او هغه ورسره رضا شی او لور یا خور ورکړی بیا څه موده وروسته دا بل ده ته د نکاح پیغام ورکړی او دی لور یا خور ورکړی نو دا صورت روا دی او که شرط يې ولګولو چې زه به يې درکوم په دی شرط چې ته به يې هم راکوی نو بیا حرام او باطل دی. 
دولسم قول د امام عطاء بن ابی رباح رحمه الله : 
امام عبدالرزاق په خپل کتاب المصنف کې داسې روایت کړیدی : 
سئل عطاء عن رجلين انکح کل منهما اخته بان يجهز کل واحد منهما بجهاز يسير لوشاء اخذلها اکثر من ذلک قال لا نهی عن الشغار قلت له و انه قد اصدقها کلاهما قال لا قدا رخص کل واحد منهما علی صاحبه من اجل نفسه 
((تحریم نکاح الشغار صفحه ۲۲ بحواله مصنف عبدالرزاق صفحه ۱۸۳ جلد ۶، والمحلی لابن حزم صفحه ۵۱۶ جلد ۹))
ژباړه : مطلب ددې عبارت دادی چې عطاء بن ابی رباح سایل ته دا فتوی ورکړه چې که یو بل ته خور ورکړی او د ځان د اسانی لپاره لږلږ مهر مقرر کړی نو دا هم شغار
( بدل ) دی او منع دی او که یو بل ته خور یا لور ورکړی او ووایی چې ته خپلې لور لره سامان وکړه او زه به يې خپلې لور لره وکړم او یا ته هم مقرر کړه زه به يې هم مقرر کړم نو دا شغار دی او منع دی. 
ديارلسم قول د علامة وهبة الزحيلی : 
هغه داسې فرمایي : 
ان نکاح الشغار باطل عند الجمهور صحيح مکروه تحريما عند الحنفية
(( تحریم نکاح الشغار صفحه ۴۲ بحواله الفقه الاسلامي و ادلته صفحه ۱۱۶ جلد ۷))
ژباړه: د جمهورو علماؤ په نزد د شغار ( بدل ) نکاح باطله ده او نه منعقد کیږي او د احنافو په نزد د بدل نکاح روا نه دی .
خو که چا د بی علمی په وجه کړی نو بیا صحیح دی سره د کراهت تحریمی نه.
څوارلسم قول د حرمينو د علماؤ قول : 
هغوی د یو سوال په جواب کې داسې ویلی دی : 
نکاح الشغار من جملة الانکحة المنهی عنها و سماه بعض الناس نکاح البدل و هو ان يقول الرجل للرجل زوجنی بنتک و أزوجک ابنتی و زوجنی اختک و ازوجک اختی سميا صداقا او لم يسميا هذا هو نکاح الشغار و قد صح عن الرسول صلی الله عليه و سلم النهی عنه من حديث ابن عمر و من حديث ابی هريرة و من حديث معاوية رضی الله عنه و فی احاديث اخری 
((تحریم نکاح الشغار صفحه ۳۲ مختصرا))
ژباړه : د شغار نکاح د هغه نکاح ګانو څخه دی چې په شریعت کې د هغې څخه منع شویدی او بعض خلک ورته د بدل نکاح وایی او هغه داده چې یو سړی بل ته وایی چې زه تاته لور یا خور په نکاح درکوم په دی شرط چې ته به هم ماته لور یا خور په نکاح راکوی که مهر يې مقرر کړی وی او که نه په دواړو صورتونو کې ناروا دی او په صحیحو احادیثو کې ترې منع شویدی چې د هغې له جملی څخه حدیث د ابو هریرة او حدیث د ابن عمر او حدیث د معاویة رضی الله عنهم دی ( لکه چې مخکې وویل شو)


هغه ظلمونه چې زمونږ په ټولنه کې پر ښځو باندې کیږی او د هغو د حراموالی دلایل په قران او سنت کې
يوه قاعده: 
دلته یوه قاعده ذکر کوو او هغه داده چې یو مساله د نفاذ وی او بله مساله د جواز وی نو حنفی علماء وایی چې ابتداء بدل کول روا نه دی لیکن که چا وکړو نو بیا به دا نکاح نافذه وی سره ددې نه چې دی ګنهګار وی لکه چې د فقهی په کتابونو کې ویل شویدی که چا په شرابو یا خنزیر باندې نکاح وکړه نو نکاح صحیح ده او مهر مثل واجب دی نو هر مسلمان دا پیژنی چې ابتداء په شرابو او خنزیر باندې نکاح کول ګناه ده لیکن فقهاء وایی که چیرته یو سړی جاهل شو او داسې يی وکړو نو نکاح به يې صحیح وی او مهر مثل به پری واجب وی اګر که په دی مساله کې هم اختلاف شته .
((تحریم نکاح الشغار صفحه ۴۴))
۹ � لورګانو ته توجه او اهتمام نه کول : 
زمونږ په ټولنه کې پر ښځو باندې یو بل ظلم دادی چې د لورګانو نفقه او جامه او تعلیم او تربیې ته دومره پاملرنه نه کیږي لکه څنګه چې ځامنو ته کیږي لهذا د غسی عمل پر لورګانو یو ظلم دی او د اسلام د مقدس دین د احکامو خلاف دی ځکه چې د اسلام مقدس دین امر کړیدی چې تاسو د خپلو اولادونو ترمینځ عدالت وکړی لکه چې رسول الله صلی الله علیه و سلم فرمایلی ( اعدلوا بين ابنايکم اعدلوا بين ابنايکم اعدلوا بين ابنايکم ) 
(نسایی صفحه ۱۳۶ جلد ۲)
ژباړه: رسول الله صلی الله علیه و سلم په دغه حدیث کې د تاکید لپاره درې ځلی وویلی چې تاسو د خپلو اولادونو ترمینځ عدالت وکړی.
او په بل حدیث کې رسول الله صلی الله علیه و سلم فرمایي : (( اتقو الله واعدلوا فی اولادکم )) 
(( بخاری صفحه ۳۵۲ جلد ۲، مسلم صفحه ۳۲ جلد ۲))
ژباړه: د الله نه وویریږی او د خپلو اولادونو ترمینځ عدالت وکړی او په بل حدیث کې داسې فرمایي : (( ان لبنيک عليک من الحق ان تعدل بينهم ))
(بخاری و مسلم و احمد)
ژباړه: پر تا باندې ستا د اولاد د حقوقو څخه دادی چې د هغوې ترمینځ عدالت وکړی
او په بل حدیث کې داسې فرمایي : (( من کانت له انثی فلم يادها و لم يهنها و لم يؤثر ولده عليها ( يعنې الذکور)ادخله الله الجنة))
(( ابو داود مشکا‎‎‎ة صفحه ۳۴۲))
ژباړه: چا چې خپله لور ته ضرر ونه رسولو او نه يې د هغې سپکاوی وکړو او نه يې خپلو ځامنو ته په هغې باندې غوره والی ورکړو نو الله تعالی به دا شخص جنت ته داخلوی او په بل حدیث کې عبدالله بن عباس رضی الله عنه روایت کړیدی چې رسول الله صلی الله علیه و سلم فرمایلی دی چې تاسو په بخشش کې د خپلو اولادونو ترمینځ عدالت کوی او که د عدالت خبره نه وای نو ما به زنانه و ته په بخشش کې ړومبی والی ورکړی وه 
((طبرانی و بیهقی))
۱۰- د ښځې د مهر په ورکولو کې ځنډ او يا د هغه غصبول : 
زمونږ په ټولنه کې یو بل ظلم پر ښځو باندې دادی چې په ډیرو حالاتو کې د هغوې لپاره مؤجل مهر ( چې په راتلونکی وخت کې ورکول کیږی) ټاکل کیږي او دغه مهر کله منقول ( چې د یو ځاې څخه بل ځاې ته نقل کیدای شی ) وی او کله غیر منقول ( چې د یو ځاې څخه بل ځاې ته نه شی نقل کیدای ( لکه ځمکه کور و غیره ) وی او بیا کلونه کلونه تیر شی خو میړه يې د هغې مهر نه ورکوی نو دغه عمل د شریعت خلاف دی او پر ښځه باندې یو ظلم دی ځکه چې مهر د ښځې حق دی چې لازم دی پر میړه باندې او باید د هغې حق هغې ته زر وسپارل شی ځکه چې رسول الله صلی الله علیه و سلم فرمایلی : (( اعط کل ذی حق حقه ))
((بخاری)) 
ژباړه: هر حقدار ته خپل حق وروسپاره
حتی چې بعضو علماؤ دا هم ویلی دی که چیرته سړی خپلې ښځې ته مهر نه وی ورکړی نو ښځه يې کولی شی چې هغه د کوروالې څخه منع کړی د مهر تر اداء کولو پوری
(( فقه السنة صفحه ۲۹۲ جلد ۲))
نو د ښځې مهر په میړه باندې یو قرض دی او باید هغه دغه قرض زر تر زره ادا‌ کړی او دا ځکه چې که دغه سړی په داسې حال کې مړ شی چې د هغه د ښځې مهر پر هغه باندې قرض وی نو جنت ته نه شی داخلیدلی ځکه چې په حدیث کې راغلی دی چې د قیامت په ورځ به قرضدار د خپل قرض په وجه جنت ته د داخلیدو څخه منع کیږی او داسې يې فرمایلی دی چې (( نفس المؤمن معلقة ماکان عليه دين ))
(( رواه احمد فی مسنده الفتح الربانی صفحه ۹۱ جلد ۱۵))
ترجمه : یعنی روح د مؤمن د جنت د داخلیدو څخه بند وی تر څو چې ورباندې قرض وی.
البته ښځه کولی شی چې خپل ټول مهر او یا یوه برخه د هغه خپل میړه ته پخپله خوښه وروبخښی ځکه چې الله تعالی فرمایي : (( فان طبن لکم عن شی منه نفسا فکلوه هنيئا مريئا ))
(( سورة النساء ایت ۴))
ژباړه: که چیرته ستاسې ښځې په خوشحالی سره د خپل مهر څه برخه تاسې ته وروبښی نو تاسو هغه وخوری په مزی سره بی نقصانه.

۱۱- د دوو عاشقانو ( پيغله او زلمی ) په شرعي نکاح سره نه يو ځاې کول:
زمونږ په ټولنه کې یو بل ظلم دادی چې د غیرت تر نامه لاندې هغه پیغله او زلمی چې یو پر بل باندې عاشقان وی او سره مینه لری نه پریښودل کیږي چې په شرعي نکاح سره یو ځاې کړی شی او دغه بی ځاې ه غیرت په ډیرو حالاتو کې د زلمی یا د پیغلې د ځان وژنې او یا دوو کورنیو ترمینځ د قتل او جګړی او یا د زلمی او پیغلې د تښتیدلو سبب کیږي او یوه عزتمنده کورنی پکې سپک او بدنامه شي نو د داسې قسم اعمالو مسؤولیت به بیا د پیغلې او د زلمی د مور او پلار په غاړه وی. 
لهذا د غیرت تر نامه لاندې د دوو عاشقانو ( زلمی او پیغلی) نه یو ځاې کول په نکاح شرعي سره یو ظلم دی او باید دواړه په شرعي نکاح سره یو ځاې کړای شی . ځکه چې رسول الله صلی الله علیه و سلم فرمایلی دی : (لم يرللمتحابين مثل النکاح) ((حاکم،بیهقی،ابن ماجه،مشکا‎ة ۲۶۸))
ژباړه : دوو ميینانو( عاشقانو) ته د نکاح نه بل ښه علاج نشته.
یعنې دوو عاشقانو ( پیغله او زلمی) د مشکل د حل لپاره د نکاح نه بل ښه علاج نشته. 
د مشكاة محشي ددغه حديث لاندې داسې فرمايى : (( و قيل اذا احب رجل امراة و عشق بها فالتعشيق الذ و ازيد في الالفة والالتيام))
(( مشكاة صفحه ۲۶۸ حاشيه ۲ ))
ژباړه:بعضې علماؤ ويلى دى چې څوك يوه ښځه په خوښه او عاشقي سره واده كړي نو دغه واده ډير خوندور او محبت زياتونكي وي. 
دغه دی داسلام دمقدس دین کمال اوشمولیت چې څوارلس سوه کاله مخکې يې ددوعاشقانو (پیغله او زلمی ) دمشکل دحل یوه غوره لاره بیان کړیدی .
او جلیل القدر صحابی عبدالله بن عباس رضی الله تعالی عنه روایت کوی چې دمغیث په نامه یو غلام وه او هغه دیوی وینځې سره چې بریره نومیده نکاح کړی وه حو چې کله بریره خپل مولی ازاد ه کړه نو دمغیث نه يې ځان جداکړله خو مغیث په بریره باندې دومره زیات عاشق وه چې دمدینی منوری په کوڅو کې به دبریری پسی روان وه او دومره به يې ورپسی ژړل چې ګیره به يې لمده شوه .
رسول الله صلی الله علیه و سلم چې دمغیث داحال ولېد نو عباس رضی الله تعالی عنه ته يې وویل چې آیا ته دمغیث دغې مینې ته تعجب نه کوی ؟ بیا رسول الله صلی الله علیه و سلم دمغیث لپاره بریری ته سفارش وکړلو او ورته يې وویل چې که ته بیا مغیث سره نکاح وکړی نو ښه به وی . 
(بخاری ص(۷۹۰) ج(۲)مشکا‎‎‎ة ص(۲۷۶) 
ددغه مبارک حدیث څخه دوه مسالې معلومی شوی یوه داچه هغه مینه چې په هغه کې دعفت او پاکی لحاظ شوی وی روا دی او څه عیب ندی او داځکه چې عشق او مینه دزړه کاردی او دانسان داختیار نه بهر دی همدا راز کومه مینه چې په شرعي نکاح سره دیوځاې والی او عفت او صالح اولاد سبب شی یو ښه کار دی او داجر او ثواب دلاسته راوړلو یوه ښه وسیله ده او په ډیرو حالاتو کې لیدل شوی دی چې چا په عاشقی سره واده کړی وی نو دهغوی ژوند به ښه او دخوشحالی او نیکبختی نه ډک تیریږى .
او دوهمه مساله داچه رسول الله صلی الله علیه و سلم دعاشق او معشوق د یوځاې کیدولپاره سفارش وکړلو نو معلومه شوه چې ددوعاشقانو یو ځاې کول په شرعي نکاح سره یومشروع او ښه کار او داجر اوثواب دلاسته راوړلو یوه ښه وسیله ده ځکه چې رسول الله صلی الله علیه و سلم فرمایي (( اشفعوا فلتوجروا )) 
((متفق علیه مسلم ص۳۳۰ج۲))
ژباړه : دخیر په کار کې سفارش وکړی تاسې ته به اجر درکړل شی.
او الله تعالی فرمایي (( من يشفع شفاعة حسنة يکن له نصيب منها )) 
(( سورة النساء ایت ۸۵))
ژباړه : چا چې په نیک کار کې سفارش وکړلو نو هغه ته به ددغه سفارش په وجه اجر وركړى شي
همدارنګه عبدالله بن عباس رضی الله تعالی عنه روایت کوی چې یو سړی رسول الله صلی الله علیه و سلم ته وویل چې زه په کور یوه یتیمه پیغله لرم او هغه دوه کسان غواړی چې یو يې مالدار دی او بل يې فقیر دی نو ځمونږه زړه دی چې دغه مالدار سړی ته يې په نکاح کړو خو ددغې پیغلې مینه دفقیر سړی سره دی نو رسول الله صلی الله علیه و سلم وفرمایل (( ليس للمتحابين مثل النکاح ))
((روضة المحبین لابن القیم صفحه ۳۸۲))
ژباړه : ددوو مینه والو (زلمی او پیغلې ) لپاره دنکاح څخه ښه علاج نشته .
او په بل روایت کې رسول الله صلی الله علیه و سلم داسې فرمایي (( من افضل الشفاعة ان يشفع بين الاثنين فی النکاح )) 
(( ابن ماجه ص(۱۴۲)) 
ژباړه : غوره سفارش دا دی چې دووکسانو په شرعي نکاح سره دیو ځاې کولو لپاره وی .
دیادولو وړه خبره ده چې دواړه عاشقان باید دشریعت دحدودو څخه تجاوز ونکړی او دواړه باید دعفت او پاک لمنی رعایت وکړی او دغیر شرعي کارونو څخه دى ځانونه وساتی او الله تعالی ته باید دواړه سوال او زاری وکړی چې دوې په شرعي نکاح سره یوځاې کړی .
او که چیرته یو ددې دواړو عاشقانو څخه سره درعایت او عفت نه دشدت عشق په وجه مړ شی نو هغه ته دشهادت درجه ورکول کیږی ځکه چې عبدالله بن عباس رضی الله تعالی عنه فرمایي ((من عشق وعف و کتم فمات فهو شهيد )) 
(الجواب الکا فی لابن القیم ص(۳۴۰) 
ژباړه : څوک چې عاشق وی او پخپل عشق يې د پاک لمنی خیال ساتلی وی او خپل عشق يې پټ کړی وی او بیا مړ شی نو هغه شهید دی. 
۱۲- دښځو وهل او هغوی ته سخت او بد الفاظ کارول :
مخکې وویل شو چې که ښځه دخپل خاوند نافرمانی کوله نو الله تعالی دهغی داصلاح لپاره څلور مرحله وار علاجونه په سورة النساء کښې ښودلی دی اوله مرحله داده چې خاوند دی هغه ته نصیحت وکړی او که په نصیحت اصلاح نشوه بیا دوهمه مرحله داده چې دهغی نه دی بستره جدا کړی او که پدی هم اصلاح نشوه بیا دریمه مرحله داده چې هغه دی دادب په نیت معمولی غوندې ووهی یعنې چې سخت نه وی او دهغی پوستکی او هډوکی ته څه نقصان ونه رسیږی لکه چې رسول الله صلی الله علیه و سلم ددغې دریمی مرحلی په باره کې داسې فرمایي (( واضربوهن ضربا غير مبرح))
(( ترمذی ص(۲۲۰)ج(۱) 
ژباړه : تاسې (په دریمه مرحله کې ) خپلې نافرمانی ښځې داسې ووهی چې سخت نه وی .
یعنې چې د هغې پوستکې او هډوکې زخمي نکړی او دادب په نیت وی نه دانتقام په نیت .
نو دنا فرمانی دذکر شوی صورت نه بغیر د ښځې وهل ناروا او ظلم دی لیکن متاسفانه چې ځمونږه په ټولنه کې ښځې په معمولې خبرو باندې وهل او ټکول کیږي او هغوې ته بد او سخت الفاظ استعمالیږی . 
الله تعالی فرمایي (( وعاشروهن بالمعروف )) 
(( سورة النسا‎‎ء ایت ۱۹)) 
ژباړه : او تاسو ژوندکوی دښځو سره په ښه طریقې سره )) 
او رسول الله صلی الله علیه و سلم فرمایي :( خيارکم خيارکم لنسائهم)
( ترمذی ص(۲۱۹) ج(۱ ) مشکا‎‎‎ةص(۲۸۲) 
ژباړه : په تاسو کې غوره خلک هغه دی چې دخپلو ښځو سره غوره معامله کوی .
او په بل حدیث کې رسول الله صلی الله علیه و سلم داسې فرمایي : (ولاتضربوهن ولاتقبحوهن )
((ابو داود ص(۲۹۲)) 
ژباړه : خپلې ښځې مه وهی او مه ورته بد الفاظ استعمال کړی.
او په بل حدیث کې داسې فرمایي : ( ولاتضرب الوجه ولا تقبح) 
((ابو داود ص(۲۹۲) 
ژباړه : دنافرمانی په صورت کې ښځې په مخ باندې مه وهی او مه ورته بدی خبرې وکړی .
او په پل حدیث کې داسې فرمایي ( لاتضربو اماء الله ))
(( ابو داود صفحه ۲۹۲))
ژباړه : ښځې مه وهی 
او په بل حدیث کښی داسې فرمایي : (( لقد اطاف بآل محمد نساء يشکون ازواجهن ليس اولئك بخيارکم )) 
ابو داوود ص(۲۹۲) مشکا‎‎‎ة ص(۲۸۲ ) 
ژباړه : دمحمد صلی الله علیه و سلم کورنی (بیبیانو ) ته ډیرې ښځې دخپلو خاوندانو دوهلو څخه شکایت کړیدی دغه کسان چې خپلې ښځې وهی په تاسو کې غوره خلک ندی .
او په بل حدیث کې داسې فرمایي (( علام يضرب احدکم امراته ولعله ان يضاجعها من اخر النهار )) 
(( متفق علیه مشکا‎‎‎ة ص(۲۸۰))
ژباړه : ولې په تاسو کښې یو کس خپله ښځه وهی او کیدای شی چې دورځې په اخر کې دهغی سره کوروالې وکړی او په بل حدیث کې داسې فرمایي :
(( ولاتضربن طعينتک ضربک اميتک ))
(( ابو داود مشکا‎‎‎ة ص( ۲۸۲))
ژباړه : د خپلې وینځې غوندې خپله ښځه هیڅکله مه وهه .
او عایشة رضی الله تعالی عنه داسې فرمایي (( ماضرب رسول الله صلی الله عليه و سلم شيا قط بيده ولا امراة ولا خادما الا ان يجاهد فی سبيل الله )) 
((شمایل ترمذی ص(۲۳- ۶۳۹۸ ) ابن ماجه ص(۱۴۲) ورواه مسلم ایضاٌ ))
ژباړه : رسول الله صلی الله علیه و سلم دجهاد نه بغیر په هیچا باندې دلاس ګوزار نه دی کړی نه په ښځه او نه په خادم باندې .
او الله تعالی فرمایي : (( ولاتلمزوا أنفسکم ولاتنابزو بالالقاب ))
(( سورةالحجرات ایت ۱۱))
ژباړه : یو دبل عیبونه مه لټوی او یو بل ته بدنومونه او لقبونه مه استعمالوی . 
۱۳ � ښځې سره دخفګان په صورت کې دکورنه وتل او يا د درې ورځې نه زيات خبرې نه کول :
زمونږه په ټولنه کې یو بل ظلم پر ښځو باندې دادی چې د ښځې د یوی معمولی خبرې یا یو معمولی غلطی په وجه خاوند د هغې سره تر ډیرې مودې خبرې نه کوی او بعضې خو کور هم ورته پریږدی نو دغه عمل یو ناروا او د شریعت خلاف عمل دی بلکې هیڅ مسلمان ته روا نه دی چې د بل مسلمان سره د دریو ورځو نه زیات خبرې پریږدی او همدارنګې سړی ته روا نه دی چې د ښځې سره د خفګان په وخت کې کور بریږدی. 
رسول صلی الله علیه و سلم فرمایي : (( لا يحل لرجل ان يهجر اخاه فوق ثلاث ليال))
((بخاری صفحه ۸۹۷ جلد ۲))
ژباړه: هیڅ مسلمان ته روا نه دی چې د بل مسلمان سره د دریو ورځو نه زیات خبرې پریږدی. 
او په بل حدیث کې داسې فرمایي : (( و لا تهجر الا فی البيت ) 
(( ابو داود صفحه ۲۹۱))
ژباړه: د خفګان په وخت کې خپلې ښځې سره خبرې او کوروالې مه پریږده مګر په داخل د کور کې یعنې د خفګان په وخت کې کور مه پریږده. 
۱۴- د کور څخه بی ضرورته د خاوند بهر اوسيدل : 
زمونږه په ټولنه کې پر ښځو باندې یو ظلم دادی چې ډیر سړی داسې دی چې خپل وخت بې ضرورته د خپل کور نه بهر د خپلې ښځې او ماشومانو نه لری تیروی چې دغه کار دده په کور کې د ډیرو مشکلاتو د پیدا کیدو سبب ګرځی او دده په کور کې یوه ګډوډی او بی نظمی مینځ ته راځی چې دا بیا دده د ښځې او اولادونو په اخلاق او تربیه باندې خراب تاثیر اچوی. 
نو اصل او غوره دادی چې سړی باید په خپل کور کې موجود اوسی او د هغه ښځه او ماشومان د هغه تر مستقیمې څارنې لاندې وی او بې ضرورته د کور نه بهر اوسیدل په اسلامي شریعت کې روا نه دی ځکه چې رسول الله صلی الله علیه و سلم فرمایلی : (( اذا قضی احدکم نهمته من سفره فليعجل الی اهله)) 
(( رواه مسلم صفحه ۱۴۴ جلد ۲))
ژباړه : کله چې په تاسو کې کوم یو کس په سفر کې خپل حاجت پوره کړى نو زر دی ځان خپل کور ته وروسوی. 

۱۵- د ښځو تحقيرول ( سپکاوی) : 
زمونږه په ټولنه کې یو بل ظلم پر ښځو باندې دادی چې بعضې نارینه ښځو ته په سپک نظر ګوری او د هغوې کار او خبرو ته هیڅ اهمیت نه ورکوی او نه د هغوې احترام کوی نو دا رنګی اعمال په اسلام کې ناروا دی ځکه چې ښځه هم د احترام او اکرام حقداره ده او باید د هغې احترام وشی او د هغې سپکاوی دی ونشی ځکه چې د مسلمان سپکاوی که ښځه وی او که نارینه یوه لویه ګناه ده لکه چې رسول الله صلی الله علیه و سلم فرمایلی : (( بحسب امری من الشر ان يحقر اخاه المسلم )) 
((مسلم صفحه ۳۱۷ جلد ۲، رواه الترمذی صفحه ۱۴ جلد ۲، مشکا‎‎‎ة صفحه ۴۲۲ جلد ۲))
ژباړه : یو شخص ته دا لوی شر دی چې خپل مسلمان ورور ( یا خور ) ته په سپک نظر وګوری او یا د هغه سپکاوی وکړی. 
او په بل حدیث کې داسې فرمایي : (( المسلم اخو المسلم لا يظلمه و لا يخذله و لايحقره))
((مسلم صفحه ۳۱۷ جلد ۲))
ژباړه : مسلمان د مسلمان ورور دی پر هغه به ظلم نکوی او د مظلوميت په وخت کې به د هغه مرسته نه پریږدی او نه به د هغه سپکاوی کوی. 
علماء فرمایي چې دغه حدیث او ددې په شان نور حدیثونه ښځو ته هم شامل دى یعنې مسلمان سړی د مسلمانی ښځې دینی ورور دی او هغه يې دینی خور ده او خور او ورور ته روا نه دی چې یو پر بل ظلم وکړی او یا یو بل ته په سپک نظر وګوری. 
نو سړی ته پکار دی چې د خپلې ښځې احترام وکړی او د هر هغه کار او خبرې څخه چې د هغې ښځه ورباندې خفه کیږي او د شریعت د چوکاټ څخه بهر وی باید ځان وساتی او دا ځکه چې ښځې هم د حرمت او کرامت والا انسانان دی او باید د هغوې سره د مزدور په حیث معامله ونشی او نه دی د جنسی رغبت د یوی وسیلی په څیر ورته وکتلی شی . 
او هغه سړی نا اهله او نا پوهه او ګهنګار دی چې د ښځو سره بد چلند کوی او پر هغوې مسخری کوی او یا د هغوې سپکاوی کوی الله تعالی فرمایي : ((ولقد کرمنا بنی آدم ))
(( سورة الاسراء ایت ۱۷))
ژباړه : مونږ د ادم اولاد ته کرامت ورکړیدی. 
او دا معلومه خبره ده چې ښځې هم د آدم د اولادونو څخه دی نو الله تعالی چې کله یو چاته کرامت او عزت وربښلی وی او یو کس راځی د هغې سپکاوی کوی نو دا به څومره لویه ګناه وی. ځکه خو حدیث كې داسې راځی : (( ما اکرمهن الا کريم ولا اهانهن الا لئيم)) 
((ابن ماجه ابن عساکر ، منهاج العشرة الزوجیة صفحه ۶))
ژباړه: عزتمند سړی د ښځو عزت کوی او رذیلان د ښځو سپکاوی کوی. 
همدارنګې رسول الله صلی الله علیه و سلم فرمایي : (( و لا تضرب الوجه و لاتقبح)) 
((ابو داود مشکا‎‎‎ة صفحه ۲۸۱)) 
ژباړه : د نافرمانی په صورت کې ښځه په مخ مه وهه او هغې ته سپکې خبرې مه کوه. 
۱۶- د کور په داخلی کارونو کې د ښځو سره مرسته نه کول: 
زمونږه په ټولنه کې یو غلط رواج دی چې نارینه د زنانو وو سره د کور په کارونو کې هیڅ قسمه مرسته نه کوی بلکې دغه کار دوې عیب او بد ګڼی. 
نو دغه رواج د رسول الله صلی الله علیه و سلم د سنتو خلاف دی او دا ځکه چې رسول الله صلی الله علیه و سلم به د خپلو بیبیانو سره د کور په کارونو کې پوره مرسته کوله لکه چې عایشة رضی الله عنها روایت کوی : (( کان رسول الله صلی الله عليه و سلم فی مهنة اهله فاذا حضرت الصلاة قام الی الصلاة))
((صحیح بخاری صفحه ۸۰۸ جلد ۲))
ژباړه : رسول الله صلی الله علیه و سلم به پخپل کور کې د خپلو بیبیانو خدمت کاوه خو جی د لمانځه وخت به داخل شو نو بیا به د لمانځه د اداء‌ کولو لپاره مسجد ته لاړلو. 
او علی ابن ابی طالب رضی الله عنه داسې روایت کوی : (( کان رسول الله صلی الله عليه و سلم اذا آوی الی منزله جز‌ء دخوله ثلاثه اجزا‌‌ء جز‌‌ءالله و جزءا لاهله و جزء لنفسه ))
((شمایل ترمذی صفحه ۲۲ جلد ۶۳۸ ))
ژباړه : رسول الله صلی الله علیه و سلم به چې کله خپل کور ته داخل شو نو خپل وخت به يې درې برخی کړی یوه برخه يې د الله تعالی د عبادت لپاره او بله برخه يې د خپلې کورنی د خدمت لپاره او بله برخه يې د ځان د خدمت لپاره . 
او عایشه رضی الله عنها په بل حدیث کې داسې فرمایي : (( کان رسول الله صلی الله عليه و سلم بشرا من البشر يفلی ثوبه و يحلب شاته و يخدم نفسه )) 
((شمايل ترمذی صفحه ۲۳ جلد ۶۳۹))
ژباړه : رسول الله صلی الله علیه و سلم به پخپل کور کې د یو عام بشر په څیر ژوند کاوه خپلې جامې به يې پخپله پاکوله او خپله میږه به يې پخپله لشله او د خپل ځان خدمت به يې پخپله کوله. 
۱۷- د ښځو سره مشوره نه کول : 
زمونږه په ټولنه کې یو بل ظلم پر ښځو باندې دا کیږي چې زیاتره نارینه د زنانه و سره ‎په هیڅ یو کار کې مشوره نه کوی بلکې د زنانه و سره مشوره کول یو عیب او بد کار ګڼی لهذا دغه عمل د شریعت خلاف دی او سړی باید د ژوند په کارونو کې د خپلې ښځې سره د خپلې خور سره د خپلې لور سره د خپلې مور سره مشوره وکړی او په دغه کار کې باید د رسول الله صلی الله علیه و سلم په نقش قدم روان شی ځکه چې هغه مبارک به همیشه د خپلو صحابوو او د خپلو بیبیانو سره مشورې کولی ځکه چې الله تعالی هغه ته ددغه کار امر کړی وه لکه چې الله تعالی فرمایي : (( و شاورهم فی الامر ))
(( سورة ال عمران ایت ۱۵۹))
ژباړه : د خپلو صحابوو سره د دنیا په کارونو کې مشوره وکړه. 
او الله تعالی د مؤمنانو په صفت کې داسې فرمايی : (( و امرهم شوری بينهم )) 
((سورة الشوری ایت ۳۸))
ژباړه : دوې خپل کارونه په مشوره باندې حل او فصل کوی.
او رسول الله صلی الله علیه و سلم فرمایي : (( آمروا النسا‎‎ء فی بناتهن )) ((ابو داود ۲۵۸))
ژباړه : د خپلو ښځو سره د هغوې د لورګانو په ودولو کې مشوره وکړی.
او عایشه رضی الله عنها روایت کړیدی چې کله رسول الله صلی الله علیه و سلم په غار حرا‌ کې وه او جبریل علیه السلام ورته په اول ځل ورغی او هغه ته يې د الله تعالی د طرف نه پیغام راوړ نو رسول الله صلی الله علیه و سلم وډار شو او بی بی خدیجة رضی الله عنها ته ورغی او د هغې سره يې مشوره وکړه او د مشورې نه پس خدیجه رضی الله عنها هغه ورقه بن نوفل ته بوتله او هغه ته يې قصه بیان کړه ورقه بن نوفل چې کله د رسو ل الله صلی الله علیه و سلم خبرې واوریدلی نو ورته يې وفرمایي چې ته ددغه امت پیغمبر يې ....) (( بخاری صفحه ۲ جلد ۱))
همدارنګه د هجرت په شپږم کال کې رسول الله صلی الله علیه و سلم د خپلو صحابه کرامو سره یو ځاې د عمری د اداء‌ کولو په نیت د مکې مکرمې په طرف وخوځیدل او ټولو احرامونه اغوستلی وو او د قربانی څاروی يې د ځان سره روان کړی وو خو چې کله دوې د حدیبی مقام ته ورسیدل نو د مکی د مشرکانو له طرفه د عمری د اداء کولو څخه منع شول او اجازه ورته ونشوه چې مکې مکرمې ته ورداخل شی خو پس د یو څه بحث نه د مکې د مشرکانو سره دا معاهده وشوه چې رسول الله صلی الله علیه و سلم او صحابه کرام به سږ کال عمره نه کوی او بیرته به ځی او راتلونکی کال به بیا دوې عمره کوی. 
نو ددغې معاهدی د ا مضاء‌ څخه وروسته رسول الله صلی الله علیه و سلم صحابه کرامو ته امر وکړو چې د احرام جامې وباسی او د سر ویښتان یا وخریی او یا يې کم کړی او د قربانی څاروی ذبح کړی خو صحابه کرامو د ډیر غم او خفګان څخه دغه کار ونکړلو نو رسول الله صلی الله علیه و سلم خفه شو او د خپلې بی بی ام سلمه رضی الله عنها خیمی ته ور ننوت او د هغې سره يې په دغه موضوع کې مشوره وکړه نو هغې ورته وفرمایل چې ای رسول الله صلی الله علیه و سلم ته وځه او خپل د قربانی څاروی ذبح کړه او ویښتان وخریه او احرام نه ځان وباسه او د هیچا سره خبرې مکوه نو رسول الله صلی الله علیه و سلم وواته او همدغسې کار يې ترسره کړلو نو چې کله صحابه کرامو رسول الله صلی الله علیه و سلم ولېدلو چې دغه کارونو کوی نو ټولو د هغه تابعداری وکړو او ځانونه يې د احرام څخه وویستلو او په دی طریقې سره مشکل حل شو او د رسول الله صلی الله علیه و سلم امر عملی شو چې دغه کار د یوی ښځې د مشورې په نتیجه کې وشو. 
((بخاری صفحه ۳۷۲ جلد ۱))

هغه ظلمونه چې زمونږ په ټولنه کې پر ښځو باندې کیږی او د هغو د حراموالی دلایل په قران او سنت کې
۱۸- جنسی ضرر : 
زمونږ په ټولنه کې یو بل ظلم پرښځو باندې دا کیږي چې بعضې سړی دخپلو ښځو سره دحیض ( میاشتنی مرض) او یا نفاس (دوینی جریان وروسته دولادت نه ) په حالت کې او یا په دبر (مخرج) کې کوروالې کوی نو دغه اعمال حرام او ناروا او دشریعت او فطرت او صحت څخه خلاف کارونه او لویې ګناوی دی .
الله تعالی فرمایي : (( ويسالونک عن المحيض قل هو اذی فاعتزلوا النسا‎‎ء فی المحيض ولاتقربوهن حتی يطهرن فاذا تطهرن فاتوهن من حيث امرکم الله ان الله يحب التوابين ويحب المتطهرين )) 
(سورة البقرة آيت ۲۲۲)
ژباړه : او دوې پوښتنه کوی لتانه ای محمده دحیض په باره کې ته ووایه ای پیغمبره چې یوه پلیتی ده نو تاسو په څنګ شی دخپلو ښځونه په حالت دحیض کې او مه نږدی کیږي دوې ته ( په کوروالی) سره تر دی چې پاکی شی دحیض نه نو هغه وخت چې دوې ښی پاکی شی نو تاسو راتګ وکړی دوې ته په کور والی سره دهغه ځاې نه چې حکم کړی وی الله تعالی تاسې ته(مخکینی لاره ) بیشکه چې الله تعالی مینه کوی دډیرو توبه کوونکو سره او مینه کوی دځان پاک ساتونکو سره .
پټه دې نه وې چې د ښځې دولادت نه وروسته دهغی سره دوینی ترجریانه پوری کوروالې رواندی او چې کله يې وینه وچه شی بیا ورسره کوروالې روا دی که دولادت نه يې دوه ورځې وروسته هم وینه وچه شی کوروالې ورسره روادی .
او رسول الله صلی الله علیه و سلم فرمایي : (( اتق الدبر والحيضة )) 
‍ (( ترمذی مشکا‎‎‎ة ص( ۲۷۶) 
ژباړه : دخپلې ښځې سره په دبر (مخرج ) کې او دحیض په حالت کې دکوروالی نه ځان وساته .
او په بل حدیث کې داسې فرمایي : (( من أتی حايضا او امرأة فی دبرها او کاهنا فصدقه بما يقول فقد کفر بما انزل علی محمد صلی الله عليه و سلم )) 
(( ترمذی ص(۳۵) ج(۱) ابن ماجه ص(۴۷) مشکا‎‎‎ة ص( ۵۶) 
ژباړه : چاچه په حیض اویادبر (مخرج ) کې دخپلې ښځې سره کوروالې وکړلو او یا نجومی ته لاړ شياو دهغه په خبرو يې باور وکړلو نو دغه کس په هغه دین چې محمد صلی الله علیه و سلم باندې نازل شویدی کافر شویدی .
او په بل حدیث کې داسې فرمایي : (( ملعون من أتی امرأة فی دبرها )) (( سنن ابی داود ص(۲۹۴) مشکا‎‎‎ةص(۲۷۶))
ژباړه : هغه کس ملعون دی چې دخپلې ښځې سره په دبر(مخرج) کې کوروالې کوی.
او په بل حدیث کې داسې فرمایي : (( ان الذين ياتی امراته فی دبرها لاينظر الله اليه )) 
(( رواه البغوی فی شرح السنه مشکا‎‎‎ةص(۲۷۶) ترمذی (۲۲۰))) 
ژباړه : الله تعالی هغه کس ته درحمت په نظر نه ګوری چې دخپلې ښځې سره په دبر(مخرج)کی کوروالې وکړی .
۱۹- د جماع (کوروالی ) پريښودل : 
زمونږ په ټولنه یو بل ظلم چې پر ښځو باندې دا کیږي چې بعضې سړی خپلې ښځې داوږدې مودې لپاره دکوروالی دحق څخه محروموی او بعضې دخپلو ښځو سره داسې بی کیفیته کوروالې کوی چې ښځه پکې تکلیف ګالی خو هیڅ خوند ترینه نه اخلی اونه يې جنسی رغبت پکې پوره کیږي . 
نو دغه قسم اعمال په شریعت کې ناروا او پرښځه باندې ظلم دی بلکه ښځه پرخپل خاوند باندې دکوروالی حق لری او خاوند يې باید دهغی دجنسی رغبت احترام او دهغی حق په صحی طریقې سره اداء کړی . 
الله تعالی فرمایي : (( فاتوهن من حيث امرکم الله ))
( سورة البقرة ایت ۲۲۲)
ژباړه : تاسو کوروالې وکړی دخپلو ښځوسره دهغی لاری نه چې الله تاسې ته امر کړی دی ( یعنې مخکینی لاره) 
او رسول الله صلی الله علیه و سلم فرمایي : (( ان لزوجک عليک حقا ))
((بخاری صفحه ۷۸۳ جلد ۲))
ژباړه: ستا ښځه پر تا با ندی د کوروالې حق لری 
او په بل حدیث کې داسې فرمایي : (( ائت حرثک انی شئت ))
((ابو داود صفحه ۲۹۱))
ژباړه: د خپلې ښځې سره کوروالې وکړه په څه طریقه چې دی خوښه وشی 
او په بل حدیث کې داسې فرمایي : (( و لک فی جماع زوجتک اجر)
(( رواه احمد الفتح الربانی صفحه ۲۳۳ جلد ۱۶))
ژباړه: تاته د خپلې ښځې سره په کوروالې کې اجر ( ثواب) درکول کیږی. 
او په بل حدیث کې داسې فرمایي : (( اذا جامع احدکم اهله فليصدقها فاذا قضی حاجته قبل ان تقضی حاجتها فلا يعجلها حتی تقضی حاجتها))
(( رواه ابو یعلی فی مسنده فقه السنه صفحه ۳۲۶ جلد ۲))
ژباړه: د خپلې ښځې سره صادقانه ( رښتینی) کوروالې وکړی او چې کله مو خپل حاجت پوره کړلو ( انزال مو وکړو او خوند مو واخیست) مخکې ددینه چې ښځه خپل حاجت پوره کړی ( انزال وکړی او خوند واخی ) نو کوروالې تر هغې مه ختموی تر څو چې ښځه هم خپل حاجت پوره کړی ( انزال وکړی او خوند واخلی) 
نو د ښځې جنسی رغبت پوره کول پر خاوند باندې لازم دی او د هغې دغه رغبت باید په صحیح او پوره توګی او داسې طریقې سره پوره کړی چې هغه ورباندې خوشحاله اور اضی شي او دا ځکه چې د ښځې سره کوروالې نه کول او یا د هغې جنسی رغبت په صحیح طریقې سره نه پوره کول هغې ته جسمی او روحی تاوان رسوی او د هغې د ناراضی او خفګان او د میړه سره د بغض او د هغه نه د نفرت سبب کیږی. 
نو خاوند ته پکار دی چې د خپلې ښځې دغه حق د عمر بن الخطاب رضی الله عنه د قضاوت مطابق په هرو څلورو شپو کې یو ځل اداء‌ کړی او که خاوند يې د ښځې ددغه حق د اداء کولو څخه انکار وکړی نو ښځه کولی شی چې پس له څلورو میاشتو قضاته ورشی او د خپل خاوند څخه د جدا کیدو غوښتنه وکړی. 
۲۰- د کوروالې رازونه بل چاته ويل : 
زمونږ په ټولنه کې یو بل ظلم پر ښځو دادی چې بعضې سړی کله خپلو ښځو سره کوروالې وکړی نو بیا د کوروالې رازونه بل چاته وایی نو دغه کار د اسلام په مقدس دین کې ناروا دی ځکه چې رسول الله صلی الله علیه و سلم فرمایلی دی : (( ان شر الناس منزلة عندالله يوم القيامة الرجل يفضی الی المراة و تفضی اليه ثم ينشر سرها ) 
(( صحیح مسلم صفحه ۴۹۴ جلد ۱ مشکوة صفحه ۲۷۶))
ژباړه: ډیر بد انسان د الله تعالی په نزد په ورځ د قیامت کې هغه سړی دی چې د خپلې ښځې سره کوروالې وکړی او بیا د هغې رازونه خپور کړی. 
او په بل حدیث کې داسې فرمایي : (( انما ذلک مثل شيطانة لقيت شيطانا فی السکة فقضی منها حاجته والناس ينظرون اليه )) 
(( ابو داود صفحه ۲۹۶))
ژباړه : مثال د هغه سړی او ښځې چې د کوروالې رازونه بل چاته وایی داسې دی لکه یوه شیطانه او شیطان چې په کوڅه کې سره مخامخ شی او شیطان د هغې نه خپل حاجت پوره کړی او خلک ورته ګوری. 
۲۱- د ښځو ترمينځ عدالت نکول:
زمونږه په ټولنه کې یو بل ظلم پر ښځو باندې دا کیږي چې کله بعضې سړی دوه یا درې یا څلور ښځې ولری نو د هغوې ترمینځ په نفقه او جامه او معامله او شپه تیرولو کې عدالت نه کوی. 
نو د ښځو ترمینځ عدالت نه کول یو ظلم او ناروا عمل دي حتی که یو کس ویریده چې زه به د دوو ښځو ترمینځ عدالت نه شم کولاې نو هغه ته بله ښځه روا نه ده ځکه چې الله تعالی فرمایي : و ان خفتم الا تعدلوا فواحدة او ما ملکت ايمانکم )) 
((سورة النساء ایت ۳))
ژباړه: او که تاسو ویریږی چې د ښځو ترمینځ به عدالت نه شی کولی نو په یوه ښځه باندې اکتفاء‌ وکړی. 
او رسول الله صلی الله علیه و سلم فرمایي : (( من کانت له امراتان فمال الی احداهما جاء يوم القيامة واحد شقيه ساقط))
((ترمذی صفحه ۲۱۷ جلد ۱ ابو داود صفحه ۲۹۰ ، ابن ماجه صفحه ۱۴۱ مشکا‎‎‎ة صفحه ۲۷۹))
ژباړه: څوک چې دوه ښځې ولری او یوی ته په بلی باندې په ( نفقه او جامه او معامله او شپه تیرولو کې ) برتری ورکوی نو په ورځ د قیامت کې به ئې د بدن یو طرف يې غورځیدلی وی. 
دلته باید دا خبره وشی چې که د سړی د یوی ښځې سره د زړه مینه زیاته وی او د بلی سره کمه نو په دی باندې څه ګناه نشته ځکه چې د زړه محبت او میلان د انسان د واک څخه بهر وی خو دا په دی شرط چې په نفقه او جامه او معامله او شپه تیرولو کې عدالت وشی الله تعالی فرمایي : (( و لن تستطيعوا ان تعدلوا بين النسا‎‎ء ولو حرصتم )
((سورة النسا‎ء ایت ۱۲۹))
ژباړه: تاسې نشی کولی چې د زړه په محبت کې د ښځو ترمینځ عدالت وکړی اګر که زیات کوشش او حرص هم وکړی. 
نو سړی باندې لازم دی چې د خپلو ښځو سره د شپې تیرولو لپاره نوبت جوړ کړی او د هری یوی چې نوبت راغی نو د هغې سره به شپه تیروی که کوروالې کوی او که نه خو شپه به ورسره تیروی. 
۲۲- د نيکو کارونو څخه د ښځو منع کول: 
یو بل ظلم چې زمونږه په ټولنه کې پرښځو باندې کیږي دادی چې بعضې سړی خپلې ښځې دنیکو کارونو څخه منع کوی لکه مونځ کول روژه نیول تلاوت کول وغیره نو دغه کار داسلام دمقدس دین دتعلیماتو څخه خلاف دی ځکه چې الله تعالی فرمایي : (( وتعاونوا علی البر والتقوی ولا تعاونو اعلی الاثم والعدوان ))
(( سورة المائده ایت ۲)) 
ژباړه : تاسې یو بل سره دنیکی او پرهیزګاری په کارونو کې مرسته وکړی او دګناه او تیری په کارونو کې یو دبل مرسته مه کوی .
نو سړی حق نه لری چې خپله ښځه دفرضى عبادت څخه منع کړی او که داکار وکړی نو بیا ښځې ته رواندی چې دمیړه اطاعت وکړی ځکه چې رسول الله صلی الله علیه و سلم فرمایي : (( لا طاعة لمخلوق فی معصية الخالق )) 
(( روا أحمد فی مسنده والحاکم فی مستدرکه مشکا‎‎‎ة ص۳۱۹)) 
ژباړه : دهیڅ مخلوق اطاعت رواندی په هغه څه کې چې دخالق نافرمانی کیږي 
او په بل حدیث کې داسې فرمایي : (( انما الطاعة فی المعروف ))
((بخاری مسلم ـ مشکا‎‎‎ةص ۳۱۹)) 
ژباړه : دمشر اطاعت يوازې په نیکو کارونو کې کیدای شی . یعنې په غیر شرعي شیانو کې دچا اطاعت رواندی .
دا خبره باید دلته وشی چې ښځه نشی کولاې چې دخاوند داجازې نه بغیر نفلی روژه ونیسی ځکه چې رسول الله صلی الله علیه و سلم فرمایي :
(( لاتصوم امرأة الا باذن زوجها )) 
(( ابو داود این ماجه مشکا‎‎‎ة ص (۲۸۲)) 
ژباړه : هیڅ یوه ښځه نشی کولی چې دخاوند د اجازې نه بغیر نفلی روژه ونیسی .
۲۳ـ دښځې دعفت څخه دفاع نکول او پرهغې غيرت نکول : 
زمونږه په ټولنه کې یو بل ظلم پرښځو باندې دادی چې بعضې بی احساسه سړی دخپلو ښځو عفت ددنیا دمال د لاسته راوړلو یوه وسیله ګرځوې او خپلې ښځې دفحش په کارونو باندې مجبوروی نو دغه عمل یو لویه بی غیرتی او یوه لویه ګناه او لوی ظلم دی پرښځو باندې او جهنم ته دداخلیدو یو لوی سبب دی .
او بعضې سړی داسې دی چې خپلې ښځې یالور ګانې وغیره دفحش په کارونونه مجبوروی خوکه څوک دهغوی دښځو یا لورګانو په عفت باندې تعرض وکړی نو هغه دخپلې ښځې او لورګانو دعفت څخه دفاع نه کوی او سترګې ورباندې پټوی چې دایوه لویه دووثی او بی غیرتی او لویه ګناه ده ځکه چې رسول الله صلی الله علیه و سلم فرمایل : ((ثلاثة قد حرم الله عليهم الجنه مد من الخمر والعاق لوالديه والديوث الذی يقر فی اهله الخبث )) 
(( أحمد �نسایی � مشکا‎‎‎ة ص(۳۱۸)) 
ژباړه : په درې قسمه خلکو باندې الله تعالی جنت حرام کړی دی هغه څوک چې همیشه شراب څکی او هغه څوک چې مور او پلار ته ضرر رسوی او هغه دیوث سړی چې دخپلې ښځې او لورګانو په ناروا علاقاتو باندې سترګې پټوی او غیرت نکوی
بلکه داسلام مقدس دین د ښځې عزت او عفت ته دومره زیات اهمیت ورکړی دی چې نارینه وته يې امرکړی دی چې دخپلو ښځو دعفت څخه دفاع وکړی او که پدی لارکی څوک ووژل شی نو هغه شهید دی ځکه چې رسول الله صلی الله علیه و سلم فرمایي : (( من قتل دون أهله فهو شهيد ))
((ابوداود �ترمذی � نسایی � مشکا‎‎‎ة ص(۳۰۶)) 
ژباړه : څوک چې دخپلې ښځې د عفت څخه په دفاع کې ووژلى شی نو هغه شهید دی . 
۲۴- دخپلوانو له زيارت څخه د ښځې منع کول : 
یو بل ظلم پرښځو باندې دادی چې بعضې سړی دمعمولی خبرو په وجه خپلې ښځې دخپلوانو دکورونو څخه منع کوی نو دغه کار دشریعت خلاف دی ځکه چې داسلام مقدس دین په نیکی او صله رحمی باندې امر کوی ځکه چې الله تعالی فرمایي : (( واعبدوالله ولاتشرکوا به شيأ وبالوالدين احسانا وبذی القربی ))
((سورة النسا‎‎ء ایت ۳۶)) 
ژباړه : دالله عبادت کوی او هغه سره هیڅ یو شی مه شریکوی او دمور او پلار او خپلوانو سره احسان او نیکی وکړی . 
او په بل ایت کې داسې فرمایي ((فأت ذا القربی حقه )) 
(( سورة الروم ایت ۳۸))
ژباړه : خپلوانو ته دهغوی حق ورکړه یعنې دهغوی سره احسان وکړه .
او رسول الله صلی الله علیه و سلم فرمایي : (( لا يدخل الجنة قاطع ))
(( متفق علیه مشکا‎‎‎ة ص۴۱۹)) 
ژباړه هغه کس جنت ته نشی داخلیدای چې دخپلوانو نه يې ځان شکولی وی .
اوپه بل حدیث کې داسې فرمایی:( من احب ان يبسط له فی رزقه وينسأله فی أثره فليصل رحمه) 
((بخاری مسلم مشکا‎‎‎ة۴۱۹)).
ژباړه : څوک چې داخوښوی چې رزق يې ورته پراخه کړی شی او عمر يې اوږد او برکتی شی نو دخپلوانو سره دی صلی رحمی او احسان وکړی .
نو دخپلوانو سره صلی رحمی او احسان فرض دی او داجر او ثواب دلاسته راوړلو یوه لویه وسیله ده او ددې برعکس له خپلوانو څخه ځان شکول او دهغوی نه لرې والی حرام او لویه ګناه ده نوځکه نارینه باید خپل زنانه د خپلوانو دزیارت څخه منع نه کړی خو پدی شرط چې دخاوند او د اولادونو حقوق پیمال نشی او د ښځې عفت ته پکښی ضرر ونه رسیږی .
۲۶- پرښځو سلام نه اچول : 
زموږ په ټولنه کې دښځو سره یو بل بدسلوک دا کیږي چې نارینه خپل کور ته دننوتو پرمهال پرښځه باندې سلام نه اچوی بلکه دغه کار دوی بد او بی غیرتی ګڼی .
لیکن داسلام مقدس دین امر کوی چې کله تاسو خپلو کورونو ته ننوځی نو پر خپلې کورنی باندې سلام واچوی .
الله تعالی فرمایي : (( فاذا دخلتم بيوتا فسلموا علی انفسکم تحية من عند الله مبارکة طيبة)) 
((سورة النور ایت ۶۱ ))
ژباړه : چې کله تاسو خپلو کورونو ته ننوځی نو پرخپلې کورنی باندې سلام واچوی ځکه چې دا د الله تعالی له طرفه یوه برکتی او خوشحالونکی پیشکش او دعا دی .
او رسول الله صلی الله علیه و سلم فرمایي : (( اذا دخلت علی اهلک فسلم يکون برکة عليک وعلی اهل بيتک )) 
((ترمذی مشکا‎‎‎ة ص (۳۹۹)) 
ژباړه : چې کله خپل کور ته ننو ځی نو پخپلې کورنی باندې سلام واچوه ځکه چې دغه سلام ستا لپاره او ستا دکورنی لپاره دبرکت سبب کیږي .
او په بل حدیث کې جلیل القدر صحابی جریر رضی الله تعالی عنه داسې روایت کوی چې : أن النبی صلی الله عليه و سلم مر علی نسوة فسلم عليهن ))
(( رواه أحمد فی مسند مشکا‎‎‎ة ص( ۳۹۹)) 
ژباړه : نبی علیه الصلاة والسلام دښځو پر یوه ډله تیریده نو پر هغوې يې سلام واچاوه
نو پرخپله ښځه یا نورو محارمو باندې سلام اچول یو نیک عمل او ددوستی او داجر او ثواب دلاسته راوړلو او دبرکت یوه وسیله ده .
همدارنګې سلام أچول دیو مسلمان حق دی پر بل مسلمان باندې ځکه چې رسول الله صلی الله علیه و سلم فرمایي : للمومن علی المومن ست خصال : ويسلم عليه اذا لقيه 
(( نسایی مشکا‎‎‎ة ص(۳۹۷) )
ژباړه : د مؤمن پر مؤمن باندې شبږ حقوقه دی او یو پکې دادی چې د ملاقات په وخت کې پر هغه باندې سلام واچوی. 
۲۶- د بدن او جامې ښکلا او نظافت ته د نارينه و نه پاملرنه: 
زمونږ په ټولنه کې یو بل ظلم پر ښځو باندې دادی چې زیاتره سړى د خپل بدن او جامې په ښکلا او نظافت باندې اهتمام نه کوی او په دی طریقې سره خپلو ښځو ته تکلیف او ضرر رسوی چې په نتیجه کې د ښځې او خاوند ترمینځ بغض او نفرت پیدا کیږي او د دوستۍ او محبت او اطمینان فضا په کور کې له مینځه ځی او په آخر کې د طلاق سبب ګرځی. 
نو ددې لپاره چې د ښځې او د خاوند ترمینځ مینه او دوستی دایم وی نو اسلام د بدن او جامې په ښکلا او پاکی باندې زیات ا هتمام کړیدی او نارینه او زنانه دواړو ته ئې د زینت او پاکی امر کړیدی. 
اوس زه غواړم دلته د بعضو نارینه و هغه غلط عادتونه ذکر کړم چې د پاکی سره تعلق لری او هغه دوې نه مراعاتوی او په دی طریقې سره هغه پر ښځو باندې ظلم ګڼل کیږي چې دغه عادتونه په لاندې ډول دی: 
۱- زیاتره نارینه په مسواک او د خولی په نظافت باندې اهتمام نه کوی چې ددې په نتیجه کې د هغوې د خولونه ضرر رسونکی بدبویی وځی چې دغه بد بویی د ښځې او د خاوند ترمینځ د بغض او نفرت سبب ګرځی ځکه خو رسول الله صلی الله علیه و سلم د مسواک په استعمال باندې زیات تاکید کړیدی او د هغه استعمال ته يې خپل امت زیات تشویق او ترغیب کړیدی. لکه چې فرمایي : (لولا ان ان اشق علی امتی لامرتهم بالسواک عند کل صلاة)
(( بخاری مسلم ابوداود ترمذی ، مشکا‎‎‎ة صفحه ۴۴-۴۵))
ژباړه: که زما په امت باندې تکلیف او مشقت نه راتلی نو ما به دوې ته د هر لمانځه لپاره د مسواک امر کړی وای یعنې مسواک وهل به می پر دوې باندې فرض کړی وای د هر لمانځه لپاره.
او په بل حدیث کې داسې فرمایي : (( السواک مطهرة للفم مرضاه الرب))
(( احمد، نسایی،دارمی، مشکوة ۴۴))
ژباړه: مسواک وهل د خولی پاکوونکی او د رب خوشحالونکی دی .
او په بل حدیث کې داسې فرمایي : (( اربع من سنن المرسلين الختان و التعطر والسواک والنکاح))
((ترمذی،مشکا‎‎‎ة ۴۵))
ژباړه: څلور شیان د پیغمبرانو د طریقو څخه دی سنت ګری(ختنه)، او خوشبویی استعمالول او مسواک وهل او نکاح کول 
او جلیل القدر تابعی شریح بن هانی فرمایي چې : (( سالت عايشة بای شی کان يبدا رسول الله صلی الله عليه و سلم اذا دخل بيته ؟ فقالت بالسواک))
((صحیح مسلم ، مشکا‎‎‎ة ۴۴))
ژباړه: ما د عایشې رضی الله عنها څخه پوښتنه وکړه چې رسول الله صلی الله علیه و سلم کله کور ته راته نو په څه باندې ئې اول شروع کوله نو هغې وفرمایل چې په مسواک وهلو به يې اول شروع کول. 
نو مسواک وهل د خولی او د غاښونو پاکوونکی او ساتونکی او د الله تعالی خوشحالونکی دی او همدارنګه د ښځې او د خاوند ترمینځ د مینې او دوستی د زیاتوالی یوه وسیله ده نو ځکه باید د خولی په پاکوالی باندې زیات اهتمام وشی. 
۲- بعضې نارینه د اوږدې مودې لپاره خپل ځان نه وینځې چې په نتیجه کې د هغوې د بدن څخه ښځې ته ضرر رسوونکی بد بویی ځی او د دواړو ترمینځ د بغض او نفرت د پیدا کیدو سبب ګرځی ځکه خو رسول الله صلی الله علیه و سلم امر کړیدی چې هر یو کس دی په هفته کې یو ځل ولامبی هغه داسې فرمايی : ( حق علی کل مسلم ان يغتسل فی کل سبعة ايام يوما يغسل فيه راسه و جسده )
((بخاری ، مسلم ، مشکوة ۵۵))
ژباړه: لازم دی پر هر مسلمان باندې چې په اوو ورځو کې یو ورځ غسل وکړی او خپل سر او بدن ووینځی. 
نو مسواک وهل او په هره هفته کې یو ځل د بدن وینځل لکه چې نارینه و ته ضرور دی ښځو ته هم ضرور دی . 
۳- بعضې نارینه د نامه نه لاندې ویښتان او د تخرګونو ویښتان او د ګوتو نوکان د اوږدې مودې لپاره نه لری کوی چې دا ټول په بدن کې د خیرو او جراثیمو جمع کیدو سبب کیږی. 
همدارنګه بعضې سړی خپل بریتان د اوږدې مودې لپاره نه لنډوی نو دغه ټول کارونه د ښځې د خفګان او د نفرت سبب کیږي ځکه خو اسلام امر کړیدی چې هر څلویښت ورځې پس باید د نامه نه لاندې ویښتان او د تخرګونو ویښتان او د ګوتو نوکان لری او بریتان لنډ شی لکه چې جلیل القدر صحابی انس بن مالک رضی الله عنه فرمایي : (( وقت لنا فی قص الشارب و تقليم الاظافر و نتف الابط و حلق ا لعانة ان لا نترک اکثر من اربعين ليلة))
((صحیح مسلم ، مشکا‎‎‎ة ۳۸۰))
ژباړه: د بریتانو د لنډولو او د نوکانو د لری کولو او د تخرګونو او د نامه نه لا ندی د ویښتانو د لری کولو لپاره مونږ ته ( د رسول الله صلی الله علیه و سلم له طرفه) څلویښت ورځې ټاکل شوی وه یعنې چې پس له څلویښتو ورځو به هغه خامخا لری کوی. 
او په بل حدیث کې رسول الله صلی الله علیه و سلم داسې فرمایي : (( الفطرة خمس الختان والاستحداد وقص الشارب و تقليم الاظافر و نتف الابط))
((بخاری ، مسلم ، مشکا‎‎‎ة ۳۸۰))
ژباړه: پنځه شیان د فطرت مطابق دی سنت ګری او د نامه نه لاندې د ویښتانو لرې کول او د بریتانو لنډول او د نوکانو پریکول او د تخرګونو د ویښتانو ایستل او لرې کول. 
دلته دا خبره باید وویل شی چې بعضې خویندی په دی ګمان چې دا به یو زینت وی خپل نوکان ډیرې اوږدې پریږدی او هغه نه پریکوی نو دغه عمل یو ناروا او د فطرت او انسانیت او شریعت خلاف کار دی باید ددغه کار څخه ځان وساتل شی. 
همدارنګې د رنګ ناخون استعمال روا دی خو د اوداسه او غسل په وخت کې دی هغه مکمل لری کړی شی او که لری نکړی شی نو اودس او غسل يې نه کیږي نو د نامه نه لاندې او د تخرګونو د ویښتانو لری کول او د نوکانو پریکول په نارینه او زنانه دواړو باندې لازم دی 
۴- بعضې نارینه داسې دی چې په هفتو هفتو کې د خپل سر او د ګیری ویښتان نه ګمنځوې او نه د خپلې جامې او بوټانو په ښایست او نظافت باندې اهتمام کوی نو دغسی اعمال د ښځې او د خاوند ترمینځ علاقات خرابوی او د هغوې ترمینځ د بغض او نفرت سبب کیږی. بلکې د اسلام مقدس دین د ښایست او پاکی دین دی او ښایست او پاکی ته يې خلک تشویق کړی نو ځکه يې د ویښتانو په ښایست او ساتنی باندې امر کړیدی . 
رسول الله صلی الله علیه و سلم داسې فرمایي : ((من کان له شعر فليکرمه )) 
((ابو داود ، مشکاة صفحه ۳۸۲))
ژباړه: څوک چې ویښتان ولری نو د هغې عزت دی وکړی.
یعنې هر وخت دی هغه پاک ګمنځ او غوړ او اصلاح کړی او د هغه دی سمه ساتنه وکړی ځکه خو انس رضی الله عنه داسې روایت کوی : (( کان رسول الله صلی الله عليه و سلم يکثر دهن راسه و تسريح لحيته))
((رواه البغوی فی شرح السنة ، مشکا‎‎‎ة صفحه ۳۸۱))
ژباړه: رسول الله صلی الله علیه و سلم به د خپل سر ویښتان ډیر غوړاوه او خپله ګیره به يې ډیر ګمنځاوه.
او جلیل القدر تابعی عطاء‌ بن یسار داسې روایت کوی : (( کان رسول الله صلی الله عليه و سلم فی المسجد فدخل رجل ثائر الراس واللحيه فاشار اليه رسول الله صلی الله عليه و سلم بيده کانه يامره باصلاح شعره ولحيته ففعل ثم رجع فقال رسول الله صلی الله عليه و سلم اليس هذا خيرا من ان ياتی احدکم و هو ثائر الراس کانه شيطان))
((رواه مالک فی الموطا، مشکا‎‎‎ة صفحه ۳۸۴))
ژباړه: رسول الله صلی الله علیه و سلم په مسجد کې و چې یو سړی راننوت چې د سر ویښتان او ګیره يې بی نظمه او ببر و نو رسول الله صلی الله علیه و سلم هغه ته په لاس باندې اشاره وکړه چې د سر ویښتان او ګیره دی اصلاح کړه نو دغه سړی لاړ او د سر ویښتان او ګیره يې اصلاح کړه او بیرته د رسول الله صلی الله علیه و سلم مجلس ته راغی نو رسول الله صلی الله علیه و سلم وفرمایل چې ایا دا ښه نه دی ددې نه چې یو کس مسجد ته په داسې حال کې راشی چې ګیره او د سر ویښتان يې داسې ببر وی چې د یو شیطان په څیر ښکاری. 
پاتې دې نه وى چې زنانه هم باید د خپلو ویښتانو په ساتنه او ښایست کې زیات کوشش وکړی ځکه چې دا حکم یوازی نارینه و ته نه دی بلکې زنانه و ته هم شامل دی . 
۵- بعضې سړی داسې وی چې د هغوې خوله ډیره بد بویه وی او یا ګنده بغل ولری او یا شاقه کارونه کوی او د هغه په نتیجه کې د هغوې نه خوله وځی چې دغه خوله بیا بدبویی کوی خو سره ددې بدبویی نه دوې خوشبویی نه استعمالوی او په دی خبره هیڅ اهتمام نکوی او په دی طریقې سره خپلې ښځې ته ضرر رسوی چې په نتیجه کې د ښځې او د خاوند ترمینځ علاقات خرابیږی او د دوې ترمینځ بغض او نفرت پیدا کیږي او دد وی ژوند خرابیږی ځکه خو رسول الله صلی الله علیه و سلم به ډیره زیاته خوشبویی استعمالولو او خشبویی يې زیات خوښ و او خوشبویی او نظافت او ښایست ته يې خلک زیات تشویق کړیدی لکه چې فرمایي : (( اربع من سنن المرسلين الختان و التعطر والسواک والنکاح))
(( ترمذی، مشکا‎‎‎ة صفحه ۴۵))
ژباړه: څلور شیان د پیغمرانو د طریقو څخه دی سنت ګری او خوشبویی استعمالول او مسواک وهل او نکاح کول 
او په بل حدیث کسی داسې فرمایي (( حبب الی الطيب والنسا‎‎ء وجعلت قرة عينی فی الصلاة )) 
(( احمد، نسایی، مشکا‎‎‎ة ۴۴۹))
ژباړه: ماته خوشبویی او نیکانی ښځې محبوب کړی شوی دی او سترګې می په لمانځه باندې یخیږی. 
نو زنانه او نارینه دواړو ته پکار دی چې د عطر او خوشبویی په استعمال باندې اهتمام وکړی تر څو د دوې ترمینځ د لا زیات محبت او دوستی سبب شی. البته زنانه و ته روا نه دى چې خوشبوئې استعمال كړى او بيا بهر وورځي ځكه چې ددې څخه فتنه راولاړيږى.
همدارنګه نارینه او زنانه دواړو ته پکار دی چې د ځان او د جامو په نظافت او ښایست باندې هم اهتمام وکړی او دا ځکه چې الله تعالی ښایسته او پاک ذات دی او ښایست او پاکی د هغه خوښ دی لکه چې رسول الله صلی الله علیه و سلم فرمایي : (( ان الله نظيف يحب النظافة))
(( ترمذی ، مشکا‎‎‎ة ۳۸۵))
ژباړه: الله تعالی پاک ذات دی او پاکی خوښوی.
او په بل حدیث کې فرمایي : ان الله جميل يحب الجمال ))
((صحیح مسلم ، مشکا‎‎‎ة ۴۳۳))
ژباړه : الله تعالی ښايسته ذات دی او ښایست خوښوی.
او جلیل القدر صحابی عبدالله بن عباس رضی الله عنهما فرمایي : ((ان لاحب ان ا تزين لامرتی کما احب ان تتزين لی )) 
((ابن ابی حاتم، ابن جریر الطبری تفسیر قرطبی صفحه ۱۱۸ جلد ۳))
ژباړه:زما دا خوښ دی چې د خپلې ښځې لپاره ځان ښایسته کړم لکه چې زما دا خوښ دی چې زما ښځه دی ماته ځان ښایسته کړی .
او د اسلام دریم خلیفه عمر بن الخطاب رضی الله عنه فرمایي : (( انهن ليحببن ان تتزينوالهن کما تحبون ان يتزين لکم ) 
(( منهاج العشرة الزوجیة صفحه ۷۶))
ژباړه: ښځې خوشحالیږی چې تاسو د هغوې لپاره ځانونه ښایسته کړی لکه چې تاسو خوشحالیږی چې هغوې دی تاسو لپاره ځانونه ښایسته کړی .
او په یو روایت کې داسې ویل شویدی چې (( اغسلوثيابکم و خذو من شعورکم واستاکوا و تزينوا و تنظفوا فان بين اسراييل لم يکونوا يفعلون ذلک فزنت نساؤهم ))
(( منهاج العشرة الزوجیه صفحه ۷۷))
ژباړه: خپلې جامې پاکی وساتی او ویښتان مو جوړ او برابر ساتی او مسواک استعمالوی او ځانونه ښایسته او پاک ساتی او دا ځکه چې بنی اسراییلو به دغه کارونه نه کول نو د هغوې ښځې په زنا کې واقع شوی . 
‍‍‍‍‍‍‍‍‍‍‍‍‍‍‍‍‍‍‍‍‍‍‍۶- بعضې نارینه د سګرت یا نسوار یا چرس یا پوډر په استعمال باندې ځانونه اخته کړیدی چې ددې په وجه د دوې صحت خراب شی او د خولو څخه بدبویی هم وځی او په نتیجه کې د خپلو ښځو سره يې علاقات خراب شی او د دوستی او محبت فضا له مینځه لاړ شی نو ځکه په نارینه و باندې لازم دی چې ددغه شیانو د استعمال څخه ځانونه وساتی او دا ځکه چې دغه شيان سره ددې نه چې په شریعت کې حرام دی نو بدن او صحت او مال ته تاوان رسوی.
او رسول الله صلی الله علیه و سلم فرمایي : (( لا ضرر و لا ضرار ))
(( رواه احمد والبیهقی عن ابن عباس))
ژباړه: مه ځان ته ضرر رسوی او مه بل چاته. 
او په بل حدیث کې داسې فرمایي : ( ان الله کره لکم ثلاثا قيل و قال و کثرة السؤال و اضاعة المال)
((متفق علیه ، مشکا‎‎‎ة صفحه ۴۱۹ ، الادب المفرد صفحه ۲۰ جلد ۱))
ژباړه: الله تعالی درې شیان بد ګڼی او تاسې ترې منعه کوی بی فایدی او بی سنده خبرې او ډیرې بی فایدی پوښتنې او د مال ضایع کول. 
او ام سلمة رضی الله عنها روایت کوی چې (( نهی رسول الله صلی الله عليه و سلم عن کل مسکر و مفتر )) 
(( ابو داود، مشکا‎‎‎ة صفحه ۳۱۸))
ژباړه: رسول الله صلی الله علیه و سلم د هر نشه کوونکی او سستونکی شی څه منع کړیدی . نو څرنګه چې نسوار او چرس او هیرویین نشه کوونکی او سستی راوړونکی شیان دی نو د هغې استعمال په نارینه او زنانه باندې حرام دی.
هغه ظلمونه چې زمونږ په ټولنه کې پر ښځو باندې کیږی او د هغو د حراموالی دلایل په قران او سنت کې
۲۷- ښځو ته نصيحت نه کول:
زمونږه په ټولنه کې یو بل ظلم ښځو سره دا کیږي چې اکثره نارینه خپلو ښځو ، لورګانو، خویندو او نورو ښځینه خپلوانو ته نصیحت او د نیکو کارونو ښودنه نه کوی او نه دغه موضوع ته کوم توجه او اهتمام کوی لهذا دغه کار پر ښځو یو ظلم او د اسلام د مقدس دین د ارشاداتو خلاف کار دی او دا ځکه چې ښځه حق لری چې د خپل پلار یا خاوند یا وروریانو او نارینه و خپلوانو له طرفه هغې ته دینی او اخلاقی ښودنه او نصیحت وشی او د اسلام مقدس دین دغه موضوع ته زیات اهمیت ورکړیدی لکه چې الله تعالی فرمایي :
(( ياايهاالذين امنو قوا انفسکم و اهليکم نارا وقودهاالناس والحجارة)) 
(( سورة التحریم ایت ۶))
ژباړه: ای مومنانو تاسو خپل ځانونه او کورنی د اور څخه بچ کړی چې د هغې خاشاک خلک او د ګوګړو تیږی دی یعنې خپلې کورنی ته صحیح اسلامي تربیه ورکړی او هغوې ته د نیکو کارونو او اخلاقو نصیحت وکړی چې دغه نیک کارونه او اخلاق به د دوزخ د اور څخه د دوې د نجات سبب شی. 
همدارنګه الله تعالی فرمایي : (( والعصر ان الانسان لفی خسر الاالذين امنوا و عملواالصالحات و تواصو بالحق و تواصو بالصبر))
((سورة العصر ایت ۱-۳))
ژباړه: قسم کوم په زمانه یا په وخت د مازیګر باندې چې بیشکه هر ا نسان په تاوان کې دی مګر هغه کسان چې ایمان يې راوړی او نیک عملونه يې کړیدی او یو بل ته ئې په حق باندې په صبر باندې وصیت کړی وی. 
نو معلومه شوه چې مؤمنان به یو بل ته د نیکو کارونو او حقو خبرو توصیه او نصیحت کوی او همدارنګه یو بل ته به د نیکو کارونو په کولو کې د صبر توصیه او نصیحت کوی. 
او رسول الله صلی الله علیه و سلم فرمایي : (( الدين النصيحة))
(( بخاری صفحه ۱۳ جلد ۱))
ژباړه: د اسلام دین د نصیحت دین دی .
یعنې یو بل ته د ښو کارونو نصیحت کول په اسلام کې یو مهم عمل دی 
او په بل حدیث کې داسې فرمایي : حق المسلم علی المسلم ست اذا لقيته فسلم عليه و اذا دعاک فاجبه و اذا استنصحک فانصح له و اذا عطس فحمدالله فشمته و اذا مرض فعده و اذا مات فاتبعه ))
(( صحیح مسلم ، مشکا‎‎‎ة صفحه ۱۳۳))
ژباړه: د مسلمان پر بل مسلمان باندې شپږ حقونه دی چې کله ورسره مخامخ شی نو سلام به پری اچوی او چې کله ته يې د میلمستیا لپاره و غوښتلی نو دعوت يې ومنه او چې کله ئې له تا څخه د نصیحت غوښتنه وکړه نو نصحیت ورته وکړه او چې کله وپرنجیده او الحمدلله يې وویلی نو ته ورته یرحمک الله ووایه او چې کله مړ شو نو جنازه کې يې شریک شه. 
۲۸- ښځې د تعليم څخه منعه کول: 
زمونږه په ټولنه کې یو بل ظلم پر ښځو باندې دادی چې دوې په مختلفو بهانو باندې د تعلیم څخه محرومولی شی لهذا دا پر ښځو باندې یو ظلم او د ټولنې د پرمختګ او اصلاح په وړ اندی یو لویې خنډ او مانع دی ، بلکې ښځې د نارینه په شان مکلف دی چې د خپل دین او دنیا واجبات او ضروریات زده کړی او پر نارینه و باندې لازم دی چې ښځې او لورګانې او خویندی و غیره ته د دینی او اخلاقی مسؤلیتونو په ورزده کولو کې خپل ټول کوشش او زیار وباسی تر څو د کورنی څخه د ناپوهی تیاره له مینځه لاړه شی او د علم او عرفان رڼا يې په کورنی کې خپره او د تفاهم او محبت او حق شناسی فضا قایم شی الله تعالی په دی باره کې داسې فرمایي : (( يا ايهاالذين امنو قوا انفسکم و اهليکم نارا و قودهاالناس والحجارة))
(( سورة التحریم ایت ۶))
ژباړه: ای مؤمنانو تاسو خپل ځانونه او کورنی د اور( دوزخ) څخه بچ کړی چې خاشاک د هغې خلک او د ګوګړو تیږی دی 
نو الله تعالی امر کړیدی چې خپلې ښځې او ځامن او لورګانی د اور د دوزخ څخه وساتی او د دوې ساتنه داسې کیږي چې هغوې ته صحیح تعلیم او سالمه تربیه ورکړی شی. 
نو معلومه شوه چې د ښځو تعلیم او تربیه لکه د نارینه و په شان ضرور او لازم دی.
او په بل ایت کریمه کې الله تعالی داسې فرمایلی : (( و انذر عشيِرتک الاقربين)) 
(سورة الشعراء ایت ۲۱۴)
ژباړه: ای پیغمبره خپل نزدې خپلوان د الله د عذاب څخه وویروه .
نو دا نه کیږي مګر د صحیح تعلیم او سالمی تربیې له لاری .
او په بل ایت کریمه کې الله تعالی داسې فرمایي : (( وامر اهلک بالصلاة واصطبر عليها)) 
((سورة طه ایت ۱۳۲))
ژباړه: ای پیغمبره خپلې کورنی ته په لمانځه باندې امر وکړه او د مونځ په ادا کولو باندې صبر وکړه. 
نو د پورتنی مبارکو ایتونو څخه معلومه شوه چې ښځه حق لری چې هغې ته د پلار یا خاوند یا نورو خپلوانو په واسطه دینی او اخلاقی او اجتماعی ښوونه وشی او هغې ته لازم معلومات ورکړی شی.
او د نبوی احادیثو په ذخیره کې د ښځو د تعلیم د ا همیت په باره کې زیات احادیث موجود دی خو زه دلته د هغې څخه بعضې احادیث را اخلم چې په لاندې ډول دی : 
اول حديث : 
جلیل القدر صابی ابو سعید الخدری رضی الله عنه داسې روایت کوی : (( قال النساء للنبی صلی الله عليه و سلم غلبنا عليک الرجال فاجعل لنا يوما من نفسک فوعدهن يوما لقيهن فيه فوعظهن وامرهن )) 
(( بخار ي ص ۲۰ ج ۱ مسلم ص ۲۸۹ ج۱)) 
ژباړه : ښځو نبی صلی الله علیه و سلم ته وویلی نارینه ونسبت مونږ ته ستا ډیر وخت نیولی دی نو دځان له طرفه زمونږ دتعلیم لپاره هم یوورځ معلومه کړه نو رسول الله صلی الله علیه و سلم هغوې ته یوه ورځ معلومه کړه چې دهغوی سره يې بیا ملاقات وشو نو هغوې ته يې نصیحت وکړلو او په نیکو کارونو يې ورته امر وکړلو . 
امام بخاری ددغه حدیث څخه دوه حکمونه استخراج کړیدی یو داچه مشربه ښځو ته نصیحت کوی او هغوې ته به ښودنه کوی او بل داچه که کومی ښځې دمشر نصیحت وانه وریدلی نو باید هغوې ته علحده بل مجلس جوړ شی او هغوې ته دی پکې نصیحت او ښودنه وشی .
دوهم حديث : 
جلیل القدر صحابیة أم عطیه رضی الله تعالی عنها روایت کوی : (( أمرنا رسول الله صلی الله عليه و سلم ان نخرجهن فی الفطر والاضحی العواتق والحيض و ذوات الخدور فاما الحيض فيعتزلن الصلاة ويشهدن الخير ودعوة المسلمين )) 
(( بخاری ص(۱۳۳) ج(۱) صحیح مسلم ص(۲۹۱) ج(۱) 
ژباړه : رسول الله صلی الله علیه و سلم مونږته امر کړیدی چې دوړوکی او لوی اختر دلمانځه داداء کولو لپاره پیغلې او حایضه او باستره ښځې دکورونوڅخه وباسو خو حایضه ښځې به مونځ نه کوی خودوی به دخیر او ددعوت په مجلس کښې ګډون کوی . 
دريم حديث : 
جلیل القدر صحابی ابو موسی اشعری رضی الله تعالی عنه روایت کوی چې رسول الله صلی الله علیه و سلم فرمایلی دی : ( أيما رجل کانت عنده وليدة فعلمها فأحسن تعليمها وأدبها فأحسن تأديبها ثم أعتقها وتزوجها فله أجران )) 
((صحیح بخاری ص۳۴۶ج۱)) 
ژباړه : هر هغه سړی چې وینځه ولری او هغه ته يې ښه تعلیم او ښه ادب ورکړلو او بیا يې ازاده کړله او ځانته يې په نکاح کړلو نو دغه سړی ته دوه اجرونه ورکول کیږي . 
نومعلومه شوه چې د ښځې تعلیم او تربیه په اسلام کې څومره زیات ثواب لری 
امام بخاری ددغه حدیث څخه همدغه مطلب استخراج کړیدی چې سړی باید خپلې ښځې او وینځې ته تعلیم ورکړی او داسې يې وویلی (( باب تعليم الرجل أمته وأهله ))
ژباړه: باب دي په دې باره كې چې سړي به خپلې وينځى او ښځې ته تعليم وركوى. 
نو چې کله د وینځې تعلیم کې دومره أجر دی نود ښځې او لورګانو په تعلیم کې به په طریق اولی سره وی ((بخاری ص( ۲۰ ) ج ۱))
څلورم حديث : 
جلیل القدر صحابیه شفا ءبنت عبدالله رضی الله تعالی عنها روایت کوی :
(( دخل علٌی النبی صلی الله عليه و سلم وأنا عند حفصه فقال لی ألا تعلمين هذه رقية النمله کما علمتيها الکتابة)) 
(( سنن ابی داود ص(۵۴۲) مشکا‎‎‎ة ص(۳۹۰) و اخرجه الحاکم فی مستدرکه(( 
ژباړه : رسول الله صلی الله علیه و سلم پداسی حال کې پرما را ننوت چې زه دحفصه رضی الله تعالی عنها سره ناسته وم نو ماته يې وویلی چې ته ولې حفصی ته دتخرګونو لاندې ددانو دم نه ښایی لکه چې دی هغې ته لیک ښودلی دی ؟ 
نو ددغه حدیث څخه معلومه شوه چې لکه څرنګه دلیک زده کړه نارینه وته ضرور دی همدارنګې زنانه وته هم ضرور دی او لکه څرنګه چې نارینه زده کړه کوی او دکتابونو دلیکلو له لاری خپل علم خپروی نو همدارنګې زنانه هم باید زده وکړی او خپل علم د کتابونو د لیکلو له لاری خپور کړی ترڅو ټول خلک ددوی دپوهی څخه استفاده وکړی او ددوی دغه کتاب ددوی لپاره صدقه جاریه وګرځی . 
امام خطابی د شفاء‌ رضی الله عنها د حدیث په شرحه کې داسې شی فرمایلی : (( فيه دليل علی ان تعلم النسا‎‎ء الکتابة غير مکروه))
((مرقاة صفحه ۳۲۶ جلد ۸))
ژباړه: په دغه حدیث کې دلیل شته دی ددې خبرې لپاره چې د لیک زده کړه ښځو ته مکروه نه دی. 
بعضې خلک وایی چې ښځو ته د لیک زده کړه روا نه ده او په دغه حدیث باندې استدلال کوی چې (( لا تعلموهن الکتابة)) یعنې ښځو ته لیک مه ور زده کوی. 
خو ددغه خلکو دغه دلیل صحیح نه دی ځکه چې دغه حدیث د رسول الله صلی الله علیه و سلم څخه ثابت نه دی او ددغه حدیث په سند کې دوه راویان دی چې یو يې دروغجن و او بل يې په دروغو متهم و نو ځکه دغه حدیث د سند له مخی ثابت نه دی بلکې په رسول الله صلی الله علیه و سلم باندې دروغ تړل شویدی. 
)) تذکرة الموضوعات صفحه ۱۲۹ مجموعة التفاوي لعبد الحی اللكنوى صفحه ۱۳۱ جلد ۱ اردو ((
پنځم حديث : 
بی بی عایشة رضی الله عنها داسې فرمایي : (( نعم النسا‎‎ء نساء الانصار لم يمنعهن الحيا‌ ان يتفقهن فی الدين )) ((صحیح بخاری صفحه ۲۴ جلد ۱))
ژباړه: د انصارو ښځې ډیرې ښی او نیکی ښځې دی او دا ځکه چې دوې په دین باندې د ځان پوهولو په موضوع کې حیاء‌ نه کوی. 
یعنې دوې د شرعي علم په حاصلولو کې شرم نه کوی بلکې دوې د رسول الله صلی الله علیه و سلم څخه هر قسمه پوښتنې کوی .

شپږم حديث : 
عروة بن الزبیر رضی الله عنه فرمایي : (( ما رايت احد اعلم بفقه ولا طب و لا شعر من عايشة))
(( اسلامنا للسید سابق صفحه ۲۱۶))
ژباړه: ما داسې څوک نه دی لیدلی چې د عایشه رضی الله عنها څخه په فقه او طبابت او شعر کې زیاته پوهه ولری. 
یعنې عایشه رضی الله عنها په دغو علومو کې داسې اوچتی مرتبی ته رسیدلی وه د هغې په زمانه کې څوک ورسره نه شو برابریدلی .
نو ددغه روایت څخه دا معلومه شوه چې ښځې کولاې شی علمی اوچتو مرتبو ته ورسیږی او دا هم معلومه شوه چې ښځې کولاې شی چې د طب علم حاصل کړی او کولاې شی چې هغه شعرونه چې خلک دیانت او خوش اخلاقی او پاک لمنی ته رابلی ووائې اوې ليكې او نشر يې کړی . 
اوم حديث : جلیل القدر صحابی ابو موسی اشعری رضی الله عنه فرمایلی :
(( ما اشکل علينا اصحاب رسول الله صلی الله عليه و سلم حديث قط فسالنا عايشه الا وجد نا عندها منه علما ))
((ترمذی صفحه ۲۲۷ جلد ۲، مشکا‎‎‎ة صفحه ۵۷۴))
ژباړه : په هره مشکله مساله کې به چې د رسول الله صلی الله علیه و سلم صحابه کرام د عایشه رضی الله عنها څخه پوښتنه کوله نو دهغی سره به د هغې مسالې په باره کې معلومات موجود و. 
اتم حديث : 
امام ابن شهاب زهری رحمه الله فرمایي : (( لو جمع علم الناس کلهم و ا مهات المؤمنين لکانت عايشه اوسعهم علما))
(( مستدرک الحاکم صفحه ۱۱ جلد ۴))
ژباړه: که د ټولو صحابه کرامو علم د رسول الله صلی الله علیه و سلم د نورو بیبیانو د علم سره ځاې کړی شی نو بیا به هم د عایشه علم د دوې څخه زیات وی. 
نو ددې خبرې نه معلومه شوه چې ښځې په اسلام کې څومره اوچتو علمی مرتبو ته رسیدلی وو. 
نهم حديث : 
جلیل القدر صحابی عبدالله بن عباس رضی الله عنها روایت کوی چې رسول الله صلی الله علیه و سلم داسې فرمایلی : (( من عال ثلث بنات او مثلهن من الاخوات فادبهن و رحمهن حتی يغنيهن الله اوجب الله له الجنة فقال رجل يا رسول الله او اثنتين قال اواثنتين حتی لو قالوا او واحدة لقال واحدة))
((رواه البغوی فی شرح السنة، مشکا‎‎‎ة صفحه ۴۲۳))
ژباړه: چا چې د دریو لورګانو یا خو یندو ساتنه او خدمت وکړو او هغوې ته يې ښه ادب وروښودلو او پر هغوې يې رحم وکړو تر دی چې دوې خاوندان کړی او یا وفاتی شی نو الله تعالی دغه کس خامخا جنت ته ورداخلوی نو یو سړی وویلی چې یا رسول الله که چا د دوو لورګانو یا خویندو حفاظت او خدمت وکړی نو هغه لپاره هم جنت شته؟ نو رسول الله صلی الله علیه و سلم وفرمایل چې هو، عبدالله بن عباس رضی الله عنه فرمایي که خلکو رسول الله صلی الله علیه و سلم ته د یو لور یا یو خور خبره کړای وای نو رسول الله صلی الله علیه و سلم به هم دوې ته د جنت خبره کړای وای. 
نو ددغه حدیث څخه معلومه شوه چې ښځو ته ښه ادب ورکول او پر هغوې رحم کول د جنت د داخلیدو سبب دی . 

لسم حديث : 
عبداالله بن عباس رضی الله عنه فرمایلی چې رسول الله صلی الله علیه و سلم به د وعظ او نصیحت څخه وروسته داسې وویلی (( الا ليبلغ الشاهدالغايب))
((رواه البخاری صفحه ۲۱ جلد ۱))
ژباړه: خبر اوسی څوک چې حاضر دی هغوې دی زما خبرې غیر حاضرو ته ورسوی. 
او څرنګه چې به اکثره وختونه نارینه د رسول الله صلی الله علیه و سلم مجلسونو کې حاضر وه او زنانه به کورنی کارونو کې مصروفی وی نو ځکه رسول الله صلی الله علیه و سلم نارینه و ته امر وکړو چې زما خبرې تاسو غیر حاضرو ته چې په هغو کې زنانه هم دی ورورسوی. 
يوولسم حديث : 
جلیل القدر صحابی انس بن مالک رضی الله عنه روایت کوی چې رسول الله فرمایلی دی : (( طلب العلم فريضة علی کل مسلم )) و فی رواية و مسلمة)
((رواه البیهقی و ابن ماجه ، مشکا‎‎‎ة صفحه ۳۴))
ژباړه: طلب د علم فرض دی پر هر مسلمان باندې که نارینه وی او که زنانه وی 
نو ښځې کولاې شی چې هر هغه علم زده کړی چې د دین او دنیا په کارونو کې ورته ضرورت وی خو په دی شرط چې د دوې عفت او عزت ته څه خطر متوجه نه شی. 
دولسم حديث: 
امام ذهبی رحمه الله داسې فرمایي : (( و ما علمت من النساء من اتهمت و لا من ترکوها )) 
((میزان الاعتدال صفحه ۶۴ جلد ۴))
ژباړه: د رسول الله صلی الله علیه و سلم د احادیثو په ښځو راویانو کې داسې ښځه نشته چې په هغې باندې د دروغو تهمت ویل شوی وی او یا د هغې حدیث پریښودل شوی وی. 
یعنې دغه ټولی راویانی دومره نیکانی وی چې د رسول الله صلی الله علیه و سلم احادیث يې په پوره ا مانت سره خلکو ته رسولی دی لکه عایشه رضی الله عنها چې د رسول الله څخه دوه زره او دوه سوه اوولس احادیث يې روایت کړیدی او همداسی نوری ښځې نو ددغو ټولو پورتنیو احادیثو څخه معلومه شوه چې د اسلام مقدس دین د ښځو تعلیم ته خاص توجه او اهتمام کړیدی. 
نو د هر چا نه مخکې اول د انجلۍ په مور او پلار یا د ښځې په خاوند باندې لازم دی چې هغوې ته تعلیم ورکړی او که مور او پلار یا خاوند هغوې ته تعلیم نشی ورکولی نو بیا ښځه حق لری چې د خپل دینی ضروریاتو د زده کړی لپاره د کور څخه بهر ووځی خو دا په دی شرط چې د هغې عفت او عزت ته کوم خطر متوجه نه وی او دا ځکه چې د ښځې د عفت او عزت خبره د تعلیم څخه زیاته مهمه ده او که ښځه د کور څخه بهر د تعلیم لپاره وځی نو باید د هغې سره خپل یو محرم موجود وی او یا د ښځو د یوی ډلی سره دی ځان یو ځاې کړی تر څو د هغې عفت ته څه زیان ونه رسیږی. 
((فتاوی النوازل لابی اللیث السمرقندی صفحه ۲۸۵))
ديارلسم حديث : 
جلیل القدر صحابی عرباض بن ساریه رضی الله عنه روایت کوی چې رسول الله صلی الله علیه و سلم داسې فرمایلی : (( ان الرجل اذا سقی امراته من الما‌‌ء اجر قال فاتيتها فسقيتها و حدثتها بما سمعت من رسول الله صلی الله عليه و سلم ))
((رواه احمد فی مسنده الفتح الربانی صفحه ۲۳۳ جلد ۱۶))
ژباړه: سړی چې کله خپلې ښځې ته د څکلو اوبه ورکړی نو هغه ته اجر ورکول کیږي نو دغه صحابی وایی چې زه خپلې ښځې ته لاړم او هغه ته می د څکلو اوبه ورکړی او هغې ته می د رسول الله صلی الله علیه و سلم حدیث بیان کړو . 
ددغه حدیث څخه معلومه شوه چې د ښځې خاوند به خپلې ښځې ته د ښو خبرو او ښو کارونو ښودنه کوی لکه چې دغه جلیل القدر صحابی خپلې ښځې ته د رسول الله حدیث بیان کړو. 
او همدارنګې ددغه حدیث څخه معلومه شه چې هر چاته د پیغمبر صلی الله علیه و سلم حدیث ورسید نو باید پر هغه باندې زر تر زره عمل وکړی لکه چې دغه صحابی وکړو. 
۲۹- د پيغلو په ودولو کې ځنډ کول : 
زمونږه په ټولنه کې یو بل ظلم پر ښځو دا کیږی چې په ډیرو کورنیو کې د پیغلو په نکاح کې زیات ځنډ کیږي سره ددې نه چې د پیغلې غوښتونکی ډیر وی خو د مور او پلار یا نورو خپلوانو له طرفه د هغوې غوښتنه په مختلفو بهانو باندې رد کیږي او پیغله بی چاره د شرم او حیاء‌ او یا ویری له کبله هیڅ نه وایی او که پیغله څه ووايې نو هغه رټل او وهل کیږي نو دغه عمل پر پیغلو باندې یو ظلم دی او هر قسمه ظلم په اسلام کې حرام دی 
بلکی پیغله پخپل مور او پلار یا بل ولې باندې دا حق لری چې د پیغلتوب څخه وروسته د هغې نکاح د یو مسلمان او دیندار او حق پیژندونکى شخص سره د هغې په خوښه وتړی او په دغه کار کې ځنډ او وروسته والی کول ګناه او د الهی عذاب سبب دی 
رسول الله صلی الله علیه و سلم په دی باره کې داسې فرمایلی : (( ثلاثة لا تؤخرهن الصلاة اذا اذنت والجنازة اذا حضرت والايم اذا وجدت کفوا)) 
((رواه احمد فی مسنده الفتح الربانی صفحه ۱۶۳ جلد ۱۶))
ژباړه: درې شیان مه وروسته کوی او ځنډ پکې مکوی د لمونځ ادا کول چې کله اذان وشی او د مړی د جنازی لمونځ ....... او د پیغلې په نکاح ورکول چې سیال يې پیدا شی . 
نو ددغه مبارک حدیث څخه معلومه شوه چې کله انجلۍ پیغله شی نو باید د هغې په ودولو کې ځند ونشی کله چې د هغې په خوښه سیال هغه وغواړی. 
۳۰- د نکاح د حق څخه د ښځو محرومول: 
زمونږه په ټولنه کې یو بل ظلم پر ښځو باندې دا کیږي چې په بعضو کورنیو کې پیغلې او کونډی ښځې د نکاح د حق څخه محرومولی شی تر دی چې د هغوې د سر ویښته د پلار په کور کې سپین شی . 
نو دغه عمل ناروا او د شریعت خلاف او پر ښځو یو ظلم دی ځکه چې رسول الله صلی الله علیه و سلم فرمایلی : (( النکاح من سنتی فمن رغب عن سنتی فليس منی ))
((بخاری صفحه ۷۵۷ جلد ۱ ، مسلم صفحه ۴۴۹ جلد ۲))
ژباړه : نکاح کول زما د سنتو څخه دی او چا چې زما د سنت څخه مخ واړاوه نو هغه زما د ډلی څخه نه دی. 
همدارنګه نکاح کول نیمایی دین دی او څوک چې د نکاح څخه اعراض کوی نو ګویا هغه د نیمایی دین څخه اعراض کوی ځکه چې رسول الله صلی الله علیه و سلم فرمایلی دی : ( اذا تزوج العبد فقد استکمل نصف الدين فليتق الله فی النصف الباقی )
((رواه البیهقی فی شعب الایمان ، مشکا‎‎‎ة صفحه ۲۶۸))
ژباړه: چې کله یو بنده واده وکړی نو خپل نیمایی دین يې کامل کړو نو په بل نیمایی کې دی د الله نه وویریږی ( چې هغه فاسد نکړی) 
او په بل حدیث کې جلیل القدر صحابی انس رضی الله عنه د رسول الله صلی الله علیه و سلم څڅه داسې روایت کړیدی : (( مکتوب فی التوراة من بلغت ابنته اثنتی عشرة سنة و لم يزوجها فاصابت اثما فاثم ذلک عليه)) 
(( رواه البیهقی فی شعب الایمان مشکا‎‎‎ة صفحه ۲۱۷))
ژباړه : په تورات کې دا لیکل شوی دی چې که د چا لور دولس کلنه شوه او هغه يې واده نکړه او بیا د هغې نه ګناه وشو نو د هغې ګناه يې به د هغې د پلار په غاړه وی . 
علماء‌ فرمایي چې کیداشی د موسی علیه السلام په زمانه کې جینکی په دولس کلنۍ کې بالغیدل.
او په بل حدیث کې رسول الله صلی الله علیه و سلم داسې فرمایي : ((اذا خطب اليکم من ترضون دينه و خلقه فزوجوه الا تفعلو تکن فتنة فی الارض و فساد عريض))
(( ترمذی ، مشکو صفحه ۲۶۷))
ژباړه : چې کله ستاسو په لور یا خور باندې داسې یو شخص مرکه وکړی چې تاسې د هغه د دیانت او اخلاقو څخه راضی وی نو د هغه غوښتنه ومنی او لور یا خور مو ورته په نکاح کړی او که دا کار ونکړی نو په ځمکه کې به لویه فتنه او زیات فساد رامینځ ته شی 
یعنې چې کله د چا په لور یا خور باندې کوم نیک سړی مرکه وکړی او د هغې خوښه وه باید د هغوې نکاح وشی او ځنډ کول پكې ناروا دی.
نو پیغلې یا کونډی ښځې د نکاح د حق څخه محرومول او یا د هغوې د نکاح وروسته کول او په هغه کې ځنډ کول ناروا عملونه دی او پر ښځو باندې ظلم دی او باید ددغه کار څخه هر مسلمان ځان وساتی. 
۳۱- د ښځو نه خپل جنسی عيب پټول او هغوې شکايت ته نه پريښودل: 
زمونږ په ټولنه کې یو بل ظلم پر ښځو باندې دا کیږي چې بعضې دوکه باز او دروغجن سړی چې په جنسی کمزوريو باندې اخته وی غواړی د واده تر نامه لاندې یوه ښځه پخپل اسارت کې ننه باسی بغیر ددې نه چې د هغې د جنسی حق په باره کې فکر وکړی او د مرکی په وخت کې د دوکی او دروغو څخه استفاده کوی او ځان داسې ښایی چې ګوندی دی د جنسی لحاظه روغ او جوړ دی او بیا چې کله واده وکړ ي نو د غیرت تر نامه لاندې خپله ښځه د شکایت څخه هم منعه کوی او په دی طریقې سره د هغې بیچاره ښځې ټول ژوند خراب او هغه د جنسی حق او د اولاد د نعمت څخه محرومه کړی او کله کله داسې حالات مینځ ته راځی چې دغه بیچاره ښځه د سخت قهر او غم له وجی نه خودکشی وکړی او یا خپل میړه ووژنی او یا د فحشاء کارونو ته مخه کړی. 
نو ځکه دا دوکه او دروغ د ښځې سره یو لوی ظلم او جنایت دی او دغسی عملونه په اسلام کې ناروا او د الله تعالی د لعنت اسباب دی ځکه چې الله تعالی فرمايی : ((فنجعل لعنت الله علی الکاذبين))
ژباړه: مونږه ګرځوو لعنت د الله په دروغجنانو باندې 
او رسول الله صلی الله علیه و سلم فرمایلی : ((ملعون من ضار مؤمنا اومکر به)) 
(( رواه الترمذی، مشکوة ۲۲۸))
ژباړه: ملعون دی هغه کس چې مؤمن ته ضرر رسوی او یا هغه دوکه کوی.
او په بل حدیث کی داسې فرمایي : (( الفاجر خب لئيم)) 
((احمد، ترمذی، ابو داود، مشکا‎‎‎ة ۴۳۲))
ژباړه: دوکه ورکول او رذالت د بد کار انسان صفتونه دی.
یعنې فاجر انسان به دوکه باز او رذیل وی 
نو هیڅ یو نارینه ته روا نه دی چې د مرکی په وخت کې خپل جنسی کمزوری یا بل ضرری عیب پټ کړی. 
او که کوم یو کس په جنسی کمزوری یا بل مرض اخته وه خو د دروغ او دوکی څخه يې استفاده وکړه او واده يې وکړو نو بیا ښځه د ناخوښې په صورت کې حق لری قضاء ته ورشی او د جدایی غوښتنه وکړی. 
۳۲- د ديانت له پلوه کمزوری او بد اخلاقه شخص ته خپل لور يا خور په نکاح ورکول : 
زمونږه په ټولنه کې یو بل ظلم پر ښځو باندې دا کیږي چې په اکثرو کورنیو کې د پیغلې مور او پلار یا ورور یا بل ولې د پیغلې د غوښتونکی دیانت او اخلاق ته نه ګوری بلکې دوې د هغه چا غوښتنه ښه منی چې مالدرا یا قدرتمند وی اګر که د دیانت له پلوه کمزوری او بد اخلاقه وی او په دی طریقې سره دوې ددغې پیغلې دیانت د خطر سره مواجه کوی او دا ځکه چې که پیغله دینداره او د ښو اخلاقو خاونده وی او میړه يې بد اخلاقه او د د یانت له پلوه کمزوری وی نو حتمی ده چې دغه پیغله به دهغه د دینی کمزوری او بد اخلاقی تر تاثیر لاندې راځی او د وخت په تیریدلو سره به دغه پیغله بی چاره هم د دیانت او اخلاق له پلوه کمزوری کیږی چې ددې بد اثر بیا د دوى په کورنی او ټولنه باندې هم پریوځی نو ځکه د اسلام مقدس دین امر کړیدی چې تاسو د ښو اخلاقو والا او دیندار سړی مرکه پخپله لور یا خور باندې قبوله کړی او که دا کار ونکړی نو د ځمکی په سر به لویه فتنه او زیات فساد پیدا شی رسول الله صلی الله علیه و سلم داسې فرمایلی : (( اذا خطب اليکم من ترضون دينه و خلقه فزوجوه الا تفعلوا تکن فتنة فی الارض و فساد عريض ))
(ترمذی صفحه ۲۰۷ جلد ۱ ، مشکا‎‎‎ة صفحه ۲۶۷)
ژباړه: چې کله ستاسو لور یا خور دیندار او د ښو اخلاقو والا شخص وغواړی نو هغه ورته په نکاح کړی او که دا کار ونکړی نو د ځمکی په سر به لويه فتنه او لوې فساد پیدا شی.
بلکې د اسلام مقدس دین مسلمانان دی ته تشویق کړیدی چې پلار یا ورور ته پکار دی چې خپله لور یا خور دیندار او ښو اخلاقو والا شخص ته پخپله د نکاح لپاره پیشکش کړی او امام بخاری رحمه الله په دی باره کې پخپل کتاب کې داسې باب ایښی دی چې (( باب عرض الانسان ابنته او اخته علی اهل الخير))
(صحیح بخاری صفحه ۷۶۷ جلد ۲)
ژباړه: باب دی په دی باره کې چې مسلمان ته پکار دی چې خپله لور یا خور عالمانو او نیکانو خلکو ته د نکاح لپاره پیشکش کړی.
او بیا يې په دغه باب کې د عمر بن الخطاب رضی الله عه حدیث ذکر کړیدی چې هغه داسې ویلی: ((اتيت عثمان بن عفان فعرضت عليه حفصة فقال سانظر فی امری فلبثت ليالی ثم لقينی فقال قد بدا لی ان لا اتزوج يومی هذا فقال عمر فلقيت ابابکر الصديق فقلت ان شئت زوجتک حفصة بنت عمر فصمت ابو بکر فلم يرجع الی شيئا و کنت اوجد عليه منی علی عثمان فلبثت ليالی ثم خطبها رسول الله صلی الله عليه و سلم فانکحتها اياه)) 
(بخاری صفحه ۷۶۸ جلد ۲، نسایی صفحه ۷۴ جلد ۲)
ژباړه: عمر بن الخطاب رضی الله عنه فرمایي چې زه عثمان بن عفان رضی الله عنه ته لاړم او خپله لور حفصه رضی الله عنها می ورته د نکاح لپاره پیشکش کړه نو هغه وویل چې زه به فکر وکړم نو ما څو شپې صبر وکړو نو چې بیا راسره عثمان رضی الله عنه مخامخ شو نو راته يې وویل چې زه اوس واده نه کوم عمر رضی الله عنه فرمایي چې ما بیا د ابو بکر الصدیق سره ملاقات وکړو او هغه ته مې وویل چې که خوښه دې وې نو حفصه رضی الله عنها به تاته په نکاح کړم نو ابوبکر صدیق رضی الله عنه چپ شو او هیڅ جواب يې رانکړو نو په دی باندې می د عثمان رضی الله نه زیات غصه راغی نو بیا چې څو شپې تیری شوی رسول الله صلی الله علیه و سلم زما په لور حفصه باندې مرکه وکړه نو هغه ته می په نکاح کړلو. 
نو ددغه حدیث څخه معلومه شوه چې عالمانو او نیکانو خلکو ته خپله لور یا خور د نکاح لپاره پیشکش کول ډیر ښه او غوره کار دی او دا هم معلومه شوه چې دغه کار یو شرعي کار دی او د عیب او پیغور کار نه دی بلکې دغسی کار مضبوط ایمان وا لا او د الله نیکان بندګان کوی خو ډیر د تاسف خبره داده چې دغه غوره او شرعي عمل زمونږه په ټولنه کې عیب او د پیغور خبره ګڼل کیږي . 
امام حافظ ابن حجر عسقلانی رحمه الله ددغه حدیث په شرحه کې داسې فرمایي : (( و فيه عرض الانسان بنته و غير ها من مولياته علی من يعتقد خيره و صلاحه لما فيه من النفع العايد علی المعروضة عليه و انه لا استحياء فی ذلک و فيه انه لا باس بعرضها عليه و لوکان متزوجا لان ابا بکر کان حينيذ متزوجا)) 
(فتح الباری صفحه ۲۲۲ جلد ۹)
ژباړه: په دغه حدیث کې دلیل دی ددې لپاره چې مسلمان ته پکار دی چې خپله لور یا بله ښځه چې دده تر ولایت لاندې وی هغه چاته د نکاح لپاره پیشکش کړی چې عالم او نیک شخص وی او دا ځکه چې په دغه کار کې دغې ښځې ته ګټه ده او ددغه حدیث څخه دا هم معلوم شو چې په دغه کار کې شرم پکار نه دی .
همدارنګې ددغه حدیث څخه دا هم معلومه شوه چې که یو عالم او نیک سړی ښځه هم ولری نو بیا هم څه باک نشته چې سړی دی خپله لور یا خور ورته د نکاح لپاره پیشکش کړی او دا ځکه چې کله عمر بن الخطاب رضی الله عنه خپله لور ابوبکر الصدیق ته د نکاح لپاره پیشکش کړو نو ابو بکر الصدیق رضی الله عنه په دغه وخت کې بله ښځه هم درلودله بلکې د اسلام مقدس دین دا هم جایز کړی دی چې ښځه دی پخپله یو صالح مسلمان سړی ته ځان د نکاح لپاره پیشکش کړی او امام بخاری په دغه موضوع کې داسې باب ایښی دی چې : (( باب عرض المراة نفسها علی الرجل الصالح))
(بخاری صفحه ۷۶۷ جلد ۲)
ژباړه: باب دی په دی باره کې چې ښځې ته روا دی چې یو نیک شخص ته ځان د نکاح لپاره پیشکش کړی 
او بیا يې ددغه باب لاندې د انس رضی الله عنه دغه حدیث ذکر کړ یدی چې (( جاءت امراة الی رسول الله صلی الله عليه و سلم تعرض عليه نفسها))
(( بخاری صفحه ۷۶۷ جلد ۲، نسایی صفحه ۷۵ جلد ۲))
ژباړه: یوه ښځه رسول الله صلی الله علیه و سلم ته راغله او خپل ځان يې هغه ته د نکاح لپاره پیشکش کړه 
نو خپل لور یا خور فاسق او بد اخلاقه شخص ته په نکاح ورکول پر هغې باندې یو لوی ظلم دی امام شعبی رحمه الله په دی باره کې داسې فرمایي : (( من زوج کريمته من فاسق فقد قطع رحمها)) 
(( تذکره الموضوعات صفحه ۱۲۷))
ژباړه: چا چې خپله لور یا خور فاسق سړی ته په نکاح کړ ه نو ګویا د هغې سره يې خپلولی وشکوله 
یعنې فاسق سړی ته خپله لور یا خور ورکول د خپلولی د شکولو غوندې لویه ګناه ده یعنې ددې پیغلې د خپلولی حق خو دا وه چې هغه يې باید یو نیک او دیندار سړی ته ورکړای وای خو پلار یا ورور يې د هغې دغه حق تر خپو لاندې کړه او د لورولی یا خورولی د قرابت هیڅ لحاظ يې ونه کړلو.


۳۳- ښځه په قرض يا قمار کې ورکول: 
زمونږ د ګران هیواد په بعضو مناطقو کې یو غیر انسانی او غیر اسلامي کار دا کیږي چې بعض خلک خپلې لورګانی یا خويندې خپل قرضدار ته په قرض کې ورکوی او بعضې خلک چې کله قمار ووهی او په هغه کې تاوان وکړی نو بیا خپله ښځه یا لور یا خور د قمار ګټونکی ته ورکوی. 
نو دغسی عملونه یو جنایت او لوی ظلم دی پر ښځو باندې او دا یو غیر انسانی او غیر اسلامي کار دی او هیڅ یوه ښځه بغیر د شرعي نکاح او خوښې څخه بل چاته نه ورکول کیږي او که کومه ښځه په قرض یا قمار کې چاته واده کړی شی نو دهغی نکاح نه کیږی.
نو ددغه ډول اعمالو کوونکی ظالمان او د الله تعالی په لعنت اخته دی الله تعالی فرمایي : (( الا لعنة الله علی الظالمين))
(( سورة هود ایت ۱۸))
ژباړه: خبردار لعنت د الله په ظالمانو باندې دی 
۳۴- ښځو باندې کار کول او نارينه په کور کې کښيناستل : 
پر ښځو باندې یو بل ظلم دادی چې زمونږ د ګران هیواد په بعضو مناطقو کې دا رواج دی چې ښځې به د کور د داخل او خارج ټول سخت کارونه کوی لکه د لری ځايونو څخه د څکلو د اوبو او د خاشاک راوړل د څارویو څرول او هغوې ته واښه ریبل او راوړل د زراعتی ځمکو قلبه کول او په هغه کې فصل کرل او ریبل د غیره کارونه 
خو سړی به يې خپل وخت په کور او یا مهمانخانو کې په خوب یا چیلم او یا سندرې اوریدلو او نورو بی فایدی کارونو کې تیروی نو دغسی اعمال د اسلامي ت او انسانیت خلاف دی او دا ځکه چې اسلام امر کړیدی چې پر ښحو باندې شفقت وکړی او پر هغوې باندې يې د ظلم څخه سخته منع کړیدی لکه دچی مخکې وویل شو. 


بعضې سوالونه او د هغې جوابونه
اول سوال: 
د بخاری او مسلم په حدیث کې ولې ښځو ته ناقص عقل او ناقص دین ویلی شوی دی؟ ددغه حدیث څه معنی ده؟ او هغه حدیث دادی چې رسول الله صلی الله علیه و سلم یوه ورځ ښځو ته وفرمایل (( يا معشر النساء تصدقن فانی اريتکن اکثر اهل النار فقلن و لم يا رسول الله صلی الله عليه و سلم ؟ قال تکثرن اللعن وتکفرن العشير ما رايت من ناقصات عقل و دين اذهب للب الرجل الحازم من احداکن قلن و ما نقصان ديننا و عقلنا يا رسول الله صلی الله عليه و سلم ؟ قال اليس شهادة المرا‌ة مثل نصف شهادة الرجل ؟ قلن بلی قال فذلک من نقصان عقلها اليس اذا حاضت لم تصل و لم تصم ؟ قلن : بلی قال : فذلک من نقصان دينها))
((بخاری صفحه ۴۴ جلد ۱ ، مسلم صفحه ۶۰ جلد ۱،مشکا‎‎‎ة صفحه ۱۳ جلد ۱، فتح الباری صفحه ۵۳۴ جلد ۱))
ژباړه: ای ښځینه پرګنو صدقه او خیرات کوی ځکه چې ستاسو اکثریت ماته دوزخیان ښودلی شوی يې ؟ نو ښځو وویلی چې دا په څه وجه یا رسول الله صلی الله علیه و سلم ؟ نو رسول الله صلی الله علیه و سلم وفرمایل چې دا په دی وجه چې تاسو یو پر بل لعنت ډیر وایی او د خپلو خاوندانو نا شکری کوی ستاسو په شان می داسې ناقص عقل او ناقص دین نه دی لیدلی چې د هوښیار سړی نه عقل سلبوی نو ښځو وویلی چې زمونږ د عقل او دین نقصان څرنګه دی؟ نو رسول الله صلی الله علیه و سلم وفرمایل چې آیا د یوی ښځې ګواهی د یو سړی د نیمی ګواهی سره برابره نه ده؟ نو هغوې وویلی چې هو نو رسول الله صلی الله علیه و سلم وفرمایل چې دا يې د عقل د نقصان له وجی نه دی. او بیا يې وفرمایل چې آیا ښځه داسې نه ده چې کله حیض شی نو مونځ نه کوی او روژه نه نیسی نو هغوې وویل چې هو. نو رسول الله صلی الله علیه و سلم وفرمایل چې دا يې د دین نقصان دی.
جواب: ددغه سوال او شبهی څخه لاندې جوابونه کيږی: 
اول ځواب:
د شیخ محمد متولی شعراوی : هغه داسې وایی : باید ووایم چې تر اوسه پوری بشریت داسې دین نه دی لیدلی پرته د اسلامه چې ښځو ته يې بشپړ کرامت او حقوق او منزلت ورکړی وی ، اسلام ښځې ته د کرامت او منزلت له لحاظه هیڅ هم نه دی کم کړی هغه يې د یو کامل انسان په ډول مکرمه وګڼله په دغه حدیث کې د منزلت او مکانت له لحاظه هیڅ داسې عیب او نقص ندی بیان شوی چې د ښځې او نارینه ترمینځ فرق ترینه محسوس شی بلکې په حدیث کې د تکوین او خلقت له لحاظه هغه نقص (نیمګړتیا) ته اشاره شوی چې الله تعالی خلق کړی د الله تعالی په نزد د شرعي او دنیوی تکالیفو او وجایبو له لحاظه او د د نیوی او اخروی مسؤلیتونو او حقوقو له پلوه د ښځې او نارینه ترمینځ هیڅ توپیر نشته الله تعالی نارینه و ته د تکوین او خلقت له لحاظه هغه ځانګړتیاوې ورکړی چې ددې له رول او ماموریت سره مناسبت ولری او په همدی توګه ښځې ته هغه تکوینی او خلقی صفات ورکړی چې په دنیوی ژوند کې يې د رول او ماموریت سره مناسبت لری . 
رسول الله صلی الله علیه و سلم ځکه ښځې ناقص العقله توصیف کړی چې هغوې په عاطفی توګه هاغه کارونه کوی چې هلته عقل جام اودریږی یعنې د دوې عاطفه دومره زیاته او قوی ده چې پر عقل تل غلبه کوی. 
خو د دین نقصان ( کمښت) د هغه طبیعت له مخی ور پیښ شوی چې الله تعالی له خلقت نه د هغې له ذات سره تړلی لکه چې وویل شو ورځې او شپې پری تیریږی خو دا له عبادت څخه معاف وی د رمضان د روژی څخه معاف وی
(( د حیض یا نفاس له کبله )) او دا عیب نه دی ځکه چې الله تعالی همداسی دوې خلق کړی او داسې يې ځکه خلق کړی چې الله تعالی په خپل حکمت ښه پوهیږی هغه ته معلومه ده چې د ژوند او دنیاوی چارو بقا په همدی توګه بهتره پر مخ ځی الله تعالی پوهیږی چې باید نارینه داسې خلق کړی او ښځینه داسې . د دین نقصان يې ځکه دی چې د عباداتو ګراف يې تر نارینه ټیټ او نیمګړی دی دوې د مخصوصی بیماری په وخت کې د لمانځه او روژی او نور عباداتو څخه معاف وی، په دی معافی کې چې کوم مونځونه پاتې کیږي هغه یو نیمګړتیا ده او که قضیه په بنیادی توګه وڅیړل شی وینو چې الله تعالی ځکه د بیماری په وخت يې ښځې له عبادت معاف کړی دی چې دوې په تکلیف کې وی په مشقت کې وی او الله تعالی نه غواړی چې پر دوې باندې مزید مشقت ور بار کړی . دا د دین عظمت او لطف ثابتوی نه دا چې د ښځو په حق کې څه اهانت وی په حدیث شریف کې نقصان د عیب په معنی نه ده راغلی بلکې د کمبود په معنی راغلی د کمیت په لحاظ د یو شی کمبود یا کثرت څه خاص مفهوم نه لری څه پروا لری که یو شی کم یا زیات شی.دا هم باید ووایم چې هاغه کسان چې پورتنی حدیث داسې تفسیروی چې ګویا د ښځې سپکاوی او توهین يې کړی غلط پوه شوی هغوې نه دی پوه شوی چې د دین او عقل له نیمګړتیا څخه هدف څه دی دا د الله تعالی د خلقت صفات او ځانګړتیاوی دی تر څو د ژوند چاری په صحیح توګه پر مخ لاړ شی . او هر یو نارینه او ښځینه خپل خپل رول( کوم چې تکوینی او خلقی صفاتو سره مناسبت لری ) ادا کړی مثلاً نارینه مکلف دی چې د کورنی نفقه او د عیال رزق پوره کړی هغه باید باندې وځی کار وکړی زحمت وکاږی او اولاد ته نفقه راوړی ځکه خو دی ته محتاج او اړ دی چې عقلانیت يې پر عواطفو غالب وی تر څو په بهتره توګه د کورنی اړتیاوی او ضروریات کمایی کړای شی او ښځه په دی خاطر عاطفی خلق شوی ده چې اولاد روزی او میړه په زړه کې ځاې مومی نو پکار ده چې حنان ولری عاطفه ولری تر څو خپل مکلفیت په بهتره توګه ادا کړای شی. 
((فقه خانواده صفحه ۱۹۸، افغانه ښځه صفحه ۱۱۳-۱۱۴ ))
دوهم ځواب: 
حافظ ابن حجر عسقلانی: هغه د پورتنی حدیث په شرحه کې داسې ویلی دی :
( وليس المقصود بذکر النقص فی النساء لو مهن علی ذلک لانه من اصل الخلقة لکن التنبيه علی ذلک تحذيرا من الافتتان بهن و لهذا رتب العذاب علی ما ذکر من الکفران و غيره لاعلی النقص، وليس نقص الدين منحصرا فيما يحصل بالاثم بل فی اعم من ذلک قال النووی لانه امر نسبی فالکامل مثلا ناقص عن الاکمل و من ذلک الحايض لا تاثم بترک الصلاة زمن الحيض لکنها ناقصة عن المصلی ، و هل تثاب علی هذا الترک لکونها مکلفة به .... قال النووی الظاهر انها لاتثاب))
(( فتح الباری صفحه ۵۳۶ جلد ۱)
ژباړه: په حدیث کې مقصد په ذکر د نقصان سره د ښځو ملا متول ندی ځکه چې دغه نقصان د دوې د اصل خلقت سره تعلق لری ( یعنې الله تعالی همدغسې پیدا کړیدی) لکن د ذکر د نقصان څخه مقصد دا دی چې ښځې متوجی کړی تر څو هغوې د خپل خلقتی مواصفاتو له کبله په فتنه کې واقع نشی ( اما د عذاب او ثواب لپاره قاعده عمل ده نه دغه نقصانی ځانګړتیا ځکه يې ونه فرمایل چې د همدی نقصان له کبله به دوزخیان یاست بلکې ورته وی ویلی چې ستاسو اکثریت به ځکه دوزخیان وی چې تاسو د میړه نافرمانی کوی او یو پر بل ډیر طعن وایی په همدی ګناه به دوزخ ته ځی او نقصان د دین په ګناه کې منحصر ندی بلکې ددې نه عام دی لکه چې نووی ویلی ځکه چې دا یو نسبی خبره ده د مثال په توګه کامل نسبت ډیر کامل ته ناقص دی او قوی تراقوی را کم دی او حسن تر احسن را کم دی په همدی اساس حایضه یا نفاسه ښځه د لمانځه په نه کولو نه ګناهګاریږی خو نسبت مونځ کوونکی ته د هغې د لمانځه ګراف کې کمښت راځی خو دا سوال پیدا کیږي چې ښځه د حیض او نفاس په حالت کې د شریعت له طرفه مکلفه ده چې مونځ ونکړی او روژه ونه نیسی نو ایا هغې ته په دغه نه کولو باندې ثواب ورکول کیږي او که نه ؟ نو د امام نووی نظر دادی چې هغې ته په دغه ترک باندې ثواب نه ورکول کیږی. 
(فتح الباری صفحه ۵۳۶ جلد ۱)
خو د حافظ ابن حجر میلان دی خبرې ته دی چې حایضه ښځې ته په دغه ترک (مونځ نه كول او روژه نه نيول ) باندې ثواب ورکول کیږي او دا خبره قوی ده. 
( فتح الباری صفحه ۵۳۶ جلد ۱) 
دريم ځواب: 
لکه چې مخکې وویل شو ښځې کولاې شی چې د علم او معرفت او روایت او فتوی په میدانونو کې لکه د نارینه و غوندې اوچتو مرتبو ته ورسیږی لکه چې بی بی عایشه رضی الله عنها په علم کې داسې اوچتی مرتبی ته رسیدلی وه چې صحابه کرامو به په هره مشکله مساله کې د هغې څخه پوښتنه کوله او هغې به ورته د مشکل حل کوله لکه چې یو صحابی فرمایي : ((ما اشکل علينا اصحاب رسول الله صلی الله عليه و سلم حديث قط فسالنا عايشه الا وجدنا عندها منه علما))
(ترمذى صفحه ۲۲۷ جلد ۲، مشكاة صفحه ۵۷۴)
ژباړه: په هره مشکله مساله کې به چې د رسول الله صلی الله علیه و سلم صحابه کرامو د عایشې څخه پوښتنه کوله نو د هغې سره به د هغه مسالې په باره کې معلومات موجود وه نو ځکه په حدیث کې ښځو ته ناقص العقل ویلی شویدی او ناقص العلم او المعرفة نه دی ويلی شویدی. 
او د نقصان د عقل څخه مراد دوه مشخص شیان دی اول دا چې ښځې د حمل او ولادت او د ماشوم د حضانت او د حیض او نقاس په نتیجه کې د جسمانی او عصبی لحاظه ضعیفې کیږي چې دا ټول د هغې په قوه حافظه او ذاکره باندې تاثیر کوی او هیره پکې زیاتیږی او له همدی کبله چې هیره په ښځو کې زیاته ده د ګواهی په وخت کې الله تعالی دوه ښځې شرط کړیدی که د یوی نه کوم شی هیر شی نو بله به يې وریاده کړی لکه چې الله تعالی فرمایي : ((فان لم يکونا رجلين فرجل وامراتان ممن ترضون من الشهداء ان تضل احداهما فتذکر احداهما الاخری))
(سورة البقرة ایت ۲۸۲)
ژباړه: که د ګواهی لپاره دوه سړی موجود نه وی نو یو سړی او دوه ښځې دی ګواهی ورکړی چې تاسو يې ښه ګڼی که چیرته د یوی نه هیره شی نو بله به يې ور په یاده کړی .
دوهم دا چې : د ښځو عاطفه ډیره قوی ده او هغوې په ډیرې آسانی او تیزی سره په معمولی خبره متاثری کیږي او د هغوې په تصمیم کې تغیر راځی ځکه خو علماؤ ویلی دی چې د ښځې عاطفه د هغې په عقل باندې غالبه ده او د نارینه عقل د هغوى په عاطفه با ندی غالب دی او د همدی کبله چې د ښځو عاطفه د هغوې پر عقل باندې غالبه ده نو د ماشوم رضاعت او ساتنه هغوې ته سپارلی شویدی ځکه ماشوم زیات شفقت او مهربانی ته ضرورت لری.
همدارنګې جدید طب دا ویلی دی چې د ښځې جسمی جوړښت د نا رینه د جسمی جوړښت سره فرق لری او د ښځو د د مغزو وزن نسبت نارینه و ته کم دی چې دا هم په ښځو کې د هیری د زیاتوالی یو دلیل دی.
فایده : ښځه کولاې شی د حیض او نفاس په حالت کې د مونځ او روژی او تلاوت څخه بغیر نور نیک عملونه وکړی لکه د الله تعالی ذکر کول ، صدقه کول د خپل خاوند خدمت کول خپلو ماشومانو ته ښه تربیه ورکول او داسې نور عملونه چې د اجر او ثواب د لاسته راوړلو ښې وسیلې دی. 
دوهم سوال : 
آیا د دوو اخترونو ترمینځ واده کول ناروا دی : 
جواب : یوه خرافی خبره زمونږه په ټولنه کې داسې دي چې بعضو ځایونو کې خلک داسې فکر کوی چې ګوندی د دوو اخترونو ترمینځ واده کول ناروا او د ضرر او تاوان سبب دی ، نو دغه خبره غلطه ده بلکې ددې بر عکس د دوو اخترونو ترمینځ واده کول یو ښه او غوره عمل دی ځکه چې عایشه رضی الله عنها داسې فرمایلی : ((تزوجنی رسول الله صلی الله عليه و سلم فی شوال و بنی بی فی شوال فای نساء‌ رسول الله صلی الله عليه و سلم کان احظی عنده منی ))
( رواه مسلم، مشکا‎‎‎ة صفحه ۲۱۷))
ژباړه: رسول الله صلی الله علیه و سلم د شوال په میاشت کې ( د وړوکی اختر میاشت ) کې زما سره نکاح وتړله او د شوال په میاشت کې يې زه واده کړمه او زما سره د رسول الله صلی الله علیه و سلم مینه د نورو ښځو نه زیاته وه. 
او عروة بن الزبیر رضی الله تعالی عنه فرمایي : ((کانت عايشة تستحب ان تدخل نسا‌ء ها فی شوال )) 
(مسند احمد، الفتح الربانی صفحه ۲۱۴ جلد ۱۶)
ژباړه: عایشة رضی الله عنها به دا ښه ګڼله جی د هغې د کورنی ښځې دی په شوال کې واده شی.
دريم سوال :
آيا ښځو ته روا دی چې په واده کې داريا ووهی او سندرې ووايی : 
جواب : هو، ښځو ته روا دی چې داریا ووهی او سندرې ووایی خو په داسې محفل کې چې نارینه نه وی او داسې سندرې ووایی چې په هغه کې د فسق او فجور خبرې او د ښځو یا نارینه و د ښایست بیان نه وی او په دغه باره کې زیات احادیث شته دی چې زه دلته یو څو ذکر کوم چې په لاندې ډول دی :
اول حديث:
د جلیل القدره صحابیه ربیع بن معوذ رضی الله عنه څخه روایت دی هغه داسې فرمایي : (( دخل علی النبی صلی الله عليه و سلم يوم عرسی فقعد فی موضع فراشی هذا و عندی جا ريتان تضربان بالدف و تندبان ابايی الذين قتلوا يوم بدر فقالتا فيما تقولان و فينا نبی يعلم ما فی غد فقال رسول الله صلی الله عليه و سلم اما هذا فلا تقولاه لا يعلم ما فی غد الا الله ))
(رواه احمد والبخاری مشکوة صفحه ۲۷۱ ، ترمذی صفحه ۲۰۷ جلد ۱)
ژباړه: رسول الله صلی الله علیه و سلم زما د واده په ورځ ماته راغی او ځما ددغه توشکی په ځاې کښیناست او زما څنګ ته دوه جینکیانې وې چې هغوې داریا وهلې او زما د هغه خپلوانو صفتونه يې بیانول چې د بدر په غزا کې شهیدان شوی و نو دغو انجونو پخپلو سندرو کې یوه دا خبره وکړه چې زمونږ سره پیغمبر ناست دی چې د سبا په حالاتو پوهیږى نو رسول الله هغوې ته وفرمایل چې دا خبره مه کوی ځکه چې د سبا په حالاتو بغیر د الله تعالی نه بل څوک نه پوهیږی يعنې په غيبو باندې د الله تعالي څخه بغير بل څوك نه پوهيږي. 
دوهم حديث : 
جلیل القدر صحابی جابر بن عبدالله رضی الله عنه روایت کوی چې عایشه رضی الله عنه یوه ښځه یو انصاری سړی ته په نکاح ورکړه نو رسول الله صلی الله علیه و سلم عایشه رضی الله عنها ته وفرمایل : اهديتم الجارية الی بيتها فقالت نعم قال فهلا بعثتم معها من يغنيهم قالت عايشه تقول ماذا ؟ قال تقول : 
اتينا کم اتيناکم فحيونا نحييکم
لولا الذهب الاحمر ما حلت بواديکم 
لولا الحنطة السمراء ما سمنت عذاريکم
( رواه احمد و این ماجه مشکا‎‎‎ة صفحه ۲۷۲، الفتح الربانی صفحه ۲۱۳ جلد ۱۶)
ژباړه: ای عایشه آیا تاسې پیغله د میړه کور ته ولېږله. نو هغې ویل چې هو نو رسول الله صلی الله علیه و سلم وفرمایل چې ولې مو د هغې سره داسې يو کس ونه لیږله چې هغوې ته سندرې ووایي نو عایشة رضی الله عنها وفرمایل چې سندرې ویونکی به څه ووایي؟ نو رسول الله صلی الله علیه و سلم وفرمایل چې هغوې به وایی : 
مونږه تاسو ته راغلو نو تاسو مونږ ته سلام ووایی او مونږ تاسو ته سلام وایو که چیرته سره زر نه وای نو دغه پیغله به تاسو ته نه وه راغلی او که چیرته غنم نه وایی نو ستاسو پیغلې به نه وی غټې شوای.


دريم حديث :
جلیل القدر صحابی محمد بن حاطب رضی الله عنه د رسول الله صلی الله علیه و سلم څخه روایت کوی چې هغه فرمایي: (( فصل ما بين الحلال والحرام الدف والصوت بالنکاح ))
( ترمذی صفحه ۲۰۷ جلد ۱، نسایی صفحه ۹۰ جلد ۲)
ژباړه: داریا وهل او د نکاح اعلانول د حلال او حرامو ترمینځ فرق راولی. 
څلورم حديث : عایشه رضی الله عنها فرمایي چې رسول الله صلی الله علیه و سلم فرمایلی: ((اعلنوا هذ النکاح واجعلوه فی المساجد واضربوا عليه بالدفوف))
( رواه الترمذی صفحه ۲۰۷ جلد ۱)
ژباړه : د نکاح اعلان وکړی او په مساجدو کې يې عقد وکړی او داریا ورباندې ووهی .
څلورم سوال : 
د طلاق حق ولې نارینه و ته ورکړی شویدی ؟ 
ددغه سوال د جواب نه مخکې باید دا وویل شی چې بغیر د کوم موجب نه خپلې ښځې ته طلاق ورکول مکروه دی بلکې امام ابو حنیفه رحمه الله فرمایلی دی چې کله د میړه او ښځې ترمینځ علاقات ښه وی نو بیا په دغه وخت کې ښځې ته طلاق ورکول حرام دی. 
(المیزان للشعرانی صفحه ۱۵۳ جلد ۲)
اوس راځو د مخکې سوال جواب ته نو ددغه سوال جواب په لاندې ډول دی : 
اول جواب: 
څرنګه چې د ښځې احساسات او عاطفه د نارینه و په نسبت زیاته ده او په معمولی خبره باندې زر خفه او غصه کیږي او عواقبو ته نظر نه کوی نو په دغه وجه هغې ته د طلاق اختیار نه دی ورکړی شوی تر څو کورنی نظام له مینځه لاړ نه شی او ښځه او خاوند او د هغوې ماشومان تیت او په مشکلاتو کې واقع نه شی .
دوهم جواب : 
څرنګه چې سړی پخپل واده کې زیات مصارف کړی وی او د ښځې مهر او د هغې او د هغې د اولادونو نفقه هم د سړی په غاړه وی نو ځکه د طلاق په صورت کې غټ تاوان سړی ته رسیږی او دا ځکه چې د هغه کور له مینځه ځی او د هغه اولادونه بی سر نوشته پاتې کیږي نو ځکه اختیار د طلاق سړی ته ورکړی شویدی. 
نو نارینه و ته د طلاق اختیار ورکول دا پر ښځو باندې یو قسم ترحم دی او دا ځکه چې نارینه زیات صبر او زغم لری او که دغه طلاق د ښځو په اختیار کې وای نو ښځه به پخپل لاس خپل ژوند زر زر خراباوه. 
خو ددې په مقابل کې اسلامي شریعت ښځې ته د خلع حق ورکړیدی په هغه صورت کې چې د هغې حقوق د میړه لخوا نه ورکول کیږي او که میړه يې د خلع موافقت نه کولو نو بیا ښځه کولی شی قضا ته ورشی ترڅو د هغې او میړه ترمینځه يې جدا والی راولی .
پنځم سوال : 
نارینه ولې څلور ښځې کولاې شی ؟ ددې څه حکمت دی ؟ ددغه سوال څخه په لاندې ډول جواب کیږی. 
اول جواب : ښځه هر وختی د جنسی معاشرت لپاره تیاره نه وی لکه د حیض یا نفاس یا حمل یا بیماری په وخت کې او د حیض اکثره موده لس ورځې وی او د نفاس اکثره موده څلویښت ورځې وی او څرنګه چې سړی هر وختی جنسی معاشرت ته تیار وی او ددغه جنسی رغبت دفع کول د اوږدې مودې لپاره مشکل وی او دا خطر وی چې دغه سړی په زنا کې واقع شی نو ځکه اسلامي شریعت سړی ته دا روا کړیدی چې دوهمه ښځه وکړی تو څو د هغه عفت محفوظ شی.
دوهم جواب : ښځه تر څلويښت کلنی پوری حمل نیولی شی او ددغه سن څخه وروسته غالبا حمل نه نیسی خو سړی په شپیته کلنی کې هم ژوندی نطفه درلودلی شی او ښځه ترې حمل اخیستلی شی نو که د ښځو تعدد منع شی نو د نسل انقطاع به مینځ ته راشی 
دريم جواب : په جنګونو کې اکثره نارینه وژل کیږي او ښځې بی سر نوشته پاتې کیږي نو که نارینه د تعدد د ښځو څخه منع شی نو ډیرې ښځې به بی سر نوشته پاتې شی او اخر به دوې ګدایې او فحاشت ته اقدام کوی. 
څلورم جواب : 
که یو کس داسې ښځه ولری چې شنډه وی او دوهمه ښځه هم ورته روا نه شی نو د نکاح هغه هدف او مقصد له مینځه ځی چې هغه بشری نسل دی .
پنځم جواب : 
ښځه ځکه په یو وخت کې څلور میړونه نه شی کولاې چې دغه عمل شرعا او عقلا ناروا دی او دا ځکه چې په هیڅ یو دین کې روا نه دی چې یوه ښځه دی د یو څخه زیات میړونه ولری او عقلا ځکه روا نه دی چې که یوه ښځه څلور میړونه ولری او څلور واړه د هغې سره کوروالې وکړی او هغه حامله شی نو بیا نه معلومیږی چې دغه حمل يې د کوم سړی څخه دی او په دغه صورت کې د نسب اختلاط او نزاع منځ ته راځی . او ددغه عمل مثال دادی چې د یو جګ څخه اوبه په څلورو ګیلاسونو کې واچول شی نو هر یو کس ویلی شی چې ددغو ګیلاسونو اوبه ددغه جګ څخه دی او که ددغو ګلاسونو اوبه دغه جګ کې واچول نو بیا د هر ګیلاس اوبه نه پیژندل کیږي او نه جدا کیږی. 
شپږم جواب : 
که یو سړی وغواړی په یو کال کې څلور بچیان لاس ته راوړی نو کولاې شی د خپلو څلور واړو ښځو سره کوروالې وکړی او هغوې بچیان ورته راوړی او که ښځه دغه کار وغواړی نو هغه د یو بچی څخه زیات اولاد لاس ته نه شی راوړی. 

ماخذونه او مرجعګاني 

۱- القران الكريم 
۲- تفسير ابن جرير الطبرى
۳- تفسير قرطبى
۴- تفسير ابن كثير 
۵- تفسير احسن الكلام 
۶- تفسير كابلى 
۷- صحيح البخارى 
۸- صحيح مسلم 
۹- صحيح ابن حبان 
۱۰- سنن الترمذى
۱۱- سنن ابى داود 
۱۲- سنن نسائى 
۱۳- سنن ابن ماجه
۱۴- سنن دارمى 
۱۵- سنن بيهقى
۱۶- سنن سعيد بن منصور 
۱۷- سنن الدارقطنى
۱۸- موطا الامام مالك
۱۹- مستدرك الحاكم
۲۰- مسند احمد بن حنبل
۲۱- مسند ابى يعلى الموصلى
۲۲- مسند القضاعى 
۲۳- شرح السنه للبغوى
۲۴- المعجم الكبير للطبرانى
۲۵- المعجم الاوسط للطبرانى
۲۶ � فتح البارى لابن حجر العسقلانى
۲۷ � حلية الاولياء لابى نعيم
۲۸ � الفتح الربانى للساعاتى
۲۹- الادب المفرد للبخارى
۳۰ - شرح النووى على صحيح مسلم 
۳۱ - مرقاة المفاتيح شرح مشكوة المصابيح
۳۲ - معالم السنن للخطابى
۳۳ - المحلى بالاثار لابن حزم
۳۴ - رياض الصالحين للنووى
۳۵- بلوغ الامانى للساعاتى
۳۶ � المطالب العاليه لابن حجر
۳۷ � شمائل الترمذى
۳۸ � نيل الاوطار للشوكانى
۳۹ � كشف الخفاء للعجلونى
۴۰ - تذكرة الموضوعات لابن طاهر الفتنى
۴۱ � تهذيب التهذيب لابن حجر
۴۲ � ميزان الاعتدال للذهبى
۴۳ � بلوغ المرام لابن حجر
۴۴- هداية لبرهان الدين المرغينانى
۴۵ � رد المحتار للشامى
۴۶ � فقه السنة للسيد سابق
۴۷ � فتاوى رشيديه
۴۸ � مجموعة الفتاوى للعبدالحى اللكنوى
۴۹ � مجموعة الفتاوى لابن تيميه
۵۰ � المغنى لابن قدامة
۵۱ � امين الفتاوى للشيخ امين الله 
۵۲ � زاد المعاد لابن قيم الجوزيه 
۵۳ � الجواب الكافى لابن قيم الجوزيه 
۵۴ � اعلام الموقعين لابن قيم الجوزيه
۵۵ � اغاثة اللهفان لابن قيم الجوزيه
۵۶ � فتاوى النوازل لابى الليث السمرقندى
۵۷ � تحفة العروس للاستانبولى
۵۸ � آداب الزفاف للالبانى
۵۹ � فن تعامل النبى الزوجيه للاديب الكمدانى
۶۰ � البيان والتحصيل لابن رشد المالكى
۶۱ � النوادر و الزيادات لابن ابى زيد القيروانى
۶۲ � شقائق الاترج للسيوطى
۶۳ � مواهب الجليل لمحمد الحطاب 
۶۴ � النظر فى احكام النظر لابن قطان الفاسى
۶۵ � الوشاح فى فوايد النكاح للسيوطى
۶۶ � اسلامنا للسيد السابق
۶۷ � تحريم نكاح الشغار للشيخ امين الله 
۶۸ � النهايه لابن الاثير
۶۹ � خلاصة الفتاوى
۷۰ � التحقيقات لابى يزيد عبدالقاهر
۷۱ � فقه خانواده 
۷۲ � مشكاة المصابيح لتبريزي
۷۳ �روضة المحبين لابن القيم 

